
Előszó 


Ebbe a kötetbe hét olyan tanulmányt válogattam — tudatosan —, melyek az elmúlt 
tizenkét esztendőben születtek. Hét és tizenkettő az ősi csillagászat, a vallások, mítoszok, 
mesék szent számai. Írásaim témáihoz illik, hogy ők szabjanak terjedelmi korlátot e 
könyvnek. 

Valaki — mérvadó személyiség! — egyszer azt mondta rólam, hogy állandóan úton 
vagyok a népmesék és a csillagos ég között. Nos, ezek az írások , útleírások": e képzeletbeli 
tér-idő utakon tapasztaltak tudományos igényű följegyzései. (A kötet címe is erre utal: a 
szerző arra kalandozik, amerre a madár se jár.) 

Tanulmányaimban különböző témákat különbözőféleképpen járok körül, mégis 
mindig ugyanarra a végkövetkeztetésre jutok. Nevezetesen: újra és újra rádöbbenek, milyen 
óriási jelentősége volt a csillagos ég rendszeres megfigyelésének, a természeti és kozmikus 
Rend ösztöneinkbe vésett, majd tudatosított és vallásos élménnyé emelkedett tiszteletének; 
más szavakkal: a civilizáció- és kultúra-teremtő égi segítségnek a hagyományos társadalmak, 
vagyis elődeink életében. (, Égin" értsen mindenki, amit akar, a határtalan kozmoszból és a 
természetből felénk áradó információbőséget nevezhetjük akár Isten végtelen kegyelmének 
is.) 

Az első írás (Archaikus világkép a szibériai sámándobokon) e műfajban nem is az 
első, hanem a második cikkem volt. A dátum (1983) csak a megjelenés évét jelenti. (A 
Világosság jelentette meg a mondott esztendőben.) Arról szól, amit a címe is elárul: a 
sámándobot, a sámán , utazásainak" hasznos segédeszközét mint csillagtérképet veszi 
közelebbről szemügyre. 

A második tanulmány (Csodaszarvasmonda a csillagos égen) témája sok éven át 
foglalkoztatott — több tévéműsoromban is előhozakodtam vele. Az itt közreadott a jelen 
pillanatban véglegesnek tekinthető változat , mely 1985-ben jelent meg más szerzők régészeti 
tanulmányaival együtt. (Az őshazától a Kárpátokig, szerk.: Szombathy Viktor, Panoráma 
könyvek). Ennek a címe is elárulja tartalmát. Arról van szó benne, hogy népünk 
eredetmondája is bizony ott sziporkázik csillagos előadásban az éjszakai égen. 

Harmadik írásom (Erósz és Eróé — Kasztrációs komplexus a tündérmesékben) egy 
folklorista , szexkonferencia" ironikus indíttatású előadásaként született, s meg is jelent a 
Szépirodalmi Kiadó Erósz a folklórban c. kiadványában Hoppál Mihály és Szepes Erika 
szerkesztésében, először 1987-ben. Csillagokról alig esik szó benne, annál több — persze 
tudóshoz illő visszafogottsággal — a mesék erotikájáról, mégis. . . 

Mégiscsak az derül ki belőle, hogy a régi mesemondók és hallgatóságuk szemében a 
világ egységes, és ugyanazok a törvények uralkodnak benne minden szinten. A kozmikus 
harmónia tükröződik a működő emberi kapcsolatokban és az , ő" zűrzavara ölt formát tudat 
alatti félelmeinkben. 

A negyedik tanulmány (Árgirus csillagai) csak rövidített formában jelent meg (1996- 
ban a Hitelben). A témát eredetileg egy 1992-es irodalomtörténeti konferencián ismertettem — 
nagy ribilliót keltve. Tárgya a közismert széphistória, aminek nyomán Vörösmarty Csongor 
és Tündéje is született, s aminek eredetéről még ma is elvitatkozgatnak az 


! Azóta megszületett a legeslegújabb , végleges" változat A Szarvas könyve (Csokonai Kiadó, 2004) egyik 
fejezeteként. 


irodalomtörténészek. Csillagos szempontú írásomban azt próbáltam bemutatni — nem minden 
előzmény nélkül —, hogy ezt a történetet először magáról az égről olvasta el az ember. 

Az ötödik írás (4z isteni vendég, 1994) a vendéglátás rituáléjának asztrálmitológiai, 
vallási, lélektani — és etológiai (ösztöni) hátterét vázolja föl anélkül, hogy szerzője az általa 
járt és (madaraktól elkerült) útról letérne. A figyelmes olvasó észre fogja venni, hogy az idő 
múlásával a mondott szerzőt az emberi lélek, s a mögüle fölsejlő ösztönlény egyre jobban 
érdekli, s hogy a végén rájön: Isten, ember és állat nem különíthető el. 

A könyv gerincét képező hatodik tanulmány (4z aranyhajú kertészbojtár) egy kiadásra 
váró könyv (A Nap könyve) sok-sok éven át írt s terjedelmi okból kiemelt vaskos fejezete. A 
Nap mesékben betöltött központi szerepe a témája, illetve a mesék kozmikus mondanivalója — 
tágabb összefüggésben. Noha a benne foglaltak nem szorulnak kiegészítésre, a téma iránt 
érdeklődőnek csak ajánlani tudom, hogy a hiányzó nagyobbik részt, magát A Nap könyvét is 
kézbe vegye.” 

Végül az utolsó tanulmány, amit 1995 őszén írtam egy kényszerbetegségek 
tárgykörében rendezett pszichiátriai konferencia előadásának segédanyagaként. Mondhatom 
talán, hogy eddigi írásaim elméleti foglalata, hiszen épp a mondott betegségtípusra vonatkozó 
ismeretek vezettek arra a fölismerésre, mennyire fontos minden élőlény számára — nem csak 
az emberére! —, hogy a világban rend legyen, s hogy ez a rend a teremtett világ minden 
szintjén hasonlóképpen nyilvánul meg, és hasonlóképpen visszhangzik ember és állat 
, lelkében". 

A világ egységes és törvénye egy. 


Jankovics Marcell 


? Még e könyv kiadásának évében megjelentette a debreceni Csokonai Kiadó. 


Archaikus világkép a szibériai 
sámándobokon 


A csodaszarvasmondának és párhuzamainak asztrális jelentéséről írva, egy korábbi 
cikkemben egy lapp mondaváltozat csillagképnevei alapján az égbolt megfelelő cikkelyét 
összevetettem egy szölkup sámándob rajzolatával. Megkockáztattam azt a föltevést, hogy a 
kérdéses sámándob , csillagtérkép" lehetett." Bár a sámándob kozmológiai vonatkozásai 
ismertek, az erről tanúskodó adatok szétszórtak, s a kérdés összefüggő vizsgálata mindeddig 
nem történt meg. Az alábbiakban részben korábbi föltevésem pótlólagos igazolásául erre 
tennék kísérletet. 

Eliade írja: „Az archaikus és tradicionális társadalmak, illetve a modern társadalmak 
embere között az a legfőbb különbség, hogy az előbbi elválaszthatatlanul összekötve érzi 
sorsát a Kozmosszal és a kozmikus ritmusokkal, míg az utóbbi meg van győződve arról, hogy 
csak a Történelem része." Eliade e fontos megállapítását, mely arra is válasz mellesleg, mi 
akadályoz bennünket az őstársadalmak jobb megértésében, az öt lakott földrészről vett 
tömérdek példával támasztja alá. A sámánizmust sem tartja kivételesnek: ,,. . .a fa, mint a 
planetáris egek szimbóluma (. ..) vagy olykor a Tejúté (...) alapvető szerepet játszik a Közép- 
Ázsia és Szibéria népeinek sámán-hitében” — írja másutt." 

Noha a két idézetbe foglalt elvi alapállás szabott irányt e cikk szellemének is, szerzője 
tisztában van azzal, s ezt meghatározónak tekintette a rendelkezésére álló adatok 
értékelésekor, hogy a tudományos igényű gyűjtés beindulásának idején a szibériai népek 
őseinek és hagyományosnak tekinthető társadalmi alakulatai már bomlásnak indultak, 
kultúrájuk pedig hanyatlásnak. S hogy a kör bezáruljon, e magában véve is sajnálatos tény 
gátolja a dolgok jobb megértését, figyelembe nem vétele pedig egyenesen félrevezető. 

Végigtekintve a szibériai számándobokon, még a felületes szemlélő is azonnal arra a 
következtetésre jut, hogy dobok égábrák lehetnek; a számándobokon szinte kivétel nélkül ott 
található a Nap és a Hol képmása, de többnyire a Vénuszé, valamint a csillagoké és ismertebb 
csillagképeké is. Ezt a fölismerést bizonyos népcsoportokra vonatkoztathatóan adatok 
igazolják. A ketek szerint a dob a világegyetemet ábrázolja, az ő szavukkal élve: az , egész 
földet". Hasonlóképpen az evenki dob is a világegyetemet reprodukálja, s ezt állítják a hakasz, 
telengit, teleut s más népek sámánjai is a dobjaikról." Hogy ez az értelmezés mennyire 
általánosítható, azt a dobok közti nagymérvű hasonlóság közvetetten bizonyítja. (A kutatók a 
dobok osztályozásakor érthetően a különbségeket hangsúlyozzák, ám, mint rendre látni 
fogjuk, e különbségek természete és mértéke megengedi azt a föltevést, hogy a 
dobábrázolások tárgya közös, tehát az univerzum legyen.) 

dobjai mind egyöntetűek. A rajzok együttese híven kerül át egyik dobról a másikra, s 


? JANKOVICS MARCELL: A csodaszarvas-monda a csillagos égen. Előmunkálatok a Magyarság Néprajzához 
3. MTA Néprajzi Kutatócsoport, 1978. 

4 MIRCEA ELIADE: The Myth of the Eternal Return or, Cosmos and History. Princeton University Press, 1971. 
XIII. 

5 MIRCEA ELIADE: Shamanism. Archaic Technique of Ecstasy. Princeton University Press, 1974. 271. o. 

6 SZ. V. IVANOV: Mamepuaniı no uso6pazsumersnomy ucxyccmey inapodos Cuőupu XIX nauana XX. 
Moszkva-Leningrád: 1954. 94., 164—66., 179., 594., 648., 653. o. 


méghozzá nem is csak az egyes nemzetségeken (sök) belül. Ami a különböző ábrázolások 
értelmezését illeti, szintén csak apró, lényegtelen eltéréseket találhatunk e népcsoportnál."" 
Direnkova szavai persze nemcsak a teleutokra, hanem minden népcsoportra érvényesek. 
Ivanov írja például, hogy a sórok új dob készítésekor igyekeznek másolni a régit." Az sem 
mond ellent föltevésüknek, hogy az eltérés jelentős. Potapov szerint a tuvai sámándobnak 
csak a belső oldalán állandó a rajzolat, a dobfelszín dísze alkalmanként készül, s mindig más 
az , égieknek szánt speciális üzenetnek" megfelelően." Ha a Potapov által vizsgált időszakban 
beszélhetünk egyáltalán még eleven tudásról, és nemcsak tradícióból űzött gyakorlatról 
tudósít, akkor az alábbiak tükrében a dob belső rajza föltehetőleg azt képezte le a látható 
kozmoszból, ami nem változik, a dobkülső alkalmi festése pedig az égmozgások pillanatnyi 
állapotát rögzíthette. Példa is van erre, s nemcsak a tuvaiknál. Egy Bajkálon túli evenki dob 
bal felső negyedében két csillagot vagy bolygót vonal köt össze talán valamilyen égitest- 
együttállást jelzendő. 

Persze minél tágabb körben vizsgálódunk, annál több az eltérés. Míg az egyes 
népcsoportok dobjainál kritérium az azonosság, a szomszédos, ill. rokon népek dobjait 
illetően már csak hasonlóságról, igaz, gyakran feltűnő, mindenekelőtt kompozíciós 
hasonlóságról beszélhetünk. A különböző (uráli, ill. altaji) népek dobjain viszont mindössze 
néhány közös elemet találunk, ezek elrendezése is más, ám mindeme különbség mögött is 
fölfedezhető ugyanaz a jelölt tárgy: az univerzum. 

Közvetetten erre vall a sámándobok formája is. Túl azon, hogy a kerektől a feltűnően 
tojásdad alakúig terjedő formaváltozatok más szempontból is utalnak a kozmoszra, ezúttal 
egy eddig nem vizsgált sajátosságra hívnám föl a figyelmet. Egy Ivanov által közölt evenki 
dobon a dob formájával egyezően tojásdad arc látható. " (, Ember"-ábrázolások persze 
láthatóak kerek dobokon is, ezek viszont ismét csak a dob alakjával egyezően kerekfejűek). 
Feltűnhet az is, különösen a lapp, szelkup, ket, udegej, eszkimó, csukcsi, orocs dobok 
esetében, hogy maguk a dobok is arcot formáznak, amelynek szeme a Nap és a Hold. O. 
Loorits viszont az írja, hogy az észtek az eget az Égisten arcának tartották." T. Lehtisalo 
ugyanezt állítja a nyenyecekről, akik — egy jelrendszeren belül a sok közül — a Napot Num 
égisten jó szemében, a Holdat a rossz szemének tartották. ? Az uráli dobok arcformája tehát 
égábrázolat értelmű; ezt különösen az utóbbi adat látszik igazolni: egyik-másik dob 
„holdszeme” valósággal hunyorít. A föltevés bizonyossággá válik az altaji állatövábrák 
ismeretében; egy teleut változatuk egyidejűleg formáz égi körívet és napos-holdas szemű, 
hunyorító arcot. 

Más az előadásmód, de azonos a gondolat, az altaji dobok esetében. Az altaji kerek 
dobok ember alakú markolata, az űzi, akinek képe a dob bőrén is látható, nemcsak kerekfejű, 
de vonásai is egy apró dobábrázolatra emlékeztetnek. A kitárt karú, , égitestekkel labdázó"" 
äzi (úr) képe az egész dobmezőt beborítja. Ivanov szerint sámán-szellemőst ábrázolhat, ám 


" DIÓSZEGI VILMOS: 7he Problem of the Ethnic Homogenity of Tofa (Karagas) Shamanism. In: Popular 
Belief and Folklore Tradition in Siberia. Budapest: 1968., 110. o. 

8 IVANOV (1954) 666. o. 

?" L. P. POTAPOV: Shamans’ Drums of Altaic Ethnic Groups. In: Popular Beliefs and Folklore Tradition in 
Siberia. Budapest: 1968. 220. 

10 IVANOV (1954.) 177. o. 66. á. 

1! O, LOORITS: Az észt néphit alapvonásai. In: A Tejút fiai. Budapest: 1980., 174. o. 

1? T, LEHTISALO: A jurák-szamojéd mitológia vázlata. In: A Tejút fiai. Budapest: 1980., 405., o. L. még a 
skandináv Odin isten félszemű képmásait, ill. az ősi egyiptomiaknak a nyenyecekkel szó szerint megegyező 
„égarc”-képzetét. 

3 Vö. a magyar (Zala megyei) út menti fakeresztekkel. 


figyelemreméltó egy, telengit dobokkal kapcsolatos észrevétel is: , a dob külső felén lévő 
festés a rajz karakteréből ítélve egyes esetekben magát az eget, máskor egy nagy égitestet 
vagy zi" -t ábrázol.""" Más jel is arra vall, hogy az äzi valójában égisten. Hogy ne vágjak 
mondandóm elébe, csak egyet említek. Egyes altaji népek (cselkanok, tuvaik) dobjain az 
ember alakú markolat felül is, alul is fejet visel. Potapov írja, hogy amikor a tuvai sámán a 
dobot veri, az alsó térfél (ahol az alsó világ ábrája és az alsó fej látható) Ülgennel, a felvilág 
istenével , beszél". Ilyenformán a tuvai dob markolata az ikeristenségként megszemélyesített 
univerzum mása. 

Még mindig az általánosság szintjén maradva, hadd hívjam föl a figyelmet a 
sámándobok néhány, talán kevésbé feltűnő, mégsem eléggé hangsúlyozott funkciójára. 

A lappokról följegyezték, hogy dobjaikat jövendőmondásra használták, s ebbéli 
képességeiket illetően fölülmúlták szibériai rokonaikat. " Csillagjóslásról lehet szó, amit egy 
nganaszánokról szóló tudósítás igazol. Eszerint a nganaszánok asszonyai ismerték a módját, 
hogy a gyermek születését kedvező holdállásokhoz igazodva siettessék vagy késleltessék." 

Potapov hakasz adatközlője, amikor a dobjáról beszél, megemlíti, hogy a dob bőrét 
keresztező függőleges fehér csík tájékozódásul szolgál, amikor idegen tájakon jár. A Nagy 
Medve képmását a dobon ugyanezen okkal magyarázza. ? Ivanov az evenki dobok kapcsán 
említi, hogy az evenki sámánnak a dob tetejét észak felé szokás tájolnia. Ugyancsak ő tudósít 
arról, hogy egy fönnmaradt nganaszán dobon lyukacskák formájában látható a Fiastyúk 
képmása. ? Ennek csak úgy van értelme, ha a dobon keresztülnéznek, amiből adódik a 
föltevés, hogy a dob tájékozódásra is szolgálhatott. Pl. a lyukaknak a Fiastyúk helyére 
forgatásával a dob jelei útbaigazíthatták a tulajdonosát. Egy nem kevésbé figyelemreméltó 
adat szerint a lappok megtérítésekor a dobok százait égették el a keresztény papok, annak 
ellenére, hogy , egyes források szerint a nép azt színlelte, mintha iránytűnek használta 
volna". 

Diószegi följegyzi, hogy a tofa sámán mindig este sámánizál, mert „a szellemek este 
könnyebben jönnek.”! Az este a csillagok feljövetelét jelenti, s tudjuk, hogy a szibériai ember 
is megszemélyesítette az égitesteket — 1. pl. a fejükön csillagot viselő nanaj , szellem- 
ábrázolásokat ? —, így föltételezhetjük, hogy amikor a tofa sámán esti szellemtalálkozójára 
készült, voltaképpen a csillagos éggel kereste a kapcsolatot. 

A tuvai sámán a dob készítését is naptári időponthoz köti,” s számosságában 
holdnaptár-célzatúnak tűnik egy Ivanov ismertette szelkup sámándob palástjának belső ívével 
festett j elsorozat.” A jelek száma összesen 30, ám, mivel sort alkotnak, s közülük kettő 
egymás fölött helyezkedik el, alternatív módon számolhatunk 29-cel is. (Ismeretes, hogy 

újholdtól újholdig 29 és fél nap telik el.) Hasonlóképpen figyelemre méltó, hogy a sorrendben 
27. jelet eltérő színe kiemeli. (A Hold sziderikus keringési ideje 27 nap és néhány óra.) 

Összefoglalva, a csillagjóslás, a tájékozódás és az időszámítás egyaránt az ég 
megfigyelésén alapszik. Ha a sámándobot az említettek bármelyikére használták, csak úgy 
felelhetett meg szerepének, amennyiben a bőrére festett rajzolat — lett légyen mégoly 
tökéletlen is — az égbolt mása volt. 

Ezek után tekintsük át az egyetemes kozmológiai képzeteknek azt a csoportját, melyet 
mint együttest archaikus világmagyarázatnak nevezhetünk, s melynek valódi értelméről is 
képet alkothatunk magunknak, egyúttal nézzük meg, hogyan tükröződik e világkép a szibériai 
sámándobokon. 


A VILÁGTOJÁS 
A világszerte elterjedt teremtésmondákban szereplő, istenanya szülte világtojást a 
Kalevala így írja le: 


„ -a tojás legalsó része / alsó földdé átváltozik, 

a tojásnak felső része / felső éggé átváltozik; 
sárgájának felső része / világító fényes nappá, 
Jfehérjének felső része / átváltozik halvány holddá; 
ami a tojásban tarka, / az az égen csillagokká..."" 


Az idézet a finnugor népek teremtésmondáival egybehangzóan tanúsítja, hogy a finnek 
az ősidőkben a világegyetemet tojás alakúnak képzelték. E tojás tarka héja a csillagos ég 
forgó palástja volt a szemükben, melynek egyik fele, a , felső rész" az északi égbolt ránk 
boruló kupolájának felel meg, másik fele, az , alsó rész" értelemszerűen az alattunk lévő déli 
égbolt jelképe. (Az , alsó föld" név ilyenformán félreérthető. Alább látni fogjuk, hogy a 
, földöszó a természetben ritka gömbformák híján igen találó. 


25 I. 233-42. (Nagy Kálmán ford.) Magyar párhuzamaira nézve ld. pl. a BNI: 301/A mesetípusban a , tojáshéjba 
keveredés" motívumát, vagy azt a Róheim G. által följegyzett népszokást, miszerint a Nyárád mentén húsvétkor 
tojást dobáltak az égre annak emlékére, hogy egykor Tündér Ilona tojta a Napot. (ROHEIM: 1954. 63. o.) 


1/a 


1/c 


2/b 2/c 


1/a. Evenki sámándob, 1/b. Dolgan sámándob, 1/c Dolgan sámándob rajza, 
l/d. Udehe sámándob rajza (hátoldal). Ivanov után. 
2/a. Dolgan sámándob, 2/b. és 2/c. Evenki sámándob rajza. Ivanov után 


A Kalevala-béli leírás szó szerint megfelel az uráli népek Hoppál Mihály által 
fölvázolt" világképének is, s tükröződik mind az uráli (és mandzsu-tunguz), mind az altaji 
sámándobokon. Mindenekelőtt a formájukban. A dobok kerekek, ellipszis alakúak és 
oválisak, de ismerve készítésük módját, merevítésüket, a véletlen vagy az ügyetlenség okozta 
deformáció a tojásdad formánál kizárható. Ami az égitestek helyét illeti a dobokon, az mindig 
megfelel az eposzban írtaknak. A Nap és a Hold mindig a , felső világban" található. Ez a hely 
az altaji dobokon a dob felső része, az uráli és mandzsu-tunguz dobokon, ha az a , felső 
világra szól", akkor az egész dobfelszínt jelenti, ha az „alsóra”, akkor az említett égitestek 
hiányzanak. A csillagokat illetően pedig azt kell mondjuk, , ami a dobon tarka", az 
voltaképpen mind csillag- vagy csillagkép-ábrázolás. (Erre a kérdésre a , világok" 
ismertetésénél térünk ki.) 


2 HOPPÁL MIHÁLY: Az uráli népek hiedelemvilága és a samanizmus. In: Uráli népek. Nyelvrokonaink 
kultúrája és hagyományai. Budapest (1975.) 216-222. o. 

A világtojás képzete nemcsak általános volt, hanem a kopernikuszi rendszer diadaláig 
érvényes is maradt, csak közben gazdagodott a jelentése és költőiségétől megfosztva mind 
tudományosabb köntösbe öltözött. Legfejlettebb formájához, a hellenisztikus görög 
csillagászok gömbhéjakból álló rendszeréhez a szibériai népek körében is elterjedt szferikus 
égképzeten át vezet az út. A szférák, rétegek a planétaövezetnek felelnek meg a Földtől mint 
középponttól való távolságuk sorrendjében. Az eredeti tojáshéj a mindenség külső burkaként 
a csillagok szférájával azonosul. 

A ketek és szelkupok dobjait festett szegély keretezi. A szegélyen belüli vonaldíszítést 
— számuk változó, többnyire kétszer hét, vagy kétszer kilenc — ,,7 égi sornak" hívják a ketek. 
Dobjaik szegélyének belső ívén hat vagy hét félkör, , tenger" van, bennük halacskák. K. M. 
Ricskov szerint az evenki dob peremén lévő 9 rezonátor a 9 világot jelöli.” A „hét égi sor” és 
a , kilenc világ" nevek a planéták szféráira utalnak, a , hét tenger" és a bennük ficánkoló más 
és más halacska pedig alighanem a hét planétára. (A hetes és a kilences szám váltakozása nem 
ellentmondás. Keleten a Nap, a Hold és a szabad szemmel látható öt bolygó mellett a 
holdcsomópontoknak, azaz a nap- és holdfogyatkozások , láthatatlan okozóinak" is 
biztosítottak egy-egy külön övezetet.) 


A VILÁGHEGY 

Mint középpont, mint az , Ég vagy a Föld köldöke? szintén egyetemes idea, s a 
szibériai népek is sajátjukénak tekintették." Csúcsa a világtojás közepébe esik. A középpont 
eredetileg a megfigyelő ember helyzetéből adódóan őt magát jelenti, továbbá a lakott Földet a 
mindenség közepén, végül kivetítve az égre azt a pontot (Sarkcsillagot), ami körül az 
univerzum forogni látszik. De ez nem minden. , A buddhista misztériumok hívője a mandala 
érzékelésekor magából és maga körül egy olyan világmodellt alakít ki, melynek 
középpontjában a Sumeru, az Istenek Hegye áll. Az ő számára ez jelenti a Világtojás 
tengelyét” — írja Kerényi." 

A középpont és a forgástengely összetartozó fogalmak, de miért hegy a jelképük? G. 
de Santillana a homokóra formájú világhegy-ábrázolások közép- és kelet-ázsiai példáira 
támaszkodva a jelképben a precesszió jelentségének szó szerinti formába öntését látja. A Nap 
precessziójának oka ui. a Föld forgástengelyének billegő mozgása. Ennek során a tengely 
olyan pályát ír le, mely kb. 26000 év alatt két szembenálló és csúcsával érintkező kúp palástját 
rajzolja ki.? 

A szibériai számándobokon a , középpontot" (a rajzolat, ill. a dob közepét) valamilyen 
módon mindig jelölik. Legáltalánosabb módja a fogóként használt bőrszíjak, zsinegek, fa- és 
fémmerevítők kereszteződése lehet. (A dobok belső vázának, egyben fogantyújának 
szerkezete a rajzolaton mint kompozíciós elv többnyire visszatér.) A markolatkereszt 
jelentőségét gyűrűs forma (evenkiknél, negidál dobokon) vagy vasból rákovácsolt madáralak 
hangsúlyozza (pl. evenki dobon). Ricskov szerint az evenki dob keresztvasa az , út" nevet 
viselte, közepén a lyuk a , Föld (azaz a világmindenség) köldöke" nevet. (A dobok 


"7 IVANOV (1954.) 70-75., 90-96., 166. o. 

?8 ELIADE (1974.) 266. o. 

3 K, KERÉNYI: Prolegomena. Essays on a Science of Mythology (C. G. Jung and C. Kerényi) Princeton 
University Press (1973) 1213. o. 

39 G. DE SANTILLANA-HERTHA VON DECHEND: Hamlet’s Mill, An Essay on Myth and the Frame of 
Time, Ipswich: 1969., 60—61. o. Magyar kiadás: Hamlet malma, Értekezés a mítoszokról és az idő szerkezetéről. 
Pontifex Kiadó, Debrecen, 1995. 

értelmezése körüli zavart magyarázza az az evenki adat, mely szerint ugyanaz a szó (turu) 
jelöli a világot a maga egészében, mely , Föld" és , talaj" értelemben is használatos.) 

Ami a dobok festését illeti, az uráli dobokon — lévén azok vagy a felső vagy az alsó 
világ képének hordozói — az ég közepét jelölheti a centrum dísze. Ez lehet kereszt — Ivanov 
ugyan nem tudja mire vélni —, vagy világfa és rén vontatta szán pányvájának a kereszteződése 
(szelkup dobon), az egész dobfelszínt négy részre tagoló égtájkereszt (evenki, dolgán, enyec, 
nganaszán s más dobokon), keresztre emlékeztető madáralak (evenki példa). A foganytú 
mintájára az égtájkereszt közepén gyakran van kör, s azon belül szarvas vagy madár képe 
(dolgán, evenki, mandzsu-tunguz, mongol, even példák). A középpont körszerű jelzése alapján 
még az is gyanítható, hogy ismerték a középpont keringésének, a precessziónak a jelenségét. 
Mitikus madáralak díszíti az evenki dobtokok közepét (jól láthatóan fülei vannak!), s hasonlót 
ismertünk orok dobról is. E madárról tudjuk, hogy a világhegy csúcsán fészkel, ábrázolása a 
dob közepén nyilván erre is utal. 

Az altaji dobokon- lévén a rajzolat az egész világ: az alsó, középső, és felső világ 
együttes képmása — a középpont inkább a mi Földünkkel, semmint a mindenkori 
Sarkcsillaggal azonosítható. Az altaji dobok vízszintes osztósávján, a középső világban kell 
keresnünk e középpontot. Amely dobon äzi látható, ott talán a karok és a test 
metszéspontjában keresendő. A 3. ábrán bemutatott hakasz dobon egy kör vagy gömbforma 
látható a mondott helyen, egy altaji türk dob osztósávján pedig egy kis emelkedésen 
(hegyen?) álló fa rajzát is láthatjuk. Tegyük hozzá, az osztósáv jellegzetes cakkos díszét 
gyakran , hegyláncnak" nevezik." 


A HÁROM VILÁG 
A világ horizontális felosztása három részre a teremtésmítoszokban gyakran mint a 
felső és alsó vizek elválasztása vagy mint a világtojás feltörése történik meg. 

A három világot rendre összetévesztik az égi rétegekkel, holott pl. Dante Isteni 
színjátékában a kettő együtt és helyesen értelmezve bukkan föl. A három világ az ég gömbjét 
horizontálisan osztja három gömbszeletre, a rétegek (szférák) viszont mint gömbhéjak sora 
mind a három világot rétegekre osztják. Képzavar és ellentmondásosság uralkodik a három 
világ értelmezése körül is. A felső világot a közhit a csillagos égen túli mennyországnak véli; 
a középső világon az általunk lakott Földet, az alsón a Föld belsejét, jobbik esetben a Föld 
túlsó oldalát érti. (Ebbe a tévedésbe nemegyszer az ókori mitográfusok is beleestek.) A 
zűrzavart Santillana és Kerényi értelmezése?? oldja föl. Eszerint a felső világ az északi 
égbolttal, a középső a planéták látszólagos pályájával vagy annak síkjával, az alsó a déli 
égbolttal azonos. Érdemes összevetni az ókori csillagképneveket a három világot benépesítő 
fantázialényekkel. A tőlünk is látható jelentősebb déli csillagképek az alvilági vizeket és azok 
lakóit idézik (Eridanus, Hydra, Scorpius, Cetus), vagy az alvilág őrzőivel hozhatók 
kapcsolatba (Canis Maior, Lupus); még az Orion csk. névadója sem idegen itt. Az állatövi 
csillagképek zöme a középső világhoz illően két- vagy négylábú lény (Aries, Taurus, Gemini, 
Leo, Virgo, Sagittarius, Capricornus, Aguarius). Az északi égbolton pedig a felső világba 
való szárnyas vagy uralkodó lények, tárgyak vannak többségben (Cygnus, Aquila, Apis, 
Pleiades, Pegasus, a szárnyas sarujú Perseus, ill. Cepheus, Cassiopeia, Corona Borealis). 


31 IVANOV (1954.) 104. o.; 6. á., 105. o.: 7. á., 163—66. o., 165. o.: 60/1. á., 180. o.: 67/1. á., 389. o.: 240. á., 
655. o. 
32 SANTILLANA (1969.) 204-250. o., KERÉNYI (1973.) 11-23. o. 

A mondottak szerint a mesék és mítoszok lapos, korong alakú földje nem az 
emberlakta Föld, hősei sem emberek, hanem antropomorfizált planéták. Ez a föld az állatövi 
sík,” az , aranytányér", melynek szélén a Napot megszemélyesítő mesehős, az , aranyhajú 
kertészbojtár", a lovát táncoltatja." 

E képzet jelentéstartalma is tágul az idők során. , Az Apokalipszis Mennyei 
Jeruzsáleme egy olyan ideális város, melynek alaprajza a mandala formáját követi: négy 
sarokpontja a zodiákus körén található.” A négy sarokpont mellé sorolódik keleten? ötödik 
irányként az állatövi sík tengelye, azaz a világtojásé, „melynek négysarkú teste a világ négy 
sarkának a színeiben tündököl". 

A három világ megjelenítésének módja szerint az uráli (és mandzsu-tunguz) illetőleg 
az altaji dobok jól elkülöníthetők. Az előbbieken a dobfelszín — vagy ha a rajzolat ott 
található, a dobbelső — a felső világot ábrázolja, a festést kerítő szegélydísz a középsőt. Az 
alsó világ a dobon kívül , van". Ha az utóbbit kívánják ábrázolni, ugyanilyen szellemben 
járnak el. Az enyec sámánok legjobbjainak, a , két világra ugróknak" külön dob szolgál mind 
a két világra?" azon elv szerint, ahogy a mi csillagtérképeink is készülnek: külön az északi és 
külön a déli égboltról. 

A szelkup dobokon a keretszegély a , szarvasbordázat" nevet viseli (a dobot áldozati 
rén bőrével vonják be, mivel a sámándob azt a rénszarvast jelképezi, melynek hátán 
révüléskor a túlvilágra megy), és a , Föld" támaszát értik alatta. Ivanov szerint e funkció 
megfelel a nanaj, udegej, negidál dobok és dobtartók rajzolatát kerítő kígyópár földhordozó 
szerepkörének. Az állatövi kör adta síkot is kígyók csillagképmásai kerítik körbe, azaz 
, támasztják meg alulról". A szelkupokéhoz hasonló ket dobok szegélyének neve, a már 
említett , hét égi sor" egyértelműen a planétapályákra utal. Festett szegély ékíti az enyec, 
nganaszán, dolgán és evenki dobokat is. A szegélycsíkot pontozás, pikkelysor díszítheti. Az 
előbbi — más dobok festésével egybevetve — csillagokat jelképezhet, az utóbbi Ivanov szerint 
is kígyót takar. Az evenkik szerint a dobot kerítő, s így a szegélydísznek megfeleltethető 
vasabroncs a gonosz ellen szolgál védelmül.” Úgy vélem, a vasabroncs is az állatövet 
szimbolizálja, hiszen a magamagán belüli felső világot védi a rajta kívül eső alsó világtól. 


3 SANTILLANA uo., Loorits (1980.) 164. o. 

34 BNJ: 314. A török szultán fia, Szép Miklós és más mesék. 

3 Nemcsak keleten. Az öt égtájhoz (keleten) öt elem kapcsolódik, míg (nyugaton) a négy égtájhoz négy. Az öt 
elem ábrázolására viszont találunk magyar példát. Csengersima és Gyügye templomának kazettás mennyezetein 
a tűz (Nap), a víz (Hold), a szél (Vénusz) és a föld mellett ott az ötödik égtáj elemének képe: a fa! 

36 KERÉNYI (1973.) 13. o. 

" HAJDÚ PÉTER: The Classification of Samoyed Shamans. In: Popular Beliefs and Folklore Tradition in 
Siberia. Budapest: 1968., 149. o. 

38 IVANOV (1954.) 166. o. L. az Urobórosz kígyót. 

3/a. Hakasz sámándob, 3/b. Altaji török sámándob, 3/c. Ket sámándob, 
3/d Evenki sámándob rajza Ivanov után. 


Ebben az összefüggésben az égtájkereszt-ábrák is többletjelentést nyernek. A kereszt 
és a körszegély találkozásai rendszerint hangsúlyosak; a keresztszárak útleágazásra, kapura 
emlékezető formákban végződnek, vagy ember alakú jelek őrzik a , dobvilág" négy sarkát. Ha 
a körszegély ekliptika-jelkép, a négy sarok sem jelölheti csupán az égtájakat; a négy naptári 
sarokpont (napfordulók és napéjegyenlőségi pontok) helyére kell mutatniok az ekliptikán. 

Az uráli dobokon az égitestek és a világfa képén kívül előfordulhatnak ember- és 
állatábrázolások. Ezek csillagkép-volta — bár a fölvetésnek semmi sem mond ellent — 
adatszerűen csak az altaji dobok ismeretében igazolhatók. 

Az altaji dobokon a világ felosztására az emeletesség a jellemző. A dobok képes felét 
vízszintes sáv — az äzi-alakos dobokon az , ázi" kitárt karja — osztja két térfélre. A felső a felső 
világot, az alsó az alsó világot jelenti, s a középső világnak — akárcsak az uráli dobokon -— itt 
is csupán egy sáv, az osztósáv felel meg. 

A felső térfélen szinte mindig jelen van a Nap, a Hold, a Vénusz és más nem 
azonosított égitest képmása. Rajtuk kívül az északi égbolt csillagképeihez hasonlóan madarak, 
patások, lovas és gyalogos alakok, fák, némelykor szárnyas emberalak és a mitikus táltos 
paripa (a bura vagy pura), valamint a , háló" és a , sors könyve" nevű jelek láthatóak. Ezek 
egyike-másika bizonyosan csillagkép. Hogy melyikük, azt a források nem jelölik meg, de 
tudjuk, hogy a felső térfélen található (pl. hakasz, teleut dobokon) a Nagy Medve, az Orion és 
a Fiastyúk képmása. (Az Orion ugyan nem , északi" csillagkép, de félig az égi egyenlítő fölé 
emelkedik.) Az ábrák közeit csillagpontok kötik ki. 

Az osztósáv jelentéséről nevei árulkodnak. A kumandinok a „menny övének" 
nevezték, a sórok és cselkanok , menny övének" , szivárványnak", hakasz neve , a sámán 
távoli útja". A teleutok földábrázolásként emlegetik, s a neve is , föld" (jar). Fogazott mintája 
a leírásokban , hegyláncként" is szerepel." 

A , menny öve" értelemszerűen jelentheti a Tejutat éppúgy, mint az állatövet. Hogy az 
előbbi nem lehet, arról adatok tanúskodnak (l. lentebb). A , szivárvány" a tiger qurum 
( menny öve") név alternatív jelentése, de ilyen értelemben is utalhat a planétapályákra. Akár 
az analógiás gondolkodásmód példájaként, de magyarázhatták a szivárvány keletkezését úgy 
is, mint az ekliptika tükröződését az égnek napjárással ellentétes oldalán. Erre vall a 
szivárvány , hétszínű" jelzője — ennyi a planéták száma —, holott a valóságban legföljebb 6 
megkülönböztethető színe van. Diószegi jegyezte föl a tofáknál, hogy egyik sámánjukat hét 
szellem szokta volt meglátogatni, egy piros, egy sárga, egy kék stb., akik , a sárga fényben 
élnek, ahol a nap sárgára festi az eget; otthonuk ezért reggel keleten, délután nyugaton van. 
Világos utalás ez mind a szivárványra, mint a nappályára. , A sámán távoli útja" név alapján 
pedig, ha továbbgondoljuk Róheim állítását, mely szerint a szibériaiak hite a Napot tette meg 
első sámánnak," és figyelembe vesszük, hogy a dobon ábrázolt sámánon sámánőst kell érteni, 
joggal hihetjük, hogy az elnevezés az ekliptikára utal. A teleut név sem mond ellent a 
föltevésnek. Az altajiak oldalnézetben ábrázolják a középső világot, annak közepén viszont 
látszat szerint a Föld helyezkedik el. Tegyük mindehhez hozzá, hogy az osztósávon (pl. sór 
dobon) is láthatók csillagok, ami szintén arra enged következtetni, hogy ez a , föld" is az égen 
keresendő. 

Az altaji dobok alsó térfelén madárábrázolás nincs, ember és patás állat is ritka. Kígyó, 
béka, gyik, giliszta valamint farkas és eb viszont általános; ezek pedig az alvilágnak és a déli 


3:40 


5 IVANOV (1954.) 594—604., 641-689. o.; Potapov (1968.) 206-230. o. 
5 DIÓSZEGI (1968.) 246. o. 
4l G. RÓHEIM: Hungarian and Vogul Mythology. New York: 1954., 8., 20., 23., 47., 60. o. 

égboltnak egyaránt ismert lakói. Égi helyszínre utalnak az alsó térfélen is gyakori csillag- 
ábrák (kizsi, teleut, sór dobokon). 


A VILÁGFA. ÁTJÁRÓK, KAPUK, KERESZTUTAK 

Általános vélekedés szerint a világfa a világtengely jelképe. Ám a finn szerzők szerint 
a finnségi népek a Tejút képmásának tekintették.” Erre vall a mesék és mítoszok világfáinak 
„tejessége”; a fák és az anyaistennők, ill. az utóbbiak és a Tejút közti analógiák sora; a kígyós, 
madaras, lovas vagy szarvasos és ikeralakos világfa-ábrázolások megfelelése a Tejút 
csillagképeivel (Sagittarius, Serpens, Cygnus, Gemini stb.). 

A kérdés fontosságára Santillana világít rá az égi pólusokon és naptári sarkpontokon 
áthaladó két főkör valamelyikének és a Tejútnak időszakos egybeeséséről írván. Az elmúlt 
kétezer évben a téli napforduló a Nyilas, a nyári az Ikrek csillagképbe esik, azaz az említett 
két időpont táján a Nap a Tejút és az ekliptika kereszteződésében tartózkodik." Ez 
magyarázhatja a napos csúcsú vagy tövű világfa-ábrák elterjedtségét (az utóbbi a keteknél 
fordul elő szép számban). S mivel a Tejút a téli napfordulókor kelő Napot két ágra szakadva 
öleli körül, magyarázatot lelünk a faodúban világra jövő, Napot megszemélyesítő istenek, 
hősök motívumára is. 

Egyetemes képzet szerint a három világ közti átjárás csak egy-egy kapun át 
lehetséges." Az átjárók helye sejthető abból, ahogy a túlvilágra készülő sámán véli bejárni az 
utat, vagy ahogy a mesehős teszi: madár alakban végigröpül a „madarak útján” (a Tejúton), 
fölkapaszkodik a világfa törzsén, vagy a gyökerei közti nyíláson ereszkedik alá. 

Santillana, de tőle függetlenül e tanulmány szerzője is arra a következtetésre jutott, 
hogy az átjárók a Tejút és az állatöv kereszteződésein találhatók. A , keresztutak" fontossága 
épp az utóbbi kétezer évben nőtt , mitikussá" a Tejút és a napfordulói főkör egybeesése miatt. 
Kivált a szubarktikus övezet lakóira lehetett hatással ez a tény. A hetekig tartó téli éjszaka, ill. 
nyári nappal zónájában télen a Nap valóban az , alvilágban", nyáron viszont a , felvilágban" 
tartózkodik huzamos ideig. 

Az uráli dobok rajzolatát világfa osztja jobb és bal, napos és holdas térfélre." A 
szelkup dobokon a világfa helyén többnyire egy , gyik" nevű alakzat van, a ketek dobjain 
pedig a Dohnak nevezett sámánhős képmása. A dolgánok az égtájkeresztet, így annak a 
világfával egybeeső szárát is „égi varratoknak" nevezik, a nganaszáok pedig 
, hónyomoknak"." 

Gyíkos és világfás szelkup dobokon kívül ismerünk olyan átmeneti formákat is, 
melyen a , gyíkot" a fenyő ismert stilizálásához hasonlóan csupán gerince és bordái jelzik. 
Nem véletlenül. , Az összes emberi csont közül a gerincoszlop a legfontosabb. Olyan, mint 


#2 L, HONKO: Finn mitológia. In: A Tejút fiai. Budapest: 1980., valamint Loorits, Lehtisalo uo. 165., 194., 404. 


o. 

3 SANTILLANA (1969.) 62-63., 243-49. old. Kb. 8000 évvel ezelőtti időben még jelentősebb találkozás esett. 
Több mint két évezreden át a napéjegyenlőségkor tartózkodott itt a Nap. „The original Doors of the Sun (...) are 
likely to have been the moments when the sun was in the Milky Way, which crossed the celestial equator and 
marked its intersection with the ecliptic.” (HUXLEY: 1974. 200. o.) Maga a mesebeli hármasút ez! A Holdat 
illetően sem közömbös hely ez. Az ősi csillaghit az Ikrek és a Nyilas jegyet a holdcsomópontok házaivá tette. 
Végül még egy gondolat a főkörről: a húsvéti tojás felszínét festéskor úgy osztják fel, mintha csak egy 
világtojás-modell lenne. Az égtájkeresztes uráli dobok pedig a húsvéti tojást juttatják eszembe. 

4 RÓHEIM (1954.) 21-22. o., BNJ: 301/1B, 461., 530. I. sz. mesetípusok 

4 HOPPÁL (1975.) 218. o. 

4 IVANOV (1954.) 104. o. 

egy sátor vagy egy ház központi tartógerendája, s mint ilyet a világfához hasonlítják. 
Szibériában úgy tartják, hogy a sámánnak meg kell másznia e világfát, ágról ágra, égről égre, 
csontról csontra." A , gyik" név sem véletlen. A fára kúszó kígyó egyetemes jelkép; a fa le is 
maradhat az ábrázolásokról, s a kígyó helyettesítheti. A ket világfa-ábrák egyenesen 
gyikszerűek." Vessük ezt egybe azzal, hogy a hinduk a Tejutat , kígyóösvénynek" is nevezik, 
s hogy a Tejút mentén tekereg a Draco csillagkép, mely Ladón sárkányról, Héra 
aranyalmafájának őréről nyerte a nevét. 

A legendás Doh sámán viszont a Tejutat járta, az utóbbit úgy is hívják a ketek: „Doh 
ösvénye." 

A Tejútra (is) vonatkoztatható az , ég varrata" név, a , hónyom" kifejezetten az; 
gondoljunk a , hótalp-nyom", , hótalpas út” típusú uráli tejútnevekre. Áttételesen ugyancsak a 
Tejútra utalnak az evenki dobok kereszt alakú madárábrázolásai. A Tejúton, azaz a , madarak 
útján", ahogy sok szibériai nép nevezi, röpül a Hattyú, magyar népi nevén a Köröszt 
csillagkép." 

A szelkup és kep sámándobok szegélydísze alul, vagy alul és fölül, tehát a tejútjel 
vonalában többnyire megszakad. Az alsó rést a ketek „alvilági kijáratnak" nevezik." A 4. 
ábrán bemutatott szelkup dobon a tejútjel mind az alsó, mind a felső résben kapuszerű 
formába torkollik. Esetenként az evenki és even dobokon az égtájkereszt alsó és felső 
szárának végződése külön hangsúlyt kap. 

Amennyiben a fentiekben valóban a Tejutat, illetőleg a Tejút és az ekliptika 
kereszteződéseit láthatjuk, értelmet nyer a dobok színezése is. A szelkup, enyec, nganaszán 
dobok napos fele piros, holdas fele fekete színű, tekintet nélkül arra, hogy a dob a felső vagy 
az alsó világra szolgál-e. (Így nem is lehet ennek jelzője, mint Ivanov állítja."") Amennyiben 
az átjárók a napfordulókat jelölik, a világos színű térfél a hosszabbodó nappalok 
félesztendejét, a sötét térfél a rövidülő nappalok félesztendejét jelképezhette. 


“F, HUXLEY The Way of the Sacred. New York: 1974., 257. o. 

48 IVANOV (1954.) 90. o.: 78. á.; 80. á. 

2 RÓHEIM (1954.), 23. o., ERDŐDI JÓZSEF: Uráli csillagnevek és mitológiai magyarázatuk. Magyar 
Nyelvtudományi Társaság kiadványai. 124. sz. Budapest: 1970., 33. o. 130. o.-tól 

5 IVANOV (1954.) 94. o. 

5I IVANOV (1954.) 71. o. 

4/d 


4/a. Teleut sámán rajza papíron, az állatöv figuráiról, 4/b. Altaji török sámándob, 
4/c. Szelkup sámándob, 4/d. Orocs sámándob nyírfakéreg tokjának rajza, 
4/e. Csuksz sámándob rajza. Ivanov után. 


Az altaji dobokon egyidejűleg több fa is előfordul, s részben éppen ezért a fa nem 
kizárólag a Tejutat jelképezi. 

Ázi-alakos dobokon az istenség karjai alatt ívelt sávok keresztezik a testét. Egyes 
adatok szerint ez szivárvány, mások szerint a Tejút. A kizsi dob oldalán is van díszítmény, a 
neve: „az isten útja". A hakasz, sór dobot felül , hegylánc"-mintás, pontozott (csillagos) 
szegély keretezi. Az utóbbi neve tiger qurum, ezúttal Tejút jelentésben! A tubalar dob felső 
szegélyén szintén vannak csillagok, s a felül díszes szegély a teleut és kumandin dobokon alul 
egyszerű vonal formájában folytatódik. A szegély teleut neve: „a kánok útja". ? (Az állatöv és 
a Tejút neveinek egyezése, hasonlósága szembeötlő. Kígyók kerítik az állatövet, kígyóösvény 
a Tejút is, szarvasbordázat az egyik, gyikbordázat a másik, sámánős útja mind a kettő, 
mennyei öv a nevük egyképp. E keveredés arra az elterjedt hiedelemre vezethető vissza, mely 
a Tejútban a Nap korábbi pályáját látja, de levezethető pusztán abból a tényből is, hogy e két 
, Öv" látszat szerint ugyanazon éggömböt keríti körbe.) 

A fentiek értelmében az altaji dobokon a keretdísz jelképezi a Tejutat. Ez az 
univerzum oldalnézeti képével összhangban is van. Az átjárókat eszerint a szegélydísz és az 
osztósáv metszésében kell keresnünk, mely pontokat a dobokon gyakran napok ábrái 
hangsúlyoznak. 

Az átjárókra utal az alsó térfelen (sór, teleut, kumandin dobokon) látható varsaszerű 
szörny, a kerbosz vagy ker balik, akiben a kumandin sámán az alvilág elzáróját látta, és a 
teleut dobok alsó térfelének jellegzetes alakja a , küszöb öregembere" (távolabbi analógiái 
hasonló értelműek). 

Az äzi-alakos dobokon az istenség testének, a hosszanti tengelynek a fentiekből 
következően nem jut látható előkép az égen. Fölteszem, hogy az altaji dobok hosszanti 
tengelye a napéjegyenlőségi főkörre utaló jel lehetett. A 41—50. szélességi fok táján élő népek 
számára a tavasz- és az őszpont nagyobb jelentőséggel bírhatott, mint a napfordulók ideje (az 
évszakváltás szembetűnőbb itt, mint a nappalok hosszának határesetei). Ez magyarázná a 
Tejútnak és az átjáróknak ily periferikus és hangsúlytalan ábrázolását is. 

Összefoglalva a mondottakat: az uráli népek északi lakhelyüknél fogva, ahol a 
Sarkcsillag a zenithez közel ragyog, az ekliptika pedig alig válik el a horizonttól, az eget 
alulnézetben ábrázolták. Dobjaik olyan egyszerűsített égtérképként írhatók le, melyek az 
északi égboltot a látvány, a délit az ellentétpárokra épülő gondolkodásmódnak megfelelően 
annak tükörképeként jelenítik meg. 

Ezzel szemben, a tőlük délebbre lakó altaji népek az eget oldalnézetben ábrázolták. 
Ezen a földrajzi szélességen már ui. az ember szeme elől nem marad rejtve a déli égbolt 
jelentős része, az állatövi csillagképek is inkább vonzzák a tekintetet, mint a Sarkcsillag 
körüliek. (Az ún. kínai zodiákus ábrázolásainak gyakorisága a török népek körében ezzel is 
magyarázható.) 


52 IVANOV (1954.) 664., 654., 665. o.: 106. á.; 676. o.: 120 á. Potapov, (1968.) 209., 216., 218., 226. o. 
53 IVANOV (1954.) 659.; Potapov (1968.)210. o. 

Csodaszarvas a csillagos égen 


erer 


a szarvascsaládot a növényevők nemesi almanachjában egykor igen előkelő hely illette meg. 

Kézenfekvő oka van ennek. A szarvas a vadászó ember egyik legfontosabb, eleven 
nyersanyag- és energiaraktára volt. Mivel a szarvas rendszerint nyájban él, egykor 
kifogyhatatlannak tűnt; szelídsége, testmérete pedig viszonylag könnyű prédává tette. Tegyük 
mindjárt hozzá, a szarvas az egész eurázsiai földrészen őshonos, s az Újvilágba is az emberrel 
egyidejüleg érkezett. 

A minket közelebbről érdeklő szarvasfajok közül például a gím a trópusok kivételével 
mindenütt föllelhető. A jávorszarvas, melyet a közhit ma a hűvös észak lakójának vél, a múlt 
században még a Duna-delta mocsaraiban is dagonyászott; a tundralakó rénszarvas pedig, 
melyet rokonai közt is kivételes hely illet meg, még ma is levándorol a 45. északi szélesség, 
tehát a történelmi Magyarország déli határának vonaláig — már ahol megteheti. Amerikai 
válfajaikról ugyanez mondható el. 

A szarvas vetélytársának, a lónak őshazája viszont az amerikai földrész volt. 
Ugyanazon a szárazulaton s ugyanakkor kelt át az Óvilágba— a tevével együtt —, melyen át s 
amikor a szarvas lépett először emberrel a nyomában Amerika földjére: a Bering-szoros 
jégkori földhídján keresztezték útjaik egymást. A későn jött ló így csupán a szarvas hült, 
jobban mondva fölmelegedett helyét foglalhatta el Eurázsia mérsékeltövi kultúráiban. 

Európában a szarvaskultusz fénykora — ez a mondottakból is kiviláglik — a történelem 
előtti vadászidőkre, közelebbről az utolsó eljegesedés (i. e. 30—12000) végére esik. Ebben az 
időben Európa déli, jégmentes részein — mai szóval — szibériai viszonyok uralkodtak, s itt a 
, nyájas" szarvas elemében érezte magát. Nem csoda hát, ha az ember figyelme körötte 
forgott. Figyelt persze a többi állatra is, tisztelte is őket ilyen-olyan okból (melyiket a fogáért- 
karmáért, melyiket a húsáért, meleget adó bundájáért, vagy mindezért együtt, mint a medvét, 
melynek a szarvasétól nem is igen elválasztható kultusza szintén megérdemelne egy vaskos 
fejezetet). Ám ezek száma eleve gyér volt, vagy később csappant meg, jórészük pedig kihalt, 
ez viszont — s most tekintsünk el az eleve nem létezett, mesebeli szörnyektől és az emberi 
képzelet más, jelképes értelmű állati teremtményétől — az állatkultusz fönnmaradásának, 
akárcsak emlékszerű továbbélésének esélyeit szükségképpen csökkenti. A mamutot bizonyára 
nagyra értékelték őseink, de oly rég kipusztult, hogy nyomát is alig őrizte meg az emlékezet. 

A szarvas megkülönböztetett őskori tiszteletéről a régészet tanúskodik. Számukat 
tekintve — a lerágott állati csontmaradványok és a barlangi művészet tanúsága szerint — a 
szarvasféléknek, különösen a rénszarvasnak a vadlovon és a vadmarhán (őstulkon és 
bölényen) kívül nem volt versenytársa, de ez utóbbiaknak — úgymond — akkor még nem jött el 
az ideje. Nem véletlenül nevezték az őskor kutatói ezt az időszakot Rénszarvaskornak. Aki 
már látott filmen, vagy ha szerencséje volt, életében, vándorló rénszarvascsordát, a 
szemhatárig nyúló, csattogva, dübörögve ügető agancserdő láttán képet alkothat a jégkorszak 
örökké vándorló milliós réncsordáiról. De ez nem minden. A rén különös jószág, egyéb 
tekintetben is kiválik a családjából. 

A rén az egyetlen szarvasfajta, melynek tehene is agancsot visel — a mondabeli ünő is 
agancsos tehén! Futás közben a rén lába messzire hallatszó, nyikorgó hangot ad, ráadásul az 
állat nem kizárólagosan növényevő. Ha teheti, eltapossa a lába alatt futkározó kis rágcsálókat, 
a lemmingeket, s jóízűen fölfalja őket. A kutatók azt is följegyezték, hogy a szibériai sámánok 

kábító csemegéjére, a révületet okozó légyölő galócára is rákap; valóságos kábítószer-élvező 
lesz belőle. 

Tárgyunk szempontjából különösen fontos, hogy a rén az egyetlen háziasítható 
szarvasféle. Húsáért, tejéért, minden porcikájáért, továbbá hátasként és igavonóként tartották 
— szibériai tenyésztésének kezdetei i. e. 4000-re tehetők! — és tartják ma is a messzi északon. 
Nem véletlen, hogy a szarvaskultusz a jelenkorig, a civilizáció behatolásáig élt, persze lépést 
tartva a korral, s bizony, az ott élő népek még a közelmúltban is eleven hiedelemvilágának 
ismerete nélkül vajmi keveset tudnánk eleink szarvastiszteletéről. 

A rénszarvas különleges értékeinek — s tegyük hozzá, különcségeinek — köszönheti a 
szarvascsaládon belüli nimbuszát. Amikor a jég visszahúzódásával a rén is északra vonult, az 
agancsosok kultusza délen a szintén háziasítható lóé és szarvasmarháé mögé szorult. Mégis 
mindaz, ami az embert egykor a szarvashoz fűzte, igen mély nyomot hagyott. Mélyebb 
kapcsolat volt ez, mint ami az embert és a lovat valaha is összekötötte — ne feledjük, jóval 
hosszabb ideig is tartott; mai ismereteink szerint a rén és a ló háziasítása egy időben kezdődött 
el, s micsoda történet áll ekkor már az előbbi mögött! A lóra pattanó ember nem is tudott 
olyan könnyű szívvel e közös múlttól elszakadni, amilyen könnyedén mi mondunk búcsút a 
lónak (aminek mindazonáltal nagyon is ésszerű oka van). 

A lótenyésztő szkítákat — mármint azokat a népeket, melyeket e név alá gyűjt a 
tudomány — a „szarvas népeként" is emlegetik, egyrészt, mert ők így nevezték magukat, 
másrészt annak okán, hogy lovas nép voltuk ellenére művészetükben a lóábrázolások számát a 
szarvasé jóval meghaladja. Ráadásul az előbbiek többnyire köznapiak, mondhatni 
életképszerűek, ezzel szemben a szarvasábrázolásokban van valami sejtelmesen emelkedett. 
Hátasaikat realisztikusan és funkcionálisan mutatják be: amint vadat üznek, vagy csatáznak a 
hátukon, fejik, herélik vagy kipányvázzák őket. Szarvasaik viszont stilizáltak és dekoratívak, 
tartásuk különös, pofájuk maszkszerű, agancsdíszük növényinda; egyszóval nem az árterek, 
erdők kóborló vadjai ezek, hanem a szellemvilág, a mondák felsőbbrendű lényei. 

A múlt erejének a szkítákra gyakorolt hatását ékesen példázza, hogy lovaikat gyakran 
szarvasmaszkban temették el — föltehetően annak az időnek emlékezetéül, amikor még maguk 
is a rénszarvast nyergelték meg. Ez egyebek közt azt is jelenti, hogy hitük szerint a 
, közönséges" ló a halálban szarvassá szentült. (A mesebeli táltos paripák remélhetőleg 
megbocsátják ezt a jelzőt.) 


Karcolt díszítés egy kobakról 

Mit fed ez a különbségtétel? Az évezredes együttélés az ember és az állat (ez esetben a 
ló) közti kapcsolatot meghitté és megszokottá tette, misztikuma szükségképpen sokat vesztett 
erejéből. Mindez az előzőnél jóval racionálisabb korban történt. Nem így volt ez a szarvas 
esetében. Ez az állat egyrészt az ősi múltban játszott főszerepet az ember életében, akkor, 
amikor az ember még isteni lényként, totemősként tisztelte az állatokat, másrészt e 
kapcsolatot a tartós közelség nem , szállította le” a földre. Így a szarvas nemhogy vesztett 
volna mitológiai jelentőségéből, de a távlat ezt még növelte is. A szarvas ily módon 
néhányadmagával a sosemvolt mitikus lényekkel egy sorba emelkedett — nem véletlenül 
utaltam reájuk az imént —, s talán túlzás nélkül állíthatjuk, hogy közel 30000 éves mitológiai 
pályafutása a franciaországi Trois Fréres-barlang falára pingált agancsos emberről a 
közelmúltig töretlenül ívelt. Csupán a XX. században hanyatlott le. 

S milyen hihetetlenül dús ez a képzetkincs, mely minden időben alakjához tapad! 
Nemzetség- és népalapító ősök, istenek és istennők, valamint hérószok öltöttek benne testet, 
amilyen a lapp Miantas-Pirre, a kelta Cernunnos, a görög Artemisz, Aktaión és mások, vagy a 
mi mondánk Enehje; vallásbölcseleti jelképpé lett: a bölcsességé a hinduknál, Krisztusé a 
keresztény gondolatkörben — lásd a magyar Csodafiúszarvast —, volt mítoszok, mondák, 
legendák, népballadák és népmesék központi alakja, a népművészet és a szakrális művészet 
ábrázolásának tárgya, címerállat, s ki tudná fölsorolni, mi minden még. Csak természetes, 
hogy mindig űzött, hajszolt vadként jelenik meg. Igaz, nem akármilyen vadként, hisz még hús 
és vér valójában is különleges bánásmód illette meg. Akárki nem emelhetett rá kezet; 
vadászata királyi előjog volt s később is urak mulatsága. 

Hiedelmi jelentőségét illetően már az elnevezése is sokatmondó. Jó ideje tudjuk, hogy 
az egykor tiszteletben tartott állatok igazi neve tabu volt, nem volt szabad kiejteni, feledésbe 
is ment. Ez magyarázhatja, hogy finnugor eredetű (?) neve, a , szarvas", igazából az állat 
jelzője, maradt fönn csupán, , eredeti" magyar nevét nem ismerjük, éppúgy, mint akár a 
medve vagy a farkas , igazi", ősi nevét sem. Hasonló okból lett egyes indoeurópai nyelvekben 
is , szarvas" az állat neve (a franciában cerf; ami a gall carw-ból ered, az írben cru, az aveszta 
nyevén srva stb.), bár , eredetileg" elennek hívták (l. a szláv jeleni, az örmény eln, a görög 
elafosz, a gall elain neveket), ami egy csapásra fényt derít arra, hogy a mítoszok és mesék hol 
szarvassá, hol madárrá változó tündéreit, (félyistennőit miért nevezik Helénének, Elainnek, 
Tündér Ilonának, Ilindának. (Ez utóbbi egy szibériai istennő neve!) A kelta eredetű 
Gwendolyn női név fehér ünőt jelent, s a mondák vadászok űzte szarvasteheneinek a szőre is 
rendszerint fehér. 

Ezzel tulajdonképpen tárgyunkhoz érkeztünk, a csodaszarvas mondájához. Ez népünk 
tudatában még mindig úgy él, mintha kizárólagosan magyar tulajdon lenne, holott , csupán" 
egyike a töméntelen ismert változatnak, melyeket a honi kutatás nagyjai: Alföldi András, 
Berze Nagy János, Kerényi Károly és mások adtak közre. Ez korántsem tesz szegényebbé 
minket. A csodaszarvas mondája éppen azért érdemel kitüntetett figyelmet, mert szinte az 
egész északi féltekén elterjedt. Ismerték az uráli népek, a lappok és a finnek, a Kalevalában 
három változata is föllelhető. Képzőművészeti és írásos emlékek tanúskodnak arról, hogy az 
egykori pusztai lovas népek Mongóliától a Kárpát-medencéig eredetmondájuknak tekintették, 
de föllelhető örököseik, az altaji és a közép-ázsiai népek mondakincsében is, s tegyük hozzá, 
nem volt ismeretlen az amerikai földrészre költözött, ázsiai eredetű indiánok előtt sem. Ám 
ismerték a hinduk is, erről árulkodik a Rámájana egyik epizódja; hasonlóképpen a kínaiak, ezt 
a perzsa 1001 nap című mesegyűjtemény bizonyítja. De ismerték maguk a perzsák is, a 

Királyok könyve például a hős Rusztem egyik kalandjaként örökíti meg. Felbukkan a monda 
legalább tucatnyi változata az antik görög mítoszkincsben. 

Ismerte Nyugat-Európa másik nagy műveltsége, a szkítákkal határosan országló 
keltáké is. Ennek alapján már semmi meghökkentő sincs abban, hogy a keresztény Európában 
mindenütt élt a monda egy-egy változata; hogy krónikáink, népmeséink, népballadáink 
szintén több változatlan őrzik. 

Hogyan is jegyezte föl a krónikás? Frissítsük föl emlékezetünket: 

„Hunor és Magyar elsőszülöttjei voltak Ménrótnak, Enethtől. Atyjoktól elkülönített 
sátrakkal jártak-keltek. Megesett az egyik napon, hogy elmentek vadászni a Meotisz 
mocsarakra, s amikor a pusztában szarvasünő futott eléjök, azt követték, s az futott előttük. 
Mikor hirtelen eltűnt a szemük elől, hosszasabban keresték, de sehogy sem tudták megtalálni. 
Bejárva az említett mocsarakat, végül alkalmasnak látták nyájak tenyésztésére; azután 
visszatérve atyjokhoz, tőle engedelmet eszközöltek ki, s minden jószágukkal bementek a 
Meotisz mocsarai közé lakni... a hatodik évben kimenve, elhagyott helyen véletlenül 
ráakadtak sátrakban Belár fiainak férjek nélkül ott tartózkodó feleségeire és gyermekeire, 
akiket poggyászukkal, gyors futásban elragadtak a Meotisz mocsarai közé. Úgy esett pedig a 
dolog, hogy ama gyermekek közt találtak Dula alán fejedelem két leányát, akiknek egyikét, 
Hunor, másikát Magyar vette feleségül. Ezen asszonyoktól vették eredetöket az összes 
hunok." Így ír Kézai Simon mester, Kun László királyunk krónikása a magyarok eredetéről; 
az Árpádok nagyobb dicsőségére az összes hunok közé a magyarokat is értvén. 


Magyar lőportartó agancsból 

A tudomány már régen kiderítette, hogy a monda (h)őseinket maga után csalogató 
szarvasünője nem más, mint szülőanyjuk: Eneth (Eneh). E név az ünő tulajdonnévi változata. 
Meséinkből jól ismerjük, az őzzé változott mesebeli fiú nővére is Eni, Enike névre hallgat. 
Magyarán szólva, eleink hitték, hogy népünk ősanyja a mitikus szarvasünő. 

Ha a magyar nép eredete nem is egészen így esett, az elbeszélést teljes joggal tekintjük 
eredetmondánknak. Ám ezzel sajátos helyzet áll elő. A mondát ui. nemcsak a magáénak 
vallotta — valamilyen formában — az eurázsiai térség legtöbb egykori népe, hanem tartalmát 
illetően sem igen érintik a helyi változatok közti eltérések a monda velejét. Ez pedig a 
következőképpen foglalható össze: 

Napos, holdas, csillagos vagy más, égi eredetre valló jegyeket hordozó, szarvas-patás 
nőstényállat — rendszerint szarvasünő vagy őzsuta, de esetenként tehén, juh, sőt emse (vagy 
kivételesen ezek hímje) is lehet — két fiútestvért (ritkábban egy vagy több vadászt) maga után 
csalogat. A vadásztestvérek az ősibb változatokban maguk is állatalakot öltenek. Egyikük 
négylábú ragadozó (medve, rozsomák, hópárduc, farkas vagy hiúz), másikuk szárnyas 
ragadozó (ölyv, sas, sólyom vagy mesebeli griff) képében űzi a vadat, , aki egy folyógázlón 
vagy tengerszoroson át eljövendő feleségeikhez vezeti őket. Nemegyszer ő maga lesz 
asszonyukká, vagy más módon segíti őket nép, nemzetség, új haza alapításához. 

A különbségeknek, melyek közül épphogy csak jeleztem néhányat, természetes okai 
vannak. Teljességgel érthető a nevek közti különbség is, hogy az ujgur mondában nem Hunor 
és Magyar, hanem Tartar és Mongol a vadásztestvérek neve, hogy a görög változat 
szarvasgázlója a Boszporusz, és nem a Meotisz (Azovi-tenger). Az sem szorul magyarázatra, 
hogy a helyi adottságok, a gazdasági-társadalmi viszonyok különbözősége eltéréseket szül. A 
különböző korokból ránk maradt mondaváltozatokon lemérhető mindaz a jelentés-módosulás, 
aminek a fent említett változások okai lehetnek. S ne csupán olyan, felszínt érintő 
jelentésmódosulásokra gondoljunk, mint például a vadászok száma, vagy hogy miképpen 
üzik, mivel vadásszák a szarvast, szarvas-e egyáltalán a kívánatos mondabeli vad vagy más 
állat. Hiszen mi sem természetesebb, minthogy a havas tundra lakója hótalpon vadászik, 
Hunor és Magyar viszont lóra kap, hogy a vadászatról állattenyésztésre áttért népek 
mondáinak egyikében-másikában a szarvas helyét a tehén vagy a juh foglalja el. Sokkal 
lényegesebb, hogy a megváltozott viszonyok következtében a mégoly szívósan megtapadt 
képzeteket is kikezdi az idő — esetünkben évezredekkel kell számolnunk —, vagy az ember 
szabja őket saját korához. Néha oly sikeresen, hogy sem , eredeti" célja, sem , eredeti" 
formája már nem ismerhető föl. A minden szempontból cezúrát jelentő kereszténység diadalra 
jutásával így járt a legtöbb nyugat-európai, addig csupán szájról szájra terjedő mondaváltozat. 
A megszüntetve megőrző keresztény szellemiség kegyes történetekké, hagiográfiai — a 
szentek életére vonatkozó — epizóddá, egyházalapítási legendává s hasonlókká alakította őket. 

Mivel a monda esetében, mint mindennél a világban, folytonos alakulással, változással 
kell számolnunk, voltaképpen ésszerűtlen lenne eredeti formáról, ősváltozatról beszélnünk. A 
ránk maradt mondaváltozatok időrendje mégis kideríthető, s az is, hogy melyikük lehetett a 
legősibb. E munkát, uráli mondaváltozatokra alapozva Alföldi András végezte el jó fél 
évszázada. 

Állatküzdelem: bőrrátét egy pazyryki sírból 


Jégkori csontkarc (Isturitz, Spanyolország) 


A csodaszarvasmondának három fejlődési fokozatát különböztette meg. A legősibb 
változat szereplői mind állatok; egy szárnyas és egy négylábú ragadozó űzi, éri utol, tépi szét 
és falja föl a menekülő szarvastehenet. A mondafejlődés következő fokán megjelenik az 
ember. Az ifjú vadászok által üzött szarvas leánnyá változik, s üldözőinek, vagy egyiküknek 
asszonya lesz. Végül a harmadik fokozat a magyar eredetmondának felel meg; a szarvasünő 
többé nem célja a vadászatnak, nyomra-, leánynyomra vezető állat csupán. A három 
alapváltozat közös jellemzője, hogy a főszereplők egyaránt ősök, s mindhárom népek, 
nemzetségek származását énekli meg. Így a legősibbnek tekintett, Pápay József által még a 
XIX. században gyűjtött uráli változat is. Ebben a vadászat során a szárnyas ős gyorsabb 
lévén, előrerepül, megöli az óriás szarvast, belakmározik a tetemből, majd visszarepül 
lemaradt társához. Útbaigazítja, s a zsákmány hazavonszolását ráhagyja. A gyalogjáró ős 
azonban nem tér vissza a vaddal. Megtetszik neki a vidék, ahol társa a szarvast elejtette. Ott 

marad a húshegy mellett, hogy azon éldegélve, új hazát foglaljon s nemzetséget alapítson. 

Alföldi András máig érvényesnek tekinthető elmélete szerint a totemisztikus 
mondában a szarvas az ősanya, üldözői pedig a frátriális rendben élő (egymással házasodó) 
testvérnépek ősapái, s a szarvas megölés és fölfalása szexuális értelmű. A szarvas leölése és a 
húsából való egyszeri jóllakás azt jelképezi, hogy a szárnyas ősapa legyűri a szarvasasszonyt, 
egyszer közösül vele, azaz megfosztja leányságától és varázserejétől, továbbá az eljövendő 
nép egyik ágát nemzi vele. Az pedig, hogy a gyalogjáró totemős a tetem húsán élve alapít új 
hazát s nemzetséget, úgy értendő, hogy a varázserejétől megfosztott szarvasnőt feleségül 
veszi, s a majdani nép másik ágát nemzi véle (anyajogú társadalomról lévén szó, az újabb nép 
őse nem is ő, hanem a szarvasanya). Megalapozott állítás ez. A dél-szibériai állatküzdelem- 
ábrázolásokon, melyek az , ősváltozatot" illusztrálják, a szarvast legyűrő ragadozó helyzete, 
tartása akár madár alakú, akár négylábú csodalényt formáz, a közösülésre is utal. 

Tegyük hozzá, az asszonyon való osztozkodásnak e sajátos formája meséinkben is 
fölbukkan. A mozzanat lényege, hogy a hős testvére vagy segítőtársa megelőzi a hőst 
kedvesénél; együtt töltvén véle az első éjszakát, megfosztja a hősre nézve vészterhes 
varázserejétől, s így nászuk előtt az utat szó szerint szabaddá teszi. (Lényegében ez az első 
éjszaka joga — ius primae noctis — gyakorlásának hiedelmi alapja; bővebben lásd még Az 
aranyhajú kertészbojtár és az Erósz és Eróé... című tanulmányban.) 

A szerelmi célzatú vadászat ábrázolása igen ősi. Egy baszkföldön előkerült jégkori 
csontkarcon szakállas nyíllal meglőtt, félig állat nőalak látható, akit üzekedni vágyó 
állatember űz (szőrös-bundás testük jelzi félállati voltukat, s hogy négykézláb futnak). 
Figyelemre méltó, hogy a férfi és a nő egyaránt láb- és nyakperecet visel. László Gyula épp a 
csodaszarvasmonda kapcsán jutott arra a következtetésre, hogy az állat- — esetünkben szarvas 
— ábrázolásokon az állatot nyakörve emeli a felsőbbrendű lények közé. 

Alföldi András értelmezése s a jégkorszakból ránk maradt tárgyi emlék a 
szarvasmonda régisége mellett szól. Keletkezését ennek alapján, egyúttal több más, 
egybehangzó adatra támaszkodva, a rénszarvaskorra tehetjük. Ősisége és egyetemessége okán 
nincs hát értelme, hogy a mondát akár sajátosan magyarnak tekintsük, akár olyannak, mely 
egy helyütt egy nép körében fogant, s vált, ki tudja milyen úton-módon, annyira közkedveltté, 
hogy meghódítsa a fél világot. Közös örökségünk ez, az eurázsiai földrész lakóinak közös 
vadászőseitől származik. Így, ha csak a monda hiedelmi jelentésrétegeit kutatjuk, annak sincs 
jelentősége, hogy földrajzi helyszíne azonosítható-e vagy sem. Már csak azért sincs, mert ez a 
mondaváltozatot magáénak valló nép mindenkori lakóhelyétől függ. A mi mondánkról is csak 
annyit árul el, hogy a magyarság Fekete-tenger melléki tartózkodása idején ölthetett végleges 
formát, vált — mondhatnók — holt hagyománnyá. 

Van azonban a mondának egy olyan, egyetemességéhez és ősiségéhez illő 
jelentésköre, mely érthetetlen módon eddig nem kapta meg a megérdemelt figyelmet, jóllehet 
összefügg eredetmítosz voltával, magyarázza a változatok részletekbe menő hasonlatosságát. 
Jórészt az is ennek a jelentéskörnek köszönhető, hogy a monda — formájában legalábbis — 
túlélte önmagát. 

Nem kisebb dologról van szó, mint arról, hogy mindaz, ami a mondában jelentését 
tekintve egyetemesnek (szemantikai univerzumnak) tekinthető, a valóságos univerzumhoz 
tapad. Pontosabban szólva, a monda már az ősidőkben egy konkrét égi jelenség 
megjelenítésének eszközévé vált; néhány jól ismert csillagkép együttesének 
cselekményesítése révén az északi égbolt látszólagos körfogását, azon belül pedig a mítoszok 

egy részének alapjául szolgáló éves napjárás egyik fontos állomását, epizódját elevenítette 
meg. 

Ennek a megállapításnak az elvi alapja az a tény, hogy a totemisztikus, állatalakban 
elképzelt ős is isten, égi lény, a szó szerint s átvitt értelemben egyaránt emberfölötti világ 
képviselője. Ez attól a közelebbről meg nem határozható, ám igen régi időtől kezdve igaz, 
amettől fogva az őskultusz még földön járó szellemei az égbe költözte és azonosultak az 
égitestbe bújt felsőbbrendű szellemvilág lakóival. 

Hogy mégis milyen régi lehet e képzet? Égitestek, mindenekelőtt a Nap kultuszáról 
már az őskori sziklarajzok árulkodnak — köztük van az agancsán napot hordozó szarvas 
képmása is! —, de fönnmaradtak ebből az időből olyan tárgyi emlékek is, melyek a kor 
emberének az ég iránti , tudományos" érdeklődéséről: kezdetleges időszámításról, időmérési 
és tájolási technikákról tanúskodnak. Ugyanakkor a fönnmaradt legősibb teremtésmítoszok 
minden élőnek és élettelennek a teremtését, tehát eredetét is az égieknek tulajdonítják. Így az 
emberét is, akinek elsejét, mindnyájunk ősét nemegyszer magával a napistennel azonosították. 

Mindehhez tudnunk kell, hogy a kérdéses kor embere a mai értelemben vett elvont 
fogalom alkotására való készség híján az égnek miáltalunk ismert kétértelműségét (az eget a 
maga fizikai valóságában és a mennyet mint az istenek honát) nem érzékelte. Számára a kettő 
egyet jelentett. Már csak azért is, mert amitől már a vadász-halász társadalmak fönnmaradása 
is függ — gondoljunk csak arra, milyen feladatot jelenthetett a naptárt, az órát, az iránytűt nem 
ismerő emberek számára az éves ciklus szerint vándorló rénszarvas vagy lazac érkeztének 
pontos előrejelzése —, az egyfelől az ég emberi szemmel mérten örök körforgása, másfelől (ezt 
a megkülönböztetést csak a magunk megnyugtatására alkalmazom) a hitük szerinti mennyek 
örökéletű istensége. 

A csodaszarvasmondák körében maradva, a szarvasistennő égi volta talán nem szorul 
külön bizonyításra. A tény, melyet a szövegek úgy írnak le, mint , aki" a Napot és a Holdat, 
valamint a csillagokat viseli a testén, csak égi tünemény: maga az ég vagy annak egy darabja 
lehet. Dömötör Tekla erről a kérdésről így ír: , A szarvas jelképezheti az egész égboltot vagy 
csillagképeket egy speciális konstellációban, vagy a Nap fogatát húzó állat lehet, vagy pedig a 
szarvai a Napot jelképezhetik. A szarvas ezenkívül lehet speciálisan a téli égbolt jelképe is, 
mégpedig a téli napforduló jelképe. Ezt nemcsak a magyar regölés vagy a kelet-európai 
kolindák mutatják, hanem ez következik a kapcsolódó rítusokból is.” (DÖMÖTÖR, 1974. 
147. o.) 

A felsorolás korántsem teljes, mégis ékesen beszél. Az égi szarvas egykor láthatóan 
ugyanazt a szerepet töltötte be, mint közeli rokona, a szarvasmarha a délebbre fekvő tájakon. 
Az egyiptomiak Háthor tehénistennőt magával az égbolttal azonosították, ugyanakkor az Ég- 
tehén egyik istennői énjét, Íziszt, akit a Sirius (Szóthisz) csillag megszemélyesítésének is 
tekinthetünk, szintén ábrázolták tehén képében; a denderai naptárkövön a Sirius csillagát a 
Szóthisz Tehén nevű konstelláció hordozza a homlokán. Nem hiányzott az egyiptomi 
égboltról a tehén párjának, a bikaistennek képmása sem, s ez nem csupán az állatövi Bika 
csillagképre értendő; az egyiptomiak az ismert bolygókat kivétel nélkül kitüntették az Ég 
Bikája címmel. Tegyük hozzá, hogy akárcsak szarvasunknak, az égi tehénnek és bikának is 
tulajdonítottak naphordozói szerepkört. Az előbbi a bikaborjú napisten (azaz a Bika 
csillagképben tartózkodó Nap) anyjaként, az utóbbi pedig, mint a Bika csillagkép maga, 
hordozhatta csillagszarvain a Napot. A regösének szarvasának leírása — hogy ti. ezer szarván 
ezer égő gyertya, melyek, akár a csillagok, gyújtatlan gyulladnak, oltatlan alusznak — sem 

csupán hasonlat, hanem szó szerint értendő; nem földi gyertyák, hanem pislákoló égi 
szövétnekek ezek. 

Az egyiptomi csillaghit tehén-bika istenpárosához hasonlatosan a szarvastisztelő 
népek sem az égi ünőt imádták csupán. Elég, ha csak magyar példákra gondolunk, a 
mondabeli Eneh mellett a regösének Csodafiúszarvasára, az égi szarvasanya borja-fiára, aki a 
kereszténység fölvételét követően ezért válhatott Krisztus jelképévé a pogány kori 
Boldogasszony keresztény Szűzanyával történt behelyettesítésének párhuzamaként. 

A szarvasmonda és az égbolt közti lehetséges összefüggések azonban nem merülnek ki 
ilyen elvontnak tűnő általánosságokban; a kettő közt nagyon is jól észlelhető, szó szerint értve 
is szemmel látható megfelelés van. 

Kiindulásul finn kutatók lappoktól kapott adatai szolgálnak, melyeket hazánkban 
először Erdődi József tett közzé. Johan Turi képes följegyzéseiből kiderül, hogy a lappok 
szarvasmondája az égre íródott, mégpedig az alábbiak szerint: 

A szarvast, a lappok Jávorszarvas csillagzatát (egyes változatokban nem Jávorszarvas, 
hanem Vadrén a neve) a Cassiopeia, a Perseus és az Auriga (Szekeres) csillagképek hármasa 
alkotja. A Cassiopeia jól ismert W alakja az agancslapátnak, a Perseus az állat két mellső 
lábának, az Auriga pedig a hátsó részének, hátsó lábainak felel meg. E kérdésben Turi és más 
szerzők adatai egybevágnak, bár Turi rajzán csak a Cassiopeia ismerhető föl. A szarvast 
aránytalanul kicsinek ábrázolja, bikaságának látható jeleit viszont eltúlozza. Ez utóbbit 
tekintve a lapp példa mindenképpen rendhagyó. 

A Jávorszarvas csillagzat mellső lábai alatt — azok előtt, ha a csillagok kelési 
sorrendjét is figyelembe vesszük — van a Pleiades, közismert magyar nevén a Fiastyúk, 
melyet a lappok a csillagszarvas leányborjaiként tartottak számon; Borjúcsapatnak, 
Leánygyűlésnek nevezték. 

A szarvasüző vadásztestvéreket a szerzők az Ikrek (Gemini) csillagképpel azonosítják 
Síelők vagy Hótalpasok néven, akik mögött T. I. Itkonen szerint egy vadászeb is halad. Ez 
utóbbi alighanem az Ikrek mögött fölkelő Kis Kutya (Canis Minor) csillagkép lehet. Nem ők 
az egyedüli vadászok. Az égi szarvast űzi az Orion is, aki Turinál Galla, Itkonennél Apó 
névre hallgat. A két szerző az , Orion öve" néven ismert három csillagot Galla-fiak, illetve az 
Apó fiai néven szintén a hajtók közé sorolja. Utoljára, de nem utolsósorban tagja a 
vadásztársaságnak Favtna, más néven Tiermesz, a medve alakban járó lapp viharisten. A finn 
szerzők az Ökörhajcsár (Bootes) csillagképpel azonosítják. A csillagisten megfeszített és 
nyilakat lövöldöző íja a Jávorszarvas csillagzatra , mutató" Nagy Medve (Ursa Maior) 
csillagkép. 

Bár ideillő lapp nevét a szerzők nem közlik, az égi mondában a Tejút mentén folyik a 
vadászat, s ez, látni fogjuk, lényeges a monda jelentése szempontjából is. Erről most csak 
annyit, hogy a Jávorszarvas csillagzat, az Orion és az Ikrek egyaránt a Tejút csillagképet. 

Bizonyos értelemben a Kis Medve (Ursa Minor) is beleillik a képbe. Egy följegyzés 
szerint ui., amikor Favtna (Tiermesz) nem vadászik, íját szögre, a Sarkcsillagra (Polaris) 
akasztja; ez a Kis Medve csillagkép legfényesebb csillaga. (A két Medve csillagzat ilyetén 
együvé kapcsolása általános; lásd a Kis Medve — Nagy Medve, Kis Göncöl — Nagy Göncöl 
neveket.) Alapos okunk van arra is, hogy a Bika csillagképet (Taurus) — ennek vállán kotlik a 
Fiastyúk — szintén a menekülő szarvasok csapatába soroljuk, ám ennek bizonyítása már 
szétfeszítené írásunk kereteit. 

A lapp csillagnevek mögött fölsejlő rege kozmogóniai — a világegyetem kialakulásával 
kapcsolatos — értelmet hordoz. A lappok hiedelme szerint a világ addig áll fenn, amíg 

Tiermesz le nem teríti Miantas-Pirrét, az égi szarvast. Miantas-Pirre hordja agancsán az 
égboltozat zárókövét, a Sarkcsillagot (agancslapátja, a Cassiopeia a Sarkcsillag 
szomszédságában van), s ha Tiermesz nyilától találva összerogy, elvesztvén támasztékát, az 
égbolt is a földre omlik. A mítosz borúlátása ellenére, úgy tűnik, a lappok nem féltek a világ 
végétől. Miantas-Pirre éppúgy utolérhetetlennek tűnik, miként a legtöbb monda szarvasa, 
hiszen aligha éri meg az emberiség, hogy Tiermesz nyílvesszeje Miantas-Pirrébe fúródjék, 
azaz a Nagy Medve Muscida nevű csillaga az Auriga csillagképbe vándoroljon. Elemi szinten 
ez a csillagmonda lényege: a napi, évi körforgással örökkön-örökké ismétlődő égi vadászat, a 
csillagképek közt (remélhetőleg) soha nem csökkenő távolság a világ fönnmaradásának 
szemmel látható bizonyítéka volt a lappok szemében. 

Ha fentiek nyomán felébred a kíváncsiságunk, és csillagnézőbe indulunk, tapasztalni 
fogjuk, hogy Miantas-Pirre vadászata nem mindig követhető az égen. A felsorolt csillagképek 
ugyanis együtt ősztől tavaszig láthatók csupán. Az év másik felében az ég nappali térfelén 
tartózkodnak, fényüket a Nap homályosítja éppen el. Ez nem volt mindig így. 

A Földről nézve a Nap többféle látszólagos mozgást végez az égbolton. Amikor éves 
mozgása során a Nap a földpálya és az égi egyenlítő metszéspontján halad át, 
napéjegyenlőség áll be, melyet tavasz-, illetve őszpontnak nevezünk. A forogva keringő Föld 
képzeletbeli forgástengelye viszont a Nap és Hold zavaró hatásai miatt ferde (precesszió); 
kúppalástot ír le. Ezért a tavaszpont a Nap mozgásával ellentétes irányban évente kb. 50,2 
ívmásodpercet , elmozdul", mintegy 26000 év alatt , körüljárja" az égboltot. A precesszió 
következtében az égitestek koordinátái is állandóan változnak. 13000 évvel ezelőtt tehát a 
nyári égboltunkon ragyogtak azok a csillagképek, amelyek ma a téli égbolton láthatók, 
némiképp az egykoritól különböző alakban. Ugyanis ha lassan is, de a csillagokat is 
elmozdulni látjuk egymáshoz képest. , Mai" — legalább 4-5000 éve tartó — téli csillagkép 
voltuk magyarázza, miért vált a szarvas a téli ünnepkör állatává, s természetesen azt is, miért 
folyik a lapp, s tegyük hozzá, a legtöbb finnugor mondában a vadászat sítalpon, hótalpon. 

A lapp csillagregében persze a jelentősebb téli csillagok, csillagképek jutnak 
szerephez. Ám ezek sem csupán fényességükről és feltűnő alakjukról nevezetesek. 
Legtöbbjüket egész mítoszkoszorú övezi, a korai csillagászok is nagy fontosságot 
tulajdonítottak nekik, s mint alább látni fogjuk, szerephez jutottak más népek 
szarvasmondáiban is. 

Az égre pillantva arról is meggyőződhetünk, hogy a lapp regében semmi titokzatosság, 
misztikus homály nincs; a lappok a valóságot igyekezték megörökíteni. A Cassiopeia- 
Perseus-Auriga csillagképegyüttes kifejezetten szarvasra hasonlít, mégpedig nem is 
akármilyen tartású szarvasra. „A tápiószentmártoni elektron (ezüstkeverékű erdélyi arany) 
szarvas maga alá húzott lábú mozdulata — írja László Gyula — számtalanszor ismétlődik 
ukrajnai és ázsiai leleteken, de a mozdulatot nem értjük." (LÁSZLÓ 1974: 104.) Tegyük 
hozzá, hasonlóan roggyant vagy éppenséggel futó szarvasok ábrázolásai mindenünnen és 
minden korból ismertek. Nos, az égi szarvasnak is roggyant a tartásaa, Turi is így rajzolta le a 
csillagképet! Ráadásul e sajátos szarvasképmásokat rendszerint a csillagszarvaséval azonos 
nézetben is ábrázolták. Egy olyan általánosan ismert és széles körben elterjedt 
művészettörténeti jelenség esetében, amilyen a mondott szarvasábrázolások mozdulata — ha 
beszélhetünk egyáltalán közös előképről — lehet-e párja egy csillagképnek? 

Az égi szarvasmonda és csillagkép-szereplői 


Az Orion és az Ökörhajcsár — hasonlítanak egymásra, hadonászó fegyveres alakok 
képét idézik, s nem véletlen az sem, hogy az Ikrek csillagkép mitológiai ikerpárról kapta a 
nevét, s úgy tetszik, mintha tényleg sítalpakon járnának. Folytathatnánk a sort: a Kis Medve 
valóban olyan, mint egy tegzestül szögre akasztott íj; a Bika nemcsak öklelő bikára, hanem 
menekülő szarvasra is emlékeztet; csak a Fiastyúk esetében kell megerőltetnünk a 
képzeletünket, ha borjakat, leánycsapatot keresünk bennük. Ennek ellenére, az aprócska, zárt 
csillagcsoport rendszerint minden népnél egy alomból, egy fészekből származó — és tegyük 
hozzá, isteni származású — fiókákról, állatkákról kapta a nevét. (A magyar Fiastyúk név 
mellett csak példaképpen említeném az uráli Récefészek, a görög Galambraj, a latin Hét ökör, 
a spanyol Hét kecske, a hindu és a kínai Hét hal neveket.) 

A lapp adatok mondai hitele szempontjából nem közömbös az sem, hogy a 
csillagképek látványa az ég látszólagos forgásirányával megegyezik: a vadászat a látszatnak 
megfelelően folyik, a résztvevők szerepköre pedig a csillagképek fölkelési sorrendjéhez 
igazodik. Az esti égbolton elsőként a menekülők: a Borjúcsapat — Fiastyúk, a Jávorszarvas és 
a Bika tűnnek fel; őket üldözők: az Orion, az Ikrek, a Kiskutya és az Ökörhajcsár követi (a 
Nagy Medve sohasem bukik a látóhatár mögé). 

Az égi látvány igazi meglepetése azonban az, hogy akár a magyar eredetmonda 
csillagképmása is lehetne. Mindenekelőtt, a Jávorszarvas csillagzat keresztezi a Tejutat, s 
éppen ott, ahol az eget kettéosztó csillagfolyam gázlószerűen elkeskenyedik. Ez, mármint a 
csodaszarvas átkelése a gázlón, szoroson a magyar monda s a véle rokon változatok egyik fő 
sajátossága. Továbbá, a magyar monda vadásztestvéreihez hasonlóan a szarvast a lappok egén 
is űzi egy ikerpár (vagy kettő!), s úgy tűnik, hogy a csillagos agancsú égi vad őket is 
eljövendő feleségeikhez vezeti. Hitem szerint legalábbis a Leánygyűlés (Fiastyúk) hét 
csillagában Belár menyeinek és Dula leányainak égi képmásait ismerhetjük föl. 


Gázlón átkelő szarvas. Geometrikus dipülon váza töredéke Tirünszből, Kr. e. 9—8. sz. 


Itt hadd álljak meg egy kis időre, hiszen a figyelmes olvasó nyilván nem felejtette el, 
hogy a lapp mondában nem két, hanem hét vadász szerepel; az Ikrek, valamint az Ökörhajcsár 
és az Orion párosa mellett az Orion három fia is részt vesz a vadászatban. Az is bizonyításra 
szorul, milyen alapon azonosítom a Fiastyúk csillagcsibéit a hősök eljövendő asszonyaival, s 
a többi csillagkép háza táján sem árt alaposabban körülnézni. 

Ami a lapp monda vadászainak fölös számát illeti, többféle magyarázat kínálkozik. 
Először is, bár a magyar rege csak a két népalapítót említi név szerint, az asszonyrablás 
leírásából kiderül, hogy többedmagukkal vettek részt benne; míg Hunor és Magyar Dula 
leányain osztozott, Belár fiainak feleségei kísérőiknek jutottak. Annak tudatával, hogy a 
magyar változatban a szarvas már csupán anyai szerepben jelenik meg, s ő maga nem válik 
üzőinek feleségévé, azt a tényt sem hagyhatjuk figyelmen kívül, hogy a lapp vadászok száma 
éppen annyi, mint a Fiastyúk csillagaié; mindegyikőjükre jut egy szarvasleány, feltéve, hogy a 
vadászat célja csakugyan a Leánygyűjtés (Fiastyúk). 

Szarvasok átkelnek egy folyón. Őskori csontkarc. Lorthet, Franciaország 
Kr. e. 15000—10000. 


A mítosz azonban — láttuk — változik, s ebben az sem gátolja meg, ha alapváza, mint 
esetünkben is, az emberi mértékkel mérten változatlannak tűnő csillagos ég mintázatát követi. 
Ezért, mivel az ősibb változatokban a szarvas lett feleséggé, az égi vadászok nagy számából 
arra is következtethetünk, hogy egy régebbi korban generációs mondát fűztek az éghez, és 
vadászok két nemzedéke űzte a szarvasünők ugyancsak két nemzedékét: Favtna (Ökörhajcsár) 
és Galla (Orion) a Jávorszarvast, a Síelők (Ikrek) a Borjúcsapatot (Fiastyúk); így mindkét 
nemzedékben két-két vadász jut az üldözöttekre. Ami a Galla-fiakat (Orion öve) illeti, őket 
sem sikkasztjuk el. Az apacsillagkép ágyékán sziporkázó csillaggyermekeket tekinthetjük a 
még meg sem született, eljövendő vadásznemzedéknek is, akikkel épp e vadászat 
eredményeképpen lesz a szarvasanya vemhes. Ez nem költői képzelődés. Az Orion lecsüngő 
övének több elnevezése: a finn Váinámöinen Kaszája, az észt Kalev Kardja, a manysi (vogul) 
Mesebeli Ember Kardhüvelye, a magyar Aranypálca, Bírópálca, Jákob Pálcája, Kampófa, 
Szent Ilona (!) Pálcája szemérmes utalások az atyai hímvesszőre, mely férfimag formájában 
éppúgy magában foglalja eljövendő fiait, ahogy a Fiastyúk fogalom egésze a kotlóst és 
csibéit. (A columbiai deszana indiánok az Orion övében többek közt Orion ősapa falloszát 
látják, az Orion-ködben pedig — az adott jelképrendszeren belül — kilövellt spermáját vélik 
felismerni.) 

Ha burkoltan is, a nemzedéki jelleg a mi csodaszarvasmondánkban is föllelhető, 
Hunor és Magyar anyja, maga is szarvasünő lévén, egykor nyilván éppúgy maga után csalta 
apjukat, Ménrótot, ahogy feleségszerző vezérállatként később a fiait, amiből viszont az 
következne, hogy Ménrót csillagképmásának is ott kell lennie az égen. S valóban, létezik egy 
olyan, igaz, sokat cáfolt nézet, miszerint Ménrót és a bibliai Nimród azonos mitológiai 
személy lett volna. Az a Nimród, aki „nagy vadász vala az Úr előtt", s akit a babiloni 
csillagázok az Orionnal azonosítottak! 

A csillagkép görög névadójának, Óriónnak hasonló volt a híre. Eredetileg maga is 
vadászistenség, az , Állatok ura? lehetett. Róla maradt fönn az a mítosz, mely szerint 

Artemisz, az elafiosz (szarvas) díszítőjelzővel fölékesített ősi istennő, ki egykor maga is az 
„Állatok úrnője” volt, azért ölte (ölette) meg, mert kísérőit, a pleiászokat üldözte szerelmével, 
Atlasz és Pleioné hét leányát, akiket Zeusz haláluk után az égen helyezett el; ők alkotják a 
Fiastyúk (Pleiades) csillagképet. 

De ez még nem minden. Se szeri, se száma azoknak a képzeteknek, melyek az Orion 
csillagképet az égi vadászat körébe vonják. Csak példaszerűen ragadok ki néhányat ezek 
közül. A szibériai ketek és a török népek az Oriont a kétértelmű Szarvasfő névvel illették, 
övének három csillagát pedig Három Szarvasnak hívták. Nyelvészeti szempontból a fő 
mindkét értelme egyformán ősi lehet, s összevetve az Apó és a Szarvasfő, illetve az Apó Fiai 
és a Három szarvas neveket, valóban tekinthetjük a mondabeli család egyik fejének. E nevek 
ugyanakkor azt is tanúsítják, hogy szarvas alakban nemcsak az üldözött, hanem üldözői is 
megjelenhettek. Indokoltan, hiszen egy ésszerűbb korban a szarvasünő-ősanya férje, fiai már 
aligha lehettek medvék, rozsomákok vagy éppen ragadozó madarak. Hihetőbbnek tűnt a 
csillagrege is, ha az eljövendő férjek és fiak szarvasbika alakját öltötték magukra. (A 
mondottak és persze görög mitológiai megfelelések alapján fölteszem, hogy az Artemisz által 
szarvassá — szarvasfejűvé! — varázsolt Aktaión is Orion volt. Kutyái, melyek a hérószt 
széttépték, a Kis és Nagy Kutya csillagképek lehettek eredetileg.) 

Egy obi-ugor mondaváltozatban az Orion csillagkép a menekülő szarvas maradéka, az 
egykor hatlábú csodaállat két levágott fölösleges lába. E képzet csak úgy értelmes, ha e 
monda szarvasát vagy a Bika csillagképel azonosítjuk, vagy a Cassiopeia, a Perseus és az 
Auriga csillagképekből illesztgették össze az obi-ugorok; az Orion ugyanis a Bika mögött és 
az Auriga alatt, kissé lemaradva tőle látható az égen. 

Annak okán, hogy a Nagy Medve is jelentős szerepet játszik a mondában, ide 
kívánkozik az a tény, hogy a Nagy Medve az Orion, s tegyük hozzá a Fiastyúk között a 
görögség is jelentőségteljes kapcsolatot sejtett. Homérosz is így említi a Fiastyúkkal a Nagy 
Medvét, , mint forog egy helyben, míg Oriont lesi egyre", a híres Farnese-atlaszon viszont a 
pleiászfogó hálóval fölszerelt Orion az, aki a Nagy Medvére bámul. 

Egy hindu csillagregében fordul a kocka, ezúttal Orion az, akire szarvas képében 
vadásznak. A mítosz szerint a Pradzsapati szarvast (Oriont) az a nyílvessző (az Orion öve) 
sebzi halálra, melyet a Nagy Kutya (Canis Maior) és a Hajófara (Puppis) csillagképek alkotta, 
felajzott íjú, ifjú vadász röpített az oldalába. A példa nem egyedülálló. Mint ismeretes, a 
finnek Orionban Väinämöinent látták, ugyanakkor a Kalevalában található egyik 
szarvasmondának is majdnem ő az áldozata. Vetélytársa, Joukahainen az életére tör, de 
nyilával nem őt, hanem hátasát, kék szarvasát találja el, melyen a hős lovagol (ide kívánkozik, 
hogy a kutatók a Váinámöinen Kaszája név elődjeként egy finn Nyíl csillagnevet sejtenek, 
ami a Pradzsapati szarvas oldalából kiálló nyílvesszővel lehet azonos). Egy görög elbeszélés 
szerint, amelynek ismert egyiptomi csillagos ábrázolása, Artemisz hátulról nyilazta halálra a 
hérósz Óriónt. 

Most persze felvetődik a kérdés, van-e értelme egyáltalán belebonyolódnunk egy 
csillagrege elemzésébe, ha az egykori ember pillanatnyi szeszélye szerint cserélgethette a rege 
égi szereplőit? Vagy nem erről, hanem csupán egy téves mítoszkölcsönzésről, egy hanyatló 
kultúra aggkori emlékezetkihagyásáról lenne szó? Egyikről sem! Orion szerepcseréjének — 
mint a csillagmítoszokban föllelhető, vélt , zagyvaságoknak" általában — oka a következő: 

A precesszió miatt a csillagképek kelési rendje a földi évszakok rendjéhez képest 
folytonos késésben van. Ez a fölismerés már a történelem hajnalán arra késztette az embert, 
hogy a csillagképekhez kötött mítoszait bizonyos idő elteltével újrafogalmazza, a 

csillagképeknek új értelmet adjon. Ilyen eset következik be, ha egy jellegzetes téli csillagkép 
idővel (néhány ezer év elteltével) a tavasz hírnökévé válik. Vannak kitüntetett csillagképek, 
mint azok például, melyek a Nap látszólagos pályáját, az ekliptikát fogják gyűrűbe — ezek az 
ún. állatövi csillagképek —, és ilyenek azok a csillagképek is, melyeken az égi Egyenlítő időről 
időre áthalad (az égi Egyenlítő a Föld Egyenlítőjének égi vetülete, s a Föld-tengely — 
ferdesége okozta — mozgás miatt tulajdonképpen az egyenlítői körív az, mely a csillagokhoz 
képest változtatja a helyét). 

Példánkhoz visszatérve, az Orion különleges mitológiai jelentőségét az adja, hogy 
hármas égi keresztútra állította a természet szeszélye. Nemcsak a Tejút halad rajta látszólag 
keresztül, hanem az ekliptika is. A Tejútra merőlegesen, az Orion feje búbjánál keríti körbe az 
eget, s az Egyenlítő is keresztezheti; korunkban épp az Orion övén halad keresztül. Ez 
magyarázza, hogyan lehetett ugyanaz az Orion csillagkép az egyiptomiak szemében az alvilág 
ura, a halottak királya, Ozirisz (akkoriban ui. az Orion az Egyenlítő alá süllyedt, s a 
jelentősebb naptári időpontokon a napfény is elkerülte), időszámításunk kezdetén pedig 
hirtelen fordulattal naphérosz, a föltámadás istene (nemcsak azért, mert ekkor már az 
Egyenlítő fölé emelkedvén, kilépett az , alsó világból", hanem azért is, mert ettől kezdve — 
napjainkig! — a nyári napfordulókor Orion „feje? helyén a Nap orcája ragyog). A hindu, 
illetve a finn és a lapp mondaváltozatok közti ellentmondás ezért így oldható föl: Orion addig 
töltötte be a halálraítélt szarvas szerepét, amíg az említett naptári időszakban a nap(isten) a 
nyomában járt, s akkor vált diadalmas szarvasvadásszá, amikor a napistennel azonosult. Az 
ősibb hindu (finn) monda az időszámításunk előtti idők csillagászati viszonyait tükrözi. 


A mondottak alapján bizton állíthatjuk, hogy Orionnak helye van a mi csodaszarvas 
mondánkban is. A csillagképre méltán illik a Galla, Väinämöinen, Nimród mellé a magyar 
Ménrót név is. Voltaképpen érthetetlen, hogy a tudomány e megfelelést miért vetette el mind 
ez idáig, még ha jogosan is ingerelte az a tény, hogy e nézet hívei — a nyelvészek szerint 
megalapozatlanul — a Nimród és Ménrót nevek hasonlóságát tekintették fő érvnek. Hiszen már 
az is egy ilyen hagyomány létezése mellett szól, hogy a Képes Krónika szerzője elutasítja — 
bár nem egyértelműen -, mondván: Hunor és Magyar apja nem Nimród volt. Egyébként 
érvelése sem bizonyít semmit. Miután a bibliai Nimród helyett az ugyancsak bibliai Magógot 
teszi meg az Eneh-fiak apjának, e kérdésben — a pogány magyarok eredetmondájának 
kérdésében! — nem a magyar szájhagyományt, hanem Szent Jeromost és a többi szentírás- 
magyarázó tekintélyt tartja illetékesnek. Félreértés ne essék, nem feltétlenül van többről szó, 
mint arról, hogy a Ménrót — Orion azonosság emléke megérhette azt a napot, amikor a 
hagyomány őrei már Nimród — Orion azonosságról is hallhattak. A többit megtette a nevek 
hasonlósága. 

Ami mármost a szomszédos Fiastyúkot illeti (csupán a Bika választja el őket 
egymástól), adatok egész garmadája tanúsítja, hogy e parányi csillagraj volt valóban a mitikus 
égi vadászat úti célja. 

Mint már utaltunk rá, a csillagzat uráli elnevezéseinek egyik csoportját a Fiastyúkkal 
és a görög Pleiadesszel (Galambok) rokon nevek alkotják. Ilyen pl. a Vadkacsa-fészakalja, 
Récefészek, Ég Kacsa, Verébcsapat elnevezés. A másik csoportja viszont arról árulkodik, 
hogy az uráli népek e madárrajban, fészekalja fiókában nőket láttak. Ezek az elnevezések, 
mint a mitológiai vonatkozású nevek általában, többféleképpen fordíthatók: Mesebeli Nőkkel 
Teli Háznak, Boszorkányokkal Teli Háznak, Húgaimmal Teli Háznak, sőt Elhalt 
Nősténymedvékkel (Medveasszony-szellemekkel) Teli Háznak is. Nőcsoportot láttak e 

csillagokban az északi germánok, részben az oroszok, valamint — említettük már — a régi 

görögök is. 
Mármost az uráli népek hitvilágában Num Torum égisten fiai és leányai, a hét planétaisten, 
köztük elsősorban a napisten és a Vénusz bolygó úrnője gyakran felöltik víziszárnyasok 
(lúd, réce, hattyú, daru) tollruháját — ez a képzet meséinkben mindmáig kísért —, s a 
hozzájuk intézett fohászokból kiderül, hogy az isteni récefiókák hétoldalú égi házának a 
Fiastyúkot képzelték (ez volt a kacsalábon fogó palota). A szarvasvadász ikertestvérek 
szintén ebből az istencsaládból kerültek ki, amint a Tejút idevágó manysi (vogul) és hanti 
(osztják) nevei mutatják: Mesebeli Ember Hótalpas Útja, Lúdfi Mente Út, Mesebeli Ember 
Jávor Nyomta Útja, Rénüldöző Tóremfi Útja stb. Kiegészítésül tudnunk kell, hogy a 
legtöbb ősi képzet szerint az istenek maguk között házasodtak, fivér a nővérrel, fiú az 
anyjával aminek nyoma nemcsak a klasszikus értelemben vett mítoszokban lelhető föl, 
hanem a népmesékben is. 


Ebben a szellemben a csodaszarvasmonda szereplői az uráli népek főbb isteneivel 
azonosíthatók. A két atyai testvérvadász a felső és alsó ég teremtő ikeristeneivel, Num 
Torummal és Kuly Otirral (nem lepne meg, ha az előbbi Nimród-Ménróttal lenne azonos); a 
menekülő szarvas kettejük közös nővérével-feleségével, Ma-ankv Földistennővel; a többiek, 
üldözők és üldözöttek, egymással párba álló gyermekeikkel, kik közül a két vadásztestvér a 
jelek szerint a Nappal és a Holddal azonosítható. A mondottak alapján elvárhatnánk, hogy a 
magyar eredetmondában Ménrót mellett fejedelemtársa is szerepeljen, s erre eleink azon 
szokása, hogy a honfoglalás előtt két fejedelem alatt éltek, alapot is ad. Hogy Ménrót 
fivérének alakja, ha volt egyáltalán, végül is kiesett az utókor emlékezetéből, annak talán az 
uralmat kisajátító Árpádok lehettek az okai; nyilván mindent megtettek, hogy a régi szokások 
emlékét kitöröljék alattvalóik emlékezetéből. 

Ám nemcsak az északi regékből következik, hogy a Fiastyúk az istenek családi, 
egyben szerelmi fészke volt. Említettem már, hogy Órión görög hérósz is szerelmével üldözte 
a leányokat (azaz, mint vadászisten, hálójával akarta kézre keríteni a galambrajt). Egy másik 
görög mítosz szerint Zeusz (Jupiter) foga is megfájdult egyikükre, akit Artemisz (Diana, azaz 
a Hold), hogy a főisten zaklatásától megmenekítse, szarvassá változtatott. Hiába, mert Zeusz 
utolérte és teherbe ejtette. E csillagleánykörből házasodott Sziszüphosz is, aki eredetileg 
napisten volt. A híres történet, mely szerint Héphaisztosz (Vulcanus) egy hálóban kapta rajta 
feleségét, Aphroditét (Venust) Árésszal (Marssal), szintén itt esett, lévén a régiek hite szerint 
a Vénusz bolygó a Bika, a Mars a szomszédos Kos csillagkép ura, míg a Háló ez esetben nem 
más, mint a két szomszédvárat összekötő Fiastyúk egy harmadik névváltozata (Háló, illetve 
Szita csillagzat típusú nevei ismertek mind a rokonaiknál, mind a magyarban). 

A felsorolt példákból kiderült, hogy a legtöbb planétaisten megjárta a csillaghölgyek 
ágyasházát. Jó oka van ennek. Először is mind a planétáknak, mind a Fiastyúk csillagainak hét 
a száma (s hét a Nagy Göncölé is!), ami magában véve is magyarázza, miért válhattak a 
csillagocskák az akkor ismert planéták képviselőivé és fordítva. Még fontosabb azonban, 
hogy a Fiastyúk pontosan az ekliptika vonalában fekszik, így rajta a Nap minden évben 
áthalad, de a többi planéta is megfordul a , házában" időről időre. Ráadásul egy időben 
világkorszak-jelző határcsillagzat volt. Eltűnése, vagyis az az időpont, amelytől kezdve a 
Nappal együtt kelt föl, jelezte a tavasz beköszöntét. Ez az időszak épp az ókori civilizációk 
virágzására esett. A tavasz azonban nemcsak a mezőgazdasági munkák és a hajózás kezdetét 
jelezte, hanem a természet termékeny periódusának kezdetét is, mely az állatok — többek közt 
az őzek — nászának is ideje. Igaz, a szarvasok ez alól kivételek, hisz’ a szarvasbőgés 
közismerten őszre esik, viszont ez idő tájt hozzák világra kicsinyeiket! A mitikus 

gondolkodásmód analógiákra épül, nem csoda hát, hogy a mítoszteremtő ember állatbőrbe 
bújt isteneinek üzekedését ez időben a Fiastyúk csillagainak eltűnéséhez kapcsolta. 

A csillagraj az eddig alig említett szarvasvadásszal, pontosabban annak íjával is sok 
helyütt együtt szerepel. Egy olyan példát hoznék fel ízelítőül, melyben az üldözés mozzanata 
is jelen van. „A vízözönt" — szól a zsidó legenda, melyet Sir James Frazer Az aranyág 
szerzője idéz egy másik művében -— , az ég és a föld vizeinek szerelmes egyesülése okozta. Az 
égi lyukak, melyeken át a felső vizek megszöktek, akkor keletkeztek, amikor Isten 
eltávolította a Fiastyúk csillagait; s hogy később megállíthassa a zuhogó esőt, a két lyukat a 
Medve csillagzatból kölcsönvett csillagokkal dugaszolta el. Ezért fut a Medve a Fiastyúk után 
mind a mai napig; a gyermekeit akarja visszakapni, de ez a vágya csak az Ítélet napján fog 
teljesülni." (FRAZER 1918: 143.) Itt is, mint a lapp mondában, a menekülők beérése egyúttal 
a világ végét jelenti. 

Sajnálatos módon, a monda tulajdonképpeni  főszereplőjének, az  ünőnek 
csillagképmására vonatkozó adatok meglehetősen ellentmondásosak. Nincs tudomásunk arról, 
hogy a Cassiopeia—Perseus—Auriga együttesét a lappokon kívül más nép is Jávorszarvas 
csillagzatnak nevezte volna. Mégis lépten-nyomon ennek közvetett bizonyítékaiba botlunk. A 
megoldás a szarvas keresztezte úton, a Tejúton hever. 

Az ég csillaghímes körútja köré tapadó képzetek sokasága között van egy, mely 
fontosságát tekintve messze meghaladja a többit, s a tárgyunkkal kapcsolatos kérdésekre is 
kielégítő választ ad. A tudomány által régóta kutatott, földszerte ismert világfa képzetről van 
szó. A hiedelmek, mítoszok és mesék világfáját a világ tengelyének (a Föld 
forgástengelyének) a jelképeként szokták azonosítani — véleményem szerint tévesen (mint az 
már másutt több ízben kifejtettem). A világfa igazi égi előképe nem más, mint a Tejút. Erre 
nézve írásos bizonyítékaink is vannak. Több forrásból tudjuk, hogy a finnségi népek a Tejutat 
egykor a világ fájának képzelték. 

A régi egyiptomiak is imádták a Háthor-Nut-Ízisz égi istennőháromságot tejet adó fa 
képében, Nut istennő ábrázolásai pedig kifejezetten a Tejútra utalnak. Az ógörögök Héra 
kifröccsent tejének képzelték a Tejutat, de ugyanakkor az istennő aranyalmafája is azt 
jelképezte. Korábban viszont Héra anyját, anyai énjét, Rheia istennőt látták benne; a világ 
körül örök körtáncát lejtő istennő kifordított tenyereit a két Göncöllel azonosították. A 
Tejúton jár az urál-altaji népek napistene, ki a világfán közlekedő mesehős alakjában él 
tovább. A szibériai jakutok legfőbb istennője végső fokon maga a világfa, és az a mi meséink 
Tündér Ilonája is. A fa teje az ő teje, az élet és a halál vize. 

Mindez azonban az éremnek csak az egyik oldala. Mint arról már korábban szó esett, a 
nagy istennőt állatalakban, így szarvas képében is imádták, ugyanakkor se szeri, se száma 
azoknak az ábrázolásoknak, melyeken a Magna Mater (Hatalmas Anya) két alakja, a fa és a 
szarvas együtt szerepel. Ennek magyarázatát, csakúgy, mint a Tejút — világfa — anyaistennő — 
szarvas analógiasorét a valóságban a Tejút és a Tejúton látható Jávorszarvas csillagzat 
együttesében, látványi azonosságukban lelhetjük meg. Az égi szarvas testét kirajzoló 
csillagok többségükben a Tejútnak is csillagai. 

Hadd adjak erre a megfelelésre is egy-két mítoszi példát. A skandinávok világfáját 
Yggdraszilnak nevezték. E név jelentése: Ygg, azaz Odin lova (Odin az északi germánok 
égistene volt), s hadd emlékeztessek arra, hogy a ló a maga idejében a szarvast váltotta föl a 
vallásos kultuszokban. Neves mesekutatónk, Berze Nagy János az égig érő fáról szóló mesét 
párhuzamai közt említ egy kaukázusi mesét, melyben a hős nem a fán, hanem egy óriás 
szarvas agancsának ága-bogán kúszik föl az égbe. A Kalevala (egyik) csodaszarvasát növényi 

részekből varázsolják össze az ördögök. E kép illik az , égerfalovat, égerfalegényt daloló" 
Lemminkeinenhez. Ő űzi hótalpon az ördögszarvast, s beérvén, a világtölgyhöz köti ki. A 
rügyező, levelet hajtó vagy éppenséggel virágba boruló agancsú csodaszarvas ábrázolásai 
nagy számban kerültek elő a sztyeppén — s most ne a sztyeppei művészet ismert sajátosságára, 
az alakos ábrázolások elnövényesedésére gondoljunk. 

Ugyanez a gondolat megjelenik keresztény köntösben is. Szent Hubertus legendás 
szarvasa agancsa közt keresztet visel, Krisztus keresztje viszont bizonyos értelemben maga is 
a világ fája, hiszen a kereszt eredetileg égtájjel, az égbolt, mondhatnók, az égbolttal forgó 
Tejút jelképe volt. Szép példája e képzet szívósságának az a középkori legenda, mely szerint 
Krisztus keresztjét az Ádám sírján nőtt fából ácsolták, ez viszont kétségbevonhatatlanul a 
paradicsomi Tudás fájának, a bibliai világfának a magjából sarjadt. (Eredeti jelentését 
vesztve, tréfás célzattal él tovább e kép Münchhausen báró egyik nagyotmondásában. A 
porosz háryjános meggymaggal lő homlokon egy szarvast, s az állat fejéből egy egész fácska 
nő ki.) 

A napos tetejű, napos tövű világfa-ábrázolásokhoz kapcsolódva ebbe a sorba 
kívánkozik a naphordozó szarvas képmásainak csoportja is. Az ősi kultúrákban a naptári 
fordulópontok: a téli és a nyári napforduló, a tavaszi és őszi napéjegyenlőség napja szent volt. 
A meghaló és föltámadó napisten egyesztendős életének sorsfordulóiként tartották őket 
számon. Történetesen úgy esett, hogy az elmúlt kétezer évben a téli és a nyári napfordulókor a 
Nap éppen ott tartózkodott, ahol a Tejút metszi a pályáját: A Nyilas és Skorpió csillagképben, 
illetve az Ikrek és a Bika csillakép határán. Ezért ezeknek az égi , keresztutaknak" a hiedelmi 
jelentősége ebben az időben igencsak megnőtt. Ez az oka a napos tövű — ez a téli napforduló 
helye —, és a napos csúcsú -nyári napforduló helyére utaló — világfa-képmások nagy 
számának. 

A téli napforduló helyén, ott, ahol a régiek hite szerint a Nap évről évre újjászületik, a 
Tejút két ágra hasad. Ez a napszülő hasadék az anyaistennő szeméremtesteként, mandula 
formájú dicsfényként vagy a világfa odvaként tér vissza a képzeletekben. Ám, ha a Tejút- 
világfát, mint a kaukázusi mesében, a szarvasanya agancsa jelképezi, érthetően kerül a 
napgyermek az agancspár (a két Tejút-ág) közé az ábrázolásokon. A szarvasünnepek a téli 
ünnepkör részei voltak. 

A naphordó (fiahordó) szarvas képzetének kései emléke agancsból készült 
lőportartóinkban fedezhető fel. Ez a készség az urak és a nép körében a lőpor feltalálása óta 
szolgált e célra, ám ennél jóval ősibb múltra tekint vissza, csak korábban mást tartottak benne. 
Az úrias és a népi lőportartók közül az utóbbiak képviselik az emlékanyag ősibb rétegét. 
Anyagukban, alakjukban, karcolt, vésett geometrikus díszítésükben a mitikus világkép egy 
eleme maradt fönn. A hasán napkorongdíszt viselő, leggyakrabban kétágú lőportartók emberi 
alakra, , idolra" emlékeztetnek. Ezt készítőik tudták. A nemi szerv jelzésével e hasonlóságot 
néha ki is hangsúlyozták. Így e tárgyban ugyanaz a gondolat négyszer is érvényre jut. Először: 
a napos díszű készség tüzes lőport tartalmazott. Másodszor: agancstárgyról lévén szó, a 
napkorongdíszt képletesen szarvas hordozza. Harmadszor: a tárgy terhes nőalakot formáz, 
végül negyedszer: ágai a napot szülő Tejút-ágakat is jelképezhetik. Ezek után nem csoda, ha 
az agancskészségen a világfa és a szarvas képmása is fölbukkan. Az előbbi ékíti az egyik 
legkorábbi darabot, mely hazánk földjéből, egy sopronkőhidai avar sírból került elő; az utóbbi 
főleg az urak vadászkészségének volt kedvelt dísze. Végletesen stilizált formában a népi 
lőportartókon is megtalálható. 

A Tejút északi félkörívének legszebb csillaképe a Hattyú, mely a lapp Jávorszarvas 
csillagzat fölött repül. Föltehetőleg e két Tejút-csillagkép együttese áll azok mögött a 
szarvasmondára emlékeztető mesék mögött, melyekben a hőst szarvas vezeti a világfán lakó, 
annak tövén feredő hattyúnőkhöz, vagy azok változtatják üldözőjüket vak aranyszarvassá. 
Valószínűleg összefügg a Hattyú csillagkép nevének eredetével, hogy a szibériai képzetekben 
a napisten és földi képviselője, a sámán, továbbá az elhunytak és a majdan születendők lelkei 
vízimadár képében közlekednek a Tejúton (Madárúton, Madarak Útján, Lúd herceg Útján 
stb.), a vándormadarakkal együtt. Ez a képzet a madaras, szarvasos világfa-ábrázolásokon 
visszatér, sőt rítus része is lehet. A mandzsúriai rénszarvas-tunguzok hattyúképmással 
ékesítették a világfát jelképező oszlopuk tetejét, melynek tövében rénszarvast áldoztak. 

Mindezek alapján megkockáztatom a föltevést, hogy a klasszikus görög mitológiában 
a soknevű istennő Artemiszként azonosult az égi Jávorszarvas csillagzattal. Nemcsak ő volt 
Hellász földjén az agancsos istennő, a csodaszarvasmondák görög változatainak túlnyomó 
többsége is — így, vagy úgy hozzá fűződik (ő a hősnője a kerüniai szarvas mondájának is, 
mely Héraklész 12 munkája egyikével kapcsolatos. A rege érdekessége, hogy egy mozzanata 
rokonságot mutat azokkal az uráli mondákkal, melyekben a mitikus vadász oly módon teszi 
utolérhetővé a csodaszarvast, hogy hat lába közül a két hátsót lemetszi. Héraklész is 
hasonlóképpen éri utol Artemisz szent állatát; kilőtt nyilával a futó vad lábát összetűzi, amitől 
az fölbukik). A kétségeket azok a már említett adatok oszlatják el, melyek szerint Artemisz 
kísérői a — lapp Jávorszarvas csillagzatot is kísérő — pleiászok voltak, ellenlábasa pedig az 
ugyancsak a Jávorszarvasra és kísérőire fenekedő Orion. 

Az Artemisz által megölt (megöletett) Órión, illetve Aktaión mítoszának kelta mása 
sokkal általánosabb érvényű; egyértelműen a Nap éves pályafutásának két állomását énekli 
meg. Finn és fia, Oisin történetében a szarvassá változtatott naphéroszt a halál kutyái űzik az 
alvilágba; fiát, újjászületett énjét viszont szarvasanya neveli föl. A képzetkör így teljes. 
Hiszen ha a Csodafiúszarvas (a szarvasünő napistenfia mi más lehetne?) a Tejút-ágak közt 
született, halálának itt, az ég átellenes pontján az Ikrek és a Bika csillagkép határán kell 
megesnie. 

A Nap körkörös futása, általában a természet körforgása áll a mögött az archaikus 
gondolati konstrukció mögött, mely a halált az újjászületés zálogaként fogta föl. Ebben az 
összefüggésben az isten halála nemzés értelmű: halálával visszatérvén a földanyába fogamzik 
az új év új istene. A halál és föltámadás, azaz fogamzás és újjászületés közti állapot is 
kétértelmű: halott, egyben magzati állapotot jelent. 

Visszatérve tárgyunkhoz, ha a Bika mint a születés helyével átellenes csillagkép a 
meghaló napistent jelképezte egykoron, akkor a szomszédos szarvasűző és esküvő előtt álló 
vadásztestvérek, az Ikrek hordozzák ugyanennek a gondolatkörnek másik aspektusát; egyikük 
a nemző napisten jelképe lehet. 

Való igaz, az Ikrek is a Tejút fiai voltak. Ők is a Tejút-hasadékból jöttek a világra, 
abban a tojásban, amit a hattyú Zeusz (a Hattyú csillagkép) által megtermékenyített Léda, 
maga a Tejútistennő tojt. Az Ikreknek nevet adó görög Kasztór és Polüdeukész éppúgy a 
Napot és a Holdat jelképezik, mint a feltört világtojásból kirepülő ikerfiak más mítoszokban, 
mint a frátriaősök az őstársadalomban, mint a kettős fejedelemségben élő magyarok vezérei, a 
kündü és a gyula, mint Hunor és Magyar. 

De mit keres a napév mítoszában, az önmagát újranemző napisten mellett a Hold? Az, 
hogy szemre azonos méretűek, amiért feltehetően ikreknek tették meg őket a régiek egy 
jelképrendszeren belül, csupán jelentéktelen külső ok. Lényegesebb, hogy a Hold mint 

világító test éjszaka helyettesíti a Napot. De a legfontosabb mégiscsak az, hogy igen hamar 
fölismerhették a Hold időszámításbeli jelentőségét. Ez kötötte össze a régiek szemében a két 
égitestet, hiszen a hagyományos naptárak, a muzulmán kalendáriumot kivéve, mind a napév 
és a holdhónap egyeztetésén alapulnak. Az egyeztetési szándék hiedelmi tükröződése, hogy a 
holdfivérnek mind a születése, mint a halála napját a napistenével együtt ülték meg. Ezt jelzi, 
hogy az ún. holdcsomópontoknak, a nap- és holdfogyatkozásoknak a kitüntetett helyéül 
szintén a Tejút és az ekliptika találkozási pontjait tették meg. (Holdcsomópont a nap- vagy 
holdfogyatkozás akkor jön létre, ha a két égitest a földről nézve egy vonalban, azaz e 
metszéspontban tartózkodik.) Ezért oly nagy a napos, holdas világfa-ábrázolások száma, s 
ezért követi a tiszta változatokban szarvasanyját két vadásztestvér, és nem egy (a fivér, társ 
rontáselhárító szerepe a nász során szervesen illeszkedik a hiedelmek körébe). 

Az Orion, a Bika, a lapockáján ülő égi Kotlós, a lapp Jávorszarvas csillagzat és az 
Ikrek a Tejút csillagképei, vagy azzal szomszédosak. Nem esett még szó a másik , nagy 
vadászról", a csillagos íjú Ökörhajcsárról, aki messze a vadászat nyomvonalától, a Tejúttól, a 
többiektől lemaradva űzi a szarvast. A szarvasmondákat illetően nem sokat árul el magáról, 
habár meglepő, hogy a görögök Ökörhajcsárnak (Bootes) nevezték; e név akár a Szarvasűző 
szinonimája lehetne — legalábbis hiedelmi szinten. Az is sokatmondó, hogy az Ökörhajcsár 
alfája — az északi égbolt harmadik legfényesebb csillaga — az Arcturus nevet viseli. E név a 
két Medve csillagkép görög-latin nevével (Arctos) egy tőről ered, világosan jelezvén a három 
csillagkép közti kapcsolatot. 

Ha az Ökörhajcsár nem is örvendezett soha túlzott hírnevének, a Medve csillagzatok, 
különösen a Nagy Medve annál inkább; népszerűsége mindmáig a legnagyobb, az Orionét és 
a Fiastyúkét is meghaladja. Különösképp a hét fényes csillagból álló, nálunk Göncölszekér 
néven ismert csoportozat nevezetes. Könnyen fölismerhető, jellegzetes formáján kívül 
mindenekelőtt annak köszönheti hírnevét, hogy sark körüli csillagzat lévén, az északi féltekén 
egész évben s egész éjszak látható; sohasem nyugszik le. A Nagy Medve előkelő helyét társai 
közt mi sem példázza jobban, mint az, hogy a szarvasmondákban is háttérbe szorította 
, gazdáját", az Ökörhajcsárt, némelykor átvéve a szerepét is. 

Erre példa, hogy a már idézett ősmondában a vadászok egyike rozsomák, egy 
medveszetű s korábban tudományosan is a medvék családjába sorolt, falánk ragadozó. Erre 
példa az is, hogy számos uráli medveénekben esik szó medve űzte égi rénszarvasról és hét 
kicsinyéről. Figyelembe véve azt is, hogy a szarvasmonda a frátriális exogámia (olyan 
társadalom, melyben egy törzsi csoporton belül nem, csupán különböző csoportok tagjai 
házasodhattak) mitikus képe is egyúttal — azt az adatot például, mely szerint az észak- 
amerikai szeneka indiánok egykor egymással házasodó medve- és szarvasfrátriákba 
tömörültek —, szintén ideillőnek tekinthetjük. Kérdés persze, hogy a mitikus medve- illetve 
medveszerű vadászhéroszokban valóban a Medve csillagzato(ka)t kell-e látnunk? 

A Kalevalának egyik kedves alakja Otsó, a medvehérosz. A szövegek alapos elemzése 
révén kideríthető, hogy Otsó a Kis és a Nagy Medvével egyaránt azonos. A világfán születik, 
bölcsője a Sarkcsillagra akasztva ring (ez a Kis Medve); majd felnőve elhagyja szülőhelyét 
(Nagy Medvévé válik), s úgy vadászik a csodaszarvasra. Amikor aztán őt is eléri a sorsa — 
Väinämöinen kezétől —, anyja szedegeti össze , földi" maradványait. Újjáéleszti, s új bölcsőbe 
rakva ismét a Sarkcsillagra akasztja, hogy az örök körforgás rendje szerint minden kezdődjék 
elölről. Végeredményben ugyanilyen összefüggés van a lappok által íjnak tekintett két 
csillagkép között: míg az egy Íj (a Nagy Medve) Tiermesz kezében a szarvasra vadászik, a 
másik (a Kis Medve) a világfába vert szögön függ. Ipolyi Arnold, a múlt században élt tudós 

püspök, aki Otsót elsőként azonosította az égi medvékkel, a két csillagzat finnségi nevének 
(Otava) és az Otsó névnek hasonlóságából indult ki. Figyelemre méltó, hogy otava többek 
között annyit tesz: hegyes, csúcsosodó, nyárs, lándzsa, tüske. Az elnevezés a megfeszített égi 
íjon fekvő nyíl hegyére, a Nagy Medve csúcsban végződő fejére: a Muscida csillagra 
vonatkozhat. 

Egészen másfelől közelítve meg a kérdést, vegyünk szemügyre egy szibériai szelkup 
sámándobot. a dob ovális keretét 12 dudor ékíti. Rajzos felszínét egy világfa képe osztja jobb 
és bal térfélre. Felőlünk nézve a bal térfélen a Nap, a jobb térfélen a Hold képe van. A napjel 
alatt egy szán, benne emberalak látható; egyik kezében hajtórúd, a másikban pányva, mely a 
dob közepén keresztezve a világfát, átnyúlik a túloldalra, s ott a Hold alatti csökött szarvú 
rénszarvas, tehát tehén nyakára hurkolódik. A rén tartása , előírásosan" roggyant. A világfa 
tövén mindkét oldalon három-három parányi alak fedezhető fel. 

Amit általánosságban tudunk a szibériai népek sámándobjairól, az amellett szól, hogy 
az égi szarvasmonda ábrázolásával állunk szemben. Összességükben a sámándobok 
világképábráknak, csillagtérképeknek is nevezhetők, bár ez a sámánhitű ember számára 
egészen mást, jóval többet jelentett, mint a mi számunkra. A sámán, amikor révületben az 
eget járta, a dobján utazott, s a dob segítségével tájékozódott a csillagok közt jártában- 
keltében is. 

A példának kiválasztott szelkup dobról tudnunk kell azt is, hogy — úgymond -— a „felső 
világra szól", azaz az északi égboltot ábrázolja; továbbá, a dobfelszínt kettéosztó világfa a 
Tejutat jelképezi az írott adatok tanúsága szerint is; végül a dob bőrén látható szánkó sem 
közönséges alkalmatosság. Orosz kutatók szerint ilyen szán halandót nem illet meg, csak 
sámánszellemőst, magyarán szólva, istenséget hordozhatott. 

A tárgyra térve, kiindulhatunk abból, hogy a szarvas szánba fogása és hajtása az 
állattenyésztésre áttért vadásznépeket előbb-utóbb a szarvasűzés-monda korszerűsítésére 
késztette, s ezért ábrázolták azt vadászat helyett fogathajtás formájában (a mitikus 
mondanivaló lényegét a változás kevéssé érinti; ha a világvége mítosz Tiermesze szánba 
fogná a Miantas-Pirre szarvast, éppúgy nem érné utol, mint előbb, amikor űzte, hisz? hajtó és 
igavonó közt sem csökken a távolság). 

Kiindulhatnánk abból is, hogy a dob rajza a szelkupok frátriarendszerét és 
eredetmondáját örökíti meg: a napos térfél hajtója az ősapát, a holdas térfél szarvasa az 
ősanyát, a két hármas csoportozat pedig leszármazottaikat, a szelkup frátriákat. 

De kiindulhatunk Turi és Itkonen adataiból is. Ha a dob 12 dudorú peremét az 
állatövre, a nappálya (ekliptika) 12 csillagképből álló gyűrűjére vetítjük — a szelkup dobokon 
a kerek szegély jelképezi feltevésem szerint az állatöv és az egyenlítő sávját —, ügyelve arra, 
hogy a dob roggyant tartású szarvasa fedje a hasonló lapp Jávorszarvas csillagzatot, akkor — 
figyelembe véve természetesen, hogy a végletekig egyszerűsített rajzot látunk — a többi ábra is 
a helyére kerül. Az egyenes törzsű világfa nem fogja ugyan fedni a girbegurba Tejutat, de 
csúcsa és töve a párhuzamok alapján gyanítható szelkup szándék szerint a Tejút és a nappálya 
metszéspontjaira fog mutatni. A pányva és a világfa metszéspontja, a dob mértani közepe és 
északi égbolt középpontjával, a Sarkcsillaggal fog egybeesni; a hajó és a szán a Nagy Medve, 
a három-három alak a rajzolat alsó ívén pedig a lapp csillagmonda többi szereplőjének égi 
helyére, az ekliptika ívére fog kerülni. 

Hogy ez nem véletlen, kiderül abból, ha a szán és a Nagy Medve egybeesését 
részleteiben ellenőrizzük. A Nagy Medve tíz legfényesebb csillaga valóban szánformát rajzol 
az égre. A Göncöl rúdja a hajtórúdnak, a szekérkas négyszöge a rajzon bevonalkázott 

szánkasnak, a rúddal átellenes oldalon egymáshoz képest hegyesszögben álló három csillag 
pedig a szán orrának felel meg. A szán csúcsa a már emlegetett Muscida csillag. A csillagkép 
finnségi nevének, az Otava névnek a jelentése sem csupán az égi íjra illik, , hegyes" és 
, csúcsosodó" maga a szánforma is. Az Otava és a szánforma értelmi kapcsolatát 
meghatározza, hogy minden hegyes tárgy abba az irányba halad, amerre a hegye mutat; a 
, göncölszán" is az ég látszólagos forgásával egyezően kering a Sarkcsillag körül. De ez még 
nem minden. 

A Nagy Medve a tíz-egynéhány, szabad szemmel is jól látható csillagból áll, de csak a 
Göncölszekére néven ismert hét — már megint hét! — csillaga nevezetes, s a róla szóló 
regékben is mindenütt a hetes számmal találkozunk. Ugyanakkor a dobon levő szánkast is hét 
vonalból álló rácsozat díszíti. Erre Sz. V. Ivanov hívta föl a figyelmet, mondván, hogy a 
szánkó nem közönséges voltát épp e hét szántalpmerevítő léc mutatja. 

Hát a szán utasa ugyan ki lehet? Annak ellenére, hogy a Göncöl valóban hét 
csillagként nevezetes, a szekérnek van egy nyolcadik, nem számon tartott, egykor mégis 
nevezetes csillaga: az Alcor. A szekérrúd középső csillaga mellett szerénykedik; oly parányi, 
hogy jó szemű ember is csak igen tiszta időben látja meg. Kicsinységének köszönheti tán, 
hogy egykor széltében-hosszában a mesebeli Hüvelyk Matyit látták benne; eleink az Ostoros, 
Kisbérös, Hüvelypici neveket adták neki, általánosságban azonban a Göncöl lovasának 
tekintették, s mint ilyet, Mongóliától Angliáig ismerték. 

Ejtsünk szót a megjelölt dobközépről is. Azonosítását a Sarkcsillaggal az indokolja, 
hogy az utóbbi az északi égbolt közepén található, az uráli dobok közepe pedig az ég közepét 
jelöli az írott források szerint is. A jelölés sajátos módja mindenesetre feltűnő, s arra enged 
következtetni, hogy a Sarkcsillag helyének meghatározásában a szelkupok a Cassiopeiának 
éppolyan fontosságot tulajdonítottak, mint Európa népei a Göncölszekérnek. (Mint az 
iskolában tanultuk, a Sarkcsillag a semmivel össze nem téveszthető Göncölszekér két hátsó 
csillagát összekötő egyenes meghosszabbításában található meg a legkönnyebben.) A dobon 
látható pányvának megfelelően több olyan egyenes húzható a Cassiopeia (az Agancs) és a 
Göncöl szekérrúd-csillagai között, melyek félúton metszik a Sarkcsillagot. E képzeletbeli 
pányvák egyike épp az Alcor, a Göncöl lovasának kezébe fut! A képzet nem áll magában. Az 
altaji török népek, de a régi egyiptomiak is úgy írták le a sark körüli csillagokat, mintha azok 
a mozdulatlan Sarkcsillaghoz lennének kötözve. 

Bármilyen hihetetlen is, de amint az a csillagászati kézikönyvekből megtudható, a 
csillagidő becslése ugyanígy történik. A Csillagképek atlasza szerint ebben az „északi 
féltekén a Cassiopeia csillagképben levő Béta (8) csillag segít bennünket... Képzeletben 
összekötjük a Sarkcsillaggal (amelyet az UMa csillagkép nyomán találunk meg)", így kapjuk 
meg az , égi csillagóra mutatóját". 

Szelkup sámándob a múlt századból 


A lapp regében a Cassiopeia és a Sarkcsillag közti kapcsolat, ha lehet, még szorosabb, 
mint a szelkup dobon. Miantas-Pirre az eget tartja az agancsán, s mint ismeretes, a régi 
képzetek szerint az ég közepe, köldöke, sarokköve, illetve alátámasztási pontja — a hely tehát, 
ahol Miantas-Pirre agancsa az égnek feszült — maga a Sarkcsillag volt. A Sarkcsillagot 
hordozó szarvas képzetét ennél jóval szélesebb körben ismerték. Erre vall, hogy egy másik 
uráli nép, a mari (cseremisz) a Sarkcsillagot Szarvas csillagnak nevezte, s ez a név éppúgy a 
csillag hordozójára utal, mint a „Medve tsillag” elnevezés Faludi Ferenc versében: 


,, Medve tsillagzatja 

az ég felső sarkán magát ragyogtatja... 
Medve tsillag utat 

a bús révészeknek igazítva mutat. ” 


A „Medve tsillagzatja” lehet a Kis Medve, az a csillagkép, melynek egyik csillaga, a 
mondott „Medve tsillag”, a tájékozódásunkat szolgáló Sarkcsillag, de érthető a Nagy Medve 
is alatta, mivel Faludi is alighanem úgy talált rá a Sarkcsillagra, ahogy a szakkönyvek ma is 
ajánlják. 

Az égi szarvas és a Sarkcsillag közti kapcsolat egykor népünk előtt sem lehetett 
ismeretlen. Erről tanúskodik a Szarvasnyomdoka, Szarvasnyom csillagzatnév, mely 
alighanem a Camelopardalis (Zsiráf) halovány négyszögével lehet azonos, ez a csillagkép 
viszont a Sarkcsillag és a Perseus között található. Ennél is figyelemreméltóbb, hogy Bosnyák 
Sándor szerint a hortobágyi pásztornép még nem is olyan régen a Cassiopeiát a „magyarok 
vezércsillagának" tekintette, amiben értelemszerűen benne van, hogy e csillagzat segítette 
őket a tájékozódásban (a Sarkcsillag megtalálásában?), s az is, hogy még élt bennük a 
magyarokat , hazavezető" vezér csillagállat emlékképe. 

Meghökkentőnek tűnhet, de a Sarkcsillagot hordozó szarvas képzete szervesen 
illeszkedik a Nappal, kereszttel, világfával , viselős" állatistennő képzetéhez. A Sarkcsillag 
nemcsak a világfába vert arany Szögcsillag, de a tejútistennő köldöke is, s egyiptomi példa 

nyomán nagyon valószínű, hogy a régiek úgy hitték, a télen halott (a magas északon hosszabb 
időre a horizont alatt rekedt) Nap északon, az istennő méhében (a köldöke mögött) várja keleti 
újjászületését. Ezzel függ össze, hogy a Göncölszekérben halottvivő járműt képzeltek el 
(eleinken kívül a manysik, az arabok, északamerikai indiánok), az egyiptomiak pedig az ó- 
birodalmi korban az elhunytak lelkeinek otthonát látták a Nagy Medve csillagképben, illetve 
a Sarkcsillag környékén. 

A fentiek alapján valóban úgy tűnik, hogy a mondabeli medvékben a lapp 
Jávorszarvas csillagzatot követő Nagy Medvét kell látnunk. Ez így azonban nem egészen 
igaz. Egyrészt — mint már említettük — a földtengely ferdesége miatt az égi sarkok helye 
állandóan vándorol, ami a jelenkori Sarkcsillagra vonatkozó minden mítosznak, így a 
Sarkcsillagot hordó Szarvas mítoszának időbeli érvényességét erősen korlátozza (persze így 
sem kicsiny időről van szó; a Sarkcsillag szűkebb környezetében nincs más alkalmas jelölt, 
így az elmúlt kétezer évben bízvást betölthette az ég közepét jelző , világítótorony" feladatát). 
Másrészt, félreérthetetlen adatok tanúskodnak arról, hogy a Nagy Medve nemcsak vadász, 
hanem űzött vad, méghozzá szarvas is lehet — éppen az uráli hiedelmek körében van erre 
számos példa — s ennek vadásza a másik Medve csillagzat volt. 

A két ellentmondás csupán látszólagos, s épp egymást oldja föl. Ugyanarról a 
jelenségről van szó ui. amellyel az Orion esetében is találkozunk: az égi sarok vándorlása 
folytán a csillagképekre osztott mitikus szerepek is eltolódnak. Csak míg a jóval délebbre élő 
népek (babiloniak, hinduk) figyelme elsősorban az Állatöv és az Egyenlítő csillagképei felé 
fordult, lévén ezek az ő égboltjuk uralkodó csillaképei, s ezért a vadásszá lett mondabeli vad 
szerepét Orionra osztották, addig az északi népeket lakhelyüknek megfelelően inkább a sark 
körüli csillagképek foglalkoztatták, ezért ez a , csodás átalakulás" az ő csillagregéikben a 
Nagy Medvén esett. 

5—6000 évvel ezelőtt, amikor utoljára esett az ég vándorló középpontjának útjába egy 
másik, viszonylag fényes csillag — a Draco (Sárkány) alfája —, éppen az említett változatok 
szerinti helyzet adódott. Az akkori Sarkcsillag épp a két Medve közé esett, s a Kis Medve — 
farka nem lévén az éghez szögezve — szabadon űzhette az előre keringő, s így akkor okkal 
Szarvasnak tekintett Nagy Medvét (a lapp monda nyelvén szólva, abban az időben az égi isten 
szarvaslövő íja még a Kis Medve volt, s csak akkor került szögre, amikor a vándorló 
Sarokszeg beléje akadt, arra késztetve a lappokat, hogy Tiermesz kezébe új fegyvert adjanak). 

Nem mellékes, hogy a két Medve csillagkép helyzete és aránya, akárcsak a Nagy 
Medvéé és a lapp Jávorszarvas csillagzaté, kizárja, hogy az üldöző és üldözött egymással 
szerepet cseréljen. Mai ésszel ui. fölvetődhet a kérdés, hogy miért épp a Kis Medve a vadász 
és a Nagy Medve a szarvas, s nem fordítva van; hiszen a két csillagkép a Sárkány alfája körül 
egymás mögött keringett. Ez mégis kizárt dolog, mert a Kis Medve orra az akkori Szarvast 
szimatolja, míg az tőle elfelé, a menekülés útját keresi-kutatja, s ami ennél is fontosabb, a 
jávorszarvast hajtó ragadozók, így a medvék is, a kifejlett szarvasnál jóval kisebb termetűek. 

Érdekességképpen említem meg, hogy az ókori Egyiptomban a Nagy Göncöl (a Nagy 
Medve része) neve Marhacomb volt, a szétszaggatott Széth isten combja. Ez a képzet a 
csodaszarvas levágott s az égen látható harmadik pár lábáról szóló uráli hiedelmet idézi fel. 
Hozzátehetjük, hogy a gizehi nagy piramist a kutatók szerint északnak tájolták, természetesen 
az akkori Sarkcsillaghoz igazodva, ami nem volt más, mint a Sárkány alfája. Rá mutatott a 
fáraó kamrájának szellőzőnyílása, a tudósok szerint abból a megfontolásból, hogy az uralkodó 
lelke megtalálja túlvilági tartózkodási helyét, és ha ismét testet akar ölteni, porhüvelyébe 
visszataláljon. Magyarán szólva, az az idő, amikor az egyiptomi Marhacomb elnevezés 

született, nagyjából egybeesett azzal, amikor a Göncöl — Szarvas megfeleltetésnek 
csillagászati alapja volt. 

A míitoszfejlődés azonban korántsem olyan tiszta és áttekinthető folyamat, amilyennek 
a leírtak sugallják. Egyáltalán nem biztos, hogy eleink az égi jelenségeket rendszerbe 
foglaltan látták volna át. Aligha ismerték föl a földtengely ferdesége okozta jelenségek 
lényegét, egyszerűen idővel észrevették, hogy az ég egy , mozdulatlan" pontja már nem ott 
van, ahol korábban. Ez késztette őket arra, hogy a megváltozott , égrajzi viszonyokat" 
mítoszaikhoz igazítsák — s nem a mítoszokat az új valósághoz! — új értelmet adva a jól ismert 
csillagképeknek. 

Ez óhatatlanul kavarodást szült. A régi képzeteket nem lehetett egyik napról a másikra 
kiirtani az emberek tudatából, szívósan továbbéltek az újak mellett. A zűrzavart még fokozta, 
hogy időközben a mitikus világképnek bealkonyult, a zárt társadalmak fölbomlottak, idegen 
hatások alá kerültek. Ennek a zavarodottságnak ékes példái azok az uráli regeváltozatok, 
melyekben tehát régi és új egymás mellett tovább él. Még a latin Ursa Maior név is ezt sejteti; 
az elnevezés nősténymedvét takar, mintha csak a vadászó kanmedve és a menekülő 
szarvastehén egyesült volna benne. 

Egy uráli mondában ez meg is valósul; a Nagy Göncöl vad és vadász egyben! A 
szekérrúd szélső csillagai a vadászok, a szekérkas a szarvas, s a köztes rúdcsillag a vadászok 
kilőtt nyila. Egy hanti (osztják) medveének vadászó medvéje a göncölszarvast űzi, ez idáig 
rendben is van, ám a szarvas kicsinyei — nem ide, hanem inkább a lapp mondához illő módon 
— a pleiászok. Abban a mondaváltozatban, melyben az Orion a szarvas maradéka, ugyancsak a 
Göncöl a szarvas, a vadász viszont az Ökörhajcsár alfája, az Arcturus. Ez a változat 
értelmetlen, hiszen képtelenség, hogy a szarvas levágott lábai a menekülő állat előtt 
keringjenek; márpedig az Orion a Göncöl előtt jár. Ugyanilyen képtelenül hangzik az a 
változat, mely szerint a göncölszarvas háttal kering az égen, azaz hátrálva fut az üldözői elől, 
lévén teste a szekérkas, agancsa a rúd három csillaga. Ezek a képtelenségek a mitikus 
kozmológia hanyatlásának világos jeleit mutatják. 

Mindeme zavar és kétértelműség ellenére egy dolog kétségtelen. Nevezetesen az, hogy 
egy közelebbről meg nem határozható időben, mindenesetre még az írásbeliség kezdete előtt, 
az ember az égre írta a csodaszarvas mondáját. Nem ok és értelem nélkül cselekedte ezt. 
Szeme azért feledkezett éjszakánként a csillagokba, azért követte a Nap és a többi égitest 
járását, mert nem lévén órája, naptára és iránytűje sem, ez volt az egyetlen módja, hogy mérje 
a teret és az időt (vajon mi lenne ma belőlünk, ha ősünk földre szegezett szemmel csupán az 
előtte járó vad nyomát leste volna?). A csillagokba írt szarvasmonda is ilyen célt szolgált. S 
ha időközben érvényét is vesztette, a mi külön szerencsénk, hogy ősünk a mondát az ég tartós 
vásznán örökítette meg, hiszen mindaddig, amíg az ég csillagmintázata meg nem változik, 
gyönyörködhetünk az égi vad futásában. S ha valaminek, hát épp az , égi változatnak" 
köszönhető elsősorban, hogy a monda oly széles körben terjedt el, és sok helyütt mindmáig 
fönnmaradt. 

Erósz és Eróé 


Kasztrációs komplexus a tündérmesében 


Természetéből adódóan a mese erotikus. Legtöbbje féltéssel, nőrablással, 
férjgyilkossággal megterhelt szerelmi háromszög-történet, a tündérmesék kivétel nélkül azok. 
Telis-tele vannak nyílt és burkolt erotikus célzásokkal, végkifejletük, a „boldog vég” magát a 
beteljesülést jelenti. 

A mese eredetileg mindenkihez szólt, de míg erotikus jellege a felnőttek figyelmének 
ébrentartását, szórakoztatásukat célozta inkább, a gyermekek és serdülők esetében a szexuális 
mondandó a felnőtt életre való felkészítést szolgálta. Beavatás volt tehát. (Ma szexuális 
felvilágosításnak szokás nevezni, mely éppoly sekélyesen hangzik a beavatáshoz képest, 
amilyen sekélyes a témát taglaló iskolai tanagyag a meséhez képest. Hasonlóképpen 
állíthatnánk szembe a legtöbb szülő szánalmas igyekezetét e téren a mese emelkedettségével. 
Nem véletlenül keletkezett oly sok vicc a szexuális felvilágosításról.) Ebből adódóan a 
mesemondás párkapcsolat-teremtő csoportos foglalatosságok időmúlató része volt, ami 
érthetővé teszi mindezt, s indokolja a mesemondó alkalmi huncutságát, trágár szavakkal 
fűszerezett előadásmódját. 

Ez magyarázatnak azonban kevés, mert a mese erotikája gyakran eufemizált, 
szimbolikus, és a jelképrendszerbe sem a mesélő, sem a hallgatóság nincs teljesen beavatva. 
(Elkerüli a tizenhat éven aluliak részére szánt változatok feldolgozóinak cenzori figyelmét is.) 
A jelképes előadásmód viszont általánosít és elvonatkoztat, ezért mondom azt, hogy emel a 
jelentés szintjén, azaz, véleményem szerint arról árulkodik, hogy a mesék erotikája 
világnézeti, mondhatnók: pánszexuális. Ugyanakkor a képes beszéddel a mesemondó a 
gyermekhallgatóságra is tekintettel van. A gyermeket, kamaszt — ezt nemcsak Bruno 
Bettelheimtől tudjuk — elriasztaná a szókimondó, nyers beszéd. 

A mesék hagyományozója a flóra és fauna termékenységétől függő agrárnépesség, s 
mint az egyetemes mesemotívumok mitikus párhuzamai tanúsítják, eredete a még inkább 
termékenységközpontú őstársadalmak mítoszaiban gyökerezik. A mítosz burkán viszont, lett 
légyen teremtés-, eredetmítosz vagy egyéb, átsüt az érzékiség. Mondandójából és annak 
formájából, vagyis hogy nem elvontan fogalmazza meg, hanem hús-vér alakokkal játszatja el, 
ez magától értetődően következik. 

Thomson szellemes leleménnyel a görög erósz (szerelem) és eróé (mozgás) 
fogalmakat közös tőről eredezteti, s arra a következtetésre jut, hogy a megszemélyesített 
mitikus férfi és női elv szerelmi csatározásai, illetve a szemben álló férfielvek harca a női elv 
kegyéért — magyarán szólva: az istenek, hősök, állat- vagy szellemősök nemi élete és annak 
következményei kozmogón képzetek, s a természeti-kozmikus körforgást dramatizálják."" 

A többmenetes kozmikus párharc Hésziodosz adta leírása közismert ugyan, de mivel 
egyik részletét kiindulási pontul választottam, hadd idézzem föl e részt röviden. 

Gaia, a Föld, miután megszüli az Eget, Uranoszt, véle együtt nemzi az istenek 
második nemzedékét, akiket atyjuk sorra a Föld mélyére vet. E tettéért mind Gaia, mind 
gyermekei meggyűlölik, s az anyaistennő e nemzedéki ellentétre alapozva bosszút forral. 
Maga készítette fegyverrel lázadásra ösztökéli őket. A tett végrehajtására egyedül Kronosz 
mer vállalkozni. Gaia a kezébe adja a sarlót, s leshelyen elrejti fiát, kitanítva a cselre. Amikor 
jő az Ég, vagyis Uranosz, és együtt hál Gaiával, Kronosz bal kézzel megragadja apja falloszát, 


5! THOMSON, G.: Az első filozófusok. 158. Bp., 1975. 

jobbjával lemetszi, s a háta mögé hajítja. Uranosz hatalmának ezzel befellegzett, ám a csonka 
nász sem marad következmény nélkül; tengerbe pottyant szemérméből születik Aphrodité, s 
kihulló vére is megtermékenyíti a földanyát.” 

A képlet világos. Még egyértelműbb lesz, ha fölkutatjuk az orvtámadó gyermekisten 
leshelyét. Efelől maga a szöveg igazít el bennünket. Mivel Uranosz csak úgy érzi a hatalmát 
biztosítva, ha ivadékait a Földbe zárja, azaz, lévén a Föld anyjuk is egyben, meg sem engedi 
születni őket, börtönük csakis az anyaméh lehet. Így Kronosz sem hagyhatta el anyja testét. 
Mégsem kereshetjük őt testvérei között, hiszen a szöveg külön leshelyről beszél. Másfelől, 
hogy Kronosz föl mer lázadni apja, azaz annak , születési tilalma" ellen, egyben azt is jelenti, 
hogy már születő félben van. 

Tettének következményei is rejtekhelyére mutatnak. Annak, hogy apjának (ondóval 
elkeveredett) vére megtermékenyíti Gaiát, csak úgy van értelme, ha az orvtámadás az istennő 
hüvelyében zajlott le. Kétségtelenné teszi ezt a jelentőssé váló kronoszi gesztus, amivel apja 
levágott szemérmét a háta mögé hajítja, s ott s attól termékenyül meg Gaia. Ennek megint 
csak akkor van értelme, ha a háta mögé az anyai méhet képzeljük, s a tengert Gaia 
magzatvizével azonosítjuk. 

Tegyük hozzá, közösülő férfihez így, a leírt módon harmadik személy nem férkőzhet 
, kívülről". A szüzességhez, menseshez, terhességhez fűződő szexuális tabuk ismeretében 
mondhatjuk, csak , belülről" fenyegeti veszély. E tekintetben a mítosz hettita változata 
félreérthetetlen. A hettita Kronosz, Kumarbi ui. nem sarlóval metszi le apja nemi szervét, 
hanem egyszerűen leharapja."" A görög mítosznak számos más párhuzama ismeretes. 
Megőrizte ezt az Enuma élis,” tudunk egyiptomi, kínai, polinéz változatairól." Közös 
vonásuk, hogy a világ keletkezését az Ég és Föld, a férfi és a női elv szétválasztásaként írják 
le, amit gyermekük hajt végre, s tettét apja termékenyítő férfiatlanításával koronázza meg. Ezt 
követően némely változatban anyját is kettészakítja, szétrepeszti, ami az isten világra jöttére 
utal. (A párhuzamok köre az egyes részelemek tekintetében jóval tágabb a jelzettnél.) 

E rokon mítoszok belső logikája szerint tehát Kronosz leshelye az anyjába hatoló 
fallosz útjába esik. Más szóval a magzatisten a földanya hüvelyében, a méhszáj és a 
hüvelybemenet között rejtőzködhetett csupán. 

Abban a reményben, hogy e vizsgálódás a mesék jelentését tovább gazdagítja, az 
alábbiakban arra szeretnék rámutatni, hogy bizonyos morfológiailag egymásnak megfelelő 
epikus, regei és népmesei mozzanatok értelme az idézett mítoszéhoz hasonló. 

Egy epikus vagy mesei történéscikluson belül a szembenálló felek, a hős és az ellenség 
(vagy az álhős), két ízben csapnak össze. E két mozzanat a mesei szerkezetben 
szimmetrikusan helyezkedik el." Gyakran a cselekmény lefolyása is tükörképszerű, az 
ellenségre ugyanaz a sors vár, mint a hősre a történés átellenes pontján és fordítva. E 
kölcsönösség okán a példák válogatását illetően nem teszek különbséget. (Ilyen értelemben 
annak sincs jelentősége, Kronosz milyen szerepet tölt be Uranoszhoz képest, annak viszont 
igen, hogy későbbi sorsa apjához hasonló.) 


5 HÉSZIODOSZ: Istenek születése — Munkák és napok. 11-12. Bp., 1974. 
5 GRAVES, R.: A görög mítoszok. III. Bp., 1970: 54. 

57 Agyagtáblák üzenete. 20-37. Bp., 1966. 

58 THOMSON 975: 69-90. 

59 PROPP, V. J.: A mese morfológiája. 210, 214. Bp., 1975. 

Szkíta övveret i. e. 6-1. sz. 


E viadalokban, más segítők mellett, tevékeny részt vállalnak nőalakok is: a keresett 
személy és/vagy az adományozó. Hol az egyik, hol a másik fél javára ők döntik el a közdelem 
kimenetelét. A győzelem becsét nemcsak a segítők beavatkozása szállítja le, a vesztes fél 
eleve alárendelt, kiszolgáltatott helyzetben van. Mitikus példánk áldozatához hasonlóan 
orvtámadás éri, és kiszolgáltatottságát éppen a mondott nőszemélynek köszönheti. 

E központi nőalak azonban, sok helyütt épp a kulcsfontosságú pillanatban látszólag 
eltűnik a színről, holott a párhuzamok szerint ott lenne a helye. A diadalra szánt küzdőfél 
mégsem marad magára, mert párfogója igenis jelen van, csak nem személyesül meg. Eredeti 
alakjában, földanyaként rejti magába jelöltjét. 

Az ifjú Siegfried a sárkányalakban élő óriás Fafnirt például a következőképpen öli 
meg. Megtalálja nyomát a kincses barlangtól a folyóhoz vezető csapáson. Gödröt ás, 
belebúvik és gallyakkal befedi. Amikor a szomjúhozó Fafnir a folyóhoz mentében a verem 
fölé ér, Siegfried alulról beledöfi kardját a sárkánykígyóba." 

A Sáhnáme sárkánykirálya, Dahák, hasonló trükkel szerzi meg a trónt. A palota 
kertjében, azon az ösvényen, melyen apja hajnalonként imádkozni és tisztálkodni megy a 
kúthoz, rőzsével álcázott vermet ásat. Az öreg sah belesétál a csapdába, és halálra húzza 
magát. Ez a sors vár a megöregedett Rusztemre is. Irigy féltestvére, Sagád vadászatra csalja, 
útjába vermeket ásat, s heggyel fölfelé meredő kardokkal tűzeti tele őket. Rusztem táltosa a 
csapdát nem tudja kikerülni, s a kardok fölnyársalják mindkettőjüket." 


0 DÖMÖTÖR T.: Germán, kelte regék és mondák. 89. Bp., 1965. 
6! FIRDAUSZI: Királyok könyve. 242—243. Bp., 1959. 

Az Égitestszabadító-típus (BN:319.) meséinek® hőse a sárkányok útjába eső híd alá 
rejtőzik, s a hídon áthaladó sárkány lovát a pallók közti résen ledöfött kardjában elbuktatja. A 
típus egyes meséiben a küzdelem némiképp eltérő módon zajlik le. A hős táltosparipája egy 
gödörbe búvik, magára több réteg bivalybőrt rakat, s onnét harcol az őt taposó, rugdosó 
ellenséges táltos ellen (1. még BN:531.). 

A kasztrációs indíték — burkoltan — e példában is jelen van. Kancákért harcoló 
csődörök mindig egymás nemiszervére törtnek. 

Fölbukkan a motívum Petőfi János vitézében is, bár érthetően módosult formában. A 
helyszín itt is vízpart, és János vitéz ugyan nem bújik gödörbe az óriás csősz elől, az viszont a 
földbe akarja taposni. Az eredmény ugyanaz — lenne, de belelép hősünk föltartott kardjába 
(XIX: 15-17. versszak). 

Mi e példákban s a mítoszban a közös? Mindenekelőtt a helyszín. A leshely minden 
példában a megtámadott szokott útvonalán van, mögötte annak úti célja, a víz. A mítoszban 
tenger, melybe a termékenyítő mag hull — ez volt Uranosz célja, ha nem is így képzelte —, a 
többiben folyó, kút, tó, patak, ahová inni vagy tisztálkodni járnak, vagy amit őriznek az 
áldozatok. Az orvtámadás kieszelője egy kivétellel harmadik személy. A mítoszban maga a 
földanya, példáinkban a hős vagy ellenség tanácsadója. A végrehajtás módja kisebb 
eltérésekkel ugyan, de minden példában megegyezik. A halálos döfés a földből, a föld felől, 
rendszerint a lábán éri az áldozatot. Közös vonásuk az ellenfelek közti kor-, rang- és 
méretkülönbség. A tett célja egységesen e viszony megfordítása, alávetett helyzetből naggyá, 
királlyá, a kincs birtokosává válni. (Még rendhagyó példánk hőse, János vitéz is király lesz: 
méghozzá óriáskirály.) 

Az összefüggés nyilvánvaló, de kérdés: azonosíthatók-e a mesebeli Föld gödrei, árkai, 
kútjai, forrás-, tó- és folyómedrei a női princípium ölével? 

A kérdésre Róheim az uráli regék összehasonlító elemzése alapján egyértelmű igennel 
felel. A regék nyíló-csukódó sziklái, hálója, égfüggönye, melyeken át a hősök a világok közt 
madártestben járnak-kelnek, s melyek csonkulással fenyegetik őket, szerinte a vagina jelképei, 
s a regebeli átjárókon való közlekedés nemzés, illetve születés értelmű. Erre nézve pontos 
megfeleléssel is szolgál. Egy változatban az „ég függönyét" a rege hősnőjének föl-le hullámzó 
szoknyája helyettesíti, s a hősnő éppen szül: szoknyája alól madárfiai röppennek elő. Róheim 
a képlet hiedelmi alapját az Argo-monda nyomán , szümplegádész-komplexusnak" nevezi. 

A motívum széles körben ismert, eszkimó párhuzamáról is tudunk, s igen gyakori 
meséinkben is. 


? BERZE NAGY J.: Magyar Népmese Típusok I-II. Pécs, 1957. A rövidítés itt és a továbbiakban: BN. 

& RÓHEIM G.: Hungarian and Vogul Mythology. 22. 31-34. New York, 1954. 

6 HONTI J.: A mese világa. 22. Bp., 1975. — Például BN: 321., 342., 461., 551., 552. és 676. sz. típus meséiben. 
A motívum kapcsolatára Berze Nagy is utal 1957: I.633. 

Szent László legenda ábrázolása a gelencei templom freskóján 


A mesei párhuzamok többségében a nyíló-csukódó hegy a Föld mélyébe vagy 
túloldalára vezet, s a rajta átkelőt ugyancsak csonkulás fenyegeti. Az Élet vize (BN:551.) és a 
Föld alatti kincseskamra (BN:676.) című típusok meséiben például Tündérország kapuja, a 
kincseskamra ajtaja, az összezáruló hegy a belépő sarkát csippenti le kis híján. A mozzanat 
variánsaiban az átjárót szétváló és összezáruló tenger, hajladozó fák, őrállatok vagy csonka és 
vak emberpár őrzik (BN:321., 461., 552.). A Borsszemvitéz és Szép Júlia, aki erdőt ződít s 
füvet virágoztat című mesében (BN:552.) e helyt , fa verekedik fával, fű fűvel, kő kövel, víz 
vízzel, hab habbal". (Tárgyunk szempontjából figyelemre méltó a hősnő neve. , Aki erdőt 
ződít s füvet virágoztat", földistennői képességekre utal.) 

E példákban a görög mítoszhoz és közvetlen párhuzamaihoz hasonlóan kitüntetett 
szerephez jut a víz. Az átkelőhely mind az uráli, mind a mesei variánsokban lehet vízi út, 
gázló maga is, vagy pedig az átjáró mögött található a hős úti célja, kút vagy tó formájában, 
mely az Élet és a Halál vizét tartalmazza. Ez utóbbi szintén női természetű jelkép. Nemcsak 
azért, mert őre és adományozója mindig nőalak (BN:301/B., 342., 400.1., 551.), akiben ebbéli 
szerepénél fogva a „Magna Mater”-re ismerhetünk, hanem azért is, mert mint az örök 
megújulás és az újjászületés jelképe, a születésre, az anyaméhre (magzatvízre?), „emberfölötti 
értelemben" az évenként újra termő anyaföld nedveire utal. 

A Föld-nő, gödör—vagina megfelelés bizonyságául Róheim a következő ausztrál 
mítoszt idézi: , Dhiel, a kecskefejő, asszony volt, a nők pártfogója és a férfiak ellensége, aki a 
lányok avatásakor mindig jelen van. Egyszer két férfi jött inni itatógödréhez. Mikor 
belehajoltak, a lyuk bezárult, és levágta a fejüket. Ez másokkal is megesett, míg végül egy 
hím varjú érkezett a varázspajzsával. Kipeckelte véle a gödör száját, megakadályozva, hogy 
ismét becsukódjék."? 


55 RÓHEIM G.: The Riddle of the Sphinx. 131—132. New York, 1974. 

Íme a mítosz néhány mesei párhuzama. Az Égitestszabadító-típus meséiben (BN:319.) 
a hősnek meggyűlik a baja a sárkányok anyjával s oldalbordáival. Ez utóbbiak , földi módra”: 
mérgezett forrás, mérges gyümölcsű faj, fojtó szederinda képében hozzák rá a bajt, a 
sárkányanya pedig óriási szájként elnyeléssel fenyegeti. A hős a fölfalatástól úgy szabadul 
meg, hogy a banya száját izzó buzogánnyal tömi be. Az erotikus célzás szembetűnő. (Az 
óriási száj mibenlétére vet fényt, s egyúttal a szépítés kiváló példája, hogy Berze Nagy 678. 
számú mesetípusának a Mindent kivalló száj címet adta, holott arról a testrészről van szó, amit 
Diderot „fecsegő csecsebecsének" nevez.) A Jancsi és a tündérkisasszony című mesében a 
hős útjában egy vénasszonnyal találkozik, s illendően köszön. Mire a válasz: , Ha 
öreganyádnak nem szólítottál volna, a p...mba belevágtalak volna, ott elenyészedtél volna. 

Említésre méltó, hogy azon a szexkonferencián, amelyen e tanulmány összefoglalója 
elhangzott, előadásomtól függetlenül pornográf mesefilmeket is vetítettek. Köztük egy Jancsi 
és Juliska , variánst", amiben a boszorkány, hogy bekaphassa a kertjébe tévedt gyerekeket, 
kitátva a száját ember nagyságú vulvává válik. A mozzanat további analógiái más típusban is 
föllelhetők, ezek vagy fölfalatás (BN:333. Falánk szörny, 343. Emberevő leány) vagy 
elnyelés-fogantatás értelműek (BN:315., 409.). Az utóbbiak keretében a hős anyja a száján 
keresztül, gyümölcsmagtól, aranyhal elfogyasztásától esik teherbe. A hal köztudottan 
szexuális, rendszerint fallikus jelkép, a mag pedig több nyelvben, akár a magyarban is, 
kétértelmű szó, egyként jelent növényi és férfi magot. Erre rímelnek egyebek mellett a 
mesehős Rózsa, Zöldike, Árpa, Szegfűhajú János nevei, melyek , mellékesen" a földből 
születésről tanúskodnak. S ha már a nyelvészkedés talajára tévedtem, hadd kockáztassak meg 
a gödör—vagina-száj megfelelést illetően egy további föltevést. A női nemi szerv bemeneti 
nyílását határoló szegélyeket szeméremajaknak nevezi az orvostudomány. Az ajak latinul 
labrum, illetve labium. Az utóbbi a szeméremajak orvosi latin neve: 1. például a labium maius 
pudendi összetételben. A labru nemcsak ajkat, hanem árokpartot, üstöt, kádat is jelent, belőle 
ered — francia közvetítéssel? — lavór szavunk. Talán nem túl délibábos következtetés, ha 
kapcsolatba hozom a görög eredetü labirintussal, amit ugyan a labrüsz (bárd) szóból szokás 
eredeztetni, annak alapján, hogy a labirintusnak hitt knósszoszi romok között kultikus célú 
kettős bárdokat találtak. E magyarázat csak ott sántít, hogy a labirintus nem kizárólagosan 
minoszi, hanem az egész világon ismert, és sokkal valószínübb, hogy a Nagy Istennő méhét 
jelképezte görög földön is, semhogy a mondott palotával lett volna azonos. Tegyük hozzá, a 
„SÖtéten ásít a barlang szája”, „a Föld szája megnyílt" és hasonló ismerős fordulatok még nem 
koptak ki teljesen a nyelvi használatból. 

Idevág egy másik következtetésem is. A Két vitéz jóbarát típus meséiben (BN:320.) a 
hősnek és segítőtársának egy folytonosan pótlólag hadsereg állja útját. E sereget az alvilágba 
vezető barlang szájában ülő banya , szövi", úgy, hogy ahányszor vetélőjét ide vagy oda veti, 
annyiszor egy-egy csapat katona ugrik le a szövőszékéről. Például a Bús királyfi című mese 
hőse a rátámadó ördögfalkát vagdalva behatol Ördögországba, , abba az irtózatos 
sötétségbe... Bement... az ördöggyárba, ahol gyártották őket... Volt ott egy sánta vén ördög, 
úgy nézett ki, mint egy vénasszony, úgy szűtte az ördögöt, mint az ügyes asszonyok a 
pokrócot. Mikor idehajította a csörlőt, egyet rúgott a lábával: száz ördög ugrott ki. Amoda 
hajította a csörlőt, egyet rúgott a lábával: megint száz ördög." A vetélőt a franciák alakja 
után (navette, azaz hajócska) a női nemi szerv jelképének tartják. A vetélő csónakja valóban 
emlékeztet az említett testrész képmásaira, s ez utóbbi e hasonlóságnak köszönheti, hogy 


5566 


66 Magyar Népmesék I-III. II.: 102. Bp., 1960. 
67 uo. IIL:43. 

bizonyos részét Fossa navicularis névre keresztelte az orvostudomány." Figyelemre méltó 
mindenesetre, hogy a vermet álcázó rőzseszálak, a folyón ívelő híd pallói és a szövőszéken 
átvetett láncfonalak és vetülék, illetve a pubes között van formai (szerkezeti) hasonlóság. 

Véleményem szerint a mesemotívum születés értelmű. A banya, aki a vetélőjét hányja- 
veti, miközben még rugdalózik is, valójában a testét dobálja vajúdás közben, ennek 
eredménye az ellenséges sereg. (Láttuk, másutt kifejezetten az ellenség anyjaként szerepel.) 

Egy egészen más szálon haladva szintén a Föld-nő, gödör—vagina, víz—asszonyi 
testnedv megfeleléshez jutunk. A szúró-vágó szerszámokkal kirakott verem, a hídláson 
átbökött kard további párhuzamait találjuk meg a Borsszem Jankó (BN:301. I.) és a 
Rablóvőlegény típusokban (BN:955.). 

Az előbbi egyik meséjében a hősnek jótette fejében egy öregasszony megnyitja a 
földet — ez is idevágó mozzanat! —, s a nyíláson át a hős lemegy az alvilágba. Ott egy folyó elé 
ér, melyet forgó beretvákkal kirakott, eleven híd keresztez (Vas Laczi). A Rablóvőlegény 
típusnak A grófkisasszony című meséjében egy , beretvákból összeállított asszonyalak" 
található, , kitárt karjaival egy mélység fölé... elhelyezve". 

Egy másik példacsokor a bibliai József történetével mutat rokonságot. A hőst 
megcsonkítják, megvakítják vagy levágják a végtagjait, s kútba vetik (BN:551. A típus egyik 
meséjében a hőst a címadó Vénusz madara megszerzése után éri a baleset!). Vagy: a hőst a 
fenti módon megcsonkítják és magára hagyják. Jó tanácsra egy kútban megmerítkezik, s 
visszanyeri épségét. (BN: 551., 613.) Az utóbbi típus meséiben a megszemélyesített Hamisság 
a társát, Igazságot álmában megvakítja, egy akasztófa alá löki és otthagyja. A vak kihallgatja 
az akasztófán tollászkodó hollók beszédét, s abból megtudja, hogy , a keresztfától tíz lépést 
van egy kút. Nem tud róla senki, pedig olyan víz van benne, hogy akármiféle vakságban lévő 
ember, ha megmosdik belőle, egyszeriben visszanyeri szeme világát! "? Vagy: 
megnyomorodással, csonkulással fenyegető verembe kell ugornia, ezt vagy csellel ússza meg, 
vagy, segítőjének hála, újjászületve kerül ki onnét. A BN:855. A csillagszemű juhász típusú 
mesék hősét például , kaszatömlöcbe" akarják dobni. ,,. . az udvaron volt egy nagy magos ház, 
hát annak az aljában bé volt ásva egy igen mély kút. A kútnak a fenekében volt két égő 
gyertya, és a kútnak az oldala mindenütt felállított kaszahegyekvel, sarlóhegyekvel és 
vasvillahegyekvel volt tele." A juhász a kút szélire a botját állítja, rája zekéjét, s a hegyibe a 
kalapját dobja, maga a sötét szegletbe búvik. A megtévesztett őrök a bábot taszítják a mélybe. 
A BN: 531. Aranyhajú leány típus keretében viszont a hőst táltoslova húzza ki a csávából. A 
keresett személy kívánságára mind a hősnek, mind az ellenségnek pokolbéli kancák tejével 
teli üstben kell megfürödnie. Mikor a hős kerül sorra, táltosa kiszívja a tejből a forróságot, 
amikor az ellenség ugrik az üstbe, visszaereszti. A kanalastót című mesében , nagyorrú barát" 
az ellenség neve, ez sem hagy kétséget a mese szexuális indítéka felől. Ami az üst—vagina 
megfelelést illeti, arról már esett szó, de csak nyelvi vonatkozásban. Íme a megfelelés mesei 
bizonysága a BN:853. Nyelves királykiasszony című típus egyik meséjéből. Az alábbi 
párbeszéd a hős és a hősnő között zajlik: 


58 A barlang, a hajó jelképezheti az anyaméhet: vö. Róheim 1974:176. 
© BERZE NAGY J.: Régi magyar népmesék. 125. Pécs, 1961. 

„ — Milyen fejér lába van a királykisasszonnak. 
— Jaj, nagy tűz van alatta. 

— Hát akkor, süssük meg eszt a tojást. 

— Nem lehet, mert juk van az üsten. 

— Van itt esszeg, avval bé lehet dugni. 

— Szart lehet. 

— Van az is." 


Spanyolozott díszítésű tükrös, Vasboldogasszony — (Vas m.) Néprajzi Múzeum 


Spanyolozott karcolt tükrös (Somogy m.) az 1870-es évekből 

E csokor párja a kútban, földben lakó ellenség példáiból áll össze. Például a nőfaló 
sárkánykígyó, aki egy kútban él, a világot elárasztással fenyegeti. A hős a kútban lakó 
ellenséget megöli (BN:300. A Sárkányölő ikertestvérek című mese hőse , amint a sárkány 
dugta ki a fejit, odavágott a karddal. Az egyik feje csak lepördült. De a kutya meg a másik 
oldalrul a másikat rögtön leszakította”. Így jár sorban a sárkány maradék tíz feje is. ") Vagy: 
az élet vize kútjában lakó víziszörny a kút gazdájának szeme világát csak saját élete árán adja 
vissza. (BN: 321. A Hajnal, Vacsora és Éjféle című mesében az alvilágban rekedt Hajnal 
legeltetés közben egy kút mellett lepihen. Egy holló a fiával odarepül; a fiókholló Hajnalt 
holtnak véli, rárepül s , oldalkassát" kezdi enni. Hajnal megfogja. A holló kéri, ne pusztítsa el 
a fiát, jót tesz vele: a kútból tizenkét órakor kijön egy óriás — később sárkány —, annak fejét 
vágja le. A kút feneketlen egy lapos kő alatt egy csuporban van a majorosnak és feleségének 
szeme, azt folyóvízben mossa meg, s a vak házaspártól a szemekért egyebet el ne fogadjon, 
mint a háromlábú lovat. Tárgyunk szempontjából sem mellékes, hogy az idézett mozzanat a 
szümplegád-regék uráli változataira vezethető vissza.) Vagy: kútban lakó varangy vagy egyéb 
okozza annak kiszáradását (BN:440,. 461. Az utóbbi típus keretén belül Æ tollas ördög című 
mesében például a kútban holt gyermek van! Ezt ki kell venni, csak úgy ad ismét vizet. A kép 
magáért beszél.). 

Végül: a hőst földből kibukkanó sárkány, koponya, tüzes fejű ember fenyegeti. 
Segítője a szörny orrát, feje búbját vagy fejeit lecsapja, mire az a földbe visszabúvik. BN: 
516., 519. A mozzanatra még visszatérünk, itt csak egy példa. Az 519. számú típusban Á 
pelikán madárról című mese megcsonkított hősét egy kondás veszi magához, a kunyhója 
őrzését bízza rá. Egyszer, mikor a csonka királyfi egyedül van otthon, a kunyhó földjéből egy 
emberkoponya bukkan elő. A királyfi sikoltozására a kondás hazarohan. , Baltájával a 
koponya tetejét lecsapja; a többi rész a földbe visszahúzódik. Az ottmaradt fejrészből a földre 
vér csepeg. A kanász levágott ujja a földből és vérből készült sárba ér és egészen kinő. A 
megcsonkított királyfi lába tövét is a sárhoz érinti, keze helyét ezzel a sárral bekeni, s a 
levágott kéz, láb mind kinő." 

A földanya Héraklész és Antaiosz küzdelmében betöltött szerepére emlékeztet, amit az 
anyaföld játszik a Fejérlófia-típus meséiben (BN: 301/A). A küzdőfelek egyre mélyebben 
vagdossák egymást a földbe, ahogy a Hajnal, Vacsora és Éjféle című mesében olvashatjuk: 

, Egymást úgy levágják, hogy ha a hajukat nem fognák, a föld gyomráig esnének." A 
földbeverősditől a hős ereje rendre megújul, a nyakig beszorult ellenséget viszont a föld fogva 
tartja, így kiálló fejeit a hős könnyűszerrel lemetszheti. (A lefogás szándékosságára más mesei 
párhuzamokból derül fény. Így például a BN.302. típusú Nap, Hold, Csillag kiszabadítása 
című, alkimista szimbolikája meséből. , János királyfi egy korcsma tizenkettedik szobájában" 
az aranytól rettegő , Ólombarátot birkózni hívja. Ez Jánosra »vasat küld« (vas a Jánosra!), 
ki mozdulni sem tud.” Az összehasonlító elemzés alapján a vas az álhős fémének tekinthető, 
ez utóbbi viszont, mint alább látni fogjuk, szoros kapcsolatban áll a keresett személlyel. Más 
antropomorf variánsok, mindenekelőtt a BN:315. típus meséi is a szándékosság tényét 
tanúsítják. Így például a típus Donát című meséje. A fiához , hűtlen" anyának a gonosz óriás 
tanácsolja, hogy fiát együttfürdésre beszélje rá, s a „fiú két hüvelykujját . . . háromszor 
egymásután kösse össze, s a kötelék harmadszorra vaskarikává fog válni". Az így 
megbéklyózott hőst, akárcsak Agamemnónt, könnyűszerrel eltehetik láb alól. 

Végül egy példa a táltos segítő földből születésére. Æ pelikán madárról című mese 
(BN:552) hőse , ganéjdombba hétölnyire eltemetett, félig rothadt csikót" segít a világra. A 


" Sárkányölő ikertestvérek. Kopácsi népmesék. 17. Újvidék, 1972. 

, ganéjdomb" ideillő jelkép, a szülőcsatorna és a végbélnyílás tőszomszédságára céloz. (A 
földből születő és a veremből földbe süllyedés ellen harcoló táltos ugyanaz a csikó. A két 
mozzanat a BN:319. és 531. típusban együtt fordul elő. S még egy érv az értelmezésem 
mellett: a mesék zömében a hős és a segítő egy anyától valók. Így, ha a hőst a Föld 
gyermekének tekinthetjük, a csikó világrajövetele is szó szerint vehető.) 

Ha okfejtésem helyes, néhány további, halál és föltámadás értelmű mozzanat is 
kézzelfoghatóbbá válik. Így például, hogy a hős a föld nyílásán keresztül az alvilágba, majd 
onnét visszajut; vagy föld alatti börtönbe vetik, s onnét szabadul; vagy kővé válik, azaz a 
földdel egyenlővé lesz stb. (E példák egyben rendre visszautalnak a barlangból, sziklából 
születő, s oda halálukkor visszatérő, majd ismét föltámadó napistenek mítoszaira.) 

A kiindulási pontunk kapcsán fölmerülő másik kérdés: utal-e valami meséinkben a 
küzdők egyikének magzat voltára? Igen, például a hősök pirinyó termetére és magonc létére 
utaló nevei: Hüvelyk Matyi, Prücsök János, Köles, Árpa, Borsszemvitéz, Babszem Jankó, 
Kökény Matyi. 

A hérószok, mesehősök haj- és szőrzetvesztése az őket elnyelő szörnyekből való 
kibúvásukkor a magzati szőrzet születéskori kihullását jelképezhetik (Héraklész, Sámson, 
Szoszrukó, János vitéz)." 

A mesehősökre jellemző gyors növekedés a magzati kor sajátja. (A magzati élet kilenc 
hónapja alatti méret- és súlygyarapodás a későbbi évtizedek növekedésének a több 
százszorosa.) 

A hős anyaméhbeni aktivitásáról a Méhmagzatnak elígért tündér típus (BN:409.) 
tanúskodik. 

A másik fél is tisztában van azzal, hogy a végzet a magzat részéről fenyegeti. ,, Tudtam 
jó, te Hajnal, amikor akkora voltál az anyád méhiben, mint egy cire fokhagyma ezer darabra 
vágva, hogy nékünk meg kell víjjunk” — mondja a sárkány a hősnek a Hajnal, Vacsora és 
Éjféle című mesében (BN:301/A). 

Ugyane típus Erős Jancsi című meséjében a hős az alsó világban , egészen más világot 
lát, melyben igen apró házak voltak, s a bölcsőben ringatták a Kisembert" (a típus elküldő 
törpéjét). A leírásból következően az alvilágban minden kicsi, s a beléje kerülő is 
infantilizálódik, magzati sorba jut. Ami az ellenségmagzatot illeti, kígyót, békát, varjút és más 
, ördögfiat" hordoznak méhükben a BN:507. Jótéteményt megháláló halott és a BN:577. Okos 
Zsófi-típus meséinek hősnőt. 

A harmadik kérdés: férfiatlanításra utal-e csonkítás: a lábon sebzés, láb- vagy 
fejlevágás, illetve megvakítás mozzanata? 

Ha Róheim Gézára hagyatkozunk, a válasz megint csak: igen. Az Oidipusz név 
, Dabadt láb" jelentéséből, valamint Oidipusz mítoszát s annak ausztrál párhuzamait vizsgálva 
arra a következtetésre jut, hogy a láb a pénisz eufémiája, és az állapotára utaló jelző az anya 
iránti vágyat fejezi ki.” A mesék hőseit Oidipusszal rokonítja az a mozzanat amikor apja a 
jóslat bekövetkeztétől rettegve kiteszi gyermekét, lábait egy szöggel keresztüldöfi (Graves 
szerint a mozzanat a történet végére illik, s a hős halálának módjára utal), továbbá, hogy a hős 
megvakítja magát, amikor megtudja, hogy az anyját vette feleségül. Graves az utóbbival 
kapcsolatban megjegyzi, hogy ezt , egyes pszichológusok önkasztrálásnak értelmezik", 
feltevésüket részben görög szerzőkre alapozva, akik a vakságot szépítő kifejezésnek 


" GRAVES 1970:11:13. 
72 RÓHEIM 1974: 6-8, 151, 154. 

tekintették az impotencia helyett." (A kép alapja, amit az ógörög, francia, angol, német nyelv 
is őriz, a szemgolyók és a herék , tojásszerűsége". L. ang. eye , ném. Auge = szem, csíra, 
rügykezdemény, tojásszik; ang. egg, ném. Ei = tojás.) 

A csonkítás e két módja az ismertetett példák majd mindegyikében fölbukkan. A 
kivételekben lefejezés helyettesíti, ennek hasonló jelentését illetően viszont az idézett ausztrál 
mítosz az irányadó. Arra nézve, hogy kasztrációra utal-e mindez, a mesék is szolgáltatnak 
bizonyítékot. 

Fogódzóra a mozzanat antropomorf variánsaiban lelünk. (Szemben a fölsorakoztatott 
változatokkal, melyekben a kozmikus-természeti képzetek hangsúlyosabbak, s a szexuális 
indíték elhalványul, ez utóbbiakban éppen ez domborodik ki.) 

E variánsok kétkulacsos nőalakjához két út vezet. Egyik ágon a kaszatömlöctől a forgó 
beretvák hídján át, az asszony alakú beretvasoron keresztül, a másik ágon a nyíló-csukódó 
szikláktól az óriási száj és a hasadékban szülő banya képzetén át jutunk el a fegyvert forgató, 
vagy fegyverest rejtegető asszonyig. E változatok közös sajátja, hogy a bukásra ítéltet nemi 
aktus közben fosztják meg varázserejétől, s a lesújtó végzet többnyire egyetlen sebezhető 
pontján éri, kideríthetően férfiatlanítási céllal. 

E változatok zömében maga férfi és a nő csatázik egymással (bár a háttérben, az 
utóbbi mögött ott a harmadik). Összecsapásuk szexuális természetére nézve azonban 
többnyire csak az ezt követő mozzanat derít fényt. Ennek lényege: miután a hős vetélytársát 
vagy a keresett személyt legyőzte, az utóbbit meg kell tisztítani az ellenséggel való korábbi 
közösködés káros következményétől. A bajelhárító műveletet a segítő végzi el, megnyitva az 
utat szerelmük beteljesedéséhez. 

E művelet elvégzésének egyik módja a következő. A nászéjszakán a segítő a hős 
helyetteseként a kasztrálással fenyegető ellenségmagzatot vagy a hősre nézve más alakban 
megszemélyesült más ártalmat a keresett személlyel közösülve, falloszával szó szerint a 
csírájában öli meg. Ezzel a mozzanattal a BN: 303., 516., 520. számú típusokban találkozunk. 

A BN:303. Két egyforma testvér-típus címadó ikerpárja vándorútra kel. Hogy egymás 
sorsáról értesüljenek, egy fába kést ütnek. (Akinek késéből vér csepeg majdan, azt veszedelem 
érte.) A testvérek egyike útjában asszonyra lel, és megházasodik. Lagziját követően vadászni 
meg egy erdőbe. Ott egy banya kővé változtatja. A másik testvér bátyja kését véresen találja, 
utána ered. Eljut sógornőjéhez, aki a férjének véli. Bár fölfedi kilétét, az asszony együtt akar 
hálni vele. Beleegyezik, de kettőjük közé csupasz kardot tesz, s az asszonyt figyelmezteti, ha 
, valamijét" az ágy közepén átteszi, a kard azonnal elmetszi. A nő a kendőjével próbát tesz, a 
kard kettévágja. A továbbiakban a segítő követi a hős nyomát, az erdőben ő is találkozik a 
banyával. Fivérét föltámasztatja véle, majd miszlikbe aprítja. A hős az öccsét, hogy együtt 
hált a feleségével, megöli, majd megtudva , az igazságot", föléleszti. A típus meséit számos 
szexuális jelkép tarkítja. 

Ezeket a következőképpen értelmezem. Az erdő és a benne lakó banya az újdonsült 
menyecske ágyékszőrzetét és nemi szervét jelképezi. A hős lagzi utáni vadászata, kővé 
változása az első nemi aktust: a küzdelmet, amelyben megfelelő varázseszköz, értsd: kemény 
jelképezheti. (A fa = nő jelképi megfelelése jól ismert.) A segítő viszont alkalmas 
fegyverével: pallosával, vagyis falloszával a nőbe hatol — a kendő elmetszése a szűzhártya 
felszakítását szimbolizálhatja —, s a banyát (akit a szűzhártyával vagy az ellenségmagzattal 
vagy a mensesszel fölszerelten a , vagina dentata" megszemélyesítőjének tekinthetünk) 


5 GRAVES 1970:II: 10—15. 

ártalmatlanná teszi. A föltámasztott hős és a keresett személy násza elől ezzel minden akadály 
elhárul. 

A BN:520. Amicus és Amelius-típus kérdéses mozzanata a BN:303. számúval rokon. A 
távol lévő hőst felesége ágyában titkon a véle , szépségre, nagyságra teljesen hasonló" segítő 
helyettesíti, aki kettőjük közé kardot tesz. Az asszony, aki a cserét nem veszi észre, ezen 
feldühödik, s egy vén banya bujtogatására tévedésből a hazatérő férjét nyomorítja meg. 
Később ez a segítő révén visszanyeri épségét, sőt ,, még derekabb lesz" mint azelőtt. A banyát 
ló farkára kötteti vagy karóba húzatja, a feleségét négyfelé hasítja, vagy megbocsát neki. 

Értelmezésem a következő: 

A keresett személy , banyája" csak a még fegyvertelen, illetve gyengén felfegyverzett 
hősnek tud ártani, a segítő fallosz-pallosába beletörik a foga. Hogy a hős a végén még 
derekabb lesz, mint volt, s a mód, ahogy leszámol a , banyával", arra vall, hogy most már föl 
van szerelve a férfiasság minden kellékével. A feleség fölszabdalására még kitérünk. 

A BN:519. Csonka és sánta pajtás meséiben a küzdelem szintén kétmenetes, s 
ugyancsak a férfi és a nő között, a nászágyban folyik, ahol a hőst mind a két csatározásban a 
segítő helyettesíti. Első ízben alulmarad. Mikor ugyanis elalszik, a nő megcsonkítja: lecsapja 
a lábát és elkergeti. Férjét pedig, miután rájön a cserére, szolgasorba taszítja. A történés 
átellenes pontján, az újabb ágytornában a csonka győz, aki időközben visszanyerte épségét. A 
nőből a hőshöz hű, szelíd feleséget farag. 

A , viadal" szexuális természetéről árulkodik, hogy nászágy a színtere, és hogy amikor 
a feleség „által tette a lábát az urán, az abba a helybe meghótt" (A világlátott királyfi vitézről). 
Ebből a csonkítás módjára is fény derül. A felélesztett, de csonkán maradt férjjel való 
bánásmód szintén sokatmondó. Felesége arra kényszeríti, hogy nyilvánosan egy koca nemi 
szervét vagy az ő hátulját csókolgassa. (A koca és a nő valójában egy.) A cunnilingus 
pótcselekvés — legalább ezt tegye, ha mást nem tud —, a férj impotenciájára utal. 

A mesék egy köztes epizódja egy másik, már korábban taglalt mozzanat 
analógiájaként a mondottak támogatja. Az epizódban a , csonka pajtás" találkozik egy másik 
megnyomorítottal, akivel úgy egészítik ki egymást, mint az uráli regék átjáróinak s az élet 
vizének vak és kezetlen őrei. Ők is együtt lelnek az élet vizére, mely épségüket visszaadja. 

A BN:516. Két hű barát meséiben a hőst frissen szerzett menyasszonya miatt három 
veszély fenyegeti. Ezeket a segítő hárítja el. A harmadik veszedelem a nászszobában vár a 
hősre. Ezt tudván, a segítő az első éjszaka jogát elkéri tőle, hogy maga számoljon le a 
veszéllyel. Érdemes a mozzanat néhány változatát idézni. 

Lagzi után az ifjú pár lefekszik. A segítő kivont karddal utánuk lopózik. Éjfélkor egy 
ördöngös szüle sárkánykígyó képiben átfúrja a falat, a segítő a kardjával orra hegyét és alsó 
ajkát lemetszi. (A láthatatlan lélek.) A szüle lármát csap, a segítőt in flagranti értik. Ha a 
sárkánnyá változott boszorkány orra, szája valóban a vu/lvát jelképezi, akkor az idézett 
mozzanatban a nő körülmetélésére (excisiora) ismerhetünk. Amiből viszont arra 
következtethetünk, hogy a szóbanforgó aktust eleink is gyakorolták. (Muzulmán hatás a 
honfoglalás előtti időkből?) 

Másutt a nászszoba padlóján kibukkanó sárkánynak a segítő levágja mind a hét fejét. 
Egy csepp vér a menyasszony arcára csöppen. A fölébredő hős a látottakat félreérti (Hajnal 
csillag). 

Két másik mesében a segítő kéri a hőst, hogy első éjjel a feleségével ő lehessen. Az 
beleegyezik. Éjfélkor tüzes fejek, illetve sárkányok bújnak elő a földből, ezeket a segítő 

lecsapja. Másnap reggel a sok vér láttán fog gyanút a hős (A király és a fogadott fiú, A 
csudakirály lánya). 

Végül egy utolsó példa. A segítő, aki utólag kéri el az elsőséget, a hőst megelőzi 
Világszépasszonyánál. Háromszor megcsókolja. Az első két csóktól a tündér arca rothadni 
kezd, a harmadiktól szebb lesz, mint volt (Rózsa János). 

A körülmények: nászszoba, nászéjszaka, helyettesítés az ágyban, következményként 
vérnyomok, a csókok, nyalintások, a hős gyanúja magukért beszélnek. 

(A lyukból ki- vagy oda bebúvók fejeinek lemetélésére nézve lásd még a BN:203. 
számú típus Pengő és Esztendőre ilyenkor című meséit. Az utóbbi hőse egy vár nyílásán 
keresztül becsalt óriások és egy sárkánykígyó bedugott fejeit lecsapja, majd kimászik. A 
bajelhárító elhálás nyoma a csodaszarvasmonda elemeit őrző BN:450. Őztestvér típusban is 
föllelhető. A keresett személy csak úgy megy kérőjéhez feleségül, ha továbbra is fivérével 
alhat.) 

A csodaszarvasmondának Alföldi András szerinti ősváltozatában az ünőt egy szárnyas 
és egy négylábú ragadozó űzi. Előbb a szárnyas éri utol. Megöli, húsából egyszer jóllakik, és 
visszarepül társához. Az, a tetemhez érve, a húshegy láttán úgy dönt, hogy ott letelepszik és 
nemzetséget alapít. Kerényi a szarvas megölésének és fölfalatásának szexuális jelentést 
tulaj donit.” Ha helyesen értelmezem, a mondaváltozat a fenti mesemozzanat egyik ősképének 
tekinthető. A szárnyas ragadozó elsőbbsége és egyszeri jóllakása a segítő és a keresett 
személy nászéjszakájának, a négylábú nemzetségalapítása, többszöri lakmározása a 
húshegyből a hős és a keresett személy házasságának fel meg. (A feltevést a monda későbbi 
változatai megerősítik.) 

A példák alátámasztják azt a föltevést, mely szerint a , ius primae noctis szokását 
eredetileg bajelhárító célzattal gyakorolták. A , besegítést" az erős, a hatalmas vállalta a 
gyenge halandó helyett. Hérodotosz a tanú erre, aki szerint a babiloni szüzeknek, mielőtt 
férjez mentek, egy idegennek kellett fölajánlkozniuk. Nyilván azzal a , hátsó" gondolattal, 
hogy az idegenért nem kár.” Egyes természeti népek körében az anyák leányaikat 
gyermekkorukban deflore-álják, ez is bajelhárító művelet. 

Gondolatmenetemet a kérdéses mesei mozzanat egy másik formája támasztja alá. Az 
alábbi példákban a segítő a keresett személyt úgy tisztítja meg, hogy kettéhasítja, vagy 
veréssel hajtja el belőle a veszélyes magzatot. 

A Jótéteményt megháláló halott típus (BN:507.) keretében: a szolga a segítsége 
fejében a királylány felét követeli gazdájától. Ketté is hasítja, abból kígyó, béka esik ki. Újra 
összeilleszti, a lány megszépül (A színváltozó királyné). 

A többi mesében az esemény hasonlóképpen zajlik le. Kettészakasztás, verés, lefejezés 
eredményeképp ördögfi, varjúfióka távozik a keresett személyből, aki a magzatelhajtásnak 
hála, visszanyeri eredeti szépségét. Lefejezés esetén az ellenségmagzat az asszony nyakán 
távozik. A mozzanat párja a görög mitológiában is fölbukkan. Amikor Perszeusz levágja 
Medúsza gorgó fejét, a barlanglakó banya nyaksebéből világra jön a hérósz segítője és 
varázseszköze: Pégaszosz, a csodaló és Krüszaór, az aranykard (Krüszaór az ábrázolásokon 
fiúgyermek, de a neve aranykardot jelent). 

A tett indítéka a Szegény János című meséből derül ki: , Szegény János fölvilágosítja a 
legényt, hogy a leányt még nem veheti el, az a denevérkirálytól teherben van és megrontaná." 


7 KERÉNYI K.: A csodaszarvasmonda a perzsa 1001 napban. Ethnographia 1930. 
"5 SIEBERT, I.: Woman in Ancient Near East. 36. old. Leipzig, 1974. 

Érdemes fölidézni a mozzanat egyik uráli változatát. Arany úr, a napisten, tavasszal 
fölébred halálos téli álmából. Megidézi szárnyas lovát, és Dél leányához repül. Az asszony 
jövendö férjeként fogadja, de a hős lova rátámad és széjjeltépi. Miután a tetemből két 
madárfióka kirepül, az asszonyt a táltos föltámasztja." A ló, mint férjhelyettes a Királyok 
könyvében is megjelenik. A hős Rusztem lova, Raksh szintén megelőzi gazdáját 
szerelmesénél."" A bajelhárító műveletet segítői szerepkörében meséink táltosparipája is 
elvégezheti. A lányon akar osztozni a BN:507. Zrínyi Miklós című mesében; együtt hál — 
kardostul! — a hős feleségével a BN:303. Csikó című mesében; a banyát az ő farkára kötik a 
BN:520. A bölcs királyfi című mesében. 

Berze Nagy János egy másik uráli regét közöl. Az ő változatában maga Ma-ankv anya 
tisztul meg a fenti módon." A görög istennők tavaszi megújító fürdője nemcsak a képzet 
antik mítoszi változata, hanem a földistennő és a megtisztítandó személy megfelelését is 
alátámasztja. Van részleteiben ideillőbb görög párhuzam is, amiből azonban — talán, mert a 
józan görög szerzők irracionálisnak vélték és elhagyták —, épp a föltámasztások hiányzanak. 
Pentheszileia, a doni amazon Trója oldalán harcolt, s többször is összemérte erejét 
Akhilleusszal. Előbb ő győzött, utóbb amaz. Mikor a hérósz keresztüldöfte lándzsájával (?), 
beleszeretett az amazon holttestébe, és azonmód megbecstelenítette. Akhilleuszt e viadalban 
egyébként egy harcostársa segítette, akit a hérósz, akárcsak a mesehősök a segítőjüket, ezt 
követően agyoncsapott. "" 

Megtisztító célú küzdelem folyik a hős és mátkája között a BN:401. Üldözött 
szarvasünő típus keretében. A fekete kisasszony előbb vörösbe vált, majd patyolatfehér lesz. 
A feketeség talán az ellenséggel való közösködést, a vörösség a következményét jelképezi. A 
vörösség, kicsordulva a keresett személyből, a Veres vitéz alakjában ölt testet. E jellegzetes 
mesealak (BN: 300., 304., 315.) a hőst szerelmese ölén, szerelmeskedés (fejbe nézés) közben 
orvul öli meg, s igényt tart a nő kezére is. Ilyen sors vár Siegfriedre, a legendás egyszarvúra, 
az ismert szibériai övveret ábrázolása alapján legendánk Szent László hercegére, Sámsonra és 
a Molnár Anna ballada katonájára. A két utolsó példában a vörösség még az asszonyban van, 
ő maga hajtja végre a tettet. A nőt forrás is helyettesítheti, mely fölé a tett elkövetésekor az 
áldozat hajol. Így azokban a mesékben, melyekben a hősnek szánt sárkánymenyasszony 
mérgezett forrássá válva les a szomjúhozóra, vagy a hűtlen anya, nővér, illetve feleség a hőst 
közös fürdőzésre beszéli rá, s ott enyelgés közben kiszolgáltatja szeretőjének. Például 
, hüvelykujjának" varázserejét megköti. 

Természeti-kozmikus értelemben a női és a negatív férfielv násza meddő, a nő csak 
„rossz vért szül". Azaz, a tél terméketlen, ezért a megújító tavaszi varázslat. Ennek, s a 
menseshez (a meddőség termékéhez) fűződő hiedelmek alapján fölteszem, hogy a Veres vitéz, 
általában az ellenséges magzat, funkcionálisan pedig az álhős az asszonyi vért személyesíti 
meg. 

Az orvtámadás a hős egyetlen sebezhető pontja, rendszerint végtagja ellen irányul. 
Csak emlékeztetőül és fölsorolásszerűen: így hal meg Talósz, Órión, Akhilleusz, Fafnir, a 
Sáhnáme-beli Fehér Dév Rusztem kezétől, az Amiráni-eposzban Szoszrukó, a Szent László- 
legenda kunja. S hogy az említetteken kívül más mesei példát is említsek, íme még négy 
ízelítőül. A juhászt királyi apósa karddal bokán szúrja (BN:314. Mese jé kiráraó még ezeő 


76 RÓHEIM 1954: 34. 

1 FIRDAUSZI 1959: 116-220. 
18 BERZE NAGY 1957: 1.675. 
1 GRAVES 1970: 11.497. 

juhászáraó). Hajnalkát testvérei ráveszik, hogy egy éles, pörgő karikát a térdén törjön el, az a 
lábát levágja (BN:519. Hajnalka). A király próbaképpen legkisebb fia , lába kásájába" kést 
dob (BN:551. Az örök ifjúság vize). Vas Lacit egy acélból öntött kovács edzi meg, hogy a 
beretvahídon átkelhessen (BN:301 I. Eisen Laczi). 

A megöletésnek, megcsonkításnak, erőtől való megfosztásnak sok mesében 
egyszerűen a , varázseszköz" elragadása felel meg. A varázseszköz rendszerint szúró-vágó 
fegyver, hüvelyéből ki-be ugráló kard, amit a hős születésétől fogva visel; de lehet tüzes 
bunkó, furkósbot, az elküldő levágott és zsebre dugott (?) szakálla. (Az utóbbi nevei — 
Hétszünyű Kapanyányi Monyók, Kapanyelű Facika, Kapanyélfaszú — két lábon járó falloszra 
illenek. A példákat lásd a BN:301/A., 315., 319., 320., 563., 568. típusok keretében.) 

Hogy az elragadás férfiatlanítás értelmű, azt az alábbi küzdésforma is példázza. A hős 
vén banyától jótettéért cserébe bűvös eszközöket kap: soha ki nem fogyó erszényt, vesszőt, 
melynek suhogása katonák sokaságát teremti elő, s egy láthatatlanná tévő sapkát. Szeretője 
kártyacsatára hívja ki, de a pénzét nem tudja elnyerni. Lerészegíti hát, s úgy ragadja el tőle a 
többi varázseszközével együtt. (Mesék a BN:566. Fortunátus típus keretében). Szerintem az 
erszény a herezacskót (lásd Danaé mítoszát, a kostökből készített zacskók használatát régente, 
s a pénzmag férfimag szóképzés azonosságát), a katonákat teremtő vessző pedig a nemző 
péniszt jelképezi. (A láthatatlanná tévő sapka , bajelhárító" óvszerféle lenne?) 

Összefoglalásul. A vizsgált mesei mozzanatok ilyetén értelmezése végső fokon az 
egész mesekincsre kiterjeszthető. Ez a funkciók értelmezésének bővítését teszi lehetővé. A 
, varázseszköz" így jelképezheti a férfi nemi szervét is, mellyel az elküldő apa a fiát 
„Szerszámozza fel.” Az adományozó anya viszont a keresett személy részeként a női nemi 
szerv megszemélyesítése is lehet, akit az álhőssel (menses-szel megvert), fordított esetben a 
hőssel (magzattal) megáldott állapotában a , vagina dentata" testet öltött szimbólumának 
tekintek. 

Mindazonáltal hiba lenne e szimbolika mögött csupán szexuális tartalmat keresni. Ez 
csak a jelentés egy adott szintjén igaz. A nyers, szókimondó előadásmód, az egyértelmű 
jelképiség még megtéveszthet ugyan bennünket, de miért, hogy e kétféle forma gyakran 
többszörös áttételű jelképekkel keveredik? A válaszom erre az, hogy a mítoszok és mesék 
nemisége a világ jelenségeinek leírhatóságát szolgálta, és nem a tárgya volt csupán. 

Annak tudtával, hogy a mesék központi nőalakja a Földet személyesíti meg, s hogy a 
mítoszok gyermekhőse, mint gyakran a meséké is, naphérósz, tágabb értelmet nyernek olyan, 
eddig csupán erotikus vonatkozásaikban vizsgált jelképek, mint például a , szümplegádok", 
melyeket még Róheim is a Napot telente elnyelő és újraszülő tejúthasadék szeméremajkainak 
tart," vagy a hős megvakíttatása, hajában lévő erejétől való megfosztása, amelyek csak egy 
megszemélyesített napra vonatkoztatva értelmes jelképek. 


80 RÓHEIM 1974: 56-57, 151. 

Argirus csillagai 
Elhangzott Tatán, az 1992 nyarán tartott 
irodalomtörténeti konferencián 


Jó 15 éve kísért a téma rajzfilmre vitelének gondolata. Vörösmarty Csongor és 
Tündéjének filmes feldolgozását mások is megkísérelték, de engem Gergei Albert Árgirus 
históriája, különösen pedig annak egyik-másik meseváltozata jobban izgatott. A 
széphistóriából — az én felkérésemre — Domokos János írt azóta is fiókban heverő filmnovellát, 
és a mesefilmtervemből, melyhez a Tündérszép Majlona c. mese szolgált alapul, sem lett 
semmi. Ez így eléggé lehangolóan hangzik, mindazonáltal a témával való bíbelődés sok 
örömmel és némi haszonnal járt, már amennyiben az én cserkelésem az irodalomtörténészek 
vadászterületén hasznosnak tekinthető. 

Akik ismernek engem, azokat aligha lepi meg, hogy elsősorban a szüzsé csillagászati, 
pontosabban szólva csillagmitológiai, a nyugati szakirodalomban bevett műszavakkal: 
archeoasztronómiai és ethnoasztronómiai vonatkozásai izgattak, mert persze első olvasásra 
kitűnt, hogy az Árgirus-történetnek, mint minden nagy múltú és elterjedt szüzsének ilyen 
jelentésszintje is van. Ugyanakkor a vizsgálódás eredményeként olyan, irodalomtörténészeket 
foglalkoztató kérdésekre is kaptam szerintem elfogadható válaszokat, mint pl. miért volt a 
szóban forgó szüzsé fontos, népszerű és elterjedt a világban oly hosszú időn át? Mi a 
sikerének a titka? Hogyan és hányféle úton kerülhetett végül is hozzánk, és mi lehetett a 
magyar széphistória genealógiája? (Mert abban másokkal egyetemben én sem hiszek, hogy e 
népszetű és változatokban gazdag mesének az , eredetije" — mint azt egyesek tudni vélik — épp 
egy eltűnt vagy 400 éve lappangó olasz , krónika" volna.) Ezek a kérdések összefüggnek, 
ezért is találunk rájuk választ egy helyen, mármint a mű alapjául és szerkezetéül szolgáló 
világképben, kozmologikus mondanivalóban. Ha az Árgirus-történet szűk körben, szűk 
időhatárok között divatozott volna, ilyen fogalmak, mint világkép, kozmikus mondanivaló, 
bombasztikusan hangzanának. Csakhogy a történet változatai és motívumai több ezer 
kilométer sugarú körben terjedtek el, és több ezer éven át hatottak és hatnak; bízvást 
mondhatjuk hát, hogy mondanivalója a szó legszorosabb (vagy éppen legtágabb) értelmében 
egyetemes érvényű volt. 

A szüzsé régisége és elterjedtsége — ezt mesekatalógusba sorolása is jelzi (a BN: 400., 
400.I.., 400/A. stb. sorszámok alatt) — jól és régóta ismert a téma kutatói előtt. Két változatát 
azért példaképp megemlíteném, mivel jól érzékeltetik jelentőségét, és talán az is kiderül 
belőlük, milyen tág tér- és időbeli érvénye volt. 

Előbb nézzünk egy térben távoli példát. A Bajkál-tó környékén élő burjátoknál a 
szüzsé elmaradhatatlan részét képező hattyúnő-motívum egy változata eredet- és 
keletkezésmonda formájában maradt fenn. A monda hőse égi leányokat les meg, akik a tóra 
hattyú képében járnak fürödni. Tollruhájukat a parton hagyva emberalakban ereszkednek a 
vízbe. A leselkedő vadász egyikükbe beleszeret, ezért tollazatát elrejti, így az nem tud a 
fürdőzés befejeztével elrepülni társai után. A földi vadász felesége lesz, akivel burját 
nemzetségek ősszüleit nemzi (eredetmonda). Évek múltán, hosszas könyörgésre a férje 
megengedi, hogy ismét felöltse tollruháját. Így visszanyeri hattyúalakját, szárnyra kap és 
elrepül. Egyik leánya kormos kezével még utána kap, de hiába. A hattyú lába viszont azóta 
fekete a koromtól (keletkezésmonda). A távozó anya még búcsúzóul odakiált a gyermekeinek, 

hogy ősszel és tavasszal, amikor a Tejút mentén vonulnak a hattyúk, mutassanak be áldozatot 
a tiszteletére." 

Íme egy időben távoli példa, mégpedig a Bibliából, amely — s ezt tudomásom szerint 
eddig még senki sem vette észre — szintén őrzi a madárnő mozzanatot, mégpedig Mózes 
történetében. Az elbeszélés szerint az ószövetségi hérósz egy , Madár" nevű fejedelmi 
leányzót vesz feleségül — Mózes feleségének a neve: Cippora , madarat" jelent —, akit 
hetedmagával egy kútnál ismer meg (Kiv 2,15 skk). Cippora , madár"-volta, a hetes szám, a 
kút egyaránt a szüzsére jellemző toposzok. Ráadásul Cippora nem közönséges halandó. 
Mózest egy ízben az Úr meg akarja ölni, Cippora azonban mágikus szavak kíséretében azon 
hirtelenében körülmetéli a fiát, s ezzel a varázscselekménnyel megmenti a férjét (Kiv 4,24— 
25). 

Következtetéseimhez szolgált, ha kiindulásul éppen nem is, megerősítésül azonban 
mindenképp, Kardos Tibor e tárgyról írott enciklopédikus igényű, sok tekintetben vitatható és 
vitatott könyvének idevágó fejezetében olvasható néhány találó és megalapozott észrevétel. 
Kardos Tibor a szüzsé alapformájának összeszerkesztését a késő antik korra teszi, és az 
egykorú hellenisztikus pogány szinkretista szellemiség jellegzetes termékének tekinti, 
amelyben a mitologikus hagyomány vegyül a neoplatonikus, püthagoreus világfelfogással és a 
kor népszerű misztériumvallásainak: az Attisz-kultusznak, mithraizmusnak a szimbolikájával. 
Az alapmesét beavatás-történet jellegű misztériumnovellának tartja, kiindulópontját pedig 
engesztelőáldozatnak. Értelmezése szerint az aranyalmafa tövén álomba hulló Árgirus 
eredetileg a szent áldozófa tövén meghaló áldozat lehetett, útja Tündérországba nem más, 
mint a lélek halál utáni utazása a túlvilágra. A mű pedig annyiban tekinthető beavatás- 
történetnek, amennyiben az olvasó vagy a hallgatóság az utat Árgirussal együtt — úgymond — 
lélekben teszi meg, és a cselekmény fokozatos megértésével, a jelképek megfejtésével 
fellépdel a beavatás lépcsőfokain. 

Kardos Tibor a lényeget tekintve megértette a szüzsé mondanivalóját, s azt is 
felismerte, hogy a történet szereplői és díszlete egy adott szinten kapcsolódnak a 
csillagvilághoz (Árgirust például a Holddal azonosítja ebben az összefüggésben, a csodafa 
aranyalmáit más égitestekkel). De az már elkerülte a figyelmét, hogy a lélek eme túlvilági 
útját a könyvében taglalt későantik szinkretista gondolatmenet szerint is a valóságos, 
pontosabban szólva, az egykorú világfelfogás szerint valóságosnak hitt kozmoszban teszi meg, 
és nem holmi misztikus, képzeletbeli, valóság feletti másvilágon jár. Továbbá azt sem vette 
észre (mert talán nem is akarta észrevenni, hiszen az Árgirus ősforráshelyét Ciprus szigetén 
kereste), hogy a lélekről és a túlvilágról alkotott eme képzetek, még ha a hellenisztikus 
műveltségben fogantak volna is, az egész óvilágban elterjedtek. (Ezért hiba az Árgirus- 
történet előképei közül a görögön kívül mást nem számba venni.) 


" Miért fekete a hattyúk lába? Az öreg koldus in: Apagyilkos sámánfiak — Burját mesék és mondák. Népek meséi 
sorozat. Összeállította Mándoki László. Szerkesztette Karig Sára. Európa Könyvkiadó, 1973; 34., 67. 
82 KARDOS TIBOR: Az Árgirus-széphistória, Akadémiai Kiadó, 1967: 101—231. 

A Tejút főbb csillagképei 


Az egykorú forrásokból megismerhetjük e túlvilági „társasutazás”, sőt , társas 
körutazás” menetrendjét. A lélek ui. nem egyedül, és nemcsak oda utazik, hanem vissza is. A 
neoplatonikus, mithraista stb. felfogás szerint az elhunytak lelkei mind, kivétel nélkül 
ugyanazt az utat járják be égen és földön a születéstől a halálig, ill. a haláltól az újjászületésig. 
Helyesebben szólva járhatják, ha van bennük hozzá elég (lelki)erő, és eléggé emelkedettek 
(lelkierő, emelkedettség fogalmaink ebből a szellemiségből erednek). A beavatás ennek az 
útnak a megismerésére, és az út megtételéhez szükséges képességek (erények) elnyerésére 
irányul. 

E képzetkör csillagmitológiai alapjait Kákosy László ásta elő elfeledett antik forrásokból, s 
adta közre az ókor csillag- és lélekhitéről írott összefoglaló tanulmányában. Az egyszerüség 
kedvéért nem az eredeti szerzőktől, hanem tőle idéznék a fentiek megvilágításául: „Macrobius 
túlvilág-topográfiája szerint a Rákban és a Bakban vannak az égi kapuk. Úgy hiszik, hogy a 
lelke ezeken a kapukon át jönnek az égből a földre és térnek vissza a földről az égbe. (...) A 
Tejúttól lefelé kezdődik Pythagoras (vagyis sokkal inkább az újpythagoreusok) szerint Dis 
alvilági birodalma. (...) Miután az első súly már ránehezedik a lélekre, tovább süllyed lefelé a 
bolygók szféráin keresztül. Ezekben fénytesteket vesz magára, és itt társulnak hozzá azok a 
tulajdonságok, melyekkel a földön rendelkezni fog: a Szaturnusz zónájában az intelligencia, a 
következtetési képesség, a Jupiterében a tetterő, a Marsnál a szenvedélyesség heve, a Napnál 
az érzékelés és képzelőerő; a szerelmi vágyat a Vénusznál, az értelmezési képességet a 
Merkúrnál, a nemi erőt a Holdnál kapja. (...) Amikor visszaszáll a lélek az égbe, újra leveti 
mindazt, amit leérkezése során szerzett.” Ez a visszaút az, amit Kardos Tibor az ős-Árgirus 
vándorlásával azonosít (s aminek végső célja, hogy egyesüljön a tündérrel, eredetileg a Nagy 
Istennővel, s véle újra nemzhesse önmagát; ezért kap a nemi erőt kölcsönző , ezüst" Hold, s 
egyáltalán a szerelem a históriában főszerepet). 

Microbius magyarázatául: a Rák és Bak jegyében, azaz az Ikrek és a Nyilas csillagképben 
lévő , kapuk" a Tejút és a nappálya, valamint a Tejút és az égi egyenlítő szomszédos 
kereszteződéseit jelentik. Ez az értelmezés nagyjából időszámításunk kezdetétől érvényes, 


§ KÁKOSY LÁSZLÓ: Egyiptomi és antik csillaghit. Akadémiai Kiadó, 1978; 171. 

amikor a Nap precessziója folytán a nyári és a téli napforduló égi helye: a Rák és a Bak 
csillagképből az Ikrek és a Nyilas csillagképbe tolódott, melyeken a Tejút is áthalad. Ennek a 
hármas együttállásnak a következtében a , kapuk" mitológiai jelentősége hirtelen megnőtt. (A 
szokás hatalmának tulajdonítható, hogy a kapuk új helyükre magukkal hozták régi nevüket, 
alig módosult formában — Rák jegy, Bak jegy —, l. a földrajztudományban: Ráktérítő, 
Baktérítő.) 
A magyarázatból következik, hogy e felfogás szerint időszámításunk kezdetétől a lelkek és 
persze a felsőbbrendű hatalmak a Tejútról lépnek a bolygószférák lépcsőfokaira, s onnét a 
Földre, hogy testet öltsenek; visszaútjukon pedig a Tejútra lépve s azon végighaladva jutnak 
el a túlvilágra." Ha Kardos Tibor lélekutazás-elmélete helytálló — márpedig az, s ezt az 
alábbiak (is) igazolni fogják —, akkor Árgirusunk másokkal együtt, így pl., hogy csak a 
magunk körén belül maradjunk: a csodaszarvast űző vadásztestvérekkel," Csaba királyfival 
osztozva a Tejutat járja be Tündérország felé vezető útján. 
Mindez partikuláris jelentőséggel bírna, ha a lélekutazásról szóló eme tan csupán a 
szemben tudjuk, hogy a képzet, mely szerint a Tejút bizonyos feltételek: időhatárok közt a 
lelkek útja, az egész világon ismert, elterjedt hiedelem volt; az utóbbi kétezer évben a 
legkülönfélébb vallásos és költő műfajok témájául szolgált (egyik régi magyar neve is ez: 
Lelkek útja), mégpedig annál a mai ésszel nehezen felfogható oknál fogva, hogy 
felvilágosulatlan eleink az adott csillagászati helyzetet létmeghatározó körülménynek 
tekintették, így az beépült a kor tudati alapjaiba. Így keletkezett az a kép, hogy a Nap (a 
régiek hite szerint isten, ős, kultúrhérósz, lélekközvetítő stb.) és planétatársai , lélekben" 
(amikor nem látjuk őket) a Tejúton járnak. Ennek nyomán készült pl. Mithras-Sol híveinek 
, égbe vezető" lajtorjája, melynek hosszanti szárai a Tejút ágait jelképezték, 7 foka pedig a 
bolygószférákat. (Természetesen nemcsak a Nap, hanem az összes bolygó is keresztezi a 
Tejutat látszólagos keringése során.) 
Az igazsághoz tartozik, hogy e képzet nem előzmény nélkül való: talán egy néhány 
évezreddel korábbi, hasonlóan jeles , csillagállás" idején keletkezett, amikor a mondott 
tejútkereszteződések a tavaszi és őszi napéjegyenlőségi , kapukkal" estek egybe. Gondoljunk 
csak a Mithras létrájánál jóval ősibb 7 lépcsős mezopotámiai zikkurátokra, az egyiptomi 
Dzsószer fáraó hasonlóan régi lépcsős piramisára, s az egykorú piramisszövegekre, melyek a 
Nut létra- és tejútistennőn felkapaszkodó lélek nevében szólnak, Jákób lajtorjájára, amelyen 
angyalok járnak le s fel, vagy Salamon hat-, a trónussal együtt hétlépcsős trónusára (Kir 
10,19), amit majd 1800 évvel később Nagy Károly a maga trónusához mintául vesz. De ha 
már példáknál tartunk, mondjunk térben távoli párhuzamokat is, amilyenek a közép-amerikai 
templompiramisok, melyeken a kiszemelt áldozat lélekben már az égi lépcsőket járva 
lépkedett fel, vagy a szibériai sámánok létrái, amelyeket még a filmkamera is megörökíthetett. 
Ilyesféle létrára gondolva üzent a tündér a mesebeli Árgirusnak, mondván: övé lesz, ha az 
, karóról karóra, szögről szögre jár"."" 

A mondottakhoz tartozik, hogy a késő antik pogányság Krisztussal vetélkedő istene: 
Mithras — mint azt Michael P. Speidel kimutatta" — a Tejúton , járó" Orion csillagkép 


%4 Bővebben I. JANKOVICS MARCELL: A fa mitológiája. Csokonai Kiadó, Debrecen, 1991: 177-225. 

35 JANKOVICS MARCELL: Csodaszarvas a csillagos égen 

56 JANKOVICS 1991: 87—176. 

37 Kirájmese (Nyr. XV.: 375—380. o.) Az idézetet közli BERZE NAGY JÁNOS DR.: Magyar Népmesetípusok. 
Baranya Megye Tanácsának Kiadása, Pécs 1957: I. 513. 

88 MICHAEL P. SPEIDEL: Mithras — Orion, Greek Hero and Roman Army God. E. J. Brill, Leiden 1980. 

napisteni megszemélyesítése volt (a nyári napforduló idején az Orion csillagkép a Napot mint 
a fejét a vállán hordja néhány napig). Az tehát, hogy az Árgirus-szüzsé alapformáját éppen a 
késő antikvitás idején nyerhette el, a fentiekkel magyarázható. A csillagos égen beálló 
változást a kortársak korszakváltásként élték át (az egyidejű keresztény Szűz — Hal szimbolika 
mögött ugyanez a csillagos háttér ragyog, csak ez nem a napfordulói, hanem a 
napéjegyenlőségi változásokat fejezi ki a maga nyelvén). Ennek szerves következményeként 
születtek új tanok és azokat népszerűsítő tanmagyarázatok. Az ős-Árgirus ezek sorába 
tartozhatott. 

A Tejút — lélekút képzet azonban nemcsak a feltevés szerinti alaptörténet tárgyául 
szolgált, hiszen jelen van, még csak nem is rejtetten, tudattalanul megőrzött örökségképpen, 
hanem értő, beavatni kész szándékosságot jelezve széphistóriánkban s annak 
meseváltozataiban is. 

Bizonyos értelemben már maga az Árgirus név is erről tanúskodik. A név — magyar 
jelentése „ezüstös” — a planetáris szimbolikában, mint ezt Kardos Tibor helyesen állapította 
meg, a Holdra vonatkozik, ha azonban a bolygószférákból a csillagvilágba lépünk, feltevésem 
szerint a Tejút neve lesz. Az ógörög argürosz szó kapcsolatba hozható — ha a nyelvészek 
szerint talán nem is, a mitopoétikus tudat szerint mindenesetre: ezt nevezi a nyelvtudomány 
népi etimológiának — az ugyancsak ógörög , fehér" (argasz, argiasz, argósz), , fehér", 

, fénylő", , ragyogó", , szikrázó" (argennosz, argéeisz) és az , ezüst", , ragyogó", , tiszta fényű" 
(argüfeosz) szavakkal. (Magyarázatul: a színszimbolikában az ezüst , színe" ősidőktől fogva a 
fehér.) Ezek a jelzők a Tejút jelzői is, nem véletlenül a Nagy Fehér Istennő (Leukotheia) 
személyesítette meg, egyik ismert nevén Héra, akinek százszemű testőre, maga is a csillagos 
ég, ill. a Tejút megtestesítője, az Argosz nevet viselte. Ezért kapta a Tejúton sikló 
mitológiabeli csodahajó — a valóságban csillagkép — az Argó (lat. Argo Navis) nevet. 

A történet másik főszereplője, a széphistória tündér szűz leánya, a mesék Tündér 
Ilonája a népképzelet szerint szintén a Tejúton jár (, Fejér az ő teste, mint Hattyúnak tolla”). 
Ezt tanúsítják a Tejút, ill. némely tejútcsillagkép és -csillag , tündéri" népi elnevezései 
(Tündérút, Tündérek fordulója, Tündérek tánca, Tündérfő""), s az is, hogy a mesebeli Tündér 
Ilona a világfa (Tejút) tetején lakik." És nemcsak tündérsége okán, hanem Ilonaként is a 
Tejúton közlekedett. Az indogermán eredetű Ilona név ui. , szarvasünőt" jelent, és a 
szarvasmondák állatalakú hősnője (a görög mitológiában a fehér Artemisz Elafiosz) üldözőit a 
Tejúton csalogatja maga után." Jó nyomon jár tehát Kardos Tibor, amikor hősnőnket a 
hattyús-almás Nemeszisz (Léda) istennővel is megfelelteti, ?" anélkül azonban, hogy az 
utóbbiban felismerné a megszemélyesített Tejutat, ? pedig Nemeszisz-Léda (Létó, Lat, Ladón, 
Lóthan, Leviathán) alakja nem is értelmezhető másként. A Tejút és az Állatöv téli 
kereszteződésében (ahol télen jár a Nap) teljesül be Léda és a hattyú násza: a Tejút öle fölött 
, repül" a Hattyú (Cygnus) csillagkép, hosszú, phallikus nyakát a Tejút hasadéka felé 
nyújtogatva. A Tejút és az Állatöv átellenes, nyári kereszteződésében a nász 
csillaggyümölcsei fogódzkodnak össze: ők a tojáshéjból kikeveredő Ikrek. 

És hát persze a hiedelmek hattyúmadara is a Tejúton jár, nemcsak a csillagmadár (el 
sem választhatók egymástól); akár lélekmadárként (általános képzet szerint a Tejúton a lelkek 


5 TOROCKAY WIGAND EDE: Öreg csillagok. Táltos kiadása, Budapest, 1916. 
” BERZE NAGY i. m.: 530. I. Égig érő fa típusban. II. 66—74. 

"! Bővebben I. jelen munka 27. 

"2 KARDOS i. m.: 108., 128., 130., 142. 

"3 JANKOVICS 1991: 64—65., 212., 217. 

költöző madarak képében járnak), akár lélekvezetőként (mint az uráli Lúd fej edelem" vagy az 
üldözőit maga után csalogató tündér-istennő szarvasünő-mása). A görög mitológiában, 
ahonnét a mi Hattyú csillagképnevünk való, sem csak Zeusz viselt hattyútollazatot. Küknosz 
( Hattyú"), Apollón napisten és Hüria hattyúistennő fia, vagy Árész és Poszeidón hasonnevű 
fiai is a mondott csillagzatot személyesítették meg, amit — egy nyilvánvalóan ősibb 
madárlélek-képzet , csillagokba látott" rajzolatát — Hellász gyermekei az elhunyt hérószok 
Északi Paradicsomba repülő lelkének hittek.” Az egyik elbeszélésben Héraklész naphérósz is 
felbukkan, mint aki párbajban öli meg a hattyúifjút. Ha az égre nézünk, láthatjuk, hogy a 
viadal is a Tejúton játszódik: a Hattyú csillagkép mellett ott a rányilazó Héraklész égi 
képmása, a Hercules csillagkép. 

A leírás szerint Héraklész útban a heszperiszek fájához ölte meg Küknoszt.” Ezt a 
mozzanatot Kardos Tibor is említi, de azt már nem, hogy a heszperiszek fája, amelyet teljes 
joggal Árgirus, ill. a tündér aranyalmafájával azonosít?” megint csak nem más valójában, mint 
a csillaggyümölcsű, tejes törzsű égi fa: a Tejút." 

Újfent a Tejúthoz lyukadunk ki, ha még mindig a görög mitológiánál maradva, Kardos 
Tibor Akléton— Atlasz, ill. Akléton-Hádész megfeleltetését"? gondoljuk tovább. Atlasz, 
akármelyik történetét is visszük alapul, különösképpen azonban Héraklész 11. munkájának (a 
heszperiszek almáinak a megszerzésének) leírása alapján az Ikrek csillagképhez, azon 
túlmenően a túlmenően a Tejúthoz kötődik, s alakjához az Ikrekkel szomszédos óriás Orion 
szolgálhatott mintául. 9" Ami pedig Hádészt (Dist) illeti, birodalmába, a déli égbolton elterülő 
alvilágba — megint csak általános és elterjedt képzetről van szó — a Tejút hasadékán keresztül 
vezet az út." 

S ha már itt tartunk, a széphistóriában emlegetett, mesékből is ismert „Fekete város” 
nem más, mint a mitikus alvilág (fővárosának) mesés elnevezése. Erre nézve a tündér 
pontosan eligazít: 


„A fekete várost tudakozd északra, 
A változó helynél ott megtalálsz — monda. ” 


Észak a mitológiákban a nadír, az éjszaka, a tél, a pokol, a holtak országának (az 
, Északi Paradicsom") iránya, az , északi kapu": a téli napforduló égi helye, az, amelyen át a 
Napot követve a túlvilági utazó a fent említett helyekre jut. Pontos a , változó hely" elnevezés 
is, mely értelemszerűen szintén a téli napforduló helyére, egyben a hagyományos évkezdet 
idejére utal; a mitológiai tér-időkörnek arra a pontjára, amelyen a naptárban változás áll be; 
azzal, hogy a Nap keléspontja, ismét északi irányba mozdul el, a nappalok ismét 
hosszabbodni kezdenek: új év kezdődik. Nem véletlenül hívják a csillagászok fordulópontnak, 
a , változó hely" név csupán ennek szinonimája. 

A fehérlő tejútszárak közti hasadékot jelképezi Árgirus északi útján a , nagy havas 
közben" lévő, tündérek járta , széles barlang", amelynek nagyobbik fele az alvilágban, azaz a 


94 JANKOVICS 1991: 209. 

"5 ROBERT GRAVES: A görög mítoszok. Európa Könyvkiadó, 1970: II. 467. 

96 GRAVES i. m.: II. 225. 

"7 KARDOS i. m.: 53., 137—140. 

100 E téma kifejtése szétfeszítené e tanulmány kereteit. Bővebben I. JANKOVICS MARCELL: 
Jelképkalendárium. Panoráma 1988: 191. 

déli égbolton található, annak a , sánta farkasnak" tejútágba becsípődött lábú 
csillagképmásával (Farkas, lat. Lupus csillagkép), melyről a versezet mint útbaigazítóról 
ugyancsak megemlékezik. (A Canis-nem képviselői: a kutya, a farkas, a sakál és a róka a 
mitológiában és az égen is rendszerint az alsó világot lakják."?) A jelképrendszeren belüli 
következetességre vall, hogy az Árgirust útbaigazító ember , odalenn" farkas képében járt, 
mint ahogy az is, hogy a mondott barlangban viaskodnak a pokolbeli ördögfiak hádeszi 
(hermészi) örökségünkön. "? 

Az átkelés a túlvilágra értelemszerűen a halál szinonimája. Találóan nevezi Kardos 
Tibor Árgirus és a tündér utolsó , evilági" találkozóját a változó helyen Pietának, „nagy 
sirató-jelenet(nek), melyet a kereszténység szemmel láthatólag az antik misztériumból 
örökölt." Bár kétlem, hogy e képet csak az antik misztériumból örököltük volna, hiszen 
ismét egy mindenünnen ismert, ősrégi motívumról van szó — gondoljunk Szent László 
legendánk kétségtelenül keleti eredetű , fejbenézés-jelenetére" —, viszont a mondott sirató- 
jelenet véleményem szerint szintén látható az égen, éspedig épp a , változó hely" 
szomszédságában: a Kígyó és a Kígyótartó csillagképek együttese formázza." A halál az 
adott gondolatrendszeren belül nemzés értelmű. A mítoszkör megfelelő pontján a hérósz 
meghal, de előtte istennőjével újranemzi magát. (Archaikusabb változatokban halála maga a 
nemző aktus: az istennő felfalja, így esik tőle teherbe. Hogy a Tejúthoz közel maradjunk, 
példa rá a csillaggyermekeit fölfaló és újraszülő egyiptomi tejútistennő, Nut története.) 
Kardos emlékeztet rá, hogy a szent nász helye az Árgirus-szüzsével rokonítható mitikus 
elbeszélésekben rendszerint barlang." A barlang ezúttal sem más, mint a Tejút hasadéka, 
amibe a Kígyó csillagkép farka hatol: ideillőbb hasonlattal élve, a tejútistennő öle." 

Említhetnénk még az Árgirus-történet égi helyszínére utaló példákat a széphistóriából 
(ha ui. a , beszély" a jelentés adott szintjén valóban , tejutazásról" regél, márpedig ezt 
bizonyítják a fentiek, akkor minden részletéből hasonló eredményre juthatunk), de legyen itt 
most elég ennyi. Még e néhány példa is elég ahhoz, hogy levonhassunk belőle olyan 
következtetéseket, melyek még a széphistória eredetét kutató irodalomtörténészeket is 
érdekelhetnek. 

Első következtetésem a szüzsé keletkezésének idejére vonatkozik, és Kardos Tibor 
vélelmezését erősíti meg. Bár a történet jellegzetes mozzanatai időben és térben nagy 
szóródást mutatnak, és külön-külön, a szüzsé feltevés szerinti végső összeszerkesztése előtt is 
hordozhattak csillagászati vonatkozású tartalmat, ezt a formáját és jelentését valóban csak a 
Krisztus születését követő évszázadokban nyerhette el, hiszen, mint mondottam, egy olyan 
elképzelésnek, mely a lelkek útját a napfordulókon (változó helyeken) át, egyszersmind a 
Tejúton vezeti, csak ekkortól van értelme. Ugyanakkor sokkal később sem keletkezhetett, 
noha a csillagászati mondandó máig érvényes, a változó helyek még ma is a Tejútra esnek. Az 
ilyen természetű mitológiai konstrukciók ui. egyfelől a korszakváltás körüli időben születnek 
(mert ti. azt fejezik ki, éppúgy, mint a karácsonyi Születésnap vagy a Hal a keresztény 
szimbolikában), másfelől friss aktualitásuk okán akkor voltak igazán népszerűek. Hogy az 

érdeklődés mára megcsappant az ilyenfajta kozmológiai beszélyek iránt, még ha nem is 
vesztették el érvényességüket, természetes. Nem így volt ez azonban még a magyar 
széphistória keletkezésének idején, a csillaghitnek is megvolt a maga reneszánsza. "" Ha végre 
tudomásul vesszük, hogy a felvilágosodás előtt — a nép körében még utána is — az ilyen 
olvasmányoknak megvolt az értő és fogékony közönsége, magyarázatot kapunk e széphistória 
példátlan hazai népszerűségére. 

Ha a szüzsé keletkezési idejét illetően egyet is értek Kardos Tiborral, a keletkezés 
helyére vonatkozó elképzelésével (antik ciprusi forráson alapuló reneszánsz itáliai , krónika") 
kapcsolatban fenntartásaim vannak. A magyar befogadókészségnek ui. megvannak a saját, 
öshazába nyúló gyökerei. Erről a mondai hagyomány, számos népi csillagelnevezés és a népi 
hitvilág tanúskodik. A Csaba-mondában pl. a Tejút szintén a világokat összekötő lélekútként 
jelenik meg (Hadak útja). Róheim Géza meggyőző érvelés szerint pedig ez a képzet az őshaza 
szomszédságában élő rokon és nem rokon népek Tejútra vonatkozó hiedelmeivel egy tőről 
fakad."" Mint már említettem, a szibériai népek a Tejutat Madárútnak is nevezik, amelyen a 
napisten és planétatestvérei, valamint az emberi lélek: a sámán lelke révüléskor, az elhunytak 
és a születendők lelkei madáralakban járnak. Róheim Géza szerint Csaba királyi a lúd (hattyú) 
képében járó mitikus napisten-ősapa (Lúd fejedelem) mondai mása. Pedig a kiváló 
néprajzkutató és pszichoanalitikus antropológus nem tudta, legalábbis nem hivatkozott rá, 
hogy népünk az égi hadak vezetőjét a Tejúton , repülő" Hattyú csillagképben látta! Erről 
tanúskodnak a , vezércsillagzat" egyes csillagainak népi elnevezései: Hadvezető csillag 
(Deneb = a Hattyú farka, alfa Cygni), Hadhajtó csillag (béta Cygni), Három hadnagy 
(gamma, delta, epszilon Cygni). Ez a képzet nem vezethető le a görög mitológiából! (Mint 
ahogy a tejúthasadék egyik régi magyar neve, a Hajnalszakadék sem. Ez az elnevezés a 
napkultuszt szinkretizáló keresztény szellemiségben fogant, s arra utal, hogy karácsonykor a 
tejútszárak között kel föl, születik az „Igazság Napja”.) Megjegyzem, a hattyú-motívumot 
Robert Graves is hyperboreus, tehát északi (bár nem finnugor, hanem inkább kelta) 
eredetűnek tartja. "° 

Ami a magyar népi hitvilág ideillő vonatkozásait illeti, hadd hivatkozzam Diószegi 
Vilmosra, aki a magyarországi táltoshit és a szibériai sámánizmus emlékeinek összehasonlító 
vizsgálatából arra a cáfolhatatlan következtetésre jut, hogy a táltos a sámánok nyugatra 
szakadt édestestvére, s a táltos fája éppúgy a lélek égbe vezető létrájául szolgált, mint a sámán 
lajtorjája, s hogy az égig érő fán a mennyekbe kapaszkodó mesebeli táltosgyermek a lélekben 
Tejúton kalandozó sámánhős magyar megfelelője. Végeredményben tehát a Tejútra 
vonatkozó magyar nép hiedelemvilág felsorolt elemei keleti eredetűek, szimbolikájuk a 
hellenizmuséval mégis rokon, mely rokonság ki tudja, milyen régi és kiterjedt kulturális 
kapcsolatok nyomait őrzi. (Már amennyiben a szellemi rokonságnak a tényleges kapcsolat 
szükséges feltétele. Szerintem nem az.) 

Az csak természetes, hogy ilyen hagyományok birtokában még az esetleg görög eredetű, antik 
alapozású széphistóriát is szívesen olvashatta a művelt, s hallgathatta a kevésbé művelt 
közönség századokon át. Ám a keletkezés helyét illetően az is elgondolkoztató, hogy olyan 
rejtélyes mozzanatok jelentését tekintve, amilyen a tündér üzenete Árgirusnak, némelyik 


108 ABY WARBURG: Pogány-antik jóslás Luther korából. Helikon Kiadó, 1986. 

10 RÓHEIM GÉZA: Magyar és vogul mitológia in: Primitív kultúrák pszichoanalitikus vizsgálata — 
Tanulmányok. Gondolat 1984: 70—82. 

110 GRAVES i. m.: II. 467. 

magyar meseváltozat világosabb, mint a Gergei-féle. Hogy lássuk, miről is van szó, íme 
Gergei Albert szövege: 


„Az kisebbik szegről levegyed szablyádat, 
Az nagyobbik szegre függesszed kardodat, 
Ha bosszút bosszúval állani akarod. 


Mert hogyha eddig is oda tetted volna, 
Az te szeretőddel beszélhettél volna, " 


Ebből Árgirus számunkra teljesen indokolatlanul, de mint kiderül, joggal, arra 
következtet, hogy inasa árulta el, ezért fogja a szablyáját és elvágja a , kisebbik szeget": inasa 
nyakát. A meseváltozatok egyikéből viszont megtudjuk, hogy a szóban forgó szögek égitestek 
(vö. a Sarkcsillag Ég szöge, Szög csillagneveivel), és a mesebeli világfán, vagyis a Tejúton 
találhatók (A királyfi meg a tündérkisasszon), "" egy másikból pedig, hogy a királyfi akkor 
találja meg tündérszerelmesét, ha , karóról karóra, szëgről szögre jár", más szóval, ha, mint az 
Égig érő fa típusú mesék hőse, felmászik azon a bizonyos fán: a Tejúton. A karók a tejútlétra 
fokait (a planétaszférákat, illetve magukat a planétákat) jelképezik, s a szögek is megfelelnek 
a fokoknak (beavatási fokozatoknak), amelyeket a táltosfiú a kisbaltájával (fokosával) vág a 
világfa csillagos törzsébe. Szög és fok a csillagászati (eredetű) geometriában is megfelelnek 
egymásnak: a 360 fokos égi kör 1 foka 1 fokos szögnek felel meg, az egész kör 360 fokos 
szöget zár önmagába. (Mondanom sem kell, a történet planetáris jelentésszintjén az inas 
éppúgy planétát személyesít meg, mint Árgirus vagy a mese többi Tejúton járó szereplője.) 

Vagy lássunk egy másik motívumot. Gergeinél Árgirust inasa, hogy meghiúsítsa 
gazdája légyottját, egy álnok özvegyasszony felbujtására álomhozó szellővel áltatja el. Az 
egyik mesemondó viszont Gergeivel szemben úgy tudja, hogy a bűbájos asszony nem álom-, 
hanem ólomszellőt bocsát Árgirusra (Az aranymadár ""). Ez nemcsak szellemesebb 
stílusfordulat (vö. , ólmos fáradtság"), hanem az asztrológiai és alkimista szimbolika alapos 
ismeretére is vall. Az ólom ti. mint Kronosz (Khronosz), azaz a Szaturnusz féme (vö. 

, ólomlábakon jár az idő”) a mesebeli negatív erők eszköze már csak mérgező voltánál fogva 
is, és szemben áll a Nap fémével, az arannyal, meg a Hold fémével (fényével), az ezüsttel, 
melyek a pozitív oldalt képviselik az Árgirus-mesékben is. (E szembeállítás talán legkirívóbb 
példája az Elrejtett erő típusú mesékben található. Ezek hőse ellenségét, az , ólombarátot" 
csak úgy győzheti le, ha bearanyozza. " A mesékben a réz mint a Vénusz féme és a vas mint 
a Marsé szintén helyüknek megfelelő szerepet kap.) 

E példákból az a következtetés vonható le, hogy a mesemondók egyike-másika mintha 
jobban tudta volna, mit beszél, mint a mesék mintájának tekintett széphistória szerzője. A 
legkevesebb, amit ezek után mondhatunk a szüzsé hazai karrierjéről, hogy olvasóközönsége 
ill. a hallgatósága nagyon is készen állt a mű befogadására. A fentiek alapján én messzebb 
megyek és felteszem, hogy Gergei Albert nem egyszerűen csak figyelt olvasóközönsége 
remekére alapozta. Ennek tovább élő, később a ponyván megjelenő széphistória hatása alá 
kerülő változatai azok a mesék, amelyeket a katalógusok a 400. szám alá sorolnak. A Kardos 


1l Nyr. XVI.: 235-238.Idézi BERZE NAGY i. m.: I. 514. 
112 GAAL (2), II. 149-156. XI. sz. Idézi BERZE NAGY i. m.: I. 508. 
13 BERZE NAGY i. m.: I. 250-260. 

Tibor által előszámlált stiláris és tartalmi párhuzamok (Ámor és Pszükhé története, a 
Leonbruno-mese és társaik), amelyek a széphistória olasz eredetét hivatottak igazolni, csupán 


CEZ ELÉ a 


kedvelő reneszánsz úri ízlésnek eleget tegyen, hogy munkája sikeres, bestseller legyen." 


114 A széphistória olasz , krónikából" való fordításának cáfolatát I. NAGY PÉTER: Az Árgirus-kérdéshez. in: 
GERGELY ALBERT: Argirus históriája, Szépirodalmi Könyvkiadó, 1986. 

Az isteni vendég 


A Hostessek és Hostok, Hivatásos Házigazdák Magyarországi Egyesületének 1994. 
október 27-i, Budapesten megtartott konferenciáján elhangzott előadásom bővített 
változata. 


Vegyes érzésekkel fogadjuk a váratlan vendéget. Kényszeredett viselkedésünk 
érthető és természetes, s összefügg azzal az ellentmondásossággal, mely a , vendég" 
fogalmához kapcsolódik. 

A vendég többnyire jó barát, de lehet ismeretlen személy is, aki ki van nekünk 
szolgáltatva, s akit ezért ki kell szolgálnunk, hogy felborult lelki egyensúlya helyreálljon, 
de aki egyszersmind veszélyes ránk nézve — mert ismeretlen, idegen —, s akit épp azért 
kell vendégbarátsággal fogadnunk, hogy esetleges ellenségességét leszereljük. 

A világjáró turista kiszolgáltatottsága nyilvánvaló. Elég, ha csak arra gondolunk, 
mit jelent egyik pillanatról a másikra belecsöppenni egy teljesen idegen nyelvi, kulturális 
környezetbe (ez az, amit az angol culture shocknak nevez), ami egyszerre vágyott és félt 
kalandokkal kecsegtet — az utazás izgalmát e kettő együttesen váltja ki —, és amit fokoznak 
a hétköznapi aggodalmaskodások: az útlevél, csekkfüzet elvesztésétől való félelem, 
lemaradás egy légijáratról és más komplikációk; továbbá az úti fáradalmak, amelyek 
ugyan nem hasonlíthatók a régi utazók törődéseihez, mégis beárnyékolják az úti 
örömöket. (Vannak sajátosan újkori kellemetlenségek is, mint például az időeltolódással 
járó átállási nehézségek.) 

Még kiszolgáltatottabb a hívatlan látogató: a menekült, akit bizony ritkán lát 
, vendéglátója" szívesen, s aki nemkívánatos személy marad olykor még letelepülése után 
is, sőt leszármazottai is azok lesznek, ha meg kívánják őrizni a „vendég jogán” szerzett 
különállásukat, azaz nem olvadnak be környezetükbe. Bőséges példát kínál erre nemcsak 
a jelenkor, hanem az egész történelem. 

A törvénybe iktatott kiváltságok, amelyeket uralkodóink adományoztak a 
hospeseknek: a jövevényeknek, német, olasz, orosz, kun és más betelepülő 
vendégnépeknek, a vendégjog állami, történelmi léptékű megnyilvánulásai. A 
veszélyesnek hitt és ezért (is) kiszolgáltatott idegeneket védték — bölcsen — a befogadó 
többséggel szemben, mely, tudjuk, az idegent szinte mindig ellenségesen fogadja. Ennek 
lélektani, társadalmi okai persze érthetőek; legalábbis érthetőek voltak a régiek számára. 
Similis simili gaudet (, A hasonló a hasonlót szereti”) — mondták a rómaiak, amiben benne 
foglaltatik az ellenkezője is, vagyis hogy a (tömeg)ember nem szereti a másságot, s olykor 
még a kiválóbbja is eme előítélet rabja. A hospesek kiváltsága épp olyan pozitív 
megkülönböztetés volt, mint amilyent a ma létező kisebbségek követelnek maguknak — 
jogosan — fönnmaradásuk érdekében. Nincs új a Nap alatt. 

Még inkább utáljuk az idegent, ha erőszakkal tör be házunkba. Ő az ellenség, aki 
elpusztítani, meghódítani, birtokba venni jött mindazt, ami a miénk. Ám az ellenség, 
mihelyt bekvártélyozta magát, kiszolgáltatottá válik, hacsak szállásadóit le nem kenyerezi 
valahogy, vagy ki nem irtja. A múlt és jelen történelme arra is számtalan példát kínál, 
milyen (orv)halálos veszedelmek leselkednek a , következetlen" betolakodókra. 

Mindez benne van a , vendég" fogalomban, aminek árulkodó jeleit a nyelv is 
hordozza. Az a jó szándékú törekvés, mely a rossz hangzású idegenforgalom elnevezést 
vendéglátással, vendéglátóiparral kívánja helyettesíteni, akaratlanul is elárulja, kinek is 
tartjuk alapjában véve a vendéget. Ha pedig alámerülünk e szó múltjába, a búvárkodás 
igazolni fogja előfeltevéseinket. 

Bár a szó eredetére nézve nem ad egyértelmű magyarázatot, hasznos tanulságokkal 
szolgál, ha felütjük A magyar nyelv történeti-etimológiai szótárát, és elolvassuk a 
, vendég" címszónál írtakat. E szavunk — vendeg alakban — először 1138-ban bukkan föl a 
hazai írásbeliségben (másodjára vandiga változatban 1198-ban). Fölsorolt jelentései: 
„idegen, máshonnan jött személy", , rokonnál, ismerősnél látogatóban levő személy", 
„külföldön levő", , vendégfogadóban megszálló, étkező személy” stb. Említsük meg már 
csak a későbbiek szempontjából sem érdektelen, sajátos jelentését is: , halott ember". 
(Hazajáró lélek értelemben, ahogy például Arany János is használta Hamlet-fordításában. 
E jelentés nemzetközi voltára a spanyol Don Juan téma „kővendég” motívuma a legszebb 
bizonyíték. Első irodalmi földolgozása a XII. századi Tirso de Molina El Burlador de 
Sevilla című darabja; ebben jelenik meg vendégként először ismereteink szerint a megölt 
kormányzó szobra Don Juan vacsoráján.) 

A szócikk szerzője , vendég" szavunkat ismeretlen eredetűnek tartja. Idézem: , A 
jelentések a feltehetően eredeti 1. jelentésből magyarázhatók. — A vidék és az idegen 
szavakkal való kapcsolata hangtani és alaktani okok miatt kevéssé valószínű. A vesz ige 
származékaként való magyarázata téves." Csak zárójelben, és mint nem nyelvésztől 
származó ötletként javaslom megfontolni lehetséges forrásként a latin venire: , jönni", 
, menni", , érkezni" és vendere: , árulni", , eladni?" szavakat. Gondoljuk meg, a vendég 
mindig jön valahonnét, és a régi, de már történelminek tekinthető időkben a 
vendégszámba menő idegenek túlnyomó többsége kereskedő volt. A vesz ige 
számbavételének is ez lehetett az oka. Elgondolkoznék továbbá a ma használatos 
jelentésében először csak 1519-ben előforduló vándor szavunkon — a forrásban vándorló 
alakban szerepel, mely a német wandern átvétele; valamint vend szavunkon, mely a 
határaink mentén élő, elsősorban szláv népesség egyik latin eredetű és végső fokon az 
ókori veneti vagy venedi népnevekre visszavezethető, de , vandált" is jelentő elnevezése 
volt, és a szótárszerzők szerint , magyar szóként is jóval korábban élt, mint a 
rendelkezésünkre álló adatok mutatják". 

A vend, vendég szavak összevetésénél figyelembe veszem, hogy olyan 
szomszédnépet, a szlovénséget nevezték eleink vendnek, akikkel a honfoglalás óta közös 
hazában éltek. A történelmi hitelesség kedvéért azért megjegyezném, hogy a pannóniai 
vendek nem a mi vendégeink voltak; mi, magyarok érkeztünk hozzájuk hívatlan 
vendégként. A népnév közszóvá (l. , vandál"), közszó népnévvé válása egyébként sem 
ismeretlen a nyelvfejlődésben, sőt. Ez utóbbira a népek önmegnevezései (például az 
eszkimó inuit: , ember") vagy egymásra akasztott gúnynevei a legjobb példák) a szláv 
nyemec: , német", ami eredetileg , némát" jelentett, vagyis olyan idegen szomszédot, aki a 
szlávok nyelvét nem beszélte). Mindez persze csak játék a szavakkal, hisz vendég szavunk 
nem feltétlenül idegenből kért bebocsátást nyelvünkbe, hanem — „ismeretlen eredetű” 
szavaink nyilvánvaló többségéhez hasonlóan — ősi magyar szó is lehetett. 

Ami viszont az indogermán nyelveket illeti, a bevezetőben vázolt jelentésbeli 
ellentmondás rendre kimutatható , vendég", , vendéglátó" jelentésű szavaikban. Az angol 
guest (, vendég"), host (, házigazda"), a német Gast (,vendég"), az orosz 2ocmb 
(, vendég"), francia hôte (, vendég") és származékaik, mint például a nálunk elterjedt 
, szálló", , szálloda", , fogadó" szavainkat kiszorító hotel, mind ugyanarra a közös tőre 
vezethetők vissza, a latin kostis szóra, aminek a jelentése: , idegen", „külső ellenség", 
, ellenfél". Jelzői alakja: hosticus, hostilis, , adegen", , külföldi", , ellenséges" jelentésűek. 
A hostis szókörnyezetébe tartozik nyilvánvalóan a hostire (,, visszafizetni", , viszonozni" 
ige, és minden bizonnyal a hostia (,áldozat") főnév is, amelyből a keresztény 
szeretetlakoma szent eledelének magyar neve (, ostya") származik. Minden bizonnyal, 
mondom, hiszen a vendéglátás legfontosabb része a messziről jött vendég jóllakatása 
étellel, itallal, ami a régi szép időkben szertartásos körülmények között zajlott, közös 

áldozat bemutatását követően. Elegendő talán egy Szentírásból vett ószövetségi példát 
fölhoznunk ennek illusztrálására. Amikor Jethró meglátogatja vejét, Mózest a pusztában, 
, égőáldozattal és véresáldozattal áldozék az Istennek; Áron és Izráel minden vénei 
jövének, hogy kenyeret egyenek a Mózes ipával Isten előtt". (Kiv 18,12) Mi más ez, ha 
nem a keresztény szeretetlakoma ószövetségi őse? Összetartoznak a hostis, hostia szavak 
annak okán is, hogy az ősi időkben a foglyul ejtett ellenséget föláldozták és megették, 
vagyis épp a nemkívánatos vendég, idegen húsa szolgált áldozati lakomául. 

Van azonban a vendéglátással kapcsolatos indogermán szavaknak egy másik, az 
előzőtől csupán egy mássalhangzóban eltérő alapformája: lásd angol hospitality 
(, vendégszeretet"), francia hospitalité (, vendéglátás"), olasz ospite (, vendég"). 
Értelemszerűen ebbe a körbe tartozik a , kórház", , szegényház" jelentésű angol hospital, 
francia hópital, olasz ospedale, német Spital és a régies hangzású magyar ispotály. 
Értelemszerűen, mondom, hiszen a kórházi ellátás, a kiszolgáltatott betegek 
hospitalizációja, hogy az e körben használatos szakkifejezéssel éljek, a vendégek 
„látásával” rokon foglalatosság; nem véletlenül nevezik a gyógyításon kívüli kórházi 
juttatásokat gyűjtőnéven , hotelellátásnak". E két fogalom  összekapcsolódásának 
történelmi előzménye van, hiszen például az Ispotályos Johannita Lovagrend eredeti célja 
szerint nemcsak a betegek ápolását tekintette feladatának. A Rend , Jeruzsálemben egy 
már meglévő egyházi intézmény mellett létrejött kis csoportból bontakozott ki. A Szent 
Benedek Reguláját követő Sancta Maria Latina nevű monostor fennhatósága alatt állt az 
az ispotály és a hozzá kapcsolódó, Alamizsnás Szent Jánosról elnevezett kápolna, amelyet 
(TÖRÖK, 1990: 127) Úgy tűnik, a hangsúly a , beteg? jelzőn van, de ha figyelembe 
vesszük, hogy a szentföldi zarándoklatra vállalkozóknak milyen úti fáradalmakat kellett 
kiállniok, milyen veszélyekkel kellett szembenézniök, akkor bizonyosra vehetjük, hogy az 
utazók közül, aki csak tehette, igénybe vette az ispotályosok szolgáltatásait. Figyelemre 
méltó az is, hogy az első ispotályt nem papok, nem lovagok, még csak nem is orvosok 
alapították, hanem kereskedők, ez az úton járó népség, amelynek a jövés-menés — 
úgymond —, vendégjárás a kenyere. És éppen Alamizsnás Szent Jánost választották 
védőszentjüknek, aki — mint azt ragadványneve is mutatja — a , vendégek" egy külön 
kasztot alkotó csoportjának: a hivatásos koldusoknak és más, házról házra járva 
alamizsnát gyűjtő szegény embereknek a patrónusa volt. 

Természetesen ispotály szavunknak és indogermán megfelelőinek is megvan a 
latin ősalakja. Hospes latinul azt jelenti: , vendég", , vendégbarát", , vendéglátó"; továbbá: 
, Idegen", , külföldi", , jövevény". (Ezért használja a középkori latin a hospes megnevezést 
a betelepülőkre.) Átvitt értelemben azonban , tapasztalatlant", „járatlant” is jelent, ami 
kétségtelenül utal a vendég kiszolgáltatott helyzetére, és az azzal járó veszélyekre. (Vö. a 


szólással: , Járt utat járatlanért el ne hagyj!) Lásd még: hospitus = , idegen", 
, vendégszerető". E jelző nőnemű alakjában Júnó istennő epitheton ornansa volt; Iuno 
Hospita = Júnó, a vendégbarátságot őrző istennő; hospitalitas = ,, vendégszeretet". Ez a 


szó az ispotály, hospital, Spital stb. latin eredetije, egyben bizonysága annak, hogy a 
kórházi ellátás és a vendéglátás közti összefüggésnek nemcsak történelmi, hanem nyelvi 
alapja is van; végül: hospitium = , vendégbarátság", , vendéglátás", , vendégszoba". 

Mind a hostis, mind a hospes alakváltozata megtalálható az ógörög nyelvben is: 


hosztisz = , bárki", hosztisz-dépote = „nem tudom, kicsoda”, hosztisz-oun = , valaki", 
hoszper = „éppen az, aki”. E szavak és szóösszetételek egyaránt idegen, ismeretlen 
személyt jelölnek. 


A vendéglátásra vonatkozó „igazi? ógörög elnevezések azonban — egyébként 
logikusan — a , házitűzhely", „oltár”, „család”, , ház", „központ” jelentésű hesztia szó köré 
csoportosulnak, és a fölsoroltak istennőjében, Hesztiában meg is személyesülnek. [gy 

például: hesztiama = , megvendégelés", , vendégség", , étel"; hesztiarkheó= , Saját 
tüzhelyén uralkodik”, , gazda",  , megvendégel"; hesztiarkhész =  , vendéglős"; 
hesztiaszisz= , vendégség"; hesztiaó— , tűzhelyénél fogad", , megvendégel", „lakomát ad", 
„megenyhít”, , frissít". (Az angol guest és a német Gast — nekem úgy tűnik, — nem a latin 
hostisra, hanem a görög hesztiára vezethető vissza.) Hol máshol szorítana a jó gazda 
helyet a megfáradt, éhes vándornak, ha nem a tűz körül? A tűzhely körül, amin az étel fő, 
ami a hideg éjszakákon a körülötte alvóknak meleget ad, és persze, ami oltár is, házioltár, 
hiszen a vendég és a háziak a vacsorájukból illő részt vetettek a tűzbe a megfelelő szavak 
kíséretében, így áldozva az isteneknek, mindenekelőtt Hesztiának (vö. a hostia kapcsán 
írtakkal). 

Vacsorát írtam, mert úgy él a képzeletemben (régi elbeszélések és képek nyomán), 
hogy a megfáradt vándor az esti órákban tér be szállást és eledelt kérve a lobogó tűz 
fényével hívogató házba. (Az „egynapi járás”, „egynapi járóföld" kifejezések is erre 
utalnak.) Ez az összefüggés is fölsejlik az , est", , vacsora" jelentésű görög szavak 
hangalakjában: heszpera = „este”, , estidő"; heszperikszó = „estebédel”, , vacsorál"; 
Heszperosz= , Estcsillag", „Vacsoracsillag”. 

Ha az indoeurópai nyelvek még távolibb múltjába utazunk gondolatban, ott is a 
, vendég" szó kétértelműségébe ütközünk. Lássuk például a , legindogermánabb" fogalom, 
az árja hipotetikus jelentéseit. Egyes tudósok Irán nevével hozzák kapcsolatba (Irán — , az 
árják földje"), mások egy ar igetőből származtatják, aminek jelentése , telket, tulajdont 
birtokolni”, ismét mások a hettita ára (, szabad"), az ír aire (, vezér"), airig (, szabad 
királyválasztók"), skandináv arjósztér (, nemesek", , tekintélyesek") szavakkal kapcsolják 
össze. A mai tudományos közvélemény abban mindenesetre egyetért, hogy az elnevezés 
nem annyira egy közös nyelvet beszélő népcsoportra vonatkozhatott, mint inkább a 
társadalmi elithez való tartozást jelenthette indogermán nyelveken. Paul Thieme 1936-ban 
közzétett szófejtése látszólag eltér ettől a nézettől. Elmélete szerint az árja fogalom az ari 
( idegen", , ellenség", , jövevény") szóból ered, és mivel az idegen lehet ellenség, de barát 
is, „az árja fogalom a vendégbarátsággal függhet össze, és így olyan valakikre 
vonatkozhat, akik vendégbarátok. Ha ezt a felfogást továbbgondoljuk, akkor arra is 
gondolni lehet, hogy az árja olyan valaki, aki az ellenséget vendéggé, vazallussá, csatlóssá 
tette". 

(A történelem során eddig egy pillanatra sem szünetelő indoeurópai terjeszkedés 
okán én inkább úgy mondanám: olyan valaki, aki mint jövevény, leigázza vendéglátótt. 
Vö. a vendégjoggal való visszaélés veszélyeire figyelmeztető, emberileg igaz, bár kissé 
elfogult szólással: , Fogadd be a tótot, kitúr a házadból." Idézett szerzőnk egyébként maga 
is e szellemben folytatja.) „Ez a szerep jól illik az Indiában hódítóként megjelenő 
indoeurópai nyelveket beszélőkre, így a Kr. e. 15—14. században Mitanniban a hurrita 
népességen belül megfigyelhető idegen eredetű uralkodó rétegre, esetleg a szintén korábbi 
népességre rátelepülő hettitákra." (WOJTILLA, 1994:4) 

Mint látható, Paul Thieme értelmezése egyáltalán nincs ellentmondásban azzal, 
hogy az árja az uralkodó elit tagjainak megnevezése volt, csupán azzal a megszorítással 
él, hogy olyan uralkodó rétegre vonatkoztatja csak, amelynek tagjai indoeurópaiak, és 
idegenként, azaz vendégként, méghozzá minden bizonnyal hívatlan vendégként ülve 
vendéglátóik nyakára kerültek ebbe a pozícióba. 

Ezzel az értelmezéssel új jelentés gazdagítja a , vendég" fogalmát. A jövevény, 
idegen, külföldi (vagyis akit a latin hospesnek nevez, és akiből — ismétlem — a különböző 
európai nyelveken a , vendég" lesz) a fenti történelmi példákban mint befogadójánál 
erősebb, hatalmasabb, saját önmegnevezését ideologikusan értelmezve (annál) 
felsőbbrendű, már-már isteni lényként jelenik meg. (Nem tartozik ide, épp csak 

megemlítem, hogy e felfogáson alapul a náci fajelmélet. Viszont írásom címére 
emlékeztetném az olvasót, s kérem, hogy arról a továbbiakban se feledkezzék meg.) 

Mivel (ma is) gyanakvással fogadjuk az idegent, ellenséget szimatolunk benne, aki 
éppen mert ismeretlen, veszélyt hoz(hat) ránk (klasszikus, ugyanakkor aktuális példája 
ennek a fehér ember ,sárga veszedelemtől" való félelme), s mivel még 
mindennapjainkban sem szeretjük a váratlan vendéget (akit bevert könyökünk jelez a 
babona szerint; s hát a könyökünkbe hasító fájdalom miért is jelezne várható 
kellemetességet?), a vendéglátást mind , amatőr", mind , professzionális" formájában 
évezredek óta mindenütt pontosan körülírt etikett, számos regula szabályozta, mely 
mindenekelőtt szavakban, tettekben egyaránt megnyilvánuló, túláradó szívélyességet írt 
elő. Különösen a régi , szép" — valójában igen veszélyes — időkben. — Mindenem a tiéd! — 
ilyen vagy ehhez hasonló fordulattal köszöntötte a gazda a messziről jött vándort, persze 
csak akkor, ha az békés szándékát időben, előre jelezte. (Ma is az érkezőnek illik előre 
köszönnie!) A kölcsönös bizalom a sikeres vendéglátás alapja, és mivel helyzetéből 
adódóan inkább a vendéglátó bizalma szorul megerősítésre, ezért az első gesztust a 
vendégnek kell megtennie. (A klasszikus mesékben a vándorló hős az életét köszönheti 
annak, hogy a boszorkányt — vendéglátóját — illendően köszönti: — Adjon isten, 
öreganyám! — Az etikett szerinti válaszformulát minden gyerek fújja:— Szerencséd, hogy 
öreganyámnak szólítottál! — A banya mesénként másképp folytatja, de szavaiból az összes 
változatban kiderül, hogy a hős életébe került volna, ha nem köszönt volna.) 

A vándor szomját olthatta, megtisztálkodhatott, a gazda a sajátjából tiszta ruhát 
kölcsönzött neki, lakomát adott a számára, s azon a magáé után a legjobb helyre, saját 
jobbjára ültette — így olvashatjuk a népvándorlás kor nomád fejedelmeiről szóló 
krónikákban, de ez a gyakorlat a sztyeppei népek körében máig él —, a legjobb falatokat 
saját kezüleg tömte a szájába — közismert arab szokás szerint —, fölajánlotta a sátrát, 
fegyverbarátságát, olykor a feleségét is — amint azt az eszkimókról mesélik (az eszkimó 
vadász, aki szezon idején hetekig távol volt otthonától, jól tudta, hogy a messziről 
érkezőnek nemcsak a gyomra korog). 

Persze nem illett visszaélni a vendégszeretettel. A vendég maga is jól tudta, mi 
lakik a szóvirágok mögött. Tisztában volt azzal, hogy a nagylelkűséget mértéktartással 
illik viszonoznia, s az életével játszik, ha elveti a sulykot. Mihelyt elhagyja a számára 
védettséget nyújtó vendégbaráti körletet, halálra üldözött vad lehet belőle. 

A legyőzendő, ösztönös (állati múltunkban gyökerező) bizalmatlanságnak 
természetes okai vannak. Az ősidőkben a kis létszámú közösségeket, melyeket vérségi — 
családi, nemzetségi, törzsi — szálak forrasztottak egybe, nagy távolságok választották el 
egymástól. A természet eltartó képessége és ebből adódóan a népsűrűség ugyanis a 
kultiváció fejlettségével arányosan nő. S a népsűrűség még az ókori városi civilizációk 
fénykorában is olyan kicsiny volt, hogy a szomszéd városlakó is , külföldinek" számított. 

Az idegen nemcsak ismeretlen volt, hanem betolakodó is, hiszen a közösséget 
eltartó földdarabra; vadászterületére, legelőjére, szántóföldjére merte tenni a lábát! A vele 
való találkozás könnyen összetűzéshez, emberhalálhoz, ebből következően vérbosszúhoz, 
szűnni nem akaró háborúskodáshoz vezethetett, amit csak a vendégjárást körülíró 
szabályok szerinti viselkedés előzhetett meg. A Biblia gazdag tárháza az ideillő 
példáknak. Sokatmondó például az a mózesi törvény, mely mintha az ilyen természetű 
konfliktusok megelőzését szolgálta volna: , Mikor a ti földetek termését learatjátok, ne 
arasd le egészen a te meződnek szélét, és az elhullott gabonafejeket fel ne szedd. Szőlődet 
se mezgéreld le, és elhullott szemeit se szedd fel szőlődnek, a szegénynek és a 
jövevénynek hagyd meg azokat. Én vagyok az Úr, a ti Istenetek.” (Lev 19,9—-10. Ne 
higgyük, hogy az Írás egyszerűen csak jótékonykodásra szólít föl. Legalábbis mai ésszel 
fölfogva nem jótékonykodás az, aminek elmaradása esetén magunkon érezhetjük Isten 

súlyos tekintetét, amint azt az Írás szava is sejtetni engedi. Alább látni fogjuk, a törvény 
megfogalmazói valóban nemcsak arra gondoltak.) 

A görög mitológia is számtalan példázattal szolgál a vendég és vendéglátója közti 
helyes viselkedésre vonatkozóan. A görög mítoszok alapkonfliktusa gyakran épp a 
vendégbarátság megsértéséből vagy a vendégjoggal való visszaélésből következik. Hogy 
csak a leghíresebb epikus példát említsem: az [liászban és az Odüsszeiában megénekelt 
események kiváltó oka az, hogy Párisz, trójai királyfi visszaél a vendégjoggal, és elrabolja 
a spártai uralkodó, Meneláosz gyönyörű feleségét. 

Volt azonban a váratlan vendéggel, idegennel szembeni előírásos viselkedésnek 
babonás, irracionális oka is (ami azért nem nélkülözött bizonyos ésszerűséget). Sok-sok 
régi elbeszélés tanította, hogy az ismeretlent úgy illik fogadni, mintha isten vagy az égiek 
követe, de legalábbis király vagy más magasrangú személy lenne, aki csak azért öltött 
álruhát, hogy híveit, alattvalóit próbára tegye. Ez utóbbiak közül a nemzetközi folklórban 
Harun ar-Rasíd, bagdadi kalifa álruhás kalandjai (4z 1001 éjszaka meséiben), a Kárpát- 
medencei mondai hagyományban Mátyás királyé a legismertebbek. Lásd még Dömötör 
Teklánál A szállást kereső istenségről (például Íziszről, magyar legendamesékben Jézusról 
és Szent Péterről írtakat). A bibliai eredetű szólás, mely szerint Isten meglátogat vagy 
megpróbál valakit, ugyanazt jelenti; mindkettőt arra az emberre mondják, akinek, mint 
egykor a választott népnek, kijutott a bajból, szerencsétlenségből. 

Sir James Frazer Az aranyág című könyvében példák tucatjait ismerteti a világ 
minden részéből, melyek rendre tanúsítják, hogy a fentebb idézett bibliai parancsolatban 
előírtak szerint az arra járó szegény embereknek meghagyott gabonában, szőlőben 
valójában nem más, mint maga az Isten, a termés istene lakik, s az végső soron neki- 
önmagának szóló áldozat. Mint írja: „a Gabonaanyának fontos része van az aratási 
szokásokban. Azt hiszik, hogy benne rejlik abban a maroknyi vetésben, mely utolsónak 
marad meg a földön" (FRAZER, 1965:240). 

Magyar nyelvterületről is sorolhatnánk az erre vonatkozó adatokat. Hogy miről is 
van szó, az egyébként magából a Szentírásból, pontosabban az Újszövetségből is kiderül. 
Jézus, aki számos evangéliumi helyen mint a gabona és a szőlő megszemélyesítője 
mutatkozik meg, kezdve azon, hogy a , Kenyér házában", Betlehemben születik, majd 
egyik legszebb példázatában magát „igazi Szőlőtő”-nek nevezi (Jn 16,1), végezetül az 
Utolsó Vacsora alkalmával húsát kenyérnek, vérét bornak nevezi, egy evangéliumi 
elbeszélésben azzal mentegeti magát és tanítványait, akik szombaton a szegényeknek 
meghagyott kalászokkal táplálkoznak véle egyetemben, hogy cselekedetüket Dávid 
rituális templomi lakomájához hasonlítja, aki , bement az Isten házába és megette a 
szentelt kenyereket, amelyeket csak a papok fogyaszthattak el" (Mt 12,4). Egy 
példázatában pedig egyenesen azonosítja magát — az égi királyt — a mózesi törvényben 
emlegetett szegénnyel, jövevénnyel: ,,...éheztem és ennem adtatok; szomjúhoztam, és 
innom adtatok; jövevény voltam, és befogadtatok engem; ..." Kissé odébb pedig:, Bizony 
mondom néktek, amennyiben megcselekedtétek eggyel emez én legkisebb atyámfiai 
közül, énvelem cselekedtétek meg." (Mt 24,35; 40) 

Egy egészen más természetű példa az idegennek tulajdonított felsőbbrendűségre az 
az ősi közel-keleti szokás, mely Hérodotosz tudósítása szerint előírta, hogy a leányok 
férjhezmenetelük előtt a város határán kívül, idegennek adják szüzességüket. A szokást — 
másutt is írtam erről (az Erósz és Eróé c. fejezetben) — bajelhárító célzattal gyakorolták, 
akárcsak eredetileg a ius primae noctist (az első éjszaka jogát). Mégpedig abban a hitben, 
hogy a szűzhártya veszélyt hozhat a közönséges sorú férfiemberre — számos mesénkben is 
él ez a hiedelem —, ezért annak eltávolítását olyan személyre bízták, akiben — mint hitték — 
nem tud kárt tenni a szóban forgó női fegyver (az excisiót, a nők , körülmetélését" 

ugyanezért gyakorolják még ma is Afrika-szerte), vagy akiért egyszerűen nem kár (ez is 
példa az idegen felemás megítélésére). 

Mondhatnók, abban, hogy a vendég gúnyája istent vagy uralkodót rejt, más szóval, 
hogy különleges képességeket, hatalmat tulajdonítottak neki, az a megfontolás is 
vezethette a mesés példabeszédek kiagyalóit, hogy az embereket legalább a félelem tartsa 
vissza attól, hogy szívtelenül bánjanak a szállást, enni-, innivalót kérő idegennel. Ez elég 
ésszerűen hangzik, de sok kérdésre nem ad feleletet. Nem magyarázza meg például azok 
viselkedését, akik az ismeretlenre vallásos hitüknél fogva mint régvárt szabadítóra vagy 
büntető istenre tekintettek. Közép-Amerika indiánjai mintha teljesen elvesztették volna a 
józan eszüket attól, hogy a partjaikra lépő fehér ember külseje megfelelt annak a képnek, 
amelyet Kecálkoatlról, a Vénusz bolygó istenéről alkottak. 

Az indián kódexek beszámolnak arról, hogy az aztékokban régóta élt a rettegés a 
keletről jövő hatalmas , emberektől". A mítoszok megjósolták Kecálkoatl visszatértét 
Mexikó földjére, amelyet egykor egy kígyókból font tutajon hagyott el. A távozó isten 
ugyanis búcsúbeszédében megígérte volt népének, hogy egy nap újból elfoglalja trónját. 
Visszatértének időpontjául „Nád első évét” jövendölte meg az azték naptár szerint, ami 
fatális módon egybeesett Cortez érkezésének évével (1519). 

Ez volt a hiedelmi oka annak, hogy az azték birodalom képtelen volt hatékony 
ellenállást kifejteni Cortez kis létszámú csapatával szemben, s hogy a mexikói indián 
civilizáció történelmi léptékkel mérve hihetetlen gyorsasággal összeomlott. 
(Szellemtörténeti vonatkozásban — s persze nemcsak úgy — ez törvényszerű volt. Az 
aztékok szellemi hanyatlását tanúsítja, hogy egy nyilvánvalóan jelképes értelmű mítoszt 
szó szerint vettek. A mítosz- és vallásfejlődés késői szakaszának jellegzetes tünete ez. 
Hogy megértsük az aztékok, elsősorban utolsó uralkodójuk, II. Motekuhzoma, közismert 
nevén Montezuma. irracionális viselkedését, gondoljunk ufóváró, szektákba menekülő 
kortársainkra. 

Jézust, a Szabadítót keresztre feszítették (héber Jehósua, Jósua — , Szabadító Úr", 
„az Úr az én Szabadítóm"). Cortez kiirtotta azokat, akik a Szabadítót látták benne. Két 
véglet, s mindkettő a Vendég (isteni jövevényről lévén szó, hadd írjam a továbbiakban 
nagybetűvel) és a vendéglátó közti kapcsolat felemásságának a következménye. Jézusnak 
nem kellett volna meghalnia, ha a zsidó vezetők úgy fogadták volna, mint később az 
arabok Mohamedet, és alakulhatott volna némileg másképp az azték királyság sorsa, ha 
Cortez elfogadja a neki ajánlott szerepet. Azért tegyünk kérdőjelet gondolatban e 
történelmietlen képzelődés végére. Jézus halála nélkül a keresztény tanítás értelmét veszti, 
és elképzelhetetlen, hogy egymásra talált volna a reneszánsz konkvisztádor és egy 
újkőkori rézbőrű fejedelem, hiszen kultúrájuk oly távol esett egymástól, hogy nyilván úgy 
néztek egymásra, mint az ismert sci-fi film űrhajósai az Alienre. 

Mennyire ideillő példa! Nyolcadik utas a halál volt a film magyar címe, de 
tárgyunk szempontjából sokkal kifejezőbb az eredeti angol cím: Alien. Azt jelenti ugyanis, 
hogy , idegen", , külföldi", , ellenséges valakivel". Figyelemre méltó alaki hasonlóság köti 
e szót az éppen ellenkező értelmű, ugyancsak angol ally szóhoz, mely , szövetségest" 
jelent. A nyelvészek ismerik ezt a fajta asszociatív kapcsolatot ellenkező értelmű szavak 
közt — lásd például a francia ami = , barát", ennemi = , ellenség"? szavakat —, ami óriási 
teret engedett jelképekben gondolkodó eleinknek a (népies) etimologizálásra. Mind az 
alien, mind az ally latin eredetű. A latin alienus jelentése: „nem rokon", , távolálló", 
, külföldi", , idegenszerű", , barátságtalan", , ellenséges". Alius egyszerűen , mást" jelent 
latinul. Az ally az alligare igére vezethető vissza, aminek jelentése: , megköt", 
„lebilincsel”, , lekötelez". A két szó közt jelentésbeli kapcsolat is fennál, ez a fentiek 
alapján nyilvánvaló kell hogy legyen. Ki mást kötöz meg vagy kötelez le az ember, ha 
nem a barátságtalan idegent? Baráttal, rokonnal nem kell szövetséget kötni, hiszen vele a 

szövetség a természetes állapot, és fogalmilag kizárt, hogy eleve ellenséges legyen, még 
ha idővel azzá is válik olykor. 

Ezzel tulajdonképpeni mondandóm végére is értem. Nem állom meg azonban, 
hogy ne ismertessek részletesebben két-két bibliai és görög mítoszból vett példát az isteni 
vendéglátás történetéből. E példákat különösen érdekessé teszi, hogy nagy 
valószínűséggel közös (közel-keleti?) forrásból származnak, és éppen ezért megvilágító 
erejű, mennyire más tanulságú történetet kanyarítottak ugyanabból a szüzséből az antik 
görög és római mítoszteremtők és az ószövetségi kor zsidó bölcsei. 

A két szentírási példa igazából egy összefüggő történetet alkot, mely egyszersmind 
az isteni vendégről szóló elbeszélések közül a legősibb és legismertebb a zsidó-keresztény 
kultúrkörben. Az Ábrahámot angyalai kíséretében meglátogató Istenről szól, olvassuk 
figyelmesen: 

„Megjelenik pedig őnéki az Úr a Mamré tölgyesében, és ő ül vala a sátor ajtajában, 
a hő napon. És felemelé a szemeit, és látá, hogy ímé három férfiú áll őelőtte. És látván, 
elejök siete a sátor ajtajából és földig meghajtá magát. És monda: Jó Uram, ha kedves 
vagyok teelőtted, kérlek, ne kerüld el a te szolgádat. Hadd hozzanak, kérlek, egy kevés 
vizet, és mossátok a ti lábaitokat, és dőljetek le a fa alatt. Én pedig hozok egy falat 
kenyeret, hogy erősítsétek meg a ti szíveteket, azután menjetek tovább, mert azért tértetek 
be a ti szolgátokhoz. És mondának: Cselekedjél, amint szólál. 

És besiete Ábrahám a sátorba Sárához, és monda: Siess, gyúrj meg három mérték 
lisztlángot, és csinálj pogácsát. A baromhoz is elfuta Ábrahám, és hoza egy gyenge kövér 
borjút, és adá a szolgának, az pedig siete azt elkészíteni. És vőn vajat és tejet, és a borjút, 
melyet elkészített vala a fa alatt, azok pedig evének. 

És mondának néki: Hol van Sára, a te feleséged? Ő pedig felele: Ímhol van a 
sátorban. És monda: Esztendőre ilyenkor megtérek hozzád és íme akkor a te feleségednek, 
Sárának fia lesz. 

Ábrahám pedig és Sára élemedett korú öregek valának; megszűnt vala Sáránál az 
asszonyi természet. Nevete azért Sára ő magában, mondván: Vénségemre lenne-é 
gyönyörűségem? meg az én uram is öreg! 

Én monda az Úr Ábrahámnak: Miért nevetett Sára, ezt mondván: Vajjon 
csakugyan szülhetek-é, holott én megvénhedtem? Avagy az Úrnak lehetetlen-é valami?" 
(Ter 18,1 skk) Ezután a jövevények fölkerekednek. Szodoma felé igyekeznek. Ábrahám 
egy darabon elkíséri őket. Eddig tart a történet első fele. 

Az elbeszélő beavatja az olvasót. Mi tudjuk, hogy a pátriárkát Isten látogatja meg. 
De az idézet alapján Ábrahám viselkedéséből, a vendégek „elszólásaiból” kiderül, hogy az 
ősapa is tudta, ki az ő vendége. (Ennek szövegből kiolvasható jelei mellett vannak 
olyanok, amelyek csak tágabb szentírási összefüggések tudtával ismerhetők fel. Például 
Ábrahám feleségének épp a látogatást megelőzően adta az Úr a Sára nevet a korábbi 
Szárai helyett. Az idegenek is az új nevén szólítják a fejedelemasszonyt. Azután: a 
törvény értelmében tejes és húsos eledelt együtt a zsidók nem ehetnek. Ábrahám mégis 
együtt kínálja föl a kétféle eledelt vendégeinek. Ez árulkodó jel, hiszen a régi időkben a 
vallásos tilalmakra, tabukra az volt a jellemző, hogy a szent ünnepek alkalmával 
feloldották őket, illetőleg hogy csak közönséges halandókra nézve voltak kötelező 
érvényűek.) 

Nem egyértelmű viszont, milyen , társaságban" érkezik hozzá az Úr. A héber 
szövegben az Elóhim istennévvel egyes és többes számú igealakok váltakoznak (az 
Elóhim többes számú alak!), aminek alapján egyesek úgy vélik, hogy mind a három 
látogató magát Istent személyesíti meg. Ez megfelel a keresztény értelmezésnek is 
(Rubljov híres festményén a látogatók angyalok, de a három angyal a Szentháromságot 
képviseli.) Egyes zsidó bölcsek szerint viszont ténylegesen három arkangyal: Gábriel, 

Mikháel és Rafáel látogatta meg az ősapát az Úr képviseletében. A judaista felfogás 
szerint ugyanis magát Istent nem szabad és nem is lehet ábrázolni, a Szentírásban 
olvasható profétikus látomások átélői sem látják színről színre, csak mindent elborító, 
vakító fényességét; következésképpen ember alakban sem jelenhet meg. Az angyalok 
mitológiai funkcióiknak megfelelő, határozott feladattal érkeznek. Rafáelt azért küldte 
Isten, hogy kigyógyítsa Ábrahámot és háza népét a körülmetélkedés okozta lázból. (A 
hagyomány szerint a látogatás három napra az után esett meg, hogy a pátriárka isteni 
parancsra körülmetélte magát és háza népét. Azt, hogy az írás szerint Ábrahám a sátor 
előtt ül a hő napon, úgy értelmezik ma is, hogy a sebláztól gyengélkedik.) Gábriel 
küldetése az volt, hogy a „jó hírt", Izsák születését megjelentse. Az erről szóló 
újszövetségi iratok épp ennek nyomán kapták az evangélium nevet. Görög euangelion = 
„a jó hír hozójának jutalma”, „jó hír". Maga az angyal szó pedig görögül , hírvivőt" 
jelent.) Mikháelre pedig az a feladat várt, hogy Szodomát és Gomorrát a föld színéről 
eltörölje. (A hagyomány szerint ő az Utolsó Ítélet angyala.) Más olvasat fölcseréli Gábriel 
és Mikháel szerepét a történetben. 

A legismertebb magyarázat szerint azonban az Úr mégis személyesen jött el 
Ábrahámhoz két angyal kíséretében. Egy rabbinikus kommentár szerint arab utazóknak 
álcázták magukat. A kommentár szerzőjét nem zavarta, hogy a Szentírás szerint arabok 
ekkor még nem létezhettek, hiszen azoknak is Ábrahám (arabul Ibrahim) volt az ősapja. 
Nem is ez a lényeg, hanem a magyarázatban rejlő üzenet, mely arra épül, hogy a zsidók és 
az arabok közti, ősapjukig visszanyúló ellenségeskedés minden Szentírás-olvasó előtt 
közismert. Ha tehát Ábrahám araboknak látszó idegeneket fogad ilyen nagy tisztelettel, az 
arról tanúskodik, hogy a zsidók, mint minden közel-keleti nép, szívélyesen bántak minden 
vendéggel, akár baráti, akár ellenséges nép gyermeke volt, s arra inti az olvasót, hogy 
maga is eszerint járjon el. 

A történet folytatása nem kevésbé érdekes. Az Úr Szodoma felé tartván beavatja az 
őt kísérő Ábrahámot, mit szándékozik tenni a bűnös várossal. A pátriárka, aki előtt most 
már nyilvánvaló, ki is volt az ő vendége, Szodomában élő unokaöccsét, Lótot és annak 
családját féltve addig alkudozik az Úrral, míg az meg nem ígéri, hogy megkíméli a várost, 
ha tíz igaz embert talál benne. 

Isten azonban nem megy Szodomába, csak két angyali kísérője, akiket a város 
kapujában üldögélő Lót fölismer; és meghív a házába szállóvendégnek. Miközben ott 
tartózkodnak, a Szodoma-beli férfiak Lót háza köré gyűlnek, és a hagyományos 
vendégjog szabályait fölrúgva követelik, hogy az adja ki vendégeit, hadd közösüljenek 
velük. Lót kimegy a háza elé, és megtagadva kívánságukat elküldi őket. Erre azok 
megtámadják, de a két angyal idejében közbelép, és vaksággal verik meg az 
erőszakoskodókat, hogy ne találják meg az ajtónyílást. (Vakságuknak van mélyebb 
értelme is. Elvakultság az, melynél fogva nem ismerik föl a vendégekben Isten követeit. A 
megvakítás emellett a férfiatlanítás eufémiája is — erről 4 Nap könyvében írtam bővebben 
-, az angyalok tehát bűnükhöz illő büntetéssel sújtják a szodomitákat. L. még az Erósz és 
Eróé és Az aranyhajú kertészbojtár c. fejezetben.) 

Ezután az angyalok megparancsolják Lótnak, hogy pakolja össze mindenét, és háza 
népével együtt hamar hagyja el Szodomát. Megtiltják továbbá a menekülőknek, hogy 
útközben hátraforduljanak. Amikor Lót és családja már messze jár, Isten követei tüzes 
kénköves esőt zúdítanak a vidékre, és elsüllyesztik a két bűnös várost. Lót felesége nem 
tudja legyőzni a kíváncsiságát, visszanéz és sóbálvánnyá válik. 

Túl azon, hogy a két történet egymásba kapcsolódik, Ábrahám és Lót 
vendégszeretete is összefűzi őket, valamint az, hogy cserébe mindkettőjüket 
megjutalmazza Isten. Ábrahámot gyermekkel áldja meg, és Lótnak sem csupán az életét 
kíméli meg, hiszen leányai révén, akikkel részegen együtt hál, ő is népek ősapja lesz, az 

ammonitáké és a moabitáké. (A két történet közti érdemi különbséget az utóbbiban Isten 
távolmaradása és a vérfertőző nász jelzi. Más szentírási helyek tudósítanak arról, hogy a 
zsidókat a szomszéd moabiták parázna kultuszai gyakran sodorták bűnbe. Moáb ősapa 
fogantatásának körülményei adnak a moabiták erkölcstelen szokásaira , genetikai" 
magyarázatot. Nem mellékes, bár nem tartozik ide: a mi , paráználkodás" szavunk szláv 
származék és „pogány ünnep" jelentésű volt eredetileg. L. orosz npasðnocmb. A Ne 
paráználkodj! tiltó parancsa végső soron azt jelenti, hogy , Ne ünnepelj pogány módra!" A 
Bibliában ez is volt az értelme. Mivel a pogány kultuszok telis-tele voltak promiszkuus 
szexualitással, az ószövetségi szerzők Isten és a zsidók szövetségét már csak a 
szembeállítás kedvéért is a szerelmem alapuló monogám házassághoz hasonlítják — ezért 
frigy a szövetség régies hangzású magyar neve —, e nép elfordulását Istentől, kacérkodását 
idegen istenekkel ezért fogják föl házasságtörésként, paráználkodásként.) 

A két történetnek teológiai jelentésén kívül van hétköznapibb mondanivalója is, 
mely egy mondatban így foglalható össze: Úgy fogadd a vendéget, mintha maga Isten 
jőne látásodra; meglásd, Ő meg is jutalmaz érte! 

Ami mármost két görög példámat illeti, azok nem függnek ugyan össze egymással, 
viszont méltán vonhatók párhuzamba a Teremtés könyvének e két epizódjával. 

Első történetünk, mely az Ábrahámról szóló elbeszéléssel mutat rokonságot, 
kevésbé ismert. Órión hérósz (az Orion csillagkép) születésének előzményeit meséli el, s 
Ovidius örökítette meg az Ünnepekben: 


„Hogy lett ez a csillag, halld meg a dalban okát! 
Iuppiter és testvére, ki úr széles vizek árján, 
útnak eredt egykor Mercuriusszal együtt. 

Estefelé járt már az idő. Az ekék hazatértek, 

és pihenő bárány szopta az anyja tejét. 

Akkor a vén Hyrieus éppen kis birtoka szélén 

állt kicsi háza előtt s látta a vándorokat. 

És szólt: , Hosszú az út. Estig már nem sok időnk van. 
Hogyha a vendég jön, nyitva előtte kapum. " 
Nyájas az arca, s a szállást újra meg újra kinálja. 
Isteni voltukat el-elrejtve belépnek azok. ” 


Hürieusz (, Méhész"), aki szegény földműves, mindenét fölajánlja a három 
istennek: Zeusznak, Poszeidónnak és  Hermésznek (latin nevükön  luppiternek, 
Neptunusnak és Mercuriusnak). Tüzet rak, zöldséget és babot tesz fel főni, bort tölt a 
vendégeknek, akik erre már le is leplezik magukat: 


, a tengeri istennek nyújtja először a bort. 
„Iuppiter is csak igyék!" — szólt az, miután kiüríti — 
"Tölts neki!" — Elsápadt erre a névre az agg." 


És rohan, levágja egyetlen ökrét, hogy megsüsse és föltálalja az isteneknek. Jobbik 
borából is hoz, s ágyat vet nekik. A szíveslátásért cserébe Zeusz mint főisten hajlandó egy 
kívánságát teljesíteni. Hürieusz, aki özvegy és gyermektelen aggastyán, s akit esküje tart 
vissza attól, hogy új asszonyt hozzon a házhoz, egy fiút kér az istenektől. Mire azok az 
elfogyasztott ökör lenyúzott bőrére vizelnek, és a földbe temetik, majd távoznak. Tíz 
hónap múlva a földből megszületik Órión mintegy a Földanya gyermekeként: 


„ezt Hyrieus Urionnak szólította, hogy így lett, ... " 

Vagyis e név, mint Graves is írja, az uriein (, vizelni") igéből származik. Más 
olvasat szerint a név az urosz főnévből, az orosz (, hegy") homéroszi változatából ered. 
Óriónhoz, a Földanya és a földműves fiához, illetőleg ahhoz, aki az istenek vizeletétől 
fogant, mindkét névmagyarázat illik. 

A történet az Orion csillagkép évenkénti visszatértét meséli el mitikus előadásban. 
(Még az a hitelességre törekvő, ám erőltetett indoklás is a mondanivalót szolgálja, mely 
szerint Hürieusznak azért szülhet csak a Földanya fiat, mert az megesküdött, hogy nem 
nősül meg többé. A csillagképet ugyanis úgy látjuk , megszületni", ahogy felkél a 
látóhatár, azaz a föld széle mögül). Az ökör bőre az Orion előtt fölkelő, vele szomszédos 
Bika csillagképet jelképezi. A bőrre vizelés mint esővarázsló cselekmény Afrikában 
maradt fenn az újkorig. A szarvasmarhát, ahol csak tenyésztették, kapcsolatba hozták a 
vizekkel, a bika a földet megöntöző égistent testesítette meg. A levizelt bőr földbe 
temetése nemcsak a Földanya megtermékenyítését szimbolizálja, hanem arra is utal, hogy 
a görögök az esős időszak beköszöntét az Orion csillagkép , születéséhez", azaz heliakus 
fölkeléséhez viszonyítva számították. Ovidius az Orion heliakus fölkelését a nyári 
napforduló római számítás szerinti időpontjára, június 25—26-ára teszi (vagyis az ő 
korában a hajnali égen ekkor jelent meg hosszabb szünet után ismét a csillagkép). Ha ettől 
az időponttól 10 hónapot visszaszámolunk, augusztus utolsó dekádjába hátráltunk, ami 
valóban az ősz és a vele előbb-utóbb megérkező esős évszak idejének kezdete. (Nem 
értem egyébként, Ovidius miért 10 hónapra teszi a Földanya terhességét, és miért nem 
kilencre? Ez esetben a történet is jobban ült volna, hiszen ha a nyári napfordulótól 
visszaszámolunk 9 hónapot, az őszi napéjegyenlőséghez hátrálunk. Ez az időpont már 
tényleg az őszbe esik, és az égi áldásból is rendesebben kijut.) "" 


115 Óhatatlanul felmerül az emberben, hogy az Oriont vizeletükkel nemző istenek mítosza, az Urion névváltozat 
és a csillagkép régi magyar neve, a Kaszahúgy, Kaszahúggy között összefüggést keressen. A csillagot a régi 
magyarok húgynak is mondták. Értelme szerint e név a csillagok „hunyorgásával” magyarázható. Szintén régi 
szólás szerint ui. a hamisan csillogó, mosolygó szemű embernek hugyozik a szeme. A csillagjelentésű húgy 
legkorábbi ismert írásos emléke 1350 k. való. A hivatkozások többnyire az Oriont és a Fiastyúkot emlegetik e 
néven. Az utóbbi Kaptárhúggya neve még alá is támasztja az összevetést, hiszen a Fiastyúk a Bika csillagképben 
látható, amelynek bőrére a mítosz szerint az istenek vizeltek. A Magyar Nyelv Történeti és Etimológiai Szótára 
megemlíti azt is, hogy a köznyelv etimológiai kapcsolatot teremtett a húgy és a Hold között (1. a húgy hóggya 
változatát), ami tartalmi kapcsolatot is jelent, mivel a Holdat tekintették a régiek a vizek planetáris felelősének. 
Ellentmondani látszik az összevetésnek, hogy Toroczkai-Wigand Ede még további „hugyos” csillag(zat)neveket 
is felsorol (Darvakhúggya - Daru, Esthúggy, Fényeshúgy - Vénusz, Pártahúggya - Hattyú, Szekérhúggy — 
Göncöl), s ezeknek nincs szerepe a fenti mítoszban. A fenti mítoszban tényleg nincs, más, hasonló tárgyú 
hiedelmekben azonban van. A korábban idézett zsidó vízözön-legendában a Göncölszekér (Nagy Medve) és a 
Fiastyúk csillagai együtt jutnak szerephez, s az Oriont, a Nagy Medvét és a Fiastyúkot Homérosz is összetartozó 
csillagképeknek tekintette (I. a Csodaszarvas a csillagos égen c. fejezetben). Egy maja mítosz szerint a vízözön 
hatalmas sárkány képében Iscsel istennő korsajából zúdult a földre. Ógörög párja ennek a mítosznak a Pandóra- 
történet, amely az égen a Crater (Keverőedény) és a belőle kiömleni látszó Hydra (Vízikígyó) csillagképében 
látható. Bizonyos értelemben a néphagyomány a Vénusz , hugyos" nevét is indokolja. Köztudomású, hogy az 
alkonyi ég, amikor a Vénusz uralkodik az égbolton, színével jelzi az időváltozást. A felsorolt példák 
valószínűsítik, hogy a vizelő égitestek képzete egyetemes, és nem átvétellel terjedt el, hanem önállóan 
keletkezett. A közvetlen kapcsolatnak ui. ellentmond, hogy e szavunk, bár mindkét jelentésében viszonylag 
későn bukkan fel írásos emlékeinkben (vizelet értelemben először 1538-ban), azaz éppenséggel görögből való 
átvétellel is számolhatnánk, és kölcsönzésre vallhatna az a tény is, hogy csillagjelentésben nem maradt fenn — 
azaz, nem tudott igazán meggyökeresedni, amibe persze belejátszhatott a másik jelentés alpárisága -, az 
értelmező szótár szerint ősi örökség az uráli korból. Méghozzá, mindkét jelentésében elkülönülten, amit én azért 
valószínűtlennek tartok. Az uráli eredetből ugyanakkor egy újabb érdekes következtetés adódhat. A szótár 
szerint ugyanis a szó írásban először egy , húg" jelentésű, Árpád-kori női névként bukkan fel: Houodi, Hugdi, 
Hugud alakban. (1141—62 k.) Amellett, hogy az első névváltozatra nekem a Hold és egy vízben élő rágcsáló, a 
prémjéért vadászott hód, továbbá hölgy szavunk ugrik be, a Fiastyúk korábban szintén idézett uráli neveit 
(Húgaimmal teli ház, Medveasszony-szellemekkel teli ház) is eszembe juttatja. Hölgy szavunk eredetileg , úrnőt" 


81 


Tegyük hozzá, egy másik mítosz szerint Órión apja Poszeidón tengeristen volt, a 
vizek ura, s ő is illő atya egy csillaghérósz számára, aki vagy a szárazföld vagy a tenger 
horizontján , jő a világra". (Poszeidón más csillagképet is nemzett a Földanyával, például 
az aranygyapjas Kost kos, a Pegazust ló alakjában.) 

Az egyezések azonnal szembeötlenek, ha a görög mítoszt és a bibliai elbeszélést 
összevetjük. Mindkét történetben három felsőbbrendű lény a vendég, s a látogatók 
mindkét csoportjában az egyik a másik kettő , elöljárója": Isten az angyaloké, Zeusz 
olümposzi társaié. Egy vendég mindkét csoportban a hírhozó szerepét tölti be. Ami a 
Bibliában Gábriel vagy Mikháel, az volt a görögök számára Hermész: az istenek küldönce 
és a lelkek mérlegelője. (A keresztény hagyomány Gábor és Mihály főangyalokat 
Hermész-Mercurius attribútumaival ruházta fel. Jellemző a pogány tradíció erejére, hogy 
a Szent Mihályról elnevezett hegyek, falvak, templomok múltjában Mercurius 
tiszteletének nyomaira bukkantak a régészek.) Mindkét elbeszélés főhőse egy 
gyermektelen öregember, akiket vendégszeretetük jutalmául egyaránt fiúgyermekkel 
jutalmaznak meg az isteni vendégek. (Épp csak megemlítem a történet perzsa eredetű 
újszövetségi változatát: az újszülött Jézust három napkeleti bölcs látogatja meg és jelképes 
értelmű ajándékokkal halmozza el. E három vendégről kapta az Orion övének feltűnő 
három csillaga egyik magyar nevét: Háromkirályok csillagai. Ez az összefüggés sem lehet 
véletlen.) 

Vannak persze különbségek, még ha látszólagosak vagy lényegtelenek is. A 
legszembetűnőbb ezek közül, hogy Ábrahám gyermekei révén népek ősatyjává lesz, 
Hürieusz viszont egy csillagképnek „ad életet". (Nem tévedés. Hürieuszt, aki maga is 
felsőbbrendű lény, hérósz vagy félisten, joggal tekinthetjük a nemző égi , atyák" földi 
mindenkori férjére illenek, s mint ilyen, mind Zeuszt, a felső ég, mind Poszeidónt, a 
középső ég, mind pedig Hádészt, az alsó ég istenét megszemélyesítheti. (E hármas „egy 
istenben három személyként" is felfogható, a görög mitológia a világot közöttük osztotta 
föl.) Hermész itt Hádész helyett szerepel, hiszen mint lélekvezető, aki az alvilágba vezető 
kapukban teszi a dolgát — e kapuk a Tejúton találhatók, amelyen az Orion csillagkép is jár 
—, alvilági istennek tekinthető. 

Na már most, a bibliai pátriárkák is eredetileg mitikus hérószok, félistenek, 
esetenként asztrális istenségek megtestesülései voltak (például Ézsau és Jákób a Napé és a 
Holdé), s a jelzett különbség végképp elenyészik, ha tudjuk, hogy az archaikus 
mitológiákban az asztrális istenségek egyúttal kultúrhérószok és nép-, illetve 
nemzetségalapító ősapák voltak egy személyben. Orion éppen ilyen , isten" volt, például a 
kolumbiai deszana indiánok vagy — Ménrót (Nimród) néven — honfoglaló eleink és 
középkori krónikásaink képzeletében. 

A Bibliával párhuzamba vonható folytatása nincs a görög elbeszélésnek, legalábbis 
nem maradt fenn. Ovidius a Fastiban Órión történetét folytatja, másutt azonban elmesél 
egy Lótéhoz nagyon hasonló, ráadásul igen népszerű történetet. Philémón és Baukisz 
meséjéről van szó, melyet az ókori szerző az Átváltozásokban (VIII. 610 skk) örökített 
meg. A verses beszély az idegenekkel való szívélyes bánásmód és a szerelmen alapuló 
monogám házasság dicséretét zengi (vesd össze a Biblia kapcsán írtakkal) egy etiológiai 
mondába ágyazva. A monda célja, hogy megmagyarázza egy phrügiai mocsár és a 
közepén álló, fal kerítette hárs és tölgy eredetét. 


jelentett, s a csillagok, csillagképek, planéták között számos úrnő is akad. Mindenekelőtt maga Vénusz, de 
sorolhatnám a magyar égbolt tündéri neveit is (l. az Árgirus csillagai c. fejezetben). A hód asszociáció 
jogosságát illetően: Szent István királyunk anyját Saroltnak hívták, ami , Hölgymenyétet" jelentett, s a prémjéért 
vadászott hermelin értendő alatta. 


82 


Mint megtudjuk, valamikor ez a táj sűrűn lakott hely volt. Ám egyszer Zeusz 
Hermész kíséretében és halandó képében arra járt: 

, Kértek ezer házban pihenőt és éjjeli szállást, zártak ezer házat reteszek; hanem 
egy befogadta mégis a két istent, csak sásfedeles kicsi kunyhó, ..." a jó Baukisz anyóé és 
férjéé, Philémóné. 

A két öreg leülteti vendégeit, tüzet éleszt, zöldséget hoz a kertből, a padlásról 
szalonnát; főzni kezdenek, kényelmes fekvőhelyet készítenek, majd olajbogyót, salátát, 
sajtot, tojást, , vén" bort, gyümölcsöt, mézet hoznak, mindent, ami csak a háznál akad. A 
vendégek enni, inni kezdenek, s ahogy fogy az ital, a kancsó magától telik újra — vagyis, 
mint a többi történetben, a vendégek fölfedik isten voltukat. A házaspár a csoda láttán, le 
akarja vágni egyetlen lúdját, de az istenek megakadályozzák. Majd, mint az angyalok 
Lóthoz, így szólnak a háziakhoz: 

, Égből érkeztünk, bűnhődni fog itt a sok ádáz szomszéd, érdeme híjában; de ti — 
szólnak — a vészből megmenekültök, igen; de ki kell most lépnetek innen, s nyomdokaink 
kísérve, a hegy meredek tetejére mennetek!" 

A két öreg így is tesz, s amikor a hegyről visszanéznek, látják, amint a város 
mocsárba merül, kivéve az ő otthonukat, mely templommá lesz. Zeusz ekkor megkérdi az 
öregektől, mi a kívánságuk. Azt kérik, hogy a kicsiny templom papi őrei lehessenek, s ha 
majd eljő az idő, együtt haljanak meg. Teljesedik a vágyuk. Amikor elérkezik haláluk 
órája, ikerfákká lesznek. Egyikük hárssá, másikuk tölggyé változik, melyekre koszorúkat 
aggatnak a kései utódok e szóval: 


„Égi legyen, kit az ég kedvel, s tisztelt, aki tisztel!” 
(Devecseri Gábor fordítása) 


Vagyis istenné válnak mind a ketten. 

Ez a történet, mely semmilyen kapcsolatot nem mutat Óriónéval, számos ponton 
Lót történetének hű mása. Két isten ölt benne álruhát, s jön igazságot osztani a földre, 
mint ahogy Szodomát is csak két angyal látogatja meg. Philémón és Baukisz városának 
gonoszságát az fejezi ki, hogy a vendégeket senki sem fogadja be, csak a két szegény 
öreg; Szodomáét, hogy a város férfiai szodomita módra akarnak paráználkodni az angyali 
vendégekkel. Hasonló a vendéglátás módja, ami nem csoda, viszont itt is csoda az, amivel 
a vendégek fölfedik kilétüket. A magától megtelő korsó emitt — ilyen csodával egyébként 
az Ószövetségben is találkozunk —, a szodomiták megvakítása amott. Mindkét esetben 
hegyre küldik vendéglátóikat a vendégek. E ponton ugyan némileg eltér a két elbeszélés, 
Lót ugyanis attól való félelmében, hogy a közeli hegyen még sincsenek biztonságban, időt 
kér az angyaloktól, hadd futhasson a távolabbi Coár városába. 

Philémón és Baukisz a hegyről éppúgy visszanéz, mint Lót felesége. Igaz, nekik 
nem történik semmi bajuk, hiszen nekik nem is tiltják meg, hogy így cselekedjenek 
(ennek tilalma és az érte járó halálbüntetés egy másik görög mítoszban, Orpheusz és 
Eurüdiké történetében kap drámai kulcsszerepet), de később ők is átváltoznak. Élő fává 
ugyan és nem halott sóbálvánnyá, ám a fehér sóoszlop és az ikerfák ugyanannak a 
kozmikus oszlopnak, fának: a Tejútnak a tárgyi megjelenítései. (Ha van a két görög 
mítosznak köze egymáshoz, úgy a Tejút-jelkép a fő összekötő elem közöttük, mely Órión 
történetében is szerepel. A hegy, mely foganta és szülte őt, a világhegy; 
csillagszimbolikában a Tejútnak az Orion csillagképpel átellenben lévő, hasadékos része. 
A hasadékot közrefogó tejútágakat más összefüggésben ikerfák jelképezik. Ugyanakkor a 
világfa, azaz a Tejút növényi ábrázolásai között a férfias tölgy és a nőies hárs előkelő 
helyet foglal el, s az is figyelemre méltó, hogy az ókori fanaptárakban e két fa szintén 
egymás mellett nő, mintha fává vált örök szerelmesek lennének maguk is: a tölgy a nyári 

napforduló körüli holdhónapnak, a hárs magának a nyári napfordulónak volt növényi 
jelképe a naptárban. Mégpedig azért, mert éppen ebben az időszakban, egyszerre 
, szerelmeskednek", azaz virágoznak. (A kozmikus ikerfák viszont tényleg „halhatatlan 
szerelmesek"? voltak. Az istenfák antropomorfizációja mindenütt a teremtő nászban 
összefonódott legfőbb isteni pár volt, melynek a bibliai teremtéstörténet alapjául szolgáló 
mitologikus világképben egyfelől a két paradicsomi fa: az élet és a tudás fája, holt 
oszloppár alakjában a salamoni templom bejáratát őrző Jákim és Boáz, illetőleg a 
tóratekercs két rúdja feleltethető meg — a tóratartót a zsidók ma is , életfának" nevezik! —; 
másfelől Ádám és Éva, illetőleg a nemében is , kettesszámú" Elóhim, aki az első 
emberpárt a maga képére teremtette férfinak és nőnek. Azt hiszem, Philémón és Baukisz 
történetének ősmodellje is egy ilyen , kétpetéjű" fa-istenember ikerpáros teremtésmítosza 
lehetett. 

A görög és a bibliai elbeszélés között lényeges különbségek vannak, ezek azonban 
nem annyira tartalmiak, mint inkább értelmezésbeliek. Ha azt állítjuk, hogy mind a zsidó, 
mind a hellenisztikus hagyomány egy közös ősforrásból merített — márpedig a nagyszámú 
egybeesés alapján jogosan állíthatjuk ezt —, akkor az , ősszüzsétől" való tartalmi 
eltéréseket is csak az eltérő gondolkodásmódnak tulajdoníthatjuk. 

Azt például, hogy a görög történetben szó sem esik homoszexualitásról, míg a 
bibliai elbeszélésben mintha ez lenne a szodomiták főbűne (utólagos magyarázatok szerint 
mindenesetre, hisz még a mai fundamentalisták is ezen az alapon tekintik az AIDS-et 
Isten büntetésének), azzal magyarázhatjuk, hogy a görögök és rómaiak az egyneműek 
szerelmét némi fenntartással ugyan, de az élet tényei közé sorolták, míg az ószövetségi 
törvény halálbüntetéssel sújtandó halálos bűnnek, gyalázatos fajtalankodásnak tekintette. 
Az pedig részint az Istenről alkotott kép különbözőségének a következménye, hogy ami 
Lót felesége esetében büntetés, az Philémónéban és Baukiszében isteni kegy: Mózes 
kegyetlen, féltékeny, bosszúálló istenéhez képest az olümposziak derűs, lágyszívű 
szellemlények, akik maguk is könnyen esnek bűnbe. De összefügg azzal is, hogy bár az 
erkölcsi tanulság mindkét elbeszélésben a mondanivaló lényegi része, a görög elbeszélés a 
mitikus gondolkodásban oly fontos kozmológiai mondanivalót megőrizte (az Óriónról 
szóló történetben is), míg az a bibliai változatból kikopott teljesen. Ami pedig e 
példázatok aktualitását illeti, azt kell mondanom, mind Ovidiusnak, mind pedig a 
szentírási szerzőnek van érvényes mondanivalója számunkra, de ezt már nem 
kommentálom, aki olvassa őket, megtalálja bennük a maga számára érvényeset. 

Az aranyhajú kertészbojtár 
A Nap a mesékben 


A Nap mesebeli jelentősége egészen különleges. A meséből derül ki csak igazán, 
mit jelentett eleinknek a Nap; másfelől ebből látszik, milyen fontos szerepe volt a 
mesének: valóban a mítosz hült helyét töltötte be. 

Elterjedt tévhit szerint a mesét, mint a mítoszt is, homály és zűrzavar jellemzi. 
Holott mind a kettő rendet akar teremteni; zavart csak álmítoszok és műmesék okoznak. A 
mese a Rend Káosz feletti győzelméről szól, a mesemondás célja, hogy reményt adjon: e 
kaotikus világban mindig helyreállítható a Rend, és hogy elsimítsa a külső, belső 
zűrzavartól rettegő (gyermeki) lélek háborgását. Nem véletlen, hogy a mesemondás ideje 
az est, amikor közeleg a sötétség, a Káosz időszaka. Hogyan is készülhetne föl 
bátorsággal a gyermek az éjszakára, ha nem hallana előtte mesét, ami megnyugtatja? 

A Rendet a Világosság szüli, a Világosságot a Nap, így a meseszó nyíltan vagy 
burkoltan mindig a Nap körül forog. mert hát az igazán nagy lélegzetű tündér- vagy 
hősmesék miről is szólnak? Az elrabolt, elveszített Fény visszaszerzéséről, az éjszaka 
lenti birodalmában (a tudatalattiban) tett rémálomszerű utazásról, ahonnét a Naphoz 
hasonló hős mindig visszatér, miután legyőzte a sötétségnek (lelkünk titkos mélyének) 
szörnyalakjait. 

Bevett magyarázat szerint a fény elrablása a nap- és holdfogyatkozás metaforája. 
De akkor miért rabolnak azok a fránya sárkányok csillagokat is? E kép a naponkénti „nap, 
hold- és csillagáldozatra” és a téli homályra vonatkozhat. A mítoszi többszólamúság 
jegyében persze a mese szól erről, arról, meg amarról is. Semmi okunk, hogy a „nappali 
sötétséget" ne ugyanannak a sárkánynak, farkasnak, óriási szájnak, kannibál istenanyának 
tulajdonítsuk, mint aki a Napot estente tünteti el a gyomrába, és aki telente fogyasztja el a 
Nap sugarait, mint az egyiptomi Nut tejútanya. 

A fény elrablásáról szóló mesék alaptípusa az Égitestszabadító. E mesékben 
sárkány, óriás, medve, tengeri szörny, ördög, Júdás ténylegesen a Napot, a Holdat és a 
csillagokat (a Csillagot, azaz a Vénuszt) rabolja el. Figyelemre méltó, hogy az ortodox 
hitű szerbek, románok vallásossággal átitatottabb meseváltozataiban az ördöggel Szent 
Mihály, Júdással pedig Illés próféta száll harcba a napkorongért. (Júdás azért lehetett 
„naplopó? a mesében, mert Jézusnak, az ,Igazság Napjá"-nak a halálában és 
pokoljárásában bűnrészes volt. Illés (Elia) viszont névrokona is Héliosznak, a tűzszekeren 
járó görög napistennek. A mesének indián változata is van, s ebben ugyanúgy a Nap 
madara, a holló segít megakadályozni, hogy az , ördög" elnyelje a Napot, mint a magyar 
variánsokban. 

A fény elvesztését áttételesebben is előadhatják a mesék. A fény a fehér színben, 
az arany fémben (fény - fém): a hős(nő) aranyhajában vagy aranykincsben, bűvös 
eszközökben tárgyiasul, vagy magában a hős(nő)ben ölt testet, akit elrabolnak, 
megvakítanak, megcsonkítanak, rabságba vetnek, állattá, kővé változtatnak, felfalnak 
vagy más módon ölnek meg — e változatosság nem öncélú, a mesemondók így járják 
körbe a témát —, hogy aztán harc, áldozat árán, úgy ésszel, mint erővel visszaszerezzék, 
visszanyerje épségét, s ha meghalt, hétszer szebben feltámadjon. 

E mondanivaló legismertebb mesei feldolgozása a Piroska és a farkas mese. A 
jelentés kozmikus szintjén Piroska eredetileg a téli Nap vörös korongját, a napgyermeket 
testesíti meg, fölfalója, a farkas pedig, mely , mikor nem löhet látni, a Napkeletfáján van" 
(RÓHEIM 1990:129), a téli Farkas csillagképet, amit valóban nem , löhet" látni, amikor a 
Nap télen a Tejút , fáján" kél. 

Sok jel figyelmezteti a mesehallgatóságot, alapjában véve miről is van szó. A 
Hajnal című mese legkisebb fiú hőse eltéved a sötét erdőben. Találkozik Hajnallal, akinek 

a kezében letekeredő gombolyag van, s amerre jár, kivilágosodik. Hajnal kivezeti a fiút az 
erdőből. (Vö. Ariadné aranyfonalával, mely Thészeuszt vezette ki a labirintusból.) 

A fekete vár című mese kocsis hőse a 12. szobában 4 ajtót lát, az egyiken belép, s 
mögötte félig fehér, félig fekete koporsót talál, mellette félig fehér, félig fekete rudat. Ha a 
rúd fehér végével üti meg a koporsó fehér felét, fehér ember ugrik ki belőle, akinek fekete 
a lábujja: ha a fekete rúdvéggel a koporsó fekete felére sújt, akkor fehér lábujjú fekete 
ember. (Olyanok ezek ketten, mint a jin és jang. 1. rajz.) A hős sorsa aszerint alakul, hogy 
melyik embert engedi ki a koporsóból. (Cesare Ripa /conologia című 1603-ban megjelent 
jelképmintakönyve szerint a napéjegyenlőségeket jelképező alakok teste félig fehér, félig 
fekete.) Hogy naptári tárgyú a mese, arra a számok is utalnak. Az évnek van 4 , ajtaja", 
fordulópontja, és az év fordulója, a 12. hónap vége volt ezek közül a legfontosabb a régi 
naptárakban. 


1. rajz 


Hamupipőke királyfi előbb réz-, majd ezüst-, végül aranyruhát ölt, és réz-, ezüst-, 
aranylován egyre magasabbra rúgtat, ahogy a Nap is a téli napfordulót követően egyre 
magasabbra hág. 

Királyfi tündérkeresőben a Naphoz megy útbaigazításért, de az nem tud segíteni 
rajta, mert „sok ablakon” nem lát be (Mádéné rózsái). Más meséből kölcsönözve 
magyarázatot, azért nem, mert az ördög lakta elátkozott várnak csak vakablakai vannak. 
Amikor a mese hősnője legyőzi az ördögöt, a vakablakok eltűnnek, a kastély 
kivilágosodik (Brugó, az ördög). Tréfás meseváltozatban: ablaktalan házába a szegény 
ember zsákban hordja a világosságot (vö. , Sándor, József, Benedek, zsákban hozzák a 
meleget"), mígnem egy legény 300 forintért ablakot nem vág rajta (Az elátkozott 
pipöretyúk). Az ablaktalan ház a téli hónapokat jelképezi, a 300-as szám — 1. a maga 
helyén — az év világosabb napjaira utal. (Világosság és meleg a tavasszal érkezik.) 

Virágos, kertes házban lakik a Pelikán király. Amikor hazatér, háza fénnyel teli 
meg (A pelikán király). A templomba járó ember érthette, kire utal e kép. A pelikán annak 
szimbóluma volt, aki követőinek örök világosságot ígért. 

Többször megírtam már, hogy a mesék (a hős-, táltos- vagy tündérmesék kivétel 
nélkül, a legenda- és novellamesék áttételesen, más műfajú mesék részlegesen) a Napról 
szólnak a jelentés kozmikus szintjén (minden mese többsíkú). A Nap egyéves életútját 
mesélik el úgy, hogy a mesei szerepkörökön a Földet és a 7 planétát , eljátszó" szereplők 
osztoznak, egy olyan drámában, amelyben a történés egyes szakaszai az állatöv 
cikkelyeinek megfelelően a napút állomásaihoz igazodnak. (l. Függelék). 

Ebben a szereposztásban a naptulajdonságok többnyire a hős(nő)t vértezik föl, de 
ez nem azt jelenti, hogy a mesehős maga a Nap. Helyesebb, ha azt mondom: a 

mesehősnek a Nap útját kell végigjárnia, mint a hérószoknak a szoláris mítoszokban, a 
léleknek a pogány túlvilághitben. Miért kell? Azért, mert ahogy a hopi indiánok ma is 
hiszik, az embernek a Nap útját kell követnie élete során; mert túlvilági útján a mesehős 
(akárcsak a táltos és a sámán) az egész közösséget: a mesehallgatóságot képviseli; és mert 
a mesehősi életút életminta a mese hallgató számára, aki természetesen mindig a hőssel 
(hősnővel) azonosul. A szoláris hős Napot megillető attribútumokkal van felruházva, de 
fizikai valóságában magától az égitesttől: a Nap , aranyalmájától", , aranykastélyától" 
éppúgy elkülönül, mint Sziszüphosz a sziklájától. Olyannyira, hogy egyes mesékben a 
Nap külön is megszemélyesül, például mint a hős komája. 


Égitestek a mesében: planéták. A Nap ,, játszótársai". 

A mesei cselekmény helyszínei és szereplői jobbára metaforában burkoltan 
jelennek meg, éppúgy, mint a mítoszokban. Sokszor azonban nyíltan beszélnek a 
mesemondók. Név szerint csak a legfeltűnőbb 3 planéta szerepel a mesében: a Nap, a 
Hold és az Esthajnalcsillag. 

Királyné 6 fiút és 1 leány szül férjének. A legöregebb királyfit Heelyásnak 
(Héliásnak, azaz Héliosznak) hívják (Mese a hattyú viteezreő). A Tündérszép Majlona 
című mese testvérhőseit (a hőst és segítőjét) Napnak és Holdnak hívják. Gyermektelen 
királynénak leánya születik, kinek haja ragyog, mint a Nap; a szeme, mint a gyémánt. 
Elnevezik Naplyányának (Mesë a naplyányáraó). Sárkányt a lova oly magasra dobja, 
hogy a Hajnalcsillagba üti a fejét (Borsszemvitéz és Szép Júlia, aki erdőt ződít és füvet 
virágoztat). Jankó nevű hős táltosparipájának (segítőjének) Holdrét a neve. Az 
Égitestszabadító-mesék — láttuk az imént — a Nap, Hold, Vénusz (csillagok) elrablásáról 
szólnak. Grimm-mesében 4 testvér az elrabolt Holdat , idegen országban", egy tölgyfa 
tetején leli meg, hazaviszi és otthon is tölgyfa tetejébe akasztja (Der Mond). Az idegen 
országbeli tölgyfa a napos, holdas világfa alvilági mása. Egy másik német mesében a 
szárnyas királyfi a föld alatt bukkan az elrabolt égitestre. Elátkozott leányt egy , hegybe" 
követ, ahol egy teremben a Nap, Hold, Csillag világít (Die verwunschte Prinzessin). A 
Csillag így, tulajdonnévként mindig az Esthajnalcsillagot, vagyis a Vénuszt jelöli. A 
, hegy" termébe vezető ajtó a Tejút hasadéka az ekliptikán, ahol telente tartózkodik a Nap. 
Összehasonlításul: Ninhurszág, sumer , Világhegyúrnő" alsó testnyílásai, az alvilág 
bejáratai, az alsó és felső tejúthasadékot jelképezik. 

Az elrabolt égitestek is megszemélyesülhetnek, például Nap, Hold, Csillag nevű 
királykisasszonyként (Nap, Hold, Csillag kiszabadítása). Van, hogy nem az elrabolt 
leányok, hanem szabadítóik hallgatnak a Nap, Hold, Csillag névre (Vas Laczi). A tátos 
című mesében az összefüggések bonyolultabbak. Egy 12 fejű sárkány felfal 3 
királykisasszonyt, akiket Nap-, Hold-, Csillagleánynak hívnak, és azzal fenyegetőzik, ha 
nem ehet több leányt, bekapja magát a Napot, a Holdat és a csillagokat. 3 fiú útnak ered, 
hogy megölje a sárkányt. Az első nem tér vissza, s ezzel megszűnik a Nap is világítani az 
égen. A második is így jár, véle a Hold tűnik le az égről. A harmadik táltoslovat szerez, 
melynek, ha megvakarják, úgy világít a homloka, mint a Hold és a csillagok, s a Nap útját 
járja. Reggel indul, délre az , ország" közepére, este annak végére ér. Hős (a 3 fiú) és 
keresett személy (a 3 leány) együtt , játszik" tehát égitestet ebben a mesében. 

Az égitesteket testén viselő táltos szerepe más. Napos, holdas, csillagos paripák 
tulajdonképpen a sárkányok lovai is, a rablók ugyanis az égitesteket paripáik nyerge, 
szügyellője, farhámja alá rejtik (Az ólom-barát). E képnek nagy múltja van, és többféle 
jelentése lehet. Egy altaji mesében (Püdej kán) a Nap a ló orrára, a Hold a farkára van 
kötve. Ez a napos, holdas paripa a védikus mitológia , lóvilágfájának" a turáni 
édestestvére: ősi indoárja képzet szerint a napos, holdas világfaanya (a Tejút) állatalakja 
kanca volt. E kép az egyiptomi Nut-ábrázolásokra is emlékeztet (2. rajz). Nut a Napot este 

falja fel, amikor a Holdat szüli és fordítva. Az altaji táltoskanca is e pillanatban jelenik 
meg előttünk, szájánál a Nappal, farka tövén pedig a Holddal. 

Ipolyi Arnold említ egy mesét, melyben egy napos homlokú táltoslovat és holdas, 
csillagos homlokú csikaját vezetik körbe nappal, illetve éjjel az , országban", hogy ők 
világítsanak a sárkány által felfalt igazi Nap és Hold helyett (IPOLYI 1854: 237, 264). Túl 
azon, hogy az „égitesthordozás” jellegzetesen segítői funkció a mesében, a paripák ez 
esetben pótnapot, pótégitesteket hordoznak. A pótnapra nézve: „Egy osztják faluban a 
napsugarak ólom mását felakasztják télen egy szent vörösfenyőre, és mindaddig ott lóg, 
amíg vissza nem jön a nyár." (LEHTISALO 1924:17. Eleink a sugártalan, ködtől fakó, 
erőtlen, alacsonyan vánszorgó téli Napot nevezhették pótnapnak, mely hitük szerint az 
ekkor távol lévő , igazi" Napot helyettesítette.) 

2. rajz 


A mesehős(nő) is viselhet a testén, ruháján jegyként Napot, Holdat, Csillagot. 
Szüvesség királyné fiúikreket szül; egyiknek a homlokán az „áldott napjegy”, másikén az 
„áldott hódjegy” ragyog (Az irigy testvérek). Ennek változatai: királyné fiút és leányt szül, 
egyiknek a Nap, másiknak a Hold ragyog a homlokán (Hajnal János). Más mesében 
aranyhajú fiúikreknek ad életet, egyiknek a mellén a Nap, a másikén a félhold világít (A 
csonkakezű leány). Ismét más mesében a két fiúgyermek napos, üstökös csillagos 

homlokú, és aranykarpereccel a karjukon jön a világra (A mosolygó alma). A mitológiák 
Nap-Hold ikerpárját nem nehéz bennük fölismerni. 

Királyleány homlokán a Nap, mellén a Hold, két arcán egy-egy csillag, aranyhaja a 
sarkáig ér, járás közben aranyfolyosó nyílik utána, szeméből aranykönny hull, fejében 
aranytetű (Az aranyhajú hercegkisasszony). Királyné homlokán a Nap, vállain egy-egy 
csillag, aranyfoga és aranyhaja van (Hajnal János). Királykisasszony homlokán a Nap, 
jobb mellén a Hold, bal mellén három csillag (A két legkisebb királygyermek). Ezeknek a 
hősnőknek az „Ég királynője” volt a modellje. (Az ortodox Istenszülő-ikonokon a 
Szűzanya vállain, homlokán szintén csillag ragyog. 3. rajz.) 

Lehet azonban napanya-istennő is. Ez a fogalom magyarázatra szorul. A mítoszok 
ősrétegében, például a paleoszibériai népek mitológiájában a legrégibb mítoszok a Napot, 
a Holdat és a többi természeti erőt mind mint , anyákat" személyesítik meg, ősvallásuk 
panteonjában csak istennők: Nap Anya, Hold Anya, Szél Anya, Víz Anya, Tűz Anya 
uralkodnak. Ugyanezek a népek egyidejűleg a Napot nő-, a Holdat férfialakban is 
elképzelik, az utóbbi az előbbi férjeként (szelkupok, nyenyecek például). , Ugyanakkor 
szól nyenyec mítosz a Napfiúnak közönséges halandó leányával, ill. a Holddal kötött 
házasságáról, ..." (Mitológiai Enciklopédia Il. 567.) 


Különböző mitikus képzetek egymásra rétegződése általános jelenség, és bár 
nagyon megnehezíti ezek értelmezését, egyúttal sokat elárul a szóban forgó műveltség 
fejlődéstörténetéről. Az például, hogy ősi panteonokban férfiistenségeknek nemigen jut 
hely, olyan időkre emlékeztet, amikor még az ember nem ismerte föl a férfi valóságos 
szerepét a gyermeknemzésben, ezért csak az anyákat tisztelte (leányágon tartotta számon 
származását, mint az újabb kori természeti népek anyajogú társadalmaiban). Ebben az 

időben férfiú csak alsó mitológia hőse, földre szállott isten lehetett csupán, és mint anyja 
fia személyesült meg hasonlóan a mesehősökhöz (vö. Nap szavunk Munkácsy Bernát 
szerinti értelmezésével: ugor Nai pi = „Nap fia”, „Asszony fia"). A férfiak térfoglalása az 
égben a férfiúi nemzőfunkció felismerésével, az apajog eluralkodásával kezdődik csak 
meg igazán. Az Anya, a Fiú Anyjának kultikus tisztelete mindazonáltal kultúránk máig 
kiirthatatlan része (a katolikus és ortodox népi jámborság a Szűzanyát jobban tiszteli az 
Atyánál és a Fiúnál), ami többek közt a kultusz régiségéről árulkodik. (Legalább a 
kőkorszaki anyaszobrocskák készítésének idejéig nyúlik vissza.) 

Nap-, hold- és szélanyákkal a mesékben is találkozunk. Egy öregasszonyt, akinek 
napsugárként ragyog a haja, aki a nappalt szüli és az éjfélt vezeti, két testvér egy fához 
kötöz. Amíg el nem engedik, nem kel föl a Nap (Die starken Brüder und die beigen 
Königstöchter). Ugyane típus cseh meseváltozatában a királyfi hős, hogy időt nyerjen, 
meg akarja állítani a Napot. Egész éjjel (!) üldözi, majd virradat előtt elcsípi, és egy 
nyírfához kötözi. (A világfát megjelenítő fafélék legismertebbike a fenyő és a tölgy után a 
nyírfa.) A Csongor és Tünde csodafához kötözött Mirígye már , csak" a sötétség 
megtestesítője, nélkülöz minden szoláris jegyet. 


4. rajz 


E mesebeli anyók (és apók) a planéták megszemélyesítőiként olykor tanácsadói 
(adományozói és útbaigazítói) szerepkörben tünnek föl. Teljesen érthetően: egy (másik) 
ősi hagyomány értelmében Isten (az ég) szemei ők: mindent látnak, ezért mindent tudnak. 
Például: a hősnek a Hold anyja adományoz táltoslovat (Donát). A vasorrú bába elől 
menekülő legénynek a Hold, a Nap és a Szél (Vénusz) anyja csudaalmákat és varázspálcát 
ad; ha ezzel körülkeríti magát, senki sem férhet hozzá (4 férfi-Vasorrúbába). A pálca és 
az alma a , Nap véréből valók" jelvényei: mint jogar és országalma hatalmi jelvényként, 

mint ütő és labda naphérószok játékszereként. A varázskörben álló, napjelvényekkel 
, felhatalmazott" hős az égitestek korongjába rajzolt nap- vagy holdisten képét idézi föl 
(4., 5. rajz). 

A Nap (Hold és Csillag) külön 15 megszemélyesülhet, mellékalakként. A Nap című 
mesében a legkisebb fiú húgát a Naphoz adja. Két bátyja, majd ő is fehér paripán 
fölkerekednek, hogy meglátogassák a sógorukat, és elvégezzék annak teendőit. Ez 
egyedül a legkisebb fiúnak sikerül. (Hős , pótnap"-szerepben: bátyjai úgy járnak, mint 
Phaethón Héliosszal. Jellemzően szolármítoszi mese ez. A Nap helyett végzett munka, a 
naphérószhoz illő fehér hátas a hősök naphérósz-voltát tanúsítja.) 

Emberevő nővérétől a hőst a Nap menti meg. A hős a Nap kastélyába (a 
napkorongba?) költözik (4 boszorkány és a Nap, orosz mese). Táltosfiú , Alsó-Indiába", 
az alvilágba megy. Ennek királya kidoboltatja, hogy leánya keze azé lesz, aki úgy elbújik, 
hogy a leány meg nem látja. Először cethal gyomrába (a Cethal csillagképbe?) bújik, mint 
a görög és a bibliai naphérószok, aztán a Nap hátára ugrik, majd a királykisasszony 
rózsakoszorújába rejtőzik el (Csorha János táltos). A mese változataiban, illetve a más 
típusba tartozó Holló Jankó című mesében a hős(nő) napmadár (holló) képében bújik a 
Nap (Hold) háta mögé. (A Napba utazásra nézve l. azt az ősi képzetet, miszerint a 
lélekutazás egyik állomása a Nap. A jeniszeji-osztjákok, ketek hite szerint a sámánok 
lelkei a Nap sugaraiban lakoznak, mint az ember hajában a tetvek. Vö. az aranytetves fejü 
hercegkisasszony meséjével.) 


5. rajz 


Házasodni vágyó királyfi útjában hófehér, tisztes öregemberrel találkozik, akinek 
segítségével eléri célját. Az öregember , Isten angyala", a mese végén felszáll az égbe, s 
másnap hajnalban mindennél fényesebb csillagként ragyog a keleti égen (Hajnal-csillag). 
Egy Ószövetséghez fűzött mitopoétikus magyarázat szerint a bukott angyalok fejedelme 
Lucifer (, Fényhozó"), a Vénusz bolygó volt. Lucifer lázadása a Vénusz Nappal (Istennel) 
szembeni , ellenállását" fejezi ki. Reggelente ui. ő az utolsó csillag, melynek fénye dacolni 
próbál a napkeltével. 

A legtöbb mesében a planéták nem név szerint jelennek meg. Csak 
következtethetünk a jelenlétükre. A rájuk utaló jelek jól ismertek a planetáris 
szimbolikából, amit a pogány múltból a meséken kívül az asztrológia, alkímia és a többi 
ezoterikus tan őrzött meg. Ilyen , azonosító jegyek" a különböző fémek és drágakövek, 
melyeket az egyes planétákhoz társítottak az ókori csillaghitben; ilyen jegyek továbbá 
bizonyos, már az antikvitásban is a planétaistenekhez társított növények, állatok, 
testrészek, színek, szagok, és sok minden egyéb. Ezekről a maguk helyén írok bővebben. 

Vannak azonban olyan égitestekre utaló jelek, amelyekkel csak a mesékben 
találkozunk. Jellegzetes mesei fordulatok ezek, köznapi értelemben képtelenségek, de nem 
azok, ha mint gyakorlott , égnézők" olvassuk őket. [gy értelmezhető például a mesebeli 
öregek alábbi jellemzése. 

Király 12 tudósát összegyűjti, hogy az , aranykirályné"-ról törvényt tegyenek. 
Egyikük 366 éves, s hogy lásson, a szempilláját vasrúddal támasztják fel (Szűz Mária és a 
keresztleánya). Király, aki olyan öreg, hogy a szemét vasvillával támasztották ki, 3 fiát 
elküldi, hogy hozzanak neki a fiatalság vizéből (Aranyszóló pintyőke). Az ördög 
öreganyjának szemhéját 12 vasrúd támasztja alá (A kárvallott juhász). A pokolbeli Plútó 
(azonos a római hitvilági fejedelmével) vasnyársakkal támasztja alá szemhéját, hogy lássa, 
ki jön hozzá (Medve Jankó). 

Ezeknek az öregeknek sokszor csak egy szemük van a homlokukon 
(Madárvőlegény). Ez logikus, hisz a megszemélyesített planétáknak csak egy szeme lehet 
(pontszerű égitestek esetében a szem magát az égitestet szimbolizálja. 6. rajz). S hogy 
miért van , alátámasztva"? Azért, mert a csillagok hunyorognak, a planéták azonban nem. 
Első látásra így különböztethetők meg. A távoli csillagok fénye a Föld légkörén megtörik, 
ezért pislákolnak; a jóval közelebb eső bolygókat pontszerűnek látjuk ugyan, a felszínük 
más és más részéről visszaverődő fény mindazonáltal nem egyformán törik meg, s e 
különbségek a szemünkben kiegyenlítődnek. Ezért látjuk egyenletesnek a fényüket. A 
vasnyárs, vasvilla sem csupán , viccből" kerül a mesékbe. A meseváltozatokban is 
fönnmaradt görög Polüphémosz-rege egyszemű óriását Odüsszeusz úgy vakítja meg, hogy 
amikor alszik, a szemét egy tűzben edzett fanyárssal alaposan , megtámasztja", magyarán 
kitolja (A három vándorló legény). 


6. rajz 


92 


Egy másik jellemző fordulat: , Hamupipőke" boszorkánytól szép ruhát kap, felölti, 
s a következő varázsszavakkal:, Elöl világosság, hátul setítsíg!" a templomba megy, ahol 
mindenki megcsodálja a szépségét. A templomból hazatérőben azt kell mondania: , Hátul 
világosság, elöl setítség!" (Ráró Rózsa). A hősnő neve is a Hajnalcsillagot asszociálja (lat. 
Aurora, , Hajnal"; ros, „hajnali harmat”; rosa, „rózsa? = Vénusz virága), a varázsszavak 
úgyszintén. Vénusz épp azért kapta az Esthajnalcsillag nevet, mert egyszer hajnalban, 
másszor alkonyatkor látszik. Amikor a Nap előtt kél, hátul a világosság, és elöl a sötétség; 
ha meg a Nap után nyugszik, elöl a világosság és hátul a sötétség. A Nap hátában , járó" 
sötétség megtestesítője a Vénusz rossz aspektusa, a mesében a hőst üldöző banya, aki 
rendszerint rohanó fekete felleg képében jeleníti meg a véle közelgő éjszakát. A tetejetlen 
Ja című mesében azonban piros égalja jelzi a , boszorkányszél" közeledtét, ahogy a 
mesehős mondja: , Haragszik öreganyám!" 

Szél a Vénusz régi magyar neve volt (7. rajz). Az elnevezés valószínűleg onnan 
ered, hogy az alkonyi ég vöröse — ez az Estcsillag uralmának időszaka illetőleg a színe — a 
népi időjóslásban, melyet a megfigyelések alátámasztanak, időváltozást, szelet, vihart 
jelez. 

Egy távol-keleti párhuzam kínálkozik ide. A japán sinto vallás panteonjának 
királynője Amateraszu napistennő, aki fivéreivel: Cukujomi holdistennel és Szuszanoo 
szélistennel alkot triászt. Nem kizárt, hogy a szenvedélyes Szuszanoo a Vénuszt is 
megszemélyesítette eredetileg. Ezt a népeink közt számon tartott rokonság, valamint a 
Szél meg a Csillag név rokon hangzású altaji nevei alapján tételezem föl. (Ismeretes, hogy 
a japán nyelvet az altaji nyelvcsaládba sorolják, amelybe a magyar nyelv fejlődésében 
főszerepet játszó török nyelvek is tartoznak.) Lásd mongol Colmon, burját Szolbon, 
hakasz Szolban = , Vénusz"; csuvas Szil = , Szél", „Szél Anya”. Figyelemre méltó 
továbbá, hogy a Vénuszt sok nép más szempontból is , viharos" kedélyű istenségként 
tisztelte. Mezopotámiában például Istár (Vénusz) nemcsak a szerelem, hanem a háború 
istene is volt. Közép-Amerikában a bolygó feltűnése adott jelet a fogolyszerző hadjáratok, 
az ún. , virágháborúk" megkezdésére, a mongolok pedig úgy tartják, ha a bolygó 
megjelenik az égen, háború lesz. A harciasnak lefestett Szuszanoo dühkitörései viszont 
, égiháborút" jeleznek. Szuszanoo neve, éppúgy mint a mi szél szavunk, az időjárás 
„Szusszanásait” fejezi ki. A mesebeli Hajnalcsillag, azaz a keresett személy is lehet 
, szeles". Tündérkirály leánya, Szélike, úgy tud repülni, mint a szél (János királyfi és 
Szélike). A hőst a keresett személyhez a szélbe dobott fekete rózsa vezeti (Ráró Rózsa). 


7. rajz 


És még valami. Meséinkben a „szélnél futósabb” táltosparipákat szülő és 

adományozó boszorkány a Vénuszt testesíti meg. A görög mitológia hősei is 
banyaistennőktől, női szörnyektől nyerik hátasaikat: Démétértől, Athénétől, Medúszától, 
Kétótól. A felsorolásból ugyan kimaradt Aphrodité (Vénusz), de csak látszólag, hiszen a 
felsoroltak is mind ugyanannak az , isteni" női elvnek különböző neveken tisztelt, 
különféle megjelenítési formái. Démétér szülte a Halak urának, Poszeidónnak Áriónt, 
Héraklész táltosát, Medúsza szülte ugyancsak Poszeidónnak a Pégaszoszt, melyet Athéné, 
a háború (!) istennője adományozott Bellerophontésznek, de Perszeusz 15 a Pégaszosz 
hátán harcolt a Kétó szörnnyel, aki nem más, mint az istennő szörnyalakja, egyben a Cet 
csillagkép megtestesítője. Perszeusz és Bellerophontész ugyanazt a Perseus csillagképet, 
míg Árión és Pégaszosz a Pegasus csillagképet testesíti meg. Aphrodité Venus planétája 
viszont egyrészt a Halak jegyében jut fontos szerephez az asztrológia tanítása szerint (ott 
van , erőben"), másrészt a mitológiai hagyományban ő maga a Hal. 

Miért épp a Vénusz a lóadományozó, és miért épp a Halak jegyében (eredetileg 
csillagképében) kerül erre sor? Azért, mert a ló háziasításától fogva a harcos 
nélkülözhetetlen segítőtársa. Hát persze, hogy a háború istennője adományozza! És azért a 
Halakban, mert a heroikus küzdelemre: a naphérósz és a sötétséget megtestesítő szörny 
csatájára az égnek ezen a részén, a tavaszi napéjegyenlőségkor kerül sor, abban az időben, 
amikor itt jár a Nap. A tavaszi égnegyed görög nevű csillagképei ezt a jelenetet örökítik 
meg az égen: Perseus és Pegasus harcát Andromedáért a Cetusszal. Perseus kezében még 
a táltosszülő Medúsza feje is látható az égen (Caput gorgonis). 

Ugyanezen okból nevezik az altaji nyelvet beszélő mongol ojrátok a Csillagot 
„tarka ló sörényének", a burjátok a „lovak teremtőjének", aki egyben a „Napos Ég” isten, 
Eszege Malán Tengri méneseinek a számadó csikósa. 

A planéták útján járó hőst útba igazító égitestek tárgyszerű megjelenítései az őt 
vezető rózsák, aranygolyók, almák, gombolyagok. Ezek leginkább a Merkúr bolygó 
jelképei. E planéta istene az egyiptomi és görög-római túlvilághitben egyaránt a „lélek 
vezetője" volt. De lehetnek a Vénuszé is: 

Ifjabbik fivér bátyja hervadt rózsabokráról egy virágot tép és a szélbe dobja. A 
rózsa előtte repül, és halott bátyjához vezeti, hogy föltámaszthassa. A szél, a rózsa a 
Vénuszra utal, bár naprózsa is van (Áranyfogú testvérek). Napos, holdas, csillagos jegyű, 
aranyhajú királyfi öregemberrel találkozik, aki aranyalmát ad neki. Az előtte gurul és 
célba vezeti (A kővel berakott kirájné). Vogul mesében a fejedelem népe minden reggel 
eltűnik (a nép a csillagok?). A fejedelem fia keresésükre indul, útján cérnagombolyag 
vezeti, amit a házából varázsol (ahogy Fehérlófia-meséink váraiból almák lesznek. Æ kis 
fejedelemfi). 

Bolygókat,  üstökösöket, meteorokat jelképezhetnek a  Fehérlófia-mesék 
sárkányainak hazahajított buzogányai, melyeket a hős visszadobál neki. Ugyanígy azok az 
ágyúgolyók, amelyekkel a hőst bombázza az ellenséges tüzérség, s amelyeket elkap és 
visszahajigál (Balga Tamás). E feltevést arra alapozom, hogy a mesebeli fegyver, a hős 
varázseszköze, bizonyíthatóan a Naphoz legközelebbi bolygót, a Merkúrt jelképezi (, ő" 
Balga Tamás csatába , küldött", magától vagdalkozó kardja például); továbbá arra, hogy a 
bolygók mozgása a Földről nézve ,„táncosan” összevisszának hat. Egy darabig előre 
haladnak, aztán futásuk lelassul, megáll, majd hátrálni kezdenek. Ezután ismét megfordul 
haladásuk iránya, és előretartanak. A Mars hátrálása (retrográd mozgása) a legfeltűnőbb, 
9—11 hétig tart. , Őt" sejthetjük a sárkánybuzogányokban. 


, Akik" között a Nap jár: csillagok, csillagképek. 

Leginkább a cselekmény helyszínéül szolgáló égi környezet részeként találkozunk 
velük a mesékben. Jobbára csak a legismertebbek szerepelnek név szerint: az Orion, a 7 
csillagból álló Fiastyúk és a szintén 7 csillagú Göncöl. 

Boszorkány eltűnt lovait a 7 fejű , szolgasárkány" a csillagokon túlról hajtja vissza 
(A világ legszebb asszonya). Hős a botját felküldi a háztetőre, nézze meg, mi újság. A bot 
jelenti, hogy az ördög által elsüllyesztett házak úgy bújnak ki a földből, mint a kelő 
csillagok (Katona János). A csillaghit az állatövi csillagképeket, később jegyeket , ház"- 
aknak nevezte el. 

A lángszakállú Holofernes király táltosa olyan magasan repül, mint a 
Kaszáscsillag, vagyis mint az Orion (Zauberhelene). Királyfi 3 lábú, aranyszőrű táltosa 
először a fellegekbe, aztán a Holdba, a Napba, majd a Fiastyúkba, végül a , híd"-ra 
(alighanem a Tejútra) ugrik (A pelikán madárról). 

A csillagképek olykor kilépnek a háttérből és megszemélyesülnek. Bátyjait kereső 
leány a csillagok anyjához meg kérdezősködni. Annak fiai és leányai: Esthajnalcsillag, 
Göncölszekér, Csirkéstyúk, Ökörkereső-csillag (Arcturus), Háromkaszás (Orion öve), 
Sánta leány (Sirius) nem tudnak semmit. Előbb a Nap, aztán a Hold, végül a Szél 
anyjához megy. Ennek fia tudja, hol vannak bátyjai, forgószele oda is röpíti (Az elátkozott 
tizenkét gyermök). 

Legtöbbször a csillagképek nem ismert nevükön szerepelnek; mitológiájuknak 
köszönhető, ha fölismerjük őket. Mint német mesében az Oriont: a hős az , elváltozott" 
királyleányt a Nap ég tetején lévő kastélyában keresi föl. Csak úgy tud odajutni, hogy egy 
óriással átviteti magát egy nagy vízen (Das Schloss von der goldenen Sonne). Mitológiája 
szerint Órión hérósz járni tudott a vízen, s a vízben gázoló óriások, vállukon 
, gyermekkel" általában az Oriont testesítik meg. A , víz", amibe a csillagkép merül, az égi 
egyenlítő alatti égboltot lepi el. 

Emberevő óriást a hős megvakít, és kosbőrbe bújva siklik ki kezei közül. A vak 
óriás arra kéri a fiút, hogy álljon meg, hadd adjon neki egy aranygyűrűt. A fiú azt mondja, 
hogy tegye a gyűrűt egy fatörzsre. Az óriás így tesz. A fiú az ujjára húzza a gyűrűt, mire 
az elkezd kiabálni: , Erre, vak ember, erre!" A fiú nem tudja lehúzni a gyűrűt az ujjáról, 
illára veszi a dolgot, az óriás mindig a nyomában. Végül levágja az ujját, és a kiáltozó 
gyűrűvel együtt egy feneketlen tóba dobja, melybe a hang után tájékozódó óriás beletéved 
és belefullad. (A megvakított óriás.) A görög mitológia vak óriásai Órión és Polüphémosz 
voltak. A birkabőrcselre nézve: Odüsszeusz járt el így Polüphémosszal, és a bibliai Jákób 
hasonló módon tévesztette meg vak apját, Izsákot. A , gyapjas" Odüsszeusz, a szőrös, 
vörös Ézsau bőrébe bújt Jákób kosnaphérószok; az egyiknek 12 hajóstársa, a másiknak 12 
fia volt az állatöv csillagképeinek száma szerint. Az aranygyűrű a fatörzsön az ekliptikát 
jelképezi, mely a Tejutat — ez a fatörzs — az Oriontól csillagkarnyújtásnyira keresztezi. A 
feneketlen tó, amibe a vak óriás belefullad, a déli égbolt. Apadó-dagadó szintje a 
földtengely billegése szerint mozgó égi egyenlítő, mely az ókor hajnalán összecsapott 
Orion feje felett. 

Árgyilus királyfi Tündér Ilonát keresőben a Nap feleségéhez ér. A hazatérő Nap a 
bátyjához, Holdhoz, az Szélhez küldi, amaz pedig az óriás Állatkirályhoz. Az Állatkirály 
odahívott sánta farkasa mondja el, hol található Tündér Ilona. (Tündér Ilona és Árgyilus. 
A mitológiai Órión az „Állatok Ura” volt. A sánta farkas a Tejút alsó hasadékába beakadt 
lábú Farkas csillagkép, szemben az Orionnal.) 

A Der Schlangenprinz című mese férjét kereső hősnője a Holdtól, Naptól, Széltől, 
valamint ezek anyjától égi ajándékot kap. Aranytyúkot 6 csibével (Fiastyúk), aranyorsót, 
aranymotollát (Bába motullája — Sarkcsillag). A Fiastyúkkal az Állatsógorok típus 
keretében találkozunk a legsűrűbben. Az ebben szereplő banya kancaleányai (Diomédész 
Héraklész által megszelídített kancáitól származnak!) csibékké, tojássá változnak. Anyjuk, 

hogy elrejtse őket, kotlósként rájuk ül (Szép Miklós, A hajnalkötöző királyfi, A tetejetlen 
Ja). Kutyafejü király leányai a , padlásról" aranyláncon alácsüngő aranybölcsőben 
alszanak (Hamujutka Jancsi). Finnugor nyelvrokonaink a planétaistenek lakhelyét a 
Fiastyúkkal azonosították (nemcsak ők), és hol vízimadárfészeknek képzelték, ami a 
Fiastyúk név analógiája, hol láncon függő enyhhelynek. A Kalevalában a , Vízanya" 
térdén búvárkacsa költi ki a világot 6 arany és 1 vastojásból (A Fiastyúk 7 csillaga közül 
csak 6 ragyog, 1 igen halovány). Az obi-ugor istenek közül Arany Kaltes asszony szüleit 7 
aranyabroncsú bölcsőben, 7 ezüstláncon bocsátja le a Földre; Joli Torum isten két ég 
között 7-szeres vasláncon lógó várában ül (a Fiastyúk az ekliptikán, „két ég között" 
kotlik); Torum főisten 7 fiának a vára vasláncon lóg le az égből. Ezek a várak a mesékben 
is csillagokról csüngenek (Átkozott ruca, A két árva királyfi, Szűz Mária és a 
keresztleánya), és arra forognak, amerre az , áldott" Nap. 

A csillag, amelyről e forgó várak és az ég minden más csillaga függnek, a saját 
tengelye körül forgó, de helyét nem változtató Sarkcsillag. E képnek számtalan ismert 
csillagmítoszi párhuzama van. A Kalevalában Otsó medvehérósz ringó bölcsője a 
világfenyő közepéről csüng alá; a kép a Sarkcsillaghoz , kötözött" Kis Medve csillagzatra 
vonatkozik. Szegény ember a varjak királyát északon lévő, arany pulykalábon forgó 
fekete várában keresi (A szegény ember és a varjak királya). A görög mitológia 
, varjúkirálya" Kronosz (Khronosz) volt, aki a Sarkcsillagon ülve az Idő Urának 
szerepében a világegyetemet, az , idő malmát" forgatja. Az északi irány, a feketeség 
említése is a Sarkcsillagra utal. Az arany pulykaláb, a madárlábak általában, melyeken a 
mesebeli várak forognak, úgyszintén. A madárláb már csak formájánál fogva is 
csillagjelkép lehet. 

A Göncöl (Nagy Medve), jelentőségéhez illően, szép számmal szerepel a 
mesékben. Mint megszemélyesített  Medve-csillagzat: elátkozott leány fekete 
medvebőrben él, egy „zöld dragonyos” váltja meg az átoktól (Az elátkozott 
királykisasszony). Eltévedt leány egy elátkozott kastélyban pihen meg. Az éj leszálltával 
fekete medveember zörget be hozzá. A leány azzal váltja meg, hogy vele hál (Az 
elátkozott gróf úrfi). Harmadik fiú egy ezüstmedvével jót cselekszik, ez hálából felajánlja 
szolgálatait, majd szép leánnyá változik, és a megholt hőst feléleszti (4 Jűz madár). 
Örmény mesében elvarázsolt királyleány éjjelente emberevő, vasfogú medvévé válik. 

A görög mitológia észak medvéjévé (gör. arktosz) váló szép leánya Kallisztó, 
valójában maga Artemisz, a morgó nevű, ezüst holdúrnő (a medve holdállat volt). 
Kallisztó néven a Nagy Medve megszemélyesítőjeként tisztelték. Az obi-ugorok a 
csillagképet „Medve házá"-nak nevezik, s elképzelésük szerint az égi medve volt népeik 
ősanyja. 

Elátkozottság, medvévé válás, felfalatás a medve által mind azt jelenti: a hős(nő) 
meghalt. A medve a hiedelmekben, de a mesékben is az elhunyt személy szellemét 
képviseli (egy sor mesében , hálás halott" helyettesíti). A Nagy Medve csillagzatot is a 
halállal társították. Talán mert halál országának irányában, a fekete északon látható, és 
, halhatatlan", azaz soha le nem nyugvó csillagkép. Egyiptomban egyfelől a romboló 
Széth bikaisten Hórusz által letépett combjának nevezték, másfelől az égbe távozó lelkek 
egyik úti céljának, ahol azonban , fekete"? vész leselkedik az odaérkezőre. Az egyiptomiak 
a Nappal is kapcsolatba hozták, noha az , testben?" nem jár erre soha. Csak lélekben, 
holtában a hiedelem szerint. Egy római korból való papirusz a Marhacomb-csillagzatot 
úgy mutatja be, mint buzogányt, óriás marhacsontot a napisten kezében. 

A Kalevalában is összekapcsolódik a medve, a Göncöl és a Nap: 


„Erdei öreg ott született, 
ott nőtt fel a mézes markú 

holdnak hátán, napnak partján, 
Göncölszekérnek derekán, ... " 
(46. ének: 357—360) 


Más finnugor népek a Göncölt nem medvének, hanem jávorszarvasnak nézik, mely 
elrabolja a Napot, ami a , naphalállal" egyenértékű motívum. Így aztán értelmet nyer az a 
szófejtő kísérlet, mely Göncöl szavunkat a török gün, kün, , Nap?" szóval hozza 
kapcsolatba (KABAY 1993:96). 

A 7 csillag , Szekér" típusú elnevezései a nevek mondai, mitikus hátterének, és ma 
is használatos arab neveiknek ismeretében halottas járműre, halotti menetre 
vonatkoztathatók. A koporsó (a Göncöl négyszöge) mitikus személy tetemét rejti: 
, Göncölét", a morgó nevű Arthur királyét (lásd a csillagzat Arthur király szekere nevét), 
Szent Lászlóét (Szent László szekere), Illését (Illés szekere), Szent Péterét (Szent Péter 
szekere). Az obi-ugorok viszont a halott medveistent vagy a halott Napot hordozó szánnak 
képzelték (8. rajz), a sziú indiánok és az arabok temetési menetet látnak benne. 
Meséinkben is szerepel ez a szellemszekér. Király teljesíthetetlennek látszó feladatot szab 
bognárjának: készítsen egy magától szaladó vasas szekeret (a legenda szerint Szent László 
tetemét ilyen szekér vitte Váradra). Egy róka, akinek segít, megcsinálja helyette a 
szekeret, az a királlyal a pokolba szalad (4 hasznavehetetlen bognár). 

A róka alakjában napállat surrant a képbe. A segítő halott szellem vagy medve 
szerepkörét a mesékben gyakran róka tölti be. A vak király című mese legkisebb királyfia 
válaszúton rókával találkozik. (A Tűzmadárbeli ezüstmedve helyett). A róka 7 szál szőrt 
ad neki a farkából, azzal, hogy ha a szükség úgy hozza, szakítson el egyet-egyet, ő 
megjelenik, hogy segítsen. Sánta róka segíti a hajnalkötöző királyfit, róka koma 
Borsszemvitézt, kis róka a mostohafiút (A hajnalkötöző királyfi, Borsszemvitéz és Szép 
Júlia..., A mostoha és az édes gyermek). A napállat róka persze nem azonos a holdállat 
medvével, csillagalakjában azonban a Medve csillagzat része. (Zavart kelthet, hogy a 
medve holdállat és a halott nap szelleme is lehet. Ennek oka az, hogy a Holdat az 
eltávozott, éjszakai Nap másának, helyettesének is tekintették.) A Göncölszekérnek van 
egy halovány, ám a csillagmondákban főszerepet játszó apró csillaga, a , szekér rúdján" 
ülő Alcor (9. rajz). Ezt a csillagot az ókori katalógusok , Róka"-csillagnak nevezik. Az 
Alcor — magyar népi neve Kisbérös, Ostoros — a mesék nagy erejű, pöttöm hőseinek a 
csillaglelkét testesítheti meg. Az apró termet naphérószi sajátság a mesékben (l. alább), 
ugyanakkor magzati létre, meg nem születettségre, vagyis , lelkiállapotra" utaló jel, s 
elterjedt képzet szerint a lélek halála után és újjászületése előtt csillagban lakozik. A 
néphit szerint a haladó lélek vándorlása akkor ér véget, amikor az ember életcsillaga lefut 
az égről. A Nap esetében ez remény szerint nem következik be, az ő csillaglelkének az 
idők végtelenjéig kell világítania az éjben. Ilyen naplelket vélek fölfedezni a soha le nem 
nyugvó, , halhatatlan? Alcort megszemélyesítő Babszem Jankóban, Borsszemvitézben, 
Hüvej-piciben, Medve Jankóban. Bár Jankónk akkorka csupán, mint egy babszem, a 
vassal megrakott szekeret egy mozdulattal kirántja a sárból a rúdjánál fogva (a vasas 
szekér a Göncöl, rúdján az Alcor persze Babszem Jankó). Borsszemvitézt róka komája 
segíti (a hős itt a naphérósz maga, lelke — „hálás halott”-ja — a rókája). Ami Hüvej-picit 
illeti, az angol az Alcort Tom Thumbnak, „Hüvelyk Matyi”-nak nevezi. Medve Jankó 
, vezetékneve" az általa lakott csillagképre utal (Hüvej-pici, Medve Jankó c. mesék). A 
mesebeli Hüvelyk Matyi az égi Kisbéröshöz, Ostoroshoz hasonlóan fogatot is terelget. A 
Babszem Jankó típusú mesék visszatérő mozzanata, hogy az apró termetű hős talál egy 
ilyen-olyan hatökrös szekeret béressel. Az egyik ökör fülébe bújik, s a fogatot onnét 
igazgatja. A hat ökör és a béres a Göncöl csillagait testesítik meg, vesd össze a csillagzat 

arab, hindu , Hét ökör" nevével. Egyiptomban a Göncöl csillagait 7 bikafejű isten 
jelképezte, ami visszavezethető a Marhacomb névre. 


8. rajz 


Ha már ismét a Marhacombnál tartunk: a mesebeli apróságok roppant méretű és 
súlyú buzogányukról nevezetesek, amit rendszerint a sárból kirántott szekér rakományából 
csináltatnak. (4 buzogányos gyermek, Babszem Jankó). Hőseink és fegyverük közt akkora 
a méretkülönbség, mint az Alcor és a Göncöl, a Hórusz-Nap és a kezében szorongatott 
Marhacomb között. A buzogány nyele megfelel a szekérrúdnak, s épp az Alcor keze 
ügyébe esik. A szekéren (szánon) ülő, buzogányt markolászó naplélekcsillag azonos 
azzal, mely az evenkik naprabló Göncöl-jávorszarvasának a lapátján ragyog; az evenkik a 
szekérrudat képzelték szarvasagancslapátnak. 

Találkozunk más csillagképekkel is a mesékben. Így, mint láttuk, a Farkas 
csillagképpel, a Tündér Ilona, Vasfejű farkas típusú mesékben. A Farkas a túlvilágra nyíló 
egyik tejútszorost őrzi, de a másik körül is ebek vicsorognak (a Kis Kutya és a Nagy 
Kutya csillagkép), és van egy harmadik átjáró is, épp az imént esett szó róla, a Medve 
csillagzatok tájékán. A Ptolemaiosz-kori híres denderai zodiákuson azt is egy Farkas 
csillagkép vigyázza; mégpedig a Marhacomb mellett látható Up-uaut farkas, az , Utak 
megnyitója", lába közt a túlvilági utat megnyitó rögtörő kapával (Véletlen egybeesés vagy 
sem, az obi-ugorok hite szerint a másvilágon van egy ház, ajtaját, mely a Sarkcsillag 
tájékán található, medve és farkas őrzi.) 


98 


9. rajz 


Vagy itt van a Serleg csillagképnek (a mitikus Pandora szelencéjének) egyik 
mesebeli mása török meséből. Szultánfi táltoslova tanácsára egy bolt 7. szobájában 
rozsdás vásárol. Felnyitja a pikszist, abból kiugrik 12 Igaz, akik minden parancsát 
teljesítik (vö. az Aladdin típusú mesék csodalámpásával). 

Sok mesén suhan át a Hattyú csillagkép is, hiedelmi funkcióinak megfelelő 
szerepben. Hattyú (vagy más madár) szárnyán repül a Tündérúton (Tejúton) a hősnő a 
Hattyúnő, Tündér Ilona típusú mesékben. Hattyúk repítik Virágfi Jánost az üveghegy 
tetejére (4z átkozott ruca). Bujdosó leány hattyú farkába kapaszkodva jut fel „egy nagy 
hegy" tetejére (A hét holló). Az ég hegyének tejúthasadékos része ez, ahol a Hattyú 
csillagkép is látható az égen. A hattyú-Zeusz és Léda tejútistennő nászának mesei 
párhuzama: király a leányának zenélő aranydarut csináltat. Ebbe egy katona belebújik, így 
jut be a leányhoz, akinek fia születik tőle, akit el is neveznek Daru Jánosnak (Daru János. 
A daru az uráli tejútmítoszokban ugyanazt a szerepet játssza, mint a hattyú és a lúd). 

A Nap és a Hold csillaglélekpárjaként főszerepet játszik a mesékben az Ikrek 
kettős csillaga is. A mitikus Ikrek (Castor és Pollux) Léda tojásából keltek ki, aminek 
emlékére a fejük búbján tojáshéjsapkát viseltek (70. rajz). A napos, holdas jelű, mesebeli 
aranyhajú ikrek aranytojásból kelnek ki (4 mosolygó alma), s a Hold anyja sapkákat is 
csinál nekik (A két aranyhajú gyermek). Egy gonosz banya csecsemőkorukban megfojtja, 
majd kapufélfa alatta elássa őket, s a gyermekágyba helyettük két kopókölyköt tesz. 
Közben a kapuban két aranygyümölcsfa nő (Megölt aranyhajú ikrek típus keretében). A 
kapufélfák és az aranygyümölcsfák az Ikrek-beli égi kapu félfáit jelképezik, melyeket az 
ábrázolásokon is gyakran két élő fa szimbolizál. Maga az Ikrek csillagkép és a jele is 
kaput, kapufélfakettőst formáz (??), s ott van a szomszédságában a két kopókölyök is a 
Kis és Nagy Kutya csillagzat képében. 


, Napszámok" — naptári utalások 


99 


Hogy a mesei cselekménynek köze van a napjáráshoz, annak legmeggyőzőbb 
bizonyítékai a mesei számok (1, 2, 3, 4, 7, 12, 24, 30, 40, 99, 300, 365, és 366), melyek 
kivétel nélkül a naptári és a kozmikus rend számai. 

Az egyes. Visszatérő mesei motívum, hogy a hősnek a rászabott feladatot 1 nap 
alatt kell elvégeznie; reggeltől estig, mire a Nap lemegy. Ez a kikötés csak a Napra, 
naphérószra vonatkozhat, hiszen ő az, aki csak napkeltétől és napnyugtáig , dolgozik". 


10. rajz 


Szegény ember felsőbbrendű lénytől (Krisztustól) napos, holdas homlokú táltos 
ökröket kap, velük sikerül a rászabott emberfeletti teendőket elvégeznie (A két csodás 
ökör). A táltos ökrök nemcsak igavonásban segítik gazdájukat, hanem időhúzásban is. 
Amikor az álnok gróf ólomterjékkel (szaturnuszi fémmel) elaltatja a hőst, és a Nap már 
majdnem lemegy, Virág nevű ökre a Napot keletre hányja. Német mesében bika, román 
mesében tehén viszi, tolja vissza a Napot keletre, hogy a hős a szántást naplementéig 
elvégezhesse (vö. a Hajnalkötöző királyfiról szóló mesék hasonló mozzanatával). A 
napos-holdas homlokú (hold)szarvukon Napot viselő (, taszigáló") bikák, tehenek, ökrök 
ábrázolásai már a korai ókorból (Egyiptomból, Krétáról) ismertek. A motívum a bibliai 
Józsué könyvében is megtalálható: az Úr, hogy Józsué leverhesse Izráel ellenségeit, 
megállítja a Napot és a Holdat a csatázók felett. (Józs 10, 12—13.Istent az ószövetségi 
zsidók is tisztelték bika, , aranyborjú" képében. 2Kir 12, 28.) 

Kettes. A mesei világképben a nappal és éj, nyár és tél dualizmusát fejezi ki; , égi 
testben" megszemélyesítve aranyhajú Nap és Hold ikrekként (arra nézve, hogy a mesebeli 
Hold nemcsak ezüst, hanem arany is lehet; egy nyugati szláv mesében az elrabolt 
égitestek sorában arany Nap, arany Hold, arany Csillag szerepel). 

Fiúikrek a Két egyforma testvér, Aranyhajú ikrek, Amicus és Amelius típusú mesék 
hősei. , Napfivér és holdnővér” szerepel a Jancsi és Juliska, Őztestvér típusú meséiben. 

Olykor , csak" barátok, harcostársak: a Két vitéz jóbarát, Két hű barát, Csonka és sánta 
pajtás mesékben, mindazonáltal „szépségre, nagyságra" hasonlók, akárcsak a Nap és a 
telihold. 

Hármas. Az egyik leggyakoribb mesei szám (3 világ, 3 próbatétel, 3 fejű sárkány 
stb.). Naptári értelmű, ha a hősi szerepkört hármas tölti be (s az ellenségét szintén). 

Egy nap viszonylatában a 3 világos napszak (reggel, dél, este) urát, a kelő, delelő 
és lenyugvó Napot személyesítik meg e hármasok, csakúgy, mint Egyiptom napistenei: 
Heper, Ré és Atum, éves viszonylatban a 3 világos", azaz termékeny évszak (tavasz, nyár, 
ősz), térben, égtájak szerint pedig a kelet, dél, nyugat gazdái ők. Ilyen hőshármasok 
szerepelnek a Fehérlófia, Hajnalkötöző királyfi, Három művésztestvér típusú mesékben: 

Szegény asszony az erdőben megbámul egy lófejet, és teherbe esik. 3 ikerfiút szül, 
akiket tehetségük okán Kőmorzsálónak, Fahorgasítónak és Erőn túl valónak neve el (Erőn 
túl való). E nevek jelentését illetően gondoljunk a napmeleg sziklarepesztő, faszikkasztó 
erejére, átvitt értelemben a látóhatár hegyei közül kelő, illetve a fák koronáját súrolva 
delelő Napra, hogy más, a tejútvilágfával, tejút-sziklahasadékkal kapcsolatos mítoszi 
jelentéstartományokat ne is említsek. 

„Éjszakok” szerint kapják nevüket a Hajnalkötöző...-mesék hősei (Este, Éjfél, 
Hajnal). E nevek a reggel, délben, este éjszakai tükörképei, ami érthető, hiszen 3 hősünk 
az alvilágban jár, ahol minden fordítva van, ahol éjfélkor delel a Nap. Donát királyfi a 
, mágneshegyeken" (a mitológia Szümplegádjain) túli erdőben bolyong. Egyszer csak 
elébe gurul , valami", ami olyan, mint egy 10 akós hordó (a napkorong metaforája). A 
királyfi le akarja lőni; a , valami" kéri, hogy ne bántsa, s bemutatkozik, hogy ő az Éjfél 
(Donát). 

Égtájak szerint osztja el a Fatörő, Hegyhengergető, Vasgyúró című mese főhőse a 
(nap)almába zárt várakat testvérei és maga közt:,,...fogta a rézalmát, úgy elhajította kelet 
felé, hogy azután egy hónapig mindég utaztak, mire megtalá(l)ták, oda kellett menni a 
Hegyhengergetőnek lakni. 

A középső almát, másikat meg eldobta nyugat felé. Az (Vasgyúró) meg két 
hónapot utazott, mire odaért, hogy ott tudjon lakni. 

A harmadikat pedig odavágta az udvarba(n) a fő(Ddhöz. Királykastély helyött 
arany kastély lett, aranykacsalábon forgó vár lett belüle.” 

A másik hármas felosztás a 3 legfontosabb planétára, a Napra, Holdra, Vénuszra 
vagy a hold-, nap- és a csillagos szférára vonatkozik. Az Égigérő fa típusú mesékben a 
világfa felső 3 elágazása e szférákat jelképezi. A fára felmászó cigánypurdé a fán előbb 
Szél, majd Hold, végül Nap anyjával találkozik (4 magas fa gyümölcse). Egy másik fára 
mászó hős útjában előbb ezüst-, majd arany-, végül gyémántvárra lel. 

A mesékben a kétféle hármas tagolás keveredik; például a Vénusz fémje, a réz a 3 
napfivér leggyengébbikének az attribútuma, a Hold fémje, az ezüst pedig a középsőé lehet 
(mint a rézalma Hegyhengergetőé, ezüstalma Vasgyúróé az idézett mesében). Ez a 
keveredés az ábrázoló népművészetre is jellemző. Nehéz eldönteni, hogy a népművészet 
rozettás, virágos égitest-ábrázolásai a Nap, Hold, Csillag elnövényesített képmásai, vagy 
pedig , folyamatábrák", azaz a feslő, kinyílt és hervadóban lévő virágok a Nap egynapos 
virágzását jelképezik-e (11., 12. rajz). Szerintem a kétféle értelmezés megfér egymással, 
hisz a , mitologikából" ez következik. A Nap, Hold, Csillag együttese a Nap különböző 
állásait is kifejezi az égitestek , csúcsideje" szerint; a Nap a nappalt (delelő Nap), a Hold 
az estét (lenyugvó Nap), Csillag a hajnalt (kelő Nap). 

Említést érdemel, hogy az ókorban használatos , veneroluniszoláris" naptárban is 
főszerepet játszott a 3-as szám. Ez a naptár 3 égitest: a Nap, a Hold és a Vénusz járását 
egyeztette, annak fölismerése nyomán, hogy 8 napév kereken 13 vénuszévvel egyenlő, és 
ennyi idő elteltével a napév és a holdév közti eltolódás is korrigálható három 30 napos 
hónap betoldásával. A Nap, Hold, Csillag gyakori együtt szereplése meséinkben arra vall, 
hogy eleink is e 3 égitest mozgására építhették kalendáriumukat. 

A tündérmesék visszatérő motívuma, hogy az (alvilági) boszorkány adományaiért 
cserébe a hősnek 3 napig kell szolgálnia. , Szegődj el hozzám egy esztendőre,” — mondja 
neki a banya — „nálam egy esztendő 3 nap." A mozzanat a mese időkörén a tavaszpontot, 
a hajdani évkezdetet megelőző esemény, és arra vezethető vissza, hogy a napistenek 
tavaszi feltámadásuk előtt 3 napot töltenek az alvilágban, a pokol tornácán, a , mélység 
vizeit" megtestesítő tengeri szörnyanya gyomrában. (Annyi időt, amennyit a Hold 
újulásakor távol van.) A legismertebb Héraklész, Marduk, Jónás és Jézus példája. 

Négyes. Ahogy a napszakok hármasa az éjféllel, az évszakok a téllel és az égtájak 
az északkal, úgy a mesei hármasok is olykor négyessé egészülnek ki. A Fehérlófia-mesék 
hősszerepét egyszer hárman, másszor négyen játsszák. Hasonlóképpen, a Három 
művésztestvérhez is hozzácsapódhat egy negyedik (Négy művésztestvér típuscím alatt). 
Figyelemre méltó , aktualitást" kölcsönöz e témának, hogy a fizika a kozmoszt működtető 
erőket hol hármasként, hol négyesként különbözteti meg. (A fizikusok négyesfogata: 
gravitáció, részecskesugárzás, elektromágnesesség, magfúzió.) 

Hetes. A Nap szent számát közmondásosan mesei számként tartjuk nyilván (7 
testvér, 7 fejű sárkány, 7 elnyúzott vasbocskor, Hetet egy csapásra stb.). 

Hajnalkötöző 7 napon át keres tüzet, hetedik nap találja meg, ekkor Hajnalt eloldja, 
mire megvirrad (Pengő). Három jelképes aktus, de a jelentésük ugyanaz; a tűz föllelése, 
Hajnal eloldása és a hetedik napi virradat a Nap napjára utal, vasárnapra, amely napon 
Isten azt mondta: , Legyen világosság!" 

A napok, köztük a vasárnap, mint a 7 planéta képviselői meg is személyesülhetnek 
a mesékben. Egy román mesében , Szent Vasárnap" csinálja a világosságot. Ad a hősnek 
egy ládát, amiben a hajnali harmatból lett szép Rora fekszik, de figyelmezteti, hogy hazáig 
a ládát ki ne nyissa. Hősünk persze kinyitja a ládát, mire a világ egyszeribe kivilágosodik, 
amitől a leány 3 szemű szellemőre felriad, és a szerelmesek nyomába ered (A szép 
Roráról). 


y H Wa 
Minan O A 
Aez? VUOTENA 


12. rajz 


Magyar mesében: Duna nevű hőst a hét napjai segítik, főképp Vasárnap; fölaprított 
testének darabjait Vasárnap ragasztja össze; a hős feltámad, és 7-szer szebb lesz, mint 
azelőtt volt (Duna, Isten keresztfia). Szerelmét kereső leány a napok szellemeinél, Szent 
Hétfőnél, Szent Keddnél és Szent Vasárnapnál érdeklődik (Disznófickó). Délszláv és 
román variánsokban Szent Hétfő, Szent Szerda, Szent Csütörtök, Szent Péntek és Szent 
Vasárnap igazítják útba. Hogy bizonyos napok miért maradnak ki, azt csak sejteni lehet. 
Tény, hogy a kedd és a szombat szerencsétlen napnak számított (a keddnek Mars, a , kis 
szerencsétlenség" bolygója, a szombatnak Szaturnusz, a , nagy szerencsétlenség" planétája 
volt ura és névadója). Æ mostohaleány és az édesleány típus román meséjének hősnőit 7 
napra 7 tündér fogadja szolgálatba 7 szobás házába. A tündéreket a napok szerint hívják. 
A hetedik szobába, mely tele van arannyal — ez Szent Vasárnapé —, a szolgálóknak tilos 
belépnie. A férfi-Vasorrúbába típusú mesék egy román változatában a Nap, Hold, Szél 

anyja adományozói szerepét Szent Vasárnap, Szent Szerda és Szent Péntek tölti be. (A 
megfeleltetés nem pontos, lévén Szerda a Merkúr napja, helyette Hétfőnek kellene a 
mesében szerepelnie.) Az antik túlvilághit szerint a lélek a túlvilágra vezető Tejútra csak 
planétáról planétára haladva juthat el, s ezen űrközi állomásokon le kell adnia azokat az 
adományokat, amelyeket egykor, Földre jövetelekor e planétáktól , egy életre szólóan" 
kapott. 

Tizenkettes szám. Talán a leggyakrabban szereplő mesei szám. 

Fából-faragott Péter táltos ökreit 12 öl fa parazsával eteti meg; az egyik ökör 
napkeletre, a másik napnyugatra fut (Fából-faragott Péter). A pöttöm fanyűvő 12 mázsás 
buzogányával az 5, 7, 12 fejű sárkányokat megölt; a király 12 ökréhez béresnek áll, azokat 
12 bivaly bőréből font ostorral hajtja; vállán 12 zsák korpával az ördögök malmához 
megy, majd a pokolba 12 zsák arany adóért (Hüvej-pici). A mesebeli várost tengeren járó, 
12 sor fogú leány pusztítja (Vérojtó, Kalapfojtó). Király 12 leánya közül 11 minden éjjel 6 
pár, azaz 12 cipőt táncol szét 12 tündérfi karján, egy hegyben lévő pompás szobában (4 
láthatatlan juhász). Öregasszonynak 12 emberevő fia Szél, Hold, Nap, Argilus és más 
hasonló mesés névre hallgat (A mostohaleány). 

A mesékben gyakran 12 testvér szerepel, akik közül a legkisebbik játssza el a hős 
szerepét (pl. az Aranyhajú leány típusú mesékben). A testvérek a 12 hónap, állatövi jegy 
, Napját" személyesítik meg, mint a görög mitológiában a többnyire , planétatestű" 
olümposzi istenek, vagy a bibliai pátriárkák. A Bibliával való kapcsolat kimutatható, 
hiszen ezek a mesék József és testvéreinek történetét másolják. Például: szegény ember 
fiát 11 bátyja útközben megcsonkítja, szemét kiszúrja, száraz kútba dobja (A szegény 
ember tizenkét fia). 

A 12-es szám a mesei kozmosz térbeli tagoltságára is utal. Magát az eget jelképezi 
a 12 emeletes kastély (4 három fiú); a vár, aminek 12 kapuja van (A zöld-szakállú király); 
a palota, kunyhó, amiben 12 szoba van (l. a mennyei Jeruzsálem 12 drágakő alapú, 12 
kapujú városát, a kapukon 12 angyallal és a 12 törzs nevével: Jel 21, 19—21). Éves 
viszonylatban a 12 szobás épület ugyanazt jelenti, mint a hét viszonylatában a 7 szobás. 
Boszorkány a hősnőt megfogadja szolgálónak kakaslábon forgó rézvárába, a 12 szoba 
kulcsát odaadja, de megtiltja, hogy a leány a 12. szobába lépjen. A hősnő a tilalmat 
megszegi, a 12. szobában aranykincset talál, amihez hozzányúl, mire a keze 
bearanyozódik (A mostoha leány és az édes leány). 

A mesék egy részében nem 12, hanem 13 szoba szerepel, és a 13. hoz a hősre 
balszerencsét. (A rosszlelkű anya és leány bűnhődése), aminek kulcsa a 13-as számhoz 
fűződő balhitben keresendő. A 12 pátriárka mellett szerencsétlen húguk, Dina, a 12 
apostol mellett pedig Jézus volt az áldozatul eső , létszámfeletti" tizenharmadik. 
Héraklész, aki végigdolgozza az Állatövet, nem kap ülőhelyet a jegyekre (hónapokra) 
vigyázó 12 olümposzi között, lévén ő a Nap, a tizenharmadik. Halandó felének árnya az 
alvilágban riogatja az elhunytak lelkeit, halhatatlan része a mennyország kapusaként a 
Tejút és az Állatöv kereszteződésében őrködik. A , létszámfeletti" naphérószról szól 4 
cigány az égben és a pokolban című mese. Hősének 12 gyermeke lesz, mire megrémül, 
mert nem akar tizenharmadmagával lenni, és felkiált, hogy inkább a pokolba is elmenne. 
Az ördög nyomban elviszi. Egy Hófehérke-mesevariáns , naphéróinája" 12 zsivány közt él 
tizenharmadikként (A világ szép asszonya). A Rablóvőlegény-típus meséiben a hősnő 
kénytelen-kelletlen rablóvezérhez megy feleségül, aki tizenkettedmagával , duhajkodik" 
arrafelé, amerre , ragyog az út" (vagy is a Tejút felé). 

A mesei kozmosz idő- és térbeli számosságait fejezi ki a sárkányok fejeinek a 
száma is, akár 3, 7 és 12, akár 4, 5, 6 és 9 meg 24 fejű sárkányokról legyen szó. Maradva a 
12-nél: a Vízi Péter és Vízi Pál című mese egyik ikerhőse, Péter egy városba ér, melynek 
kútjába 24 éve egy sárkány tojást tojt, abból egy 12 fejű sárkány kelt ki, aki csak úgy ad 

vizet, ha minden évben egy ifjú leányt adnak neki. Péter a sárkányt megöli, mégpedig úgy, 
ahogy naphérószhoz illik; a sárkány tátott szájába ugrik, és kardjával utat vág 
„feketegalamb-lelkéhez”. A sárkány levágott fejeiben egy-egy aranyalmát talál, ezeket 
magához veszi. A 12 aranyalma birtoklása a 12 részre tagolt világ feletti uralmat 
jelképezi. Hogy milyen almákról is van szó, megtudhatjuk a Jelenések könyvéből: , És 
megmutatá nékem az élet vizének tiszta folyóját, a mely ragyogó vala, mint a kristály, az 
istennek és a Báránynak királyi székéből jövén ki az ő útczájának közepén. És a 
folyóvízen innen és túl életnek fája vala, mely tizenkét gyümölcsöt terem vala, minden 
hónapban meghozván gyümölcsét; . . . " (22,1—2). 

Kereskedőfi 12 gálya pénzzel üzleti útra megy. Idegen földön király elé jut, aki azt 
mondja neki: ha annyi pénze van, amennyit az ő óriása nem bír el, élete és pénze 
megmarad, ellenkező esetben mindent elveszít. A király óriása a 24 bivaly bőréből varrt 
pénzeszsák súlya alatt összerogy. (A hűséges princeszné). A 12 gályányi arannyal 
megtöltött 24 bőrből varrt zsák az óriás nyakában a világ 12 cikkelyű, 24 óra alatt 
körbeforduló gömbjét jelképezi, amit Atlasz hordoz a vállán. 

Épp csak megemlítem, hogy a 12-es és a 7-es szám együtt , működik" a nap és a 
holdjárás egyeztetésében. Az ókori kínaiak, majd a babiloniak, végül a görögök egy olyan 
luniszoláris naptárt használtak, mely azon alapult, hogy rájöttek: 235 holdhónap kereken 
19 napévvel egyenlő. E naptár korrekcióját menet közben végezték el úgy, hogy a 
cikluson belül arányosan elosztva 12 hónapos éveket 13 hónaposokkal váltogattak. Az 
előbbiből 7, az utóbbiból 72 esik egy 19 éves ciklusba. Ilyen rendszerű a zsinagógai 
naptár is, amit a zsidók a babiloniaktól vettek át, és amit mai napig használnak. 

24-es szám. E szám gyakori mesei előfordulása azt jelenti, hogy a mesei naptár 
nemcsak az évet, hónapot, hetet és a napot, hanem az órát is számon tartja. Példa 
általánosságban az órák mérésére: királyné minden órában „más színben változik” (A 
színváltozó királyné). 

A mesebeli órák nem egyformák, s egy naphérósznak valóban nem mindegy, hány 
az óra; számára nyilván az éjfél a legkedvezőtlenebb, dél pedig a legkedvezőbb időpont. 

Elátkozott királyleány forgó várába, mely láncon csüng a csillagokról, és oldalából 
éles beretvák állnak ki, csak délben lehet bemenni, amikor megáll, és a vízből, mely a hős 
útját állja, egy várhoz vezető híd emelkedik ki (A két árva királyfi). Ifjúszépárgyirus 
Világszépasszonya várába csak déli 12 órakor mehet be, amikor a kaput őrző vadállatok 
alszanak (Kolondziás király). Délben alszik a nőrabló „arasznyi ember” (Pengő), a 
csodálatos fákat (az arany-, ezüst- és rézalmát termőt, a csodás szőlőtőt, a muzsikáló fát) 
délben lehet elhozni az ördöngös várból, a 12 fejű sárkány erdejéből, amikor őreik: a 12 
tündér, a sárkány alszanak (Donát, A csodás szőlőtő, Jankovics). Görög mesében egy hegy 
minden délben megnyílik, s a hasadékból élet vize buggyan fel. Egy ifjúnak vén banya 24 
lóvá tett leányát déli 12-kor kell megfejnie, és a tejükben megfürödnie. Ekkor ugyanis a 
Nap melege féken tartja a kancákat, a Hold és a Szél kiszívja a tejből a forróságot, ő pedig 
benne megfürödve 7-szer szebb lesz (A három fiú). , Gyémántkisasszony" déli 12 órára 
beszél meg találkát Virágfi Jánossal (Átkozott ruca). Kondáshoz délben repül 3 galamb; 
egyikük megrázkódik és szép leánnyá lesz (A Hollóferjős király). Fiú az ördögtől 
megtudja, hogy az a legszerencsésebb óra, amikor az elüti a 12-t (A legszerencsésebb 
óra). 

A délidő nemcsak azért kedvező a hősnek, mert , szerencsecsillaga", a Nap épp 
ekkor delel, hanem azért is, mert ellensége ilyenkor pihen. Ez a kép is az ókori csillaghitre 
megy vissza. Szaturnusz, a Nap ellensége Mezopotámiában Ninib néven a déli égtáj 
planétaistene volt, továbbá a déli pihenőé és a téli napfordulóé, amikor a Nap a 
legdélebben kél. 

Ezért mondhatja egy mesében az ördög (a Szaturnusz képviseletében), hogy a 
legszerencsésebb óra az, amelyben karácsony reggelére virradóan Jézus megszületett 
(Aranyhajú ördög-típus keretében). 

Az éjfél szerencsétlen voltára nézve: elátkozott várban éjjelente ördögök 
tanyáznak. A várba nappal bárki beléphet, éjjel azonban az ördögök széttépik a vakmerőt 
(A félelemkereső). Kastélyban éjfélkor 12 tűzokádó ördög a hőst körülveszi. Nem riad 
meg tőlük, t bűvös zsákba hajtja őket, s a fejüket sótörővel veri. Az ördögök a kastély 4 
szegletében őrzött aranyat, ezüstöt, rezet előadják, és megesküsznek, hogy nem jönnek 
többé vissza (Pipa Misó). A mese világképi utalásai: a körben álló 12 ördög, a kastély 
(világ) 4 sarkában kincs (arany, ezüst, réz és só); zsák, mely a gonosz erőket magába zárja 
(vö. a bibliai teremtéstörténet rokon elemével: , Kicsoda kötötte a vizet az ő köntösébe?" 
Péld 30, 4; 1. még Jób 38,8—9). 

Erdei ház ajtaján éjféltájban medve dörömböl:,,Tányírtalpam, lombosfarkam! Szép 
szeretőm, nyisd ki az ajtót!" A benn rejtező két nagyobbik leányt széjjeltépi (A szegény 
lyány meg a fia). Királyfi az életvize kastélyában csak éjfélig maradhat, akkor a kastélyt 
őrző 7 óriás fölébred és széjjeltépi (Ki hogy vet, úgy arat). Hal pikkelyéből aranyalmafa 
nő, mely éjjel virágzik, éjfélig megérik, a termését a tündérek még virradat előtt elhordják 
(A háromágú tölgyfa tündére). A mesebeli kertek dézsmálói mindig éjjel járnak. 

40-es szám. Naptári jelentőségéről a Jelképkalendárium c. könyvemben írtam 
részletesem. Itt csak annyit, hogy a bibliai mintájú , negyvenes napok" időjárásjelző napok 
voltak elsősorban. A várva várt csapadékra nézve jósoltak ezeken a napokon, lásd ama 
közismert meteorológiai babonát:, Ha Medárdkor esik, számíthatsz még 40 esős napra." 
Már a Biblia is esőre vonatkozóan említi először a 40 napot: , És esék eső a földre 
negyven nap és negyven éjjel..." (Ter 7, 12). 

Ennek a számítási gyakorlatnak többféle csillagászati oka lehet. Parasztőseink 
fölismerték például, hogy az ekliptika mentén lévő csillagok mintegy 40 napra tűnnek el 
az arra járó Nap fényében. Ez a jelenség csillagóraként működik; a parasztok munkájukat 
az eltűnt csillagok újbóli megjelenéséhez (heliakus fölkeléséhez) igazították. Két mesei 
példa: 

A Mirkó királyfi című mesében Kutyafejű 40 mázsás buzogányát 40 mérföldről 
dobja haza. Ahová esik, ott a földből forrás fakad. A Donát című mesében a hős gonosz 
anyját egy 40 akós kád elé térdepelteti, bünhődésül tele kell sírnia. 

A 40 az egyik példában megtett utat, a másikban időtartamot jelez, de mindkét 
példában a mozzanat eredményeként megindulnak a vizek. A , kutyafejű" Egyiptomban 
éppúgy alvilági alak volt, mint a mesében: ő volt Anúbisz, a holtak mérlegelője, s az 
áradást jelző Sirius csillagképének, a Nagy Kutya csillagzatnak egyik megszemélyesítője. 
A keresztény mitológiában Szent Kristófnak van kutyafeje — az ő legendájában a 40-es 
szám szintén szerepel —; Szent Kristóf, aki kitépett fára támaszkodva (vö. a mesebeli 
buzogánnyal) jár s kel az égi vizeken, a Nagy Kutyával szomszédos, , vízfakasztó"? Orion 
csillagképnek volt a megszemélyesítője. (Orion mint Ozirisz megtestesítője magát a 
kiáradó Nílust jelezte. A , kutyafej" a precesszió következtében vándorolt a Nagy Kutya 
nyakáról Orionéra, a vízfakasztó , stafétabot" pedig amannak a kezéből az övébe.) E 
megfelelés alapján felteszem, hogy a mesebeli 40-es szám is kapcsolatban áll az esőjósló 
negyvenes napokkal. Ennek értelmében a gonosz anya könnyei is az égi áldást 
szimbolizálják. 

99-es szám. Az ókori civilizációk fontos időszámítási egysége volt a már említett 8 
éves ciklus, mely a mesei , hármas": a Nap, a Hold és a Vénusz járását egyeztette (8 nap 
év= 99 holdhónap = 13 vénuszév). A 99-es szám időhatár jelzéseként gyakran felbukkan a 
mesékben: Tündérszép Ilona 99 kulcsot ad a férjének azzal, hogy a századik szobába be 
ne menjen (Állatsógorok). Kiskondás vén banyához áll szolgálatba. A banya udvarán 99 

fej szárad karón; a kondásé lenne a századik, ha a próbákat nem tudná teljesíteni (4 
Hollóferjős király). A motívum 300-as és 365-ös variánsait lásd alább. 

300-as szám. Az ősi naptárakban az év 10 hónapos (305-306 napos) termékeny 
periódusát külön számon tartották, erre utalhat e kerekített szám, mely időtartam 
(kozmikus távolság) jelölőjeként csak a mondákban és a mesékben maradt fenn. 

Medve János egy 300 öles láncon, 306 akós kádban ereszkedik le az alvilágba 
(Medve Jankó). Hajnalka a királytól, aki neki ígéri elrabolt leányát, egy 300 mázsa vasból 
kovácsolt vasmacskát és 366 mázsás vasláncot kér. Hajnalka a láncra akasztott 
vasmacskát a mutatóujján megpörgeti és az Óperenciás-tengeren túlra, az égbe dobja. A 
fennakadt láncon felkapaszkodik (Hajnalka). Király 3 leánya minden éjjel 300 pár cipőt 
szaggat szét (A táncolni járó királykisasszonyok). Halászfiú 3 ördöggel találkozik a pokol 
tornácán, akik örökségükön, többek közt egy 300 mérföldet lépő bocskoron marakodnak 
(Halászmese). Ördögnél szolgáló királyfitól gazdája 3 feladat elvégzését követeli. Ezek 
közül a második: égig érő szikla helyén reggelre 300 boglya széna legyen felszárítva és 
begyűjtve, s 300 csorda ökör térdig heverjen a fűben (Az ördög leánya). Rudolf királyfi 
Világszépasszonyát keresve , alsó Indiá"-ban, egy 300 éves számadó juhász szolgálatában 
várja, hogy a , határnap", a találka ideje elérkezzék (A testvéri átok). Legkisebb fiúnak 
királyapja kérésére , Vénusz madarát" kell elhoznia. A madarat gazdája hajlandó neki 
adni, amennyiben 3 nap alatt megfogja, ha nem, feje a 300. karóra kerül (A Vénusz 
madara). 

Alvilág, pokol, elkárhozás, halál azért kapcsolódik e számhoz, mert a 
termékenység és növekedés kereken 300 napja a Nap halálával ér véget (a naptár 
fennmaradó 2 hónapját a régi Rómában kifejezetten , holtidőnek" tekintették). 

365-ös szám. Magáért beszél. A 12-es szám helyett szerepel ott, ahol a hónap 
helyett a nap a mértékegység. Mesékben a 365 vagy a 366 határnapot jelez, azt az 
időpontot rendszerint, amikor a szembenálló felek egyikének a hatalma véget ér. Ennek 
csak az éves körforgás viszonylatában van értelme. 

Az örökbefogadott testvérek című mese hőse megissza a sárkány „életbor”-át, az 
elveszti erejét, és a 366. szobában , kipeckelik". Tündér Ilona figyelmezteti Szép Miklóst, 
hogy a 367. szobába (az új évbe) be ne menjen. Távollétében Miklós mégis bemegy, ott 
„kipeckelt” sárkányra lel, akinek kérésére 3 pohár életvizet ad. A sárkány bilincsei 
lehullanak, az éppen hazatérő tündért fölkapja, és sárkányországba repül vele (Szép 
Miklós). Ördöggel háló királyleány meghal, de hullája vámpírként visszajár, és a sírjánál 
őrködő 364 katonát széjjeltépi. Csak a 365. , erős" katona bír vele, aki meg is menti az 
elkárhozástól (Az elkárhozott leány). Mostohafiú királyhoz aratónak áll; 366 zsákos 
földről a búzát 24 óra alatt kell learatnia és kicsépelnie. Ez csak úgy sikerül neki, hogy 
egy rókával jót tesz, s az cserébe segít rajta. (A róka napállat, gabonaszellem.) „Édes”- 
testvére ezt elmulasztja, ezért a királytól 366 botot kap (4 mostoha és az édesgyermek). A 
hős a rengeteg erdőben kunyhóra lel. Egy öregasszony lakja, akinek a fia már 366 embert 
megölt (Megölő Istefán). A mese variánsában a gyilkos háza 365 koponyából van kirakva, 
s csak egy nyílás van rajta; épp akkora, amekkorába még 1 koponya belefér. A gyilkosnak 
az a büntetése, hogy egy keresztúton nőtt fa alatt kell vezekelnie, mely fán 365 alma 
terem. Minden bűne megvallásakor egy alma lehullik, a földön kettéhasad, belőle egyik 
áldozatának galamblelke repül ki, s száll fel az égbe (Meg se született s már el is adott 
halászfiú). Egy harmadik változat (Az öreg Pilinkó) két óriás almát megkülönböztet a 
többitől. A szóban forgó fák éppúgy az , idők vén fái", mint a 12 almás fa a Jelenések 
könyvében. A két óriás gyümölcs a világfa nap- és holdtermése. 

A mesékben gyakori, hogy a hős valamilyen , napjátékban", például kártyacsatában 
marad alul, s ezért kerül bajba. (Hadd emlékeztessek arra, hogy a francia kártya 4 színből 


107 


áll, egy pakliban 52 lap van, egy színsort 13 lap tesz ki, a lapok számértékének összege 
pedig 364 a Jolly Joker nélkül.) 

A hőst két idősebb fivére cserbenhagyja, csárdába térnek, ahol 12 zsivány kártyán 
mindenüket elnyeri (4z örökifjúság vize). „Hamis királykisasszony" feltételül szabja, hogy 
annak lesz a felesége, aki kártyán elnyeri őt (A hamis királykisasszony). 


Mesei tér-idő, mesei kozmosz 

Az olyan , nélkülözhetetlen" mesekezdő fordulatoknak, mint , hol volt, hol nem 
volt”, „a hetedhét országon túl", „az Óperenciás-tengeren, az üveghegyen is túl", „volt 
egyszer egy szegény ember, annak volt egy felesége, meg annyi gyereke, mint a rosta lika 
(mint égen a csillag), csak eggyel több", eredeti célja az volt, hogy a hallgatóság tudja, 
amit most hallani fog, nem itt a földön, ebben vagy abban a faluban esett meg, hanem a 
mintát adó „túlnan”-ban történik. 

A „hol volt, hol nem volt” az örök körforgás jin-jang elvű tömör megfogalmazása. 
A , hetedhét ország" elnevezés a 7 rétegű (7 planétaszférájú), 7 irányban kiterjedő (a 4 
égtáj, valamint a zenit, a közép és a nadír által meghatározott) világunkra vonatkozik. Az 
, Óperenciás-tenger" itt a földön az Enns folyón túli más (nem magyar) világot (ném. ober 
Enns), az égen pedig annak égi mását, a másvilágot jelenti. A csillogó „üveghegy” az 
átlátszó csillagos ég jelképe (vö. az óegyiptomi „fényhegy” metaforával), a szegény 
ember sok gyereke pedig a csillagoké. A hasonlatban szereplő rosta (dob) tulajdonképpen 
maga az ég — számos nép használ Háló, Rosta, Szita csillagzatneveket (főleg a Fiastyúkra, 
mivel sűrűn állnak a lyukai, azaz a csillagai). Altaji népek az eget sátornak képzelik, a 
csillagokat pedig a sátorszövet lyukain áttűző fényeknek. 

És ha szó volt a mese elejéről, legyen szó a végéről is. A mesék olyan 
mondókákkal zárulnak, amelyeknek szintén azt kell tudatosítaniuk a hallgatóságban, hogy 
lélekben az örök körforgás színterein jártak. Ilyen a , dióhéjba (tojáshéjba) keveredtek, és 
a gyémántrétre hemperedtek”, vagy: „boldogan éltek, míg meg nem haltak”, s egy 
rafináltabb: , Lakodalomban vőfély voltam, Duna és Tisza egy zsákba kötve, madzaggal 
megtámasztva. Tökhajsarkantyúmnak uborka-taréjja a zsákot kivágta, a víz a lakodalmat a 
mesével együtt elvitte. Még most is viszi." (Tehén fijú, szép vitéz Jankó.) 

A dióhéj (tojáshéj) a Tejút mentén , felrepedt" égbolt két félgömbjét jelképezi, a 
gyémántrét a tojás , tarka héja", hogy a Kalevalát idézzem, és az archaikus világkép 
legkülső szféráját, a csillagburkot szimbolizálja. „A boldogan éltek, míg meg nem haltak" 
és a másik, úgy nevezett Hazudozós mese-lezáró mondóka az újrakezdésre, a körforgásra 
emlékeztet. A tündérmesék elején a cselekményt , károkozás" mozdítja ki a holtpontról, 
aminek következtében a hős rendszerint meghal, asszonyát pedig elrabolják. A meselezáró 
, hazugság" épp ilyen eseményt mesél el tréfás hangnemben. A lakodalmat, boldog véget 
elmosó áradat (ez a Duna és Tisza éppúgy nem földi víz, ahogy az Óperenciás-tenger sem 
az) az Isten köntöséből alázúduló vízözönt, a Pandóra szelencéjéből kiáradó baj képét 
idézi föl, mely károkozások égi helyét is ismerjük. A Szűz csillagkép cikkelye ez, ahol az 
őszi esőzések idején jár a Nap, s ahol a Serlegből a Vízikígyó bújik elő, hogy a nyáron 
helyreállt Rendet ismét felborítsa. 

A mesei világegyetem paraszthajszálra olyan, mint a mítoszoké. A mesekezdő és 
meselezáró fordulatokból is kitetszik, hogy a mesei szerkezet körkörös, a történés a 
végkifejlett során oda tér vissza, ahonnét elindult. A mesében a körkörösség — az örök 
megújulás — sokféleképpen fogalmazódik meg. Egyik alapformája az elátkozott tündér 
megváltása (az elöregedett, téli Föld tavaszi megújítása, vö. a görög istennők tavaszi 
fiatalító fürdőjével). 

Elátkozott királyleány fekete medvebőrben él. A hős  önfeláldozásának 
köszönhetően előbb vörös, majd világoskék lesz (Az elátkozott királykisasszony), ahogy az 

éjszakában megvirrad, és az ég előbb vörös, majd nappali kék lesz. Más mesében a 
„fekete kisasszony” fokozatosan kifehéredik, ami ugyanazt jelenti, de a tavasz 
közeledtével növekvő fényt is jelképezheti (A huszárkatona meg Fejér Rozália). Halászfiú 
egy kő alól undok varasbékát szabadít ki, a béka szép leánnyá, a kő aranyos várrá változik 
(Békamenyasszony típusú mese). Rózsa királyfit a hetedik havasban 7 óriás megöli. Egy 
leányfejű kígyó föltámasztja, amiért jutalmul hónaljig kifeslik a kígyóbőrből. Rózsa 
másodszor is, harmadszor is meghal az óriásokkal vívott harcban, a kígyóleány mindkét 
ízben föltámasztja, míg végül Rózsa olyan szép lesz, hogy , a Napra lehetett nézni, de reá 
nem", ő pedig teljesen kibújik a bőréből (Rózsa vitéz). A Leányszín Bálint és Gyöngyszem 
Ilona című mese címadó szerelmes párját ellenségeik megölik. A leány Vörös-tengerbe 
dobott teteme aranykígyóvá válik, majd többszöri átváltozás után visszanyeri alakját. (A 
hangsúly a mesékben mindig a , visszán" van. De a vedlő kígyó — különösen pedig a saját 
farkába harapó kígyó — maga is az örök megújulás, körforgás szimbóluma.) 

A hősnő nem mindig válik sárkánnyá, csak megcsúnyul (megöregszik), viszont 
sárkánymagzatot hord a szíve alatt (a telet, sötétséget megtestesítő sárkánnyal való 
közösködés eredményeként). Ettől kell a naphősnek és holdsegítőjének megszabadítania. 
Ördöngös király leányát a segítő kettéhasítja; a leányból kígyó, béka esik ki. Újra 
összeilleszti, a leány , még szebb lesz" (A színeváltozó királyné). A mészároslegény című 
mesében a küret két ördögfattyút segít a világra; a Szegény János című mese hősnőjét a 
denevérkirálytól való terhességétől kell megszabadítani. Az elkárhozott királyleánynak a 
fejét kell levágni, hogy megtisztuljon; 3 fekete varjú repül ki a torkán. A végén ő is 7-szer 
szebb lesz. (Medúza gorgó, akinek Perszeusz vágta le a fejét, szintén a nyaksebén szült.) 

Alvilágból, szó szerint a föld alól térnek vissza a kővé változtatott, majd életre 
varázsolt hősök (pl. a Két egyforma testvér típusú mesékben). A három királyfi című 
mesében kövekből és törpékből lesznek ismét igazi emberek. A törpéket föld alatti 
lényeknek képzelték, az örök körforgás szempontjából kicsinységüknek is van értelme. 
Aki újjászületésére vár a föld méhében, nem közönséges halott, hanem magzat; a 
mesehősök gyakran kicsinyek és viselnek „magzó” nevet. Kőből újjászületni csak az 
égitestek vagy a vegetáció megszemélyesítői tudnak. 

Az ég gömbjét a mese is 3 szeletre osztja a láthatóság, illetve az égitestek 
tartózkodási helye szerint. Felső világa az északi égbolt, ami a fejünk felett van, ahol 
planéta nem jár (a mesehős is csak lélekben képes rá). Ez a világ a soha le nem nyugvó 
csillagoké, a mesebeli gyémántrét, tündérország, az égig érő fa teteje. Középső világában 
a planéták és a felkelő meg lenyugvó csillagok közlekednek. A mesék , földje? ez, az a 
helyszín, ahol hősei élik életüket. Alsó világa pedig a soha fel nem kelő csillagoké, a déli 
égboltnak az a része, ahol planéta szintén nem jár, és ami rejtve marad a szemünk elől, 
hacsak nem utazunk a déli féltekére. A mesében ez a , setét ország", a rengeteg erdő (a 
dzsungel káosza szemben áll a tündérkert rendezettségével), a föld mélye, a , fekete 
tengeren" túli világ. 

Persze a világok tágabban értelmezendők. A felső világ nemcsak az északi 
égboltot, hanem az azon túl elképzelt mennyországot is jelenti; a mesék földje magában 
foglalja a mi Földünk felszínét; az alsó világ pedig minden, ami a látóhatár alá esik, és 
ami a földfelszín alatt van. Így értelemszerűen a Föld túloldala, de a sír is, amibe 
temetkezünk, és a pokol, a sírnak és a déli égboltnak ez az összevont, ördögi 
absztrakciója. Csángó néphitben: , Apám úgy mesélte, hogy alattunk még van egy rend 
világ, hogy mikor a Nap leszentül, akkor nekik van napval." (Pusztina.) A mesebeli 
alvilág nemcsak föld, hanem víz alatti világ is: például fekete tengeri kastély (A két 
királyfi). A testvéri átok című mese megátkozott hőse , alsó Indiába" megy le, ahol este 
10-kor a veres tenger megnyílik, és kilép belőle az elkárhozott Világszépasszonya, aki — 
miután szeretkeznek — visszatér oda ahonnét jött. Ez a víz — az Óperenciás-tenger — nem 

földi, hanem (alsó) égi víz, hiszen a , főd vízen áll, úgy forog a vízen". (Lábnik, Bosnyák 
Sándor gyűjtései.) Az alvilág az ördög és a boszorkány birodalma, a boszorkány , vízen 
túl lévő" háza (Jankó). 


13. rajz 


A túlvilág és a síri világ megfelelésére nézve: eleink régi szokás szerint a lakott 
hely melletti vízen túlra temetkeztek (l. túlvilág szavunkat). Temető és túlvilág mesebeli 
megfelelésére jó példa a Nemtudomka című mese. Aranyhajú hőse magát a , deszkavári 
király" fiának mondja, mivel deszkából készített házban lakik, ami Berze Nagy János 
megalapozott érvelése szerint azt jelenti: meghalt (deszkaház — koporsó). 

A mesékben a tér hármasságát — persze ismét csak mítoszi mintára — a mesebeli 
fauna hármassága is kifejezi. A hőst olyan állatok (királyai) segítik, melyek a 3 világot 

népesítik be (Állatsógorok, Állatoktól kölcsönzött erő típusokban). Madarak (a felső világ 
képviseletében, mint a levegőég lakói; nem véletlen, hogy az Egyenlítő feletti 
csillagképek közt sok a szárnyas lény), négylábúak (a Föld és a középső világ 
képviseletében; ebben az égi övezetben négylábú csillagállat a többség), illetve 
csúszómászók és halak (ilyen sok alsó égi csillagkép). Egy példa: legkisebb fiú 3 
tudományra tesz szert: aranygalambbá, aranynyúllá, aranyhallá képes változni, aminek 
révén megszerzi a , fele királyságot" (az év világos fele fölötti hatalmat). 

A világ gömbjét a mese is szférákra osztja a szabad szemmel látható planéták 
eltérő távolsága és más szempontok, például egy képzelt égi hierarchia szerint, Pince 
gádorjában van egy kőhordó, abban vas-, abban réz-, abban ezüst-, abban arany-, abban 
kristály-, legbelül pedig gyémánthordó, abban van a 7 fejű sárkány életbora (4z 
örökbefogadott testvérek). A 7 egymásba rakott hordó magát a 7 rétegű planetáris 
kozmoszt jelképezi (e hordók többsége azonosíthatóan a planétákhoz társított matériákból 
készült: a követ a Szaturnuszhoz, a vasat a Marshoz, a rezet a Vénuszhoz, az ezüstöt a 
Holdhoz, az aranyat a Naphoz társították). Jancsi kondás akkor ér a világfa tetejére, 
amikor 7 pár bocskort és 7 bivalybőr ruhát elnyűtt (A királykisasszony megszabadítása). A 
mese egy változatában a fa megmászásához 7 év kell. (A kiskondás, 1 év, 1 pár bocskor, 1 
bőrruha szféránként.) Árgyélus királyfi csak úgy juthat be Tündérországba, a legfelső 
csillagszférába, vagy azon túl, ha , karóról karóra, szögről szögre jár" (a Tündér Ilona- 
típus keretében). A , szögek" csillagok (Szögcsillag = Sarkcsillag), a , karók"? a mitikus 
tejútlétra égi szféráknak megfelelő fokai. (Az egyiptomi piramisszövegek Nut 
tejútistennőt , Létrá"-nak nevezik. A késő antik és középkori keresztény misztikában az 
égbe vezető út: a Kereszt létra is egyben. (13. rajz.) Kis Jankó az egérkirálytól grádicsot 
kap, amit az üveghegy (az ég) oldalába ver, azon a kígyókirály hegy tetején lévő szép 
palotájába ér (Kis Jankó). Kisebbik királyfi a bátyja álmát őrzi; éjfélkor leereszkedik 
előtte egy rézlajtorja, azon 3 , Tündér Ilona", később a csuda megismétlődik ezüst-, majd 
aranylajtorjával (A csudakirály leánya). Magas hegyen túl a kék tenger, annak 77. 
szigetén Tündérszép Ilona arany kacsalábon fogó vára. A vár közepén a tündér 
hálószobája, ő maga a szobában ég és föld között lebeg. A királyfi táltosán a várudvarra 
ugrat, onnét virághágcsón a tündérhez mászik (Az örökifjúság vize). A virághágcsó vagy 
viráglajtorja a valóságban cserépbe való, faragott létrácska, amin a futónövény 
megkapaszkodhat; ez szolgált hasonlatul a mesében a tejútlétrához. 


Aranyfa aranygyümölcse 

A mesei kozmosz elképzelhetetlen a Fa nélkül, mely növényi szimbólumként a 
világ ágas-bogas vázát adja. Nincs kifejezőbb jelző rá, mint amit egy mesemondó adott 
neki (A tetejetlen fa), amellyel fején találta a szöget: nem egy végtelenbe szerteágazó fát 
mely az örök körforgásnak is alkalmas metaforája, és amilyen a Tejút a valóságban. A 
fáról egy egész könyvet írtam, ezért itt csak néhány mesei példát adnék közre; ideillőket, s 
amelyek nem szerepelnek 4 fa mitológiájában. 

Abban a jelrendszerben, amiben az ég fa, az égitestek magától értetődően a fa 
virágai és gyümölcsei; erre bőven van a mesék körén kívül is példa. Így lesz a Nap 
elsősorban aranyalma, amire gömbölyüsége és színe predesztinálja. Lehet persze más 
gyümölcs is, „mosolygó alma”, „szóló szőlő”, „csengő barack”, továbbá aranykörte, -dió, 
és -cseresznye is, sőt még tojásfán termő tojás is. 

Vándorló herceg a világ óriás fája alá ér, amin ház nagyságú tojások lógnak. 
Mindegyikre az van írva, hogy aki bele akar menni, annak 24 regiment katonája legyen. 
Kürtjébe fúj, 24 regiment katona ott terem. Egy tojáson léket vág, benn talál egy 
aranylevelet, azon írást: „E levélke bírójára sose jön el végórája.” A tojás sárgájával 

bekeni magát, s az átjárhatatlan páncéllal vonja be, orcája pedig kifényesedik (4 vándorló 
herceg). Zöld királyfi a leányrabló kutyafejűt megöli, a leányt s véle a „szép kaszárnyát" 
egy tojásban magával hozza (4 zöld király fia). 

Cseh mesében királyfi gyémántalmáját ellopja egy ördög. Miután hősünk 
visszaszerezte, ebből varázsolja ki az aranyárat, amit a Nap anyjának a tanácsára a Veres- 
tenger fölötti égboltról csüngő láncra erősít. Nád Péter Krisztustól két almát kap. Az 
egyiket feldobja, az palotává válik; a másikat áthajítja a tengeren, abból aranyhíd lesz 
(Nád Péter). Aranyhajú gyermek egy Jankovics nevű , ember"? segítségével gyémánt- 
karfás aranyhidat csinál. Amikor vesszővel megüti, a híd és karfája aranyalmává és 
gyémántdióvá változik (Jankovics). Az aranyhíddá váló, majd visszaváltozó aranyalma 
képét a víz felett kelő, lemenő Nap látványa ihlethette, kozmikus léptékben azonban a 
naplélek járta, égi vizeken átívelő Tejútra vonatkozik. 

Bujdosó leány elé a Veres-tenger partján alma esik, annak lerágott csutkája vízbe 
dobva hajó lesz, a leány abban kel át a vízen. (A hét holló. Vö. a dióhéjba keveredéssel. L. 
még Héliosz aranycsészéjét, amiben Héraklész hajózik át a Nyugat-tengeren.) Szép 
Miklós a táltosa fülében talált dióból kirázott réz-, majd ezüst-, végül aranyruhába öltözik, 
úgy állít be Tündér Ilonához. (4 világúl szaladt szegény ember. A paripa fülében termett 
varázsdióra nézve l. a hindu mitológia , lófá"-ját: szansz. asvattha = „lófa”, valamint 
azokat a , mesés" ábrázolásokat, melyeken a táltos „füle fölött" Nap vagy Hold lebeg. 22 — 
23. rajz) Egy változatban fordítva történik; lovát és katonáit varázsolja elő a 
, fénygyümölcsökből". 

A mesehős(nő) sorsa az igazán sorsváltó pillanatokban napgyümölcsöt termő 
világfától függ, de el is szakadhat tőle, hiszen a Nap is elválik a Tejúttól, csak a 
napfordulók körül tartózkodik rajta. 

A kis sárkányölő rákfiút irigy testvérei vastag diófához kötözik, és magára 
hagyják. Ezt a fát tövestül kitépi, és a hátán hazaviszi. (4 kis rák. A metafora értelme: a 
Tejút és a Nap nyári együttállása a Rák havába esik. A Rák jegyben magasztosul fel az 
asztrológia Jupitere, akinek a tölgy mellett a dió volt a fája. Lat. juglans = , dió", szó 
szerint „Jupiter makkja”.) A legkisebb királyfi születésekor almafácska kel ki a király 
kertjében, mely a fiúval együtt nő. A fa esténként virágzik, éjfélkor aranyalmát terem, 
amit a , fára járó" tündér reggelre eltüntet (Tündérszép Ilona). Szép Miklós táltosért 
banyánál szolgál. A banya lehetetlen próbák elé állítja, s azok teljesítését még 
akadályozza is. Álomport ad be neki, amitől elalszik, és egy magas jegenyefa tetején 
ébred (Szép Miklós). Ennek változata: egy igaz leányzó lenyel egy , tolakodó" borsszemet. 
Teherbe esik. Szégyenében a havasba bujdosik, ott egy odvas fában aranyhajú leányt szül. 
A gyermekből Szűz Mária szolgálója lesz, akit Isten anyja hazugságon kap, s ezért 
büntetésből egy fa tetejére varázsolja. (Szűz Mária és a keresztleánya. A faodúban születő 
aranyhajú gyermek a tejúthasadékban télen újjászülető Napot személyesíti meg, a fa 
tetején csücsülő hős, hősnő pedig, akár fel kell másznia rá, akár odavarázsolják, a Tejút 
másik végén, nyárban delelő Napot jelképezi.) Ugyane gondolatmenet, csak fordított 
sorrendben: egy fa tetején élő tündért boszorkány kútba vet, az a vízben aranyhallá 
változik. A halat a banya kifogja, hogy megfőzze. Halpucolás közben egy halpénz a földre 
esik, és aranyalmafa nő belőle. A fát is kivágatja, de egy hasáb , aranyfát" a favágó 
hazavisz; éjjel a tündér kijön belőle (A háromágú tölgyfa tündére). 

Nemzés és születés, halál és feltámadás a faanya által esik meg a fás mesékben, 
annak mintájára, ahogy Ré napistent Nut tejútfaistennő estente fölfalja, hogy reggelenkét 
újraszülhesse. A fa és az anya (banya) azonosságára nézve: teherbe esett királyleányt apja 
faruhában taszítja el a háztól (A két koszorú). Nagy aranycseresznyefa, oldala tele tövissel, 
tetején tündér lakik (4 tetejetlen fa. A muzulmán mitológia világfájának pokolba nyúló 
törzse csupa tövis, ezért ezt a részét , A sebek fájá"-nak nevezik). Nagy jegenyefa, 

oldalában ajtók forgó kaszákkal, ajtók mögött öregasszonyok, a fa tetején tündér 
(Tündérszép Ilona). Német nyelvű mesében tündér eperfává válik (Der rote Hund). A 
világszép asszonya mese boszorkánya eleve fa: , iszonyú, tövissel benőtt csuda". A , tejes" 
világfákkal rokon mesei kép a , szoptató mestergerenda" (Nut úgy nyújtózik az egyiptomi 
sírok, templomok mennyezetén, mint a parasztház hosszában a mestergerenda). Táltos 
gyermek, hogy anyját kifaggassa, behasítja a mestergerendát, és anyja emlőjét a hasítékba 
szorítja (Világszép Sárkány Rózsa). 

Mesei példa a naphős orális fogantatására: meddő királyné Jézus tanácsára az egy 
éjjelen nőtt szőlőtőről evett szőlőszemtől áldott állapotba kerül. (Kígyóbőrű Kámán Sára: 
Világszépasszonya. L. még a „tolakodó? borsszemet; a Borsszem  Jankók, 
Borsszemvitézek természetesen abból lesznek.) Tanulságosak ezek a növényi metaforák, 
két szempontból is. A mitikus napgyermek (-magzat) magból, illetve szemtermésből lesz 
(I. vetőmag, búzaszem, szem mint rügy). A , mag, magzat" közti összefüggés világos, más 
nyelvből is ismerős a növényi mag, férfimag (spermium) megfelelése (lat. semen, ang. 
seed). A , szem" ezen jelentése azonban a legtöbb nyelvben háttérbe szorult. (Vö. ang. 
egg, ném. Ei = , tojás"; ang. eye, ném. Auge = , szem", , csíra", , rügykezdemény". A 
„Szem”-nek ez a két jelentése külső hasonlóságon alapszik.) A magyarban azonban még 
él, és arra is utal, hogy a szóban forgó jövevény csillaglélek által lesz (égi) testté. (Vö. 
csillag = szem.) A halál-nemzés és a születés körforgása a Napra vonatkoztatva a Tündér 
Ilona-mesékben követhető nyomon a legszebben. Király aranykörtefájáról éjjelente 
hollóalakban járó tündér dézsmálja a gyümölcsöt, amitől megfogan (Tündér Ilona és a 
király úrfi). Hogy , ki" is a gyümölcs valójában, az a Kígyóbőrű Kámán Sára...-meséből 
derül ki egyértelműen. A tündér szobalánya a hőst, aki a tündér érkezésekor mindig 
elalszik a fa tövén, lepedőben az aranyalmafára köti fel (a lepedő a , gyümölcs" héja). 

Arra is van példa, hogy a hőst maga a fa falja fel. Az álruhás Salamon vitézt anyja 
nem ismeri föl, és csókolózni kezd vele, a hős fölfedi magát, mire anyja megátkozza, hogy 
fa nyelje el. Salamon eltűnik. Később úgy találnak rá, amint egy fa odvában hegedűt 
farag. (4 hegedű. Csak vegetációs és planetáris istenségnek lehet ugyanaz a személy anyja 
és szerelmese. Salamon és anyja csókolózása a közösülést, a fa általi elnyelés a fogamzást, 
Salamon megtalálása a születést szimbolizálja.) 

Más példák a fától születésre: szegény legény olyan feleséget keres, aki nem 
anyától lett. Ezüst-, arany-, gyémánterdőben gyümölcsöt szakít; az almákból ezüst-, 
arany-, gyémánthajú leányok pattannak ki (Akit nem anya szült). A „lóvá tett” Vas Lacit 
megölik, hulló vére nyomán aranyalmafa nő, a fából többször átváltozás után ismét Laci 
lesz (Eisen Laczi). Minden mesehősök elseje, a sumer Gilgames is fától született neve 
szerint, ami — ha igaz — ,,mes-fából való”-t jelent (Mes, mez, mas egy közelebbről 
meghatározhatatlan fafajta neve), a hős becenevének, Gisnek , Fa" a jelentése. 

A , napgyermek a fa odvában" képnek megfelel a tüzet, aranyat, kincset rejtő fa 
vagy bot mesékben is felbukkanó mítoszi motívuma. A hagyomány szerint Prométheusz 
botba rejtve lopta le a Nap tüzét az égből (a metaforának a fapálcával való ősi tűzcsiholási 
mód az alapja). Mexikóban Kecálkoátl Esthajnalcsillag-istent és éjszakai párját, 
Teszkatlipokát , Egy Nád"-nak és , Két Nád"-nak nevezték annak okán, hogy a tűz bennük 
van. (A tűz tárolására, szállítására primitív körülmények között az üreges nád kiválóan 
alkalmas. Könnyen lángra kapó bele, mely a frissen csiholt tüzet is táplálta, a két végén 
bedugaszolt náddarab belsejében levegő híján parázslik csak.) 

Amikor Livius elbeszélése szerint az első Brutus a delphoi orákulumhoz 
zarándokol, somfabot üregébe rejtve egy aranyvesszőt visz Apollónnak ajándékba. Az ős- 
Hamlet, Amleth naphérósz (Saxo Grammaticus: Gesta Danorum III-IV.) minden aranyát 

üreges botokban őrzi. A Niebelung-kincset a világhársfa odva rejti. Az aranygyapjú Mars 
fáján függ. 

Mesében: bolond fiú bikát örököl, s azt egy nyikorgó fűzfának eladja; a fához köti 
és otthagyja. (A fa a Tejút, a hozzákötött bika a szomszédos Bika csillagkép.) Egy hét 
múlva megy az áráért. A fa nem fizet, ezért a fiú kidönti, s kincset talál alatta. (A Bolond 
örökös típusban. Uráli rokonaink áldozófáik alá pénzt ástak el, bálványként tisztelt 
fáikban üregeket vájtak, ahova áldozatuk pénzt is helyeztek.) Szegény ember fia az 
ördögtől megtudja, hogy a király valamikor betegségeket gyógyító almafájának napkeleti 
(!) oldalában van egy üst pénz. A kincset a fából ki kell venni, akkor a fa elveszett 
képessége visszatér. (4 tollas ördög. Az ördög azt is elárulja, hogy a kincset abban az 
órában kell kiásni, amelyben karácsonykor Jézus megszületett. A kincs , világra segítse” a 
Nap születésére utal.) Egy meseváltozatban a szerencsétlenség oka, hogy a fa 
ezüstkincsét, amiből a fa ezüstkörtéi teremnek, egy gyökerei közt élő varangy szívja el (A 
szerencsés óra). Egy harmadik variánsban a baj oka, hogy a varangy a szájában 
szentostyát , tart fogva". A pénzszívó varangy, a béka, ostyával a szájában a születés előtti 
pillanat metaforái. A béka a női nemiszerv állatjelképe volt. Értelemszerűen, amikor pénzt 
szív, vagy ostyát kap be, akkor fogamzik (vö. pénzmag - férfimag), a mesemondó mondja 
is, hogy a varangy az ostyától hatalmasra hízik; amikor pedig kiveszik a szájából a pénzt, 
ostyát, akkor szül (l. még az aranypénztől teherbe eső Danaé mítoszát). 

A Tejutat nemcsak a Nap, hanem a többi planéta is keresztezi látszólagos útja 
során. A mesékben sem csak a naphőst köti sorsa a világ fájához. Fáról szerezheti holdas 
paripáját (Borsszemvitéz és szép Júlia, ...); merkúri szimbolikájú varázseszközét (A csuda- 
erős királyfi); fáról száll le a sárkányölő hős orvgyilkosa, a Mars jegyeivel felruházott 
Veresálnok vitéz (a Sárkányölő-mesék keretében); égig érő fára költözik a szaturnikus 
sárkány rabolt Vénusz-tündér feleségével (Égigérő fa-mesék); s a fához kapcsolódnak a 
mesék jupiteri apafigurái (Fehérlófia, Tündér Ilona és más típusok keretében). Egy példa 
a Merkúrra: legkisebb királyfi éjjel fa tetején világló gyertyát pillant meg, mely 
megszólítja, s arra kéri, hogy a hajnalt és az éjfélt kösse a fához, és nyújtson fel egy 
nyárfavesszőt. A királyfi így tesz; a gyertya kígyóleánnyá válik, lesiklik a vesszőn, és a 
királyfi nyakára csavarodva mutatja az alvilágba vezető utat. (A Varga-gyerek és az 
Olemburisz király fia). A gyertya, szövétnek általában égitestjelkép. A vesszőre csavarodó 
kígyó Mercurius attribútumát, a , napgombos?" kígyós pálcát asszociálja. Továbbá, 
Mercuriusnak is az volt a dolga, hogy a lelkeket vezesse a túlvilágra. Végezetül, a Merkúr 
tényleg olyan közel , tekereg" a napgolyóhoz, mintha a nyakára akarna csavarodni. 


A vándor útja 

A mesékben a planéták útvonala (az ekliptikát is magába foglaló szalag) és 
lélekben megtett képzeletbeli útjuk (a Tejút) a metaforikus előadásmód miatt nem mindig 
választható el. Csak valószínű, de nem biztos, hogy az égig érő paszuly, amelyen a 
, Babszem Jankók" teremnek, és felmásznak az égbe, a Tejútnak és nem az ekliptikának a 
jelképe (Égig érő paszuly). Az ekliptikát és a Tejutat egyaránt jelképezheti az aranyút is, 
mely az aranyat (fényt) lépő leány nyomában terem (Gyöngysíró leány típusú mesék). 
Kézenfekvőnek tűnik viszont, hogy az a 366 mázsás vaslánc, amin Hajnalka megy az 
égbe, az ekliptikát szimbolizálja, hiszen a szám arra utal, hogy az utat egy év alatt tette 
meg. Égitestpálya az aranyfonál, amit ördögi segítséggel a királyné fonogat a Pancimanci 
típusú mesékben. Ez a fonál ugyanarról a gombolyagról tekeredik le, amelyiket Thészeusz 

A giccsfestők gombolyaggal játszó cicájának modellje a Nappal gurigázó égi 
macska: az Oroszlán csillagkép volt. Az Oroszlán jegy jele is letekeredő gombolyagot, 
vagy, ha úgy tetszik, oroszlánfarok hajtotta Napot ábrázol (????). A gombolyag-metafora 

mögött egy egész világkép-magyarázó szimbólumrendszer forog, melyben a világegyetem 
pergő orsó, a látszólag köröttünk keringő égitestek pályái pedig a rátekeredő 
aranyfonalak. Az éves körforgásban ez a képzet a lennel, a kenderrel és a gyapjúval 
kapcsolatos teendők ritualizálásában öltött formát. A megfont fonalat meg is 
személyesítették, és a , bölcsőjében" (a csónak alakú vetélőben) nyugvó , fonálgyermeket" 
a középkorban még a gyermek Jézussal is , összetévesztették". Természetesen a fonál mint 
az egyedi lét jelképe is ennek a képzetkörnek a része. A Moirák (Párkák), akik éltünk 
fonalát sodorják, pödrik és elvágják, a Pancimanci-mesékben is fölbukkannak, mint 
fonóasszonyok (l. a közép-amerikai indiánok szőtt egét és gubancos poklát). 

Az ekliptika vagy az égi Egyenlítő által kirajzolódó kör alakú síkot (a mítoszok 
, korong alakú égi földjé”-t) szimbolizálja az , aranytányér" az Aranyhajú kertészbojtár 
típusú mesékben. Szultánfi utolsó kívánsága, hogy lovával egy cintányér karimáján 
rókatáncot (!) járhasson (A török-zultán fia). Szép Miklós réz-, ezüst-, végül aranyruhában 
aranyszőrű paripán Tündérszép Ilona kertjébe ugrat, s lovát egy cintányér kerületén 
táncoltatja (Szép Miklós). 

Az égi Egyenlítő által keresztezett (felezett) nappálya leginkább kézre illő mesei 
jelképe a varázslatos aranygyűrű, amit ha megfordít a hős, sorsa is megfordul. 
(Összevetésül: uráli szövegek a Világügyelő Férfi által bejárt 7 sarkú, forgó kerek eget 
abroncskarikához hasonlítják.) 

9 fejű sárkány felesége gyűrűt ad királyfi szerelmének azzal, hogy ha azt az ujján 
elfordítja, erejében megújul (4 szalonnavár). Királyfi aranykacsa-tündértől aranygyűrűt 
kap, ha ezt megfordítja, mind a 12 várkapu megnyílik előtte (A zöld szakállú király). 
Jankónak elátkozott felesége ad egy gyűrűt; ha annak kövét befelé fordítja, az üveghegy 
tetejétől a Földig egy híd terem, ha visszaforgatja, a híd eltűnik (Jankó és a három 
elátkozott királykisasszony). Sándor a kedvesétől kapott gyűrűn háromszor fordít; elsőre 
ott terem, ahol akar, a másodikra mindent megkap, amit kíván, a harmadikra kedves is 
megjelenik előtte (Fischer-Märchen). Ördöngös varázslónak olyan gyűrűje van, amit ha 
elfordít az ujján, , levegői lelkek” jönnek elő (4 bűbájos lakat). „Bödönös” fába bújt 
molnárfiúnak kígyóanya gyűrűt ad. Ha háromszor megforgatja, három óriás ugrik ki 
belőle, akik minden kívánságát teljesítik. (A csodálatos gyűrű). E mesék egy változatában 
nem gyűrű, hanem kígyóbőr a varázseszköz. A mese hőse félig kígyó ember. Ha 
kígyóbőrét leveti, és 7-szer megrázza, „szolgalelkek” jönnek elő, akikkel királyleány 
szerelmének aranyalmát küld (A kígyóbőr). 

A bűvös gyűrű, illetve a kígyóbőr szellemeinek segítségével elvégzendő feladatok 
között ennél nehezebbek is vannak. Például: királynak új kastély kell építeniük, és az új 
meg a régi kastély közé aranyhidat kell csinálniuk (4 szalmakirály); az aranyhídnak 
gyémánt karfát, üveg bolthajtást (Gagyi gazda); vagy az aranyhídra arany karfákat, mellé 
arany gyaloghidat, rá pedig aranyalmafasort ültetniük (A szegény asszony fia); vagy a két 
vár közé 20 öl széles gyémántutat építeniük, úgy, hogy két oldalán zöldellő fügefák 
sorakozzanak, s mindenik fán két fülemüle , verjen" (Kis Jankó). 

A varázsgyűrű néha csak fél gyűrű. Legkisebb táltos fiú túlvilági útján törött fél 
gyűrűt kap, a gyűrű másik fele a szerelmesénél van. Amikor találkoznak, összeillő fél 
gyűrűikről ismerik föl egymást (Az öreg koldus és a jószívű fiú). A király ahhoz adja 
leányát, aki annak tengerbe dobott fél gyűrűjét felhozza. (A világlátott királyi vitézről). 
Tündér addig nem áll szóba Józsival, míg az tóba esett gyűrűjét fel nem hozza. A gyűrű a 
tó fenekén élő nagy béka nyelve alatt van, és egy hal adja vissza (Az aranyhajú tündér 
királykisasszony). A mesék közös sajátsága, hogy az egyik fél gyűrű mindig vízbe vész. 

Mit jelent mindez? 

Kiindulhatunk például a , gyűrű" latin neveiből. Az anulus, circulus, orbis 
szavaknak kozmikus háttérjelentése van. Anulus a , végbélnyílás", , anyóka" jelentésű 

anus kicsinyített formája, melyhez a népi etimológia az annus, , év" szót is hozzátársítja 
(l. Anna Perennát, az éves körforgás , öreg" latin istennőjét). Circulus a circus, , kör" szó 
kicsinyítése, mely összetételekben égi kört is jelenthet: circus candens például ,, Tejutat". 
Az orbis jelentése , kör", , körforgás", ,korong", , kerék", , karika", , gombolyag", 
, égbolt", , világ", „kígyó tekeredése”. Összetételekben: orbis finiens, , látóhatár"; o. 
lacteus, , Tejút"; o. signifer, „Állatöv”; o. lucidus, „ Nap”. 

A naphérósz sorsa attól függ, hogy épp hol van. Ha a gyűrű a nappálya jelképe, 
akkor a gyűrű elforgatása az jelenti, hogy legyűri azt a távolságot, ami a tényleges és 
vágyott helyszín között van. Ha gyakorlati megfontolásból egy forgatást 90 fokosnak 
tekintünk, akkor ahhoz, hogy a téli napforduló és a tavaszpont közti út fáradtságaitól 
megkímélje magát, a gyűrűt egyszer kell elfordítania, ha az őszpontról akar ugyanoda 
eljutni, akkor kétszer, ha pedig onnét egyenesen pályája delelőjére kívánkozik, akkor 
háromszor. 

Ugyanez a helyzet a gyűrű segítségével megvalósult randevúval. Akárki légyen is, 
akivel a naphérósz találkozni akar, meg kell tennie feléje egy bizonyos utat, azaz el kell a 
gyűrűt (a nappályát maga alatt) forgatnia. Ami a gyűrűből előugró szellemeket illeti, 
elterjedt képzet szerint a lelkek, szellemek, istenek a Tejúton közlekednek, oda-vissza 
útba ejtve a planétákat is. Így tartja a néphit is. Innen van az, hogy a szellemjárás ideje a 
néphagyományban a Tejút és a Nap együttállásaira esik (karácsony és Szent Iván-nap, 
illetve egy korábbi állapot emlékeként halottak napja és május 1-je). Magyarán szólva, ha 
a hős szellem-, óriás- vagy ördögsegítőivel találkozni akar, a nappálya és a Tejút 
kereszteződését kell magához fordítania. (A metafora párhuzama: török mesében a hős 
úgy jut az időt jelképező öregember elé, hogy ez utóbbi az utat a hőssel együtt 
egyszerűen föltekeri.) Arra nézve, hogy az adott összefüggésben ezt jelenti a gyűrű 
elfordítása, a  segítőszellemeknek adott feladatok szolgálnak bizonyítékokkal. A 
szolgalelkek ugyanis mindig a Tejúton dolgoznak. A két vár (a téli és a nyári napforduló 
helye) közt ívelő aranyhíd, gyémántút, aranyalma-fasor, fügefasor mind, mind a Tejutat 
jelképezi — az üveg bolthajtás magát az eget —, még a fákra rendelt madarak is erre utalnak 
(l. a Tejút madaras csillagképeit, a tejútvilágfán fészket verő lélekmadarak képzetét). 

A fél gyűrűről: a Nap éves útja a valóságban, de a mitopoétikus felfogás szerint is, 
két félkörre, félévre szakad. A napéjegyenlőségi pontok szerint egy téli és egy nyári fél 
évre, a napfordulók szerint az emelkedő és a hanyatló Nap fél esztendejére. E két fél év 
közül valójában csak az egyik a Napé, mégpedig az, amelyikben , nyeregben van”; az 
egyik felállásban ez a nyári fél év, a másikban az emelkedő fél esztendő. A másik fél év 
az a fél gyűrű, amelyik mindig a vízbe vész; ez a nappályának a téli fele, mely az égi 
Egyenlítő — a , vízvonal"! — alá merül, a , vizes" csillagképek közé. Jelképes értelemben 
persze a mesehős ezt a fél gyűrűt is felhozza a víz alól, a hal, a nagy béka szájából — ez a 
béka ugyanaz a ktonikus varangy, amelyik a napostyát a nyelve alatt tartja —, hiszen a 
Nap, miután megteszi az Egyenlítő alatti sötét, téli félutat, visszatér aranyos, nyári 
félútjára. 

(A fél gyűrű felhozatala a víz alól a precessziónak is alkalmas metaforája lehetne 
éppen; a földtengely billegése következtében ugyanis a téli félút, ami jelenleg , víz alatt" 
van, kereken 13000 év múlva szárazra kerül, és nyári félút lesz, míg a jelenlegi nyári félút 
a vízbe merül, téli félút lesz.) 

A lat. orbis jelentései mutatják, hogy a gyűrű-kígyóbőr párhuzam sem véletlen; a 
Napot, a világot egyetemes képzet szerint gyűrűt formáló kígyó keríti, ahogy a valósághoz 
is kígyó csillagképek kerítik a napjárta állatövet (4., 14. rajz). Sőt, az alvilágban tekergő 
, bélutak" is lehetnek kígyók, és lehet kígyó a világorsóra feltekeredő kozmikus fonál is. 
Az a kígyó, mely az orphikus teremtésmítoszban a világtojásra gyűrűzik spirálban, az 
orsóhoz hasonlóan a kozmikus körforgást is szimbolizálja (15. rajz). 

A kígyóbőr-párhuzam derít fényt arra, mit keres a gyűrű helyett a mesék egy 
részében pikszis, skatulya. Ez a pikszis ugyanis alighanem Pandora szelencéjével, és a 
Serleg csillagképpel azonos, amelyből a leghosszabb csillagkép ömlik ki az égre: a 
Vízikígyó. A Serleg a Szűz csillagkép alól árasztja el , vízzel" az eget; 2000 év óta a 
nappálya is a Szűzben merül , vízbe" és a Halak tengeréből lép ismét szárazra. 

A kígyókörön belüli világ a mesei kozmoszban a barátságos világ. Ami a kígyókon 
túl van, ellenséges. Ilyen értelemben az égi gyűrű varázskör is, védőövezet. A naphérósz 
épp azért küzd, hogy a külső sötétség világunkba betörő erőit újra és újra visszaszorítsa. A 
Varázskör-típus meséiben: hős legényke a Nap, Hold, Szél anyjától kapott varázspálcával 
kört rajzol maga köré, abból vasrostély támad, amin át hozzá egy gonosz sem férkőzhet (4 
pingált szobák). 

Más összefüggésben a gyűrű egyszerűen az, aminek ismerjük, a szerelmesek 
összetartozásának jelvénye. A gyűrűt a hős sokszor nőtől, és mindig női közbenjárásra 
kapja. Jó okkal, egy régi vándoranekdota szerint a gyűrű mint szerelmi ajándék a nő 
hüvelyét szimbolizálja. Vö. lat. anulus, , gyűrű"; anus, , végbélnyílás". Mint az anekdota 
elmeséli, az ördög azt tanácsolja a féltékeny férjnek, hogy ha azt akarja, felesége hű 
maradjon hozzá, soha ne vesse le a gyűrűjét. Értsd: tartsa mindig a felesége hüvelyében 
legalább az ujját. 

Az aranygyűrűnek mint ekliptikajelképnek felel meg a Férfi-hamupipőke 
mesékben fa csúcsára akasztott aranykeszkenő, aranykorona, aranykoszorú — e tárgyak 
közt néha aranygyűrű is szerepel —, ezeket a vállalkozónak le kell onnét kapnia. Ez csak 
az aranyruhás, aranyszőrü paripán felugrató naphősnek sikerül. A koszorú, koronaabroncs 
magáért beszélő szimbólumok. A keszkenő egyrészt a nappályára utal négy sarkánál 
fogva, melyek annak 4 , sarkát", az égtájakat jelképezik, kiterítve pedig a mítoszok 
„négyszögletes földjét” szimbolizálja: a 4 égi sarokpont által meghatározott égi téridő- 
mezőt, középen a Földdel. (, A fődet tündérlányok tartják. A négy szöginél" — mondják a 
pokolpataki csángók.) 

15. rajz 


A mesebeli napkerék is lehet nappályajelkép (l. lat. orbis, , kerék", , karika"). Vas 
Laci és a 9 fejű sárkány kerékalakban ütközik meg. Laci papír-, a sárkány vaskerékké 
változik, és két hegyről gördülnek egymásnak. A vaskerékből kieső szegek a sárkány fejei 
(Eisen Laczi). Szépmezőszárnya fa-, a sárkány vaskerék képében harcol, a fakerék félig 
(!) a földbe megy, a vaskerék szétesik (Szépmezőszárnya). Ambrus viszont acél-, ellenfele 
meg kovakerék lesz, s összeütközéskor szikrát vetnek (A három királyfi, a három sárkány 
és a vasorrú bába), Csinos Ágrágyi és az ő sárkánya egyaránt tűzkerék alakot vesz föl 
(Csinos Ágrágyi). 

A mesebeli kerékpárbaj az ekliptika és valamelyik másik égi , kerék" ütközését 
szimbolizálja. A nappályával ,ütközik" a holdpálya, s az ütközőpontokat (a 
holdcsomópontokat), a nap- és holdfogyatkozások helyeit hagyományosan Sárkányfejnek 
és Sárkányfaroknak nevezik. De , megütközik" a nappályával az Egyenlítő köre is, a 
sárkány kereke ez utóbbit is jelképezheti. A sárkányos Szaturnusz (Kronosz) úgy „csinál 
időt" (görögül khronoszt), hogy a földtengelyt forgatja. A földtengely egyúttal az égi 
Egyenlítő tengelye is. Az Egyenlítő kereke szöget zár be, vagyis , ütközik" az ekliptikával, 

s épp ez teszi lehetővé az idő mérését. Ez az évszakok váltakozásának csillagászati oka. 
Egy hagyomány szerint réges-régen a két kerék nem ütközött, hanem egymással 
párhuzamosan forgott. Örök tavasz honolt a Földön; ez volt Szaturnusz aranykora, amikor 
még ő volt a Nap. (Valóban, ha az ekliptika nem zárna be szöget az egyenlítővel, a Föld 
minden pontján olyan viszonyok uralkodnának egész évben, mint a tavaszi 
napéjegyenlőség idején.) 

A Nap , tejutazásáról" A fa mitológiája c. könyvemben eleget írtam (l. még e 
kötetben az Árgirus csillagai c. fejezetet), itt csak néhány olyan mesei példát adnék közre, 
amiből kiderül, hogy a mesehős is rálép a Tejútra. Vagy úgy, mint a Nap, testi 
valóságában, vándorútján kétszer keresztezi, vagy úgy, hogy lélekben rá is kanyarodik: a 
téli keresztúton az alvilágba ereszkedik le, a nyári útkereszteződésben pedig a felső 
világba kapaszkodik fel rajta. Ebbe a körbe tartoznak azok a mesék, amelyekben a hős 
hídon kel át a túlpartra, lajtorján, fán kapaszkodik fel az égbe, fa tövén lévő lyukon, 
hágcsón ereszkedik le a pokolba. 

Az Égitestszabadító mesék hőse nemcsak hogy hídon kel át a , túloldalra", e hidak 
ólomból, vasból, rézből, ezüstből és aranyból vannak, pallói beretvák lehetnek, a Tejútra 
vezető planétalétra fokaihoz hasonlóan, és ugyanezeken a hidakon, a híd lábánál vív meg 
az égitestrabló sárkányokkal. (Az elrabolt égitestek a küzdelem ideje alatt szintén ott 
vannak, a sárkányok lovainak nyerge alatt.) A két hídfő: a Tejút ás az állatöv 
kereszteződése a Bak és a Rák jegyben (a Nyilas és az Ikrek csillagképben) található. A 
Szaturnusz a Bakban van , otthon" (nyeregben) az asztrológia szerint, és a Rákban van 
, száműzetésben" (esik ki a nyeregből). 

A már látott tejutas példákról is van még mit mondanunk: Pétör halász a 
vetélytársa és a maga kastélya közé arany gyalogutat kényszerül építeni (Pétör halász). 
Leány alvilági vőlegényéhez arra megy, amerre , ragyog az út" (A tizenkét zsivány). A 
ragyogó aranyút (l. lat. circus candens, , Tejút", szó szerint „ragyogó kör") várakat köt 
össze, pontosabban azok kapuit (az év nyári és a téli , kapuit"). Az oszmán-török nyelv a 
Tejutat , Ég kapujá"-nak is nevezi (Gök kapusu). 

A törökség körében elterjedt a , Szalmás út" típusú tejútelnevezés (oszm., gagauz 
Samanyolu, ujgur Saman yoli, özbek Sámán yoli, krími tatár Saman yul í, kirgiz Saman c í 


„Szalmaösvény”; Samandöken, , Szalmát szóró”. GYARMATI 1992: 76, 78). Ezzel a 
névvel találkozunk a magyar csillagnevek sorában (Szómásút) és meséinkben is. Fivérek a 
földre szalmát szórnak, hogy húguk rájuk találhasson. Sárkány a szalmát saját lyuka felé 
hordja, a leány a sárkány lyukába téved, és az ő felesége lesz (Babszem Jankó; a 
, tejútelterelés? világszerte elterjedt mesemotívum). E mese variánsában 3 leány vész el 
így, az első szalma-, a második széna-, a harmadik hamuszóráson (Kapanyelű Facika). Az 
elnevezéshez a szalmatörek selymesen csillogó fénye is adhatta volna éppen az ötletet. 
Valamikor országszerte elterjedt szokás szerint karácsonykor, vagyis amikor a Nap a 
Tejúton jár, és ennek révén megnyílik a lelkek számára is az út ég és föld között (a Tejutat 
a magyar Lelkek útjának is hívta egykor), - úgymond — a betlehemi istállóra emlékezvén, 
szalmát hintettek a ház padlatára. A karácsonyi szalmához számos hiedelem és szokás 
kapcsolódott. Nem hagyhatom szó nélkül, hogy az altaji török népek a , Sámán (távoli) 
útjá"-nak is nevezik a Tejutat, mivelhogy a sámán a Tejúton megy révületében az 
istenekhez, és már az első sámán is (a Nap) is ezen az úton közlekedett; továbbá, hogy a 
, sámán" elnevezés azonos hangzású a török saman, , szalma" szóval, és a törökkel rokon 
mandzsu-tunguz nyelvből terjedt el a világon. 


A kör négyszögesítése 

A mesei világkép tér-idő teljességét geometrikusan ugyanúgy a körbe írt négyzet 
rajzolja ki, mint bármely archaikus kozmológiában. 

A csángó adatközlők így írják le a világot: , Négy angyal tartja a négy sarkát, a 
válikon, s ha elmegy valaki a világ végéig, ott le lehet lógassa a lábát, nincsen tovább 
semmi." (Klézse) , A főd vízen van, négy hal tartja. Ha a négy hal helyet vált, cserélnek, 
elfoglalják egyik a másét, akkor reng a föld." (Magyarfalu, Bosnyák Sándor gyűjtése.) A 
magyarázat szükebb értelemben tényleg földrengésre vonatkozik, kozmikus léptékben 
azonban a precesszió okozta , világrengető" korszakváltásra is utal, hiszen azzal, hogy a 
tavaszi napéjegyenlőség „sarka? a Kos csillagképből a Halakba fordul, a Halak 
kiemelkednek a , vízből". (Ez korábban megtörtént más , halakkal" is. Például a halfarkú 
Bakkal. Időszámításunk előtt a Bak volt a téli napforduló csillagképe, ezért ábrázolták 
átmeneti lénynek, halfarkú vagy csigaházból kibúvó kecskebaknak, amint éppen , partra 
mászik". Opponense, a nyári napforduló egykorú csillagképe is azért kapta nevét a 
rövidfarkú tarisznyarákról, mert ez az állat — amellett, hogy az egyiptomi napskarabeuszra 
hasonlít — hosszúfarkú rokonaival ellentétben a tengerek árapályterében él; ott, ahol 
, egyszer volt, hol nem volt" víz. 

A kör és a négyszög a mesékben is alapvető , világnézeti" jelegyüttes. Egyik 
jellemző mesei metaforája a malom, aminek szintén jól ismertek mitikus előképei: a 
bibliai Sámson malma, amit gázai börtönében hajt, vagy a csillagos szampó a Kalevalából 
(a szampó elnevezést a szanszkrit szkambha, , oszlop" szóból származtatják, s a név a 
világ forgó tengelyére utal). A metafora hiedelmi párhuzama is árulkodó. Katona Lajos 
följegyzése szerint a világ közepe a szarvasi molnár övcsatján (vagyis a köldöke fölött) 
van, amikor épp szárazmalmának a közepén áll (e malom tengelye tehát a Föld 
forgástengelyét jelképezi). 

A , világmalom" jelképe lehet szögletes asztalkán álló kézi malom; kerek vagy 
négyszögletes szélmalomépület, aminek körbeforgó vitorlázata 4 ágú; négyszögletű 
vízimalom víz hajtotta kerékkel. Még a kerek őrlőkövek és a négyszögletű garat együttese 
is ezt a gondolatot fejezi ki. Ugyanakkor e metafora nem formális. A régiek úgy hitték, 
hogy az ég forog és a Föld áll; ilyenformán a malom forgó és mozdulatlan részei együtt az 
egész világot jelképezik, az őrlőkövekkel egyetemben, hiszen csak a felső kő forog (mint 
a , felső ég"), az alsó kő (mint az , alsó föld") áll. Figyelemreméltónak tartom a közismert 
malomjátékot jellegzetes, négyszögletes formája és , megmagyarázhatatlan" neve miatt. 
(A játék természetéből nem következik a neve.) Továbbá amiatt is, hogy egyike a világon 
elterjedt, legrégibb játékoknak; kőbe vésett , tábláit" szimbólumként már az őskőkorból 
ismerjük. 

A mesebeli mónár, mónárné jellegzetes alak: , ördögmolnár". A Szerencsének 
szerencséje című mese királyfi hőse vándorútján egy 7 kövű malomhoz ér (szférák!). 
Ennek molnára arra kéri, tudná meg Szerencsének szerencséjétől, miért szegény, ha a 
malma mindig jár (a malom lapátjai a forgó tejútkarok; Szerencsének szerencséje pedig 
Fortuna, görögül Nemeszisz istennővel azonos, aki köztudottan kerekéről nevezetes, de 
aki eredetileg tejútistennő volt). 

A Köles című mese hősét ellensége tengerbe veti, ahol halak malomkövet raknak 
rá. A hőst magzatnyi mérete és vegetációs isteni előélete hívják Kölesnek, s a malomkő 
kölesszemnek való kivégzőeszköz. A halak tartotta malomkő metaforája megfelel az 
idézett csángó hiedelemnek. 

A Terülj asztal típus keretében szegény ember a varjak királyától minden 
kívánságát teljesítő sódarálót kap a (négyszögű) , terülj asztal" mellé. (A varjak királya a 
„tengelyforgató” Szaturnusz-Khronosz — a varjú az ő madara volt —, a sódaráló pedig a 
szampó megfelelője. A szampó sem csak gabonát, hanem pénzt és sót is őröl.) Egy 

meseváltozatban a , legszebb lisztet" őrlő daráló adományozója Jézus Krisztus. (Vö. a 
szólással: , Isten malmai lassan, de biztosan őrölnek".) 

A négyszög világjelkép a mesében olykor szőve van, mint a királykisasszony 
emlegetett aranykeszkenője, a kört mellette aranygyűrű vagy aranykoszorú képviseli. Sok 
példán láttuk, hogy a szőttes hasonlat nem idegen a mitopoézistől; az , ég palástja", 
, égsátor", „földabrosz” ma is közkeletű kifejezések (még , szoknya" is van: az uráli 
mitológiában az ég széle , Dél leánya, aranyos nő" föl s lelibbenő szoknyájának szegélye). 
A sátor és a palást kerek, az abrosz négyszögletes, mint az asztal. 

Az előbbire példa az az aranycsillagos égszínkék ruha, amelyet dióban hoz 
Hamupipőkének egy galamb (A mostohatestvérek). A galamb az ég urának küldötte, s az 
isten nevét viselő, isteni tudást hordozó dióhéj — a dióbél formája agyra emlékeztet — 
magát a világegyetemet mintázza. Példa a mesei földabroszra: a Bűvös tarisznya és tülök 
típus egyik meséjében királyfi egy öregasszonytól tarka köpönyeget kap, ha ezt leteríti, 
oda, ahová a zöldje kerül, nagy kert, ahová a kék színű darabja, tó, ahová meg a fehér 
része, oda palota varázsolódik. (Vö. Ceres, Pomona istennők virágos ruhájával, a virággal 
telehímzett szűrrel. A szűr köpönyeg, és a köpönyeg, a kerek palásttal, subával szemben 
szögletesre szabott ruhadarab. Ezért alkalmas földjelképnek.) , A föld terített abrosz" 
metaforával a „terülj asztal" változataként találkozunk elsősorban: szegény ember ősz 
öregtől (istentől) abroszt kap, amit ha leterít, étellel, itallal telik meg (Az ostobán Isten is 
csak bajjal segít). 

Az ég és Föld sarkai térben égtájak, időben nap- és évszakváltó pontok, , kapuk" a 
szoláris mitológiában. Máskor hegyszorosok, folyógázlók, hídfők vagy útkereszteződések, 
amelyeken a Nap évente áthalad. Ezek a kapuk, lévén fordulópontok, tulajdonképpen 
forgóajtók. Mivel eleink rettegtek attól, hogy a várt fordulat esetleg elmarad, félelmüket 
kivetítették az égi átkelőhelyekre. A rajtuk való átjutást a mesékben is minden képzeletet 
felülmúló akadályok — görög mitológiából kölcsönzött műszóval élve: szümplegádok 
nehezítik (forgó kaszákkal kirakott ajtó, eleven beretvahíd, összecsapódó fák vagy 
sziklák, esetleg óriás fogsor, szörnyű őrök), egyúttal hangsúlyozzák a mesei vándorút 
többi állomásához képest e 4 kapu jelentőségét. 

A vándorút szakaszolásának párhuzamát az asztrológiában leljük meg, a két 
legfontosabb , bolyongó", a Nap és a Hold erőnléti helyzeteiben. Korántsem meglepő, 
hogy a Nap vonatkozásában az , erőben lét" (exaltatio) és a , romlás" (casus) helye a 
tavasz-, illetve az őszpont havába (Kos és Mérleg hónapba) esik, s hogy a mítoszokban 
vele együttműködő Hold a téli és a nyári napforduló havában (a Bakban és a Rákban) van 
, száműzetésben", illetve , otthon" (exilium, ill. domicilium). 

Ahogy az asztrológiában, úgy a mitikus hagyományban és a naptárban sem 
egyformán fontos mind a 4 kapu. Ennek oka a helyi évkezdési szokásokban keresendő; 
van, ahol a napéjegyenlőségi pontokon találhatók a , főkapuk", van, ahol a napfordulókon. 
Az utóbbiak jelentősége a keresztény időszámítás gyakorlata, valamint a Tejút 
napfordulói főkörrel való egybeesése miatt az elmúlt 2000 évben meghaladta az 
előbbiekét. 

Ez így van a mesékben is. Rendszerint csak két átkelőhelyről esik szó; arról, 
amelyiken át a hős az alvilágba (az égi Egyenlítő alá) megy, és arról, amelyiken át onnét 
visszajut. Ezek értelemszerűen a napéjegyenlőségi átjárókkal azonosak, hisz a nappálya 
ezeken a pontokon merül az Egyenlítő alá, illetve emelkedik ismét föléje. Van erre példa a 
mesében: az Óperenciás-tenger két partján egy-egy fa nyárutón és tavasz kezdetén össze 
szokott hajolni; a királyfi a csókolózó fákon jut a túlpartra (A pelikánmadárról). 

A napfordulói átkelőhelyek azonban jóval gyakrabban szerepelnek a mesékben. 
Ennek a fentieken túl más oka is lehet, például az, hogy a Tejút és az ekliptika valóságos 
kereszteződéseibe az Ikrek és a Nyilas csillagképekbe (utóbb jegyekbe) helyezték a 

csillagjósok a Nap-Hold találkozások, pontosabban szólva, a nap- és holdfogyatkozások 
exaltatióját és casusát. A legszebb mesei példák erre a Két egyforma testvér típusú 
mesékben találhatók. Nap királyfi és Hold vitéz útelágazásnál álló fába szúrják a késüket, 
majd a maguk útján távoznak (Tündérszép Majlona). A fa minden bizonnyal a világfát, 
vagyis a Tejutat jelképezi, az elágazó utak az egymástól elváló nap- és holdpályákat 
szimbolizálják. 

A válaszút, „hármas út" jelentésére nézve jó példa az alábbi mese: királyfi hármas 
válaszútnál remetével találkozik, aki a három közül a középső útra küldi. A harmadik 
útról így beszéli le: , Ki ez útra merész lépnyi, A szárnyas farkas száz darabra tépi!" (A 
szárnyas farkas.) Az Árgirus széphistóriával rokon mese középső útja a napút, harmadik 
útja pedig a Tejút, mely a „szárnyas farkas”-hoz, azaz a Tejút alsó hasadékában leselkedő 
Farkas csillagképhez vezet. (Miért van a farkasnak szárnya? Hogy repülni tudjon. Melyik 
farkas repül? Amelyik az égen található! Miért beszéli rá a hőst a remete, hogy a középső 
úton járjon? Azért, mert az élet útja az, amelyen az élő Nap jár.) A remete a mitikus 
átjárókban található kapuőrökkel, útbaigazító mitológiai lényekkel rokon. Ilyen az uráli 
mitológia túlvilági átkelőhelyén silbakoló vak és kezetlen emberpár, mely a , vak" 
Orionnal és a szomszédságában lévő valamelyik másik csillagképpel azonosítható. A 
remete a keresztény Orion, Szent Kristóf legendájában is szerepel; ott él, ahol Kristóf 
révészkedik. (A révész Orionról bővebben 1. a Jelképkalendárium vonatkozó fejezeteit.Ö 

Giorgio de Santillana tud az égi folyók összefolyásánál tevékenykedő kháronok 
babiloni megfelelőjéről is. Ő volt az „érték és mérték” (me) megtestesítője: Ursanabi, 
illetőleg az Enuma elis agyagtábláin emlegetett Nibiru vagy Nebiru (a név jelentése 
, gázló", , rév", , révész"), mely Marduk főisten egyik ragadványneve volt. A szerző 
szerint azonban eredetileg azt a helyet (csillagot, csillagképet) jelölte, ahol az ekliptika és 
az égi Egyenlítő találkozott, s csak azután ragasztották a főistenre, miután rájöttek, hogy 
ez a hely (a tavaszpont) vándorol. 

Mesebeli révész a , félvilág csősze”, akihez a zöld dragonyost a lova viszi. A csősz 
a hőst egy lyukas csónakban a tengeren át a másik félvilág csőszéhez küldi. Tőle tudja 
meg, hogyan nyerheti el az üvegvárban lakó királyleány kezét (A zöld dragonyos). Csősz a 
Vega csillag népi neve. Ha az egyik félvilág csősze az Orion, a másik félvilág csősze a 
Vega, az északi égbolt legfényesebb csillaga lehet, hiszen a tejúthasadék mellett és a 
napfordulói délkörön ragyog, ahogy Orion is. És ez az a , túlvilági" hely, ahová a hős el 
akar jutni. Fejér Rozáliát kedvese szintén a vízen túl, a , Fekete-tenger északi oldalában" 
leli meg (A huszárkatona meg Fejér Rozália). Jánost a Veres-tengeren óriás viszi által a 
hármas üveghegyhez, onnét hajítja egy bakarasznyi ember Feketevárosba (A fekete 
kisasszony). Olykor a hősnek is be kell állnia „csősznek”, mint Héraklésznek Atlasz 
(Orion) helyett. Arra nézve, hogy a Nap égitest létére beállhat , kapusnak" egy csillag 
vagy csillagkép helyett, a manicheusok maguk is szolgáltak magyarázattal: a Napot 
ugyanis olyan kapunak fogták fel, amelyen át a lelkek elérik a , Fény királyságát". Ennek 
a metaforának csak úgy van értelme az adott szimbólumrendszeren belül, ha feltesszük, 
hogy a Nap akkor lesz kapuvá, amikor az , Ég Kapujá"-ban, azaz a Tejúton tartózkodik. 
És valóban: a késő antik túlvilághit felfogása szerint a lélek a Napból lép a Tejútra. Mesei 
példák: 

Aranyhajú Nemtutkát a király kertajtóba teszi felvigyázónak (Nemtutka). Nemtutka 
és megfelelői e kert (paradicsom, tündérország), másutt a már említett cintányér szélén 
körbelovagolva fedik föl kilétüket. Poklokat megjárt öreg katona, mint Héraklész, a 
mennyországban ideiglenesen kapus lesz Szent Péter helyett (A katona és az ördög típusú 
mesében). L. még a héraklészi mondakörből szintén ismert pokolban marasztó széket 
ugyane típus keretében, vagy a Naphoz vezető utat keresztező nagy víz (folyó, Holt- 
tenger, Fekete-tenger) csónakba ragadt, helycserére váró „atlaszi” révészét az Aranyhajú 

ördög típus meséiben. Orion szerepkörében Szent Kristóf is feltűnik egy legendamesében 
mint révész, egyszersmind , félvilági csősz". Miután átviszi Jézust a folyón, a mese szerint 
jutalmul a föld kulcsát kapja. (Kristóf a föld kulcsát kapja. A mennyország kulcsa a 
mesében is Szent Péteré.) A föld ez esetben talán az „alsó föld”-et, az alvilágot jelenti, vö. 
Jézus Péterhez intézett, a kulcsok átadásakor mondott szavaival: ,,...és a pokol kapui sem 
vesznek rajta diadalmat" (Mt. 16, 18). 

Más példák: a hősnek az ördögtől az aranyfejkáposztát, aranydiót, arany 
kisgyermeket kell elhoznia (mindhárom napjelkép). Előbb az ördög tengerlépő cipőjében 
jő s megy a két világ közt, másodjára a tengerütő pálcával üti meg a vizet, az kettéválik, s 
száraz lábbal kél át rajta (Zsuzska és az ördög). A Vasfejű farkas-típus egy délszláv 
meséjében a hősnek Napanyja vörös kendőt ad, ha a vízre csap vele, az kettéválik, úgy 
megy át rajta. Román változatban Szent Vasárnaptól egy övet (!) kap, annak segítségével 
kel át a tengeren a pokol császárnéjához. A mesebeli pálca, ami kettéválasztja a tengert 
ugyanaz, amellyel Mózes nyitott utat a Vörös-tengeren népe számára (Kiv 14, 16), és 
aligha tévedek, ha a , Tejutat nyitó" Orion övével azonosítom (az Orion öve népi magyar 
nevei: Aranypálca, Bírópálca, Inzsellérpózna, Jákób pálcája, Juhászbot, Kampója, 
Koldusbot, Pásztorbot, Szent Ilona pálcája, Úr pálcája). 

A mesebeli varázspálca hidat is tud verni a vízre. Boszorkány botjával a tóra vág, 
azon híd terem, így tudja elrabolni országába a túlparti kisasszonyt. (Mese a Hélénárul. 
Hëlëna Tündérszép Ilonával azonos, Tündérszép Ilona pedig a fent említett Szent 
Ilonával, ez utóbbi ezért is kaphatott helyet Orion nevei között.) Királyfi 
királykisasszonytól (, Szent" Ilonától!) aranypálcát kap, azzal folyóhoz jut, aminek 
túlpartján az ég kárpitja föllibben és leereszkedik. A folyó felett a halhatatlanság 
királynéjának kastélya lebeg. A királyfi a pálcát pallóvá változtatja, azon a kastélyba 
megy. (A halhatatlanságra vágyó királyfi. Aranypálca = Orion öve, palló= Tejút, folyó = 
az ég , tengere", lebbenő égkárpitok — a Tejút szümplegádjai, lebegő kastély — valamelyik 
Sarkcsillagra , akasztott" circumpoláris csillagkép.) 

Hogy hol is található a mesebeli híd, azt Æ pelikánmadárról szóló mese sejtetni 
engedi. Hőse a ganédombba (alvilágba, a tejútistennő végbelébe) 7 ölnyire temetett félig 
rothadt csikóból aranyszőrű táltost csinál, az gazdájával fellegekbe, Holdba, Napba, 
Fiastyúkba s onnan a , hídra" ugrik. A táltos a lelkek szferikus lajtorjáján szökell az égbe. 
A Fiastyúk előtt minden évben elhalad a Nap, s onnét lép a Tejútra. 

A híd, gyalogút, vízi út két végén találhatók a mondott kapuk, óriás, csattogó 
fogsorú szájra emlékeztető hegy- és tengerszorosok, melyek az égen is láthatók. Egyikük 
a kapu formájú Ikrek csillagkép, a másik vele átellenben a Tejút , szümplegádok közé 
szorult" hasadéka. A fekete város előtt egy szörnyű nagy ember száján lehet csak 
keresztülmenni, feltéve, ha hízelegnek neki (A kiráfi meg a tündérkisasszon). A 
metaforához persze vadregényes tájak szolgáltak mintául, éppúgy, ahogy a 
szümplegádokhoz a Boszporusz-szoros. Magyar népmondában például a Vág folyó 
, veszett sziklái" adtak alapot e képhez: egykor dühös óriás honolta e helyet, s rémes feje 
meredt ki a vízből, ölnyi hosszú fogaival, az arra átmenők talpai köteleit szétharapva, 
azokat mindenestül elnyelte; egy napon egy jámbor remete (...) megátkozá már messziről 
a prédájára károngó óriást, mire az kővé vált ugyan, de maig is mint szikla áll 
kiemelkedve a habokból, s mint éles fogakat messze kinyújtja hegyes rovátkos csúcsait a 
folyóba..." (IPOLYI 1854: 117. Lám, remete ebben a történetben is szerepel!) A csikorgó 
foghegyeknek felel meg az a hely, ahol két hegy taszigálja egymást (A két testvér), ...hol 
fa verekedik fával, kő kővel, víz vízzel" (Borsszemvitéz és Szép Júlia...), hol kasza forog a 
nyíló ajtó mögött (Tündérszép Ilona), hol domb, hegy hasad (Egy szegény halászról). 
Számos részlet árulkodik arról, hogy a szóban forgó kapuk a Nap útján nyílnak, 
csukódnak, és nemcsak a mítoszokban, hanem a mesékben is. 

A kapu kinyitása varázspálcával például a nyári nappálya—Tejút kereszteződéssel 
hozható összefüggésbe. Egy lélek, akit túlvilági útján a hősnők követnek, nyomukban a 
hőssel, aranyvesszővel megüt egy sziklát, az megnyílik. Benne pompás termek 12 
tündérfiúval (A láthatatlan juhászfiú). Királyfi kalapáccsal sziklára sújt, az megnyílik, és 
belőle életvíz fakad (Emberevő leány. Vö. Mózes, Tstrija, Mithra, Szent László 
vízfakasztó csodájával; ez a motívum is Orion , tejútütő" pálcájára megy vissza.) A téli 
kapura utal viszont a Der Pilger című német mese mozzanata: nyíló, csukódó hegy 
belsejéből sas hozza fel a halhatatlanság vizét. A metafora a tejúthasadékból felröppenni 
látszó Sas csillagképre vonatkozhat. 

A napjáráshoz igazodik a kapunyílás időpontja. A Hűtlen anya vagy nővér típus 
egyik meséjében az óriás hegy, mely alól életvize buggyan föl, délben emelkedik föl; egy 
másik óriás hegy, mely alól halál víz fakad, éjfélkor nő ki a földből. Altaji mesében az 
égig érő száj naplemente után nyílik ki (Täkäbäi Märgän); az egyiptomi Nut is 
napnyugtakor kapj be a Napot. A tengermelléki fák, füvek, kövek, habok verekedése csak 
délben szünetel, akkor lehet a köztük támadt résen átosonni (Borsszemvitéz és Szép 
Júlia...) 

A kapuőrző állatokról: Szépasszonyhoz a hős csak úgy juthat be, ha a kapujában 
strázsáló két oroszlánt megöli. (Az aranyfogú testvérek. , Szépasszony" a tejúthasadékban 
lévő Skorpió csillagkép ragyogó vörös csillagát, az Antarest személyesíti meg. A csillag 
magyar népi neve hajdanán Szépasszony-csillag volt.) A hős az ördög városának 
kapujában óriás őrt talál, aki kéri, tudja meg, meddig kell még őrt állnia (az óriás őr a 
„másik félvilág” csősze, vö. a fél világok csőszeiről írtakkal); majd nagy , csinyált 
oroszlányok" közt bemegy (Malmeduczi József). Banya birodalmának határán híd vasból, 
a Skorpióban regnáló Marshoz illően, hídfőjét két fenevad vigyázza (mint a kőoroszlánok 
a Lánchidat). Szép Miklós a torkukba egy-egy bárányt vet, egy harmadikkal összeveszejti 
őket, így átjut (Szép Miklós). Vándorló herceg a , szívóhegyen" túl kastélyhoz ér. Kapuját 
szaturnikus sárkánykutyák őrzik (a perzsa mitológiából ismert szimurgok, amilyenek a 
honfoglalás-kori bezdédi tarsolylemezen is láthatók). Meg kell ölnie őket, hogy a rab 
királyleányhoz bejuthasson (Brunsvik). E mese változatában a hős alvilági palotában a 
sárkányok közt ülő, velük egyformán , öltözött" szerelmesét nem ismeri föl (Az elátkozott 
királyleány). 


A paloták kapuit, a hídfőket egykor valóban , csinyált" állatok őrizték, s ugyanezért 
faragtak fenevadakat a trónszékek karfáira. De őrállatokat képzeltek eleink a Nap égen és 
a horizonton lévő kapuikba is (16. rajz). 

Napra utaló motívum, hogy a hős érkeztekor, még inkább győzelmét követően a 
fekete vár, város kivilágosodik. Ennek a képnek asztrologikus-alkimista változata: János 
királyfi az Ólombarát küszöbét bearanyozza (Nap, Hold, Csillag kiszabadítása). Ugyanígy 
cselekszik Az ólombarát című mese hőse is. Az ólom a Szaturnusz fémje. A Juhenes című 
meséből tudjuk meg, hogy az ellenség, akit itt Kanbarátnak hívnak, a küszöbben tartja 
erejét. A Szaturnuszt az asztrológia a , Küszöb őré"-nek nevezi; nyilván azért, mert a téli 
napfordulói átjáró jegyében, a Bakban van , otthon". 

A mesebeli napkapu igazi, zsanéros forgóajtó is lehet. Fából-faragott Péter a 
házkapu sarkába ujját két helyen beüti, mint egy faszeget. Erőntúlvaló 3 ördög kezét az 
ajtó sarkánál lévő résbe téteti, majd az ajtót becsapja. Ez utóbbi képpel rokon a , fába 
szorult féreg?” mesemotívuma (Az ördög furulyázni tanul típuscím alatt): ördög, sárkány, 
medve, tigris, farkas kéri a hőst, tanítsa meg furulyázni. Ez a szörny mancsát valamilyen 
ürüggyel fa hasítékába vagy ajtórésbe szorítja, majd megöli. A motívum mítoszi 
párhuzamát az uráli napisten , életrajza" is őrzi. Világügyelő Férfit, az égből letaszított 
árvát előbb nagybátyja, később , az orosz”, majd „a szamojéd" kínozza. Így például , az 
orosz" a gyermeket a küszöb alatt, az ajtó sarokvasában tartja (a régészet tanúsága szerint 
építőáldozatul eleink küszöb alá gyermekeket temettek). Ó-Egyiptomban az egyik 
legpokolibb túlvilági bűünhődésnek azt tartották, ha a halottból odaát ajtósarkot csinálnak, 
amit úgy kell elképzelnünk, hogy a sarokvas a szemgödrében forog. Ez a kép a 
Sarkcsillagon forgó világtengelyre is vonatkoztatható — a , szem" ez esetben is csillagot 
jelenthetett —, de a naptári kapuk valamelyikére úgyszintén. Elsősorban a télire mint 
alvilági ajtóra, hiszen ez alatt látható az égen a „fába szorult toportyánféreg”: a Farkas 
csillagkép a tejútfa alsó hasítékába akadva. Hogy erről lehet szó, azt mutatja A világlátott 
királyi vitézről szóló mese rokon motívuma: Csóré királyfi társával odvas fába bújva égig 
érő, nagy szájú óriást látnak, amint tekergőzve szopja az elrabolt leány vérét. Csóré letépi 
a saját ujját, és az óriás szeme közé vágja, úgy, hogy kifolyik a szeme. A faodú a 
tejúthasadék, az óriás (szája) az alsó kapu, a szemébe vágott nagyujj az ajtózsanér- 
metafora változata. 

A mondottakat igazolja, hogy Rómában párban tisztelték Ianust az év téli 
kapujának istenét (lat. ianua, , ajtó") Cardával, a nyári kapu sarkának istennőjével (cardo, 
, Sarokvas"). Ennek nyomán került a két János szent ünnepe is a téli és a nyári kapuba 
(János evangélista dec. 27.; Keresztelő János jún. 24.). 

Mindebből adódik a következtetés; ha a mesehős naphérósz az ég (év) ajtaja, 
kapuja vagy ajtajainak sarka is lehet, de legalábbis , zsanérujjai" vannak, az azt jelenti, 
hogy nemcsak közlekedik rajtuk, hanem ő az, aki az ajtót, végső soron az időt és a teret 
forgatja. Egy naiv geocentrikus világképben ez így is van, amennyiben az időmérés 
legfőbb letéteményese végső soron mégiscsak a Nap, és a régiek föl sem tételezték, hogy 
a mindenség magától forog körülöttük. Azt hitték, hogy a világ malmát, aminek a tengelye 
a Föld közepén megy keresztül, az ekliptika peremén keringő planétaisten forgatja, mint 
egy kézimalmot. A kézimalmot a peremén lévő fogantyúval hajtották. Fentebb ugyan 
Khronosz-Kronoszt, azaz Szaturnuszt neveztem az idő forgatójának, de azt is jeleztem 
már, hogy a mitológiai hagyomány a Szaturnusz bolygóban egy nagyapakorú, egykori 
napisten megtestesülését látja. A mítoszok ifjú Napja megöregedvén előbb Jupiter atyává, 
majd Szaturnusz nagyapává lesz. 

Az eddigi példákban lehetséges változatként többször fölmerült már, hogy kapu, 
átkelőhely , középen", az ég sarkán is van (gondoljunk a folyó felett lebegő, csillagról 
csüngő, forgó (!) tündérvárakra, illetve kapuikra). A két értelmezés nem zárja ki egymást, 
a régiek valóban úgy hitték, hogy a 4 naptári (égtáj-) kapun kívül , középen", az égi 
sarkoknál, a zeniten és a nadíron is átkelőhelyek vannak, melyeket az , elhunyt" Nap lelke 
úgy használ, mint a naptári kapukat az , élő" Nap. Jó példa erre Pétör halász meséje. Pétör 
a maga építette arany gyalogúton kastélytól kastélyig (a Tejúton az egyik napfordulói 
kaputól a másikig) Krisztustól kapott szamáron megy végig. Útközben a szamár egyszer 
csak megáll, a patájával dobbant. Erre kinyílik egy kis ajtó, amelyben az Úristen és Szent 
Péter áll. (Szent Péter, aki maga is halász volt, a mi Pétör halászunknak úgy , égi mása", 
ahogy a napisten a naphérósznak.) 

A Jankalovics című mesében 5 égtáj együtt szerepel. Aranyhajú gyermekeknek, 
,hogy a sík föld még szebb legyen", a forró tengerek közül (délről) aranyvárat, a veres 
tengerek közül (nyugatról) aranysátrat, a jeges tengerek közül (északról) aranyhidat, a 
zöld király kertjéből (keletről) annak 24 aranyalmafáját, végül a fekete tengerek közül (a 
nadírról, a déli égbolt sarkáról) muzsikafát kell elhozniuk. Ez utóbbihoz át kell kelniük 
Világvámja száján (vagyis a Tejút hasadékán le kell menniük a déli égboltra, a muzsikafa, 
a világtengely gyökereihez). Az , ötösség" a mese keleti eredetére vall. Kínában a kelet 
égtáj , elemi" jelképe a fa, színe pedig a zöld. A világtengelynek azért muzsikafa a neve, 
mert forog, s forgás közben nyikorog. 


Mesei napisten, mesei naphérósz 

A Napba nézés, Isten keresése a Napban a pogány napimádat maradványa a népi 
vallásosságban. Olykor bevallja a mesemondó is, hogy isten(nő)t lát a Napban, hiszen 
annak nevezi: a hős a napistenhez megy, mert meg kell tudnia tőle, miért jön fel vígan, és 
miért megy le szomorúan (Jézus mondásának teljesedni kell). Román mese hősnőjének a 
napistennő vadállatait kell gondoznia. 

A Nap felé fordulás, Napba nézés a napkultusz legfeltűnőbb jele a mesében is. 
Király mindig palotájának napkeleti szobájában ül, és napkeletre néz (Mirkó királyfi). A 
feleségében csalódott Disznófickó az asszonnyal együtt kiáll az ajtóba, és szembefordul a 
kelő Nappal. A Nap színe előtt felesége derekát kétszer átöleli, mire két vasabroncs 
, szökik" rá, s így szól: „addig meg ne szabadulj, valameddig én a te derekadat ismét meg 
nem ölelem." Azzal keresztülbukik a fején, és fehér vadgalamb képében elrepül 
(Disznófickó). 

A Nappal szemben elkövethető legnagyobb bűn a mesékben is az, ha a szemetet a 
Nappal szembe öntik (Szerencsének szerencséje, Rózsa János). 

A , látni vágyó", hogy meg ne vakuljon, és hogy bele is lásson a Napba, kormozott 
üveget, „füstölgő tükröt” vagy más fényszűrőt használt. Róheim Géza írja ezzel 
kapcsolatban a Napról: ,,... az, hogy vízzel teli fehér tálban Magdolna napján meglátják 
benne, "amint Mária rengeti a Bölcsőt , a húsvéti napbanézés egy eltolt változata, amelyet 
a megfelelő német és szláv anyaggal együtt régebben tárgyaltam." (RÓHEIM 1925: 128) 
A tükör részint mint a napkultusz tárgya, részint mint a Napot helyettesítő varázseszköz 
sűrün felbukkan a mesékben. 

, Ismeretes, hogy a Hófehérke típusú mesékben szerepel egy (majdnem mindig 
varázs- vagy csodás) tükör, mely a szépségére hiú s ebben versenytársat nem tűrő 
mostohának, anyának vagy testvérnek arra a kérdésére: ki a legszebb a világon? a 
szépséges leány születése előtt azzal felel, hogy ő a legszebb, azontúl pedig az irigyelt és 
üldözött leányt tartja legszebbnek. 

Ennek a mesének hazai és külföldi változatai szerint azonban a szépség dolgában 
döntő versenybíró szerepét nem mindig a tükör foglalja el, hanem a vele teljesen 

egyenértékű nap. Így nálunk Lázár István alsófehér-megyei, magyarlapádi meséjében a 
szép asszony "mika a nap bútt fel (...), felkőtt az ágyából, füsülkedett, sepregetett s szépen 
felőtezett. Mika fel vót őtezve, a szemetet a nap fele hánta s asz kérdeszte tőlle: Nap, nap, 
finyes nap, van-é még szebb asszan mint én vagyok?" A kérdésre a nap megfelel." 
(BERZE NAGY 1982: 133.) Egy változatban világ szép asszonya nem hányja a szemetet 
a Nap felé (a magyarlapádi mesemondó a szép , asszant" ezzel a bűnével jellemzi), csak 
kiül a Napra fésülködni, mintha csak tükör elé ülne, s kérdi tőle: Nap koma, Nap koma! 
Van-e ez világon szebb nálamnál?” Az ismert választ megadja a Nap (A világ szép 
asszonya). 

Más mesei Nap-Isten-tükör analógiák: csikóvá varázsolt hős a vele élő leánynak 
tükröt ad, az ebből mindent lát, ami történik a világon (A csikó). Szegény ember 4 fia 
közül az egyik egy tükörért szolgál, amiből a világ összes dolgát ügyelheti (A níty testvér). 
Kuvik nevű boszorkány (Athéné mint mesealak) napos, csillagos ikreket, egy fiút és egy 
lányt rávesz, hogy szerezzék meg a tündértükröt, amiben az egész világot láthatják (4 
szárdiniai király fia). Aranyhajú, holdas homlokú, csillagvállú leánynak , banyakirályné" 
azt tanácsolja, hogy hasonszőrű bátyjaival hozassa le egy erdei jegenyefáról a világ kis 
tükrét, abban meglátnák kő közé rakott anyjukat. Ugyane fáról szerzik a minden ételt 
elkészítő cimbalmot — csodamalmot — és a kővé váltakat feltámasztó aranyvesszőt (4 
kővel berakott királyné). A jegenyén csillogó tükör a világfán ragyogó Nap mása (l. még a 
tükrökkel díszített szibériai sámánfákat, a karácsonyfa csillogó gömbdíszeit). 

Isten mint , elküldő" vagy mint , adományozó" akár a népi jámborság ősz szakállú 
Atyaisteneként, akár Jézusnak az alakjában gyakran felbukkan a mesékben. A mesebeli 
Istent is felruházzák napisteni attribútumokkal. Ördög kérdésére: Mi van a világon csak 
egy, a helyes válasz: Egy az Isten, egy a Nap, egy feje van minden embernek (4z ördög 
kilenc kérdése). Mivel az Isten mellett mást is tartalmazhatott volna a válasz, amiből egy 
van csupán, a válogatás sem lehet véletlen; a három , egy" összetartozását akarja jelezni. 
(Ebben a , válogatásban" a Nap égitest a megszemélyesített Isten feje.) 

Apját kereső cigány nyárfát talál, aminek csúcsa az égbe, gyökere a pokolba ér. A 
fán mennybe megy, ott Isten székébe ül, ahonnét az egész világot belátni (A cigány az 
égben és a pokolban. L. az altaji sámán rajzát, mely a napistenhez vezető útját ábrázolja. 
17. rajz). A mese az istenkáromlást súrolva tréfálkozik szent dolgokkal, ezért nem 
kegyeletsértő szándékkal mondom: az apa, akit a cigány keres, maga az Atya, ő pedig a 
földet, poklot, mennyeket megjáró Fiúnapisten torzképe. Egy másik mesében Isten a 
Napéhoz hasonló sugarával „sugároltatja”, azaz figyelmeztet a hőst a fenyegető 
veszedelemre (A házasodni akaró királyfi). Szűz Mária szegény ember leányára bízza 13 
szobája kulcsát, azzal, hogy az utolsóba nem léphet be, mert abban az , öreg Isten" lakik. 
A leány beles a kulcslyukon, meglátja Istent , lángos-lobogós tűz között". A kulcslyukon 
kicsapó fénytől haja, kisujja aranyos lesz (A keresztleány). Tömlöcbe zárt, épp vajúdó 
királynét meglátogat Krisztus és Szent Péter. Krisztus addig nem engedi megszületni a 
gyermeket, amíg a csillagok állását figyelő Péter nem lát kedvező jelt. Krisztus a 
harmadik jelre engedi világra jönni a gyermeket, Hajnal Jánosnak nevezi el, és aranyalmát 
ad neki , keresztajándékul" (Hajnal János). Egy változatban akár-ha a Nap születését 
jelezné a harmadik jel: oly szép lesz az ég, , mintha aranyba húzták volna az egész 
világot". (Jézus Krisztus keresztlánya.) 

17. rajz 


A mesehősök olyanok, mint a görög hérószok. Vízi Péter és Vízi Pál, Donát, Daru 
János, Duna, Isten keresztfia élete úgy indul, mint Perszeuszé; Erőntúlvaló, Csorha János 
tátos, Nagyehető, Borsszemvitéz sorsa olyan, mint Héraklészé. A próbák elé állított hősök 
csak azt teszik, amit ők, továbbá Iászón vagy Thészeusz, s őket is az alvilágba ragadás 
veszélye fenyegeti. Gyöngyharmat Jánosnak éppúgy ibolya nyílik a véréből, mint 
Attisznak, a Nevenincs királyfinak ugyanúgy meg kell birkóznia az alakváltó Tengeri 
kisasszonnyal, mint Thetisz tengeristennővel Péleusznak. Más hősöket boszorkányok 
változtatnak kővé, csakúgy, mint a szemmel , megkötő" Medúsza, és a hősök 
tündérhitvesei akárha Médeiától tanultak volna öregembert megfiatalítani, vetélytársnőt 
elemészteni. És hát a táltos csodáló, amin a hős röpköd a légben, nem Perszeusz és 
Bellerophón Pegaszoszának a rokona? 

A magyar meséknek persze nemcsak a klasszikus hérósztörténetek a forrásai. Erős 
Jankó a Kalevalabeli Kullervo lába nyomában jár; Árgirus királyfi az aranyhallá, madárrá 
változtatott, vagy felaprított, télire sóba, hordóba eltett, és a fölös csontból 7-szer szebben 
feltámasztott hősök: Jancsi, Hüvejpici, Donát a perzsa Mithras és a vogul Lúdfejedelem 
égi útján mennek-jönnek. Tagadhatatlan meséink és a közép- meg belső-ázsiai hősénekek 
rokonsága. A Sündáj Märgänről szóló hősének az Aranyhajú kertészbojtár epikus 
változata, a Kogutej Märgänről szóló eposzban a Sündisznóvőlegény, a Fehérlófia és az 
Aranyhajú kertészbojtár motívumai ismerhetők fel, a Sentáj kánról, Kán Märgänről szóló 
ének a Fehérlófia-mesék keleti párhuzama, a Kadüs Märgän eposzban a Fehérlófia meg a 
Csonka és a sánta pajtás típusú mesék mozzanatai keverednek. 

Nagy a családja a meséknek. A sárkányölő szentek legendái is hősmesék 
tulajdonképpen, de a klasszikus hérósztörténet, hősének, mese és hősi legenda — már ami a 
leglényegüket jelenti — csak filológiai szempontból különböznek egymástól. És ha az 

időrendet (de csak a lejegyzés időrendjét!), vagy egy toposz térbeli elterjedésének 
azonosítható irányát figyelembe véve le is vezethetők egymásból, helyesebb azt mondani, 
hogy közös tőről erednek. E tőnek — a mítosznak — az írásbeliségnél sok ezer évvel 
mélyebbre nyúli a múltba a gyökere. 

A szereplők közül a hős áll a Naphoz a legközelebb. Mindig a Nap útját járja, az ő 
képviseletében teszi a dolgát, őérte harcol, úgy él és hal, majd támad fel, mint amaz, s a 
Nap vitézéhez illően attribútumait is magán viseli, sokszor pedig azonosul is vele. És bár a 
Nap maga is megjelenik olykor a mesékben — a hős ilyenkor csak duplikációja az 
istennek, ami szintén a mítoszokra jellemző sajátság —, mégis azt kell mondanunk, a 
mesék asztrális síkján a hős a Nap szerepét játssza el. 


A hős neve 

Az állítást mindenekelőtt a beszélő nevek igazolják; ezek közül is a napos hősnevek a 
legbeszédesebbek. Ilyen a már említett Nap királyfié (Tündérszép Majlona), Heelyiásé (Mesë 
a hattyú viteezreő), Számszoné (Szolgából lett király). 

Erre vallanak a hős kicsinységére utaló nevek, mint például a Kis Miklós, Hüvej-pici, 
Borsszemvitéz, Kökény Matyi, Gyöngyharmat János, melyek más, ugyancsak a Napra utaló 
célzás mellett azt is kifejezik, hogy hősünk, a Nap a Földről nézve borsó, kökényszem, 
gyöngyméretűnek, alakúnak, gyermekhüvelyk szélességűnek látszik. Gyöngyharmat Jánost 
Világi Szép Örzsébet és darutündér társnői labdává változtatják, és úgy játszanak vele. Ilyen 
alakú és méretű az is, amiből lesz: a harmatcsepp (Gyöngyharmat János), a rózsabimbó, amit 
királyné anyja leszakít, s amelytől nyomban fiút szül (Rózsa Jánost); a borsszem 
(Borsszemvitéz), szőlőszem (Duna, isten keresztfia). Duna meséje Perszeusz mítoszára megy 
vissza, akit az aranypénztől (!) teherbe eső Danaé szült. (Igen, az aranypénz is a Napot 
formázza. A rómaiak egyik pénzegységüket, az arany solidust Sol napistenről nevezték el. 
Lat. solidus = , színarany", „tartós értékü”.) 

A hősnevek jó része , növényi eredetű" (a fentieken kívül I. még Babszem Jankó, 
Köles, Rózsa vitéz, Virágfi János, Szekfűhajú János, Zöldike neveket), amiből az következik, 
hogy hőseink között olyan vegetációs istenek vannak, mint Tammúz, Rimmon, Attisz, 
Adonisz, Dionüszosz, Ozirisz, akikről viszont tudjuk, hogy napistenek is voltak, hiszen az 
általuk megszemélyesített növények életciklusa, akár egynyáriak, akár nem, a Nap éves 
életciklusával megegyezik. Ezek a nevek kozmikus síkon is jelentőségteljesek; a bokor, a fa, 
amelyről a mesemondó szakította őket, végső soron nem a földi vegetáció része, hanem a 
Napot szülő tejútanyát testesíti meg. Az állatnevek is hasonló származásról árulkodnak. 
Juhfijankót fekete bárány elli égbe nyúló fa odvában. Juhfijankó, mint a neve is mutatja, 
kosnaphérósz, a faodu a tejútvilágfa odva, a fekete bárány pedig annak a Theophánénak 
(„Istent napvilágra hozó"-nak) mesebeli mása, akivel Poszeidón kos képében az aranygyapjas 
kost nemzette. 

Napos neveknek tekinthetők a Hajnal János, Hajnalka típusú nevek, melyeket 
fényszabadító hősök viselnek. (Hajnallal tér vissza a fény, amit az éjszaka elnyelt. 
Gyöngyharmat János neve ide is illik, hiszen a harmatot hozó hajnallal köszönt ránk a kelő 
Nap.) Egy manysi (vogul) mítosz szerint a hajnal úgy keletkezett, hogy a teremtő isten a 
sötétség nem fogyatkozó erőit fáradhatatlanul ölő hőst az égre küldte. 

Napos nevekben jelzőként olykor ott a Nap féme, az arany. Arany Kis Miklósé ilyen. 

Ki a világon a legerősebb? Mitikus felfogás szerint a Nap. Ez is tükröződik a 
mesehősnevekben. Lásd Erős Jancsi, Erős Jankó, Erőntúlvaló, Fanyűvő, Vasgyúró, 
Kömorzsoló. 

Jellegzetesen napisteni jelzőt visel Világbíró Nagy Mátyás és Vélághírű Kis Miklós. 
Az előbbi „világot birtoklót", egész „világot lebírót", „világ bíráját” is jelenthet (I. Világbíró 

Krisztus). E két név tartalmilag, formailag egyaránt rokon az uráli , Világügyelő Férfi", 
,, Világkerülő Férfi” nevekkel. Ha már ez utóbbi szóba jött; uráli párhuzamot mutat Daru 
János meséje. A hős a nevét onnét kapta, hogy repülni tud, s apja aranydaru képében 
nemzette. A Tejúton repülő manysi napisten egyik madáralakja daru volt. 

Külön figyelmet érdemel a mesehős személyneve. A mesék hőseit — ha van egyáltalán 
személynevük — majdnem mindig Jánosnak, Jancsinak, Jankónak, illetve Hansnak, Juonnak, 
Ivánnak, Jeannak hívják. Kivétel — ilyen a György, István, József, Kristóf, Mátyás, Miklós, 
Péter és Pál, Sándor, Tamás — kevés van. A mesemondók névadását nem a János név 
népszerűsége, hanem a János napok naptári helye (dec. 27., jún. 24.) és szoláris szimbolikája 
magyarázza (szerintem a János név egykori közkedveltsége is ennek tudható be). Vagyis azt a 
nevet választották, mely a napisten születésnapjához a legközelebb esik, és aminek párja is 
akad abban az időszakban, amikor a Nap pályája csúcsára érkezik. 

Ami a többi személynevet illeti, a naptár első István napja december 26-ára esik, még 
Jánosnál is egy nappal közelebb a születésnaphoz, viszont nincs párja a nyári napfordulói 
időszakban. Péter és Pál ezzel szemben ekkor üli mennyei születésnapját (jún. 29.). Az ős- 
Tamás nap épp a téli napfordulóra esik (dec. 21.), Miklós két héttel korábbra (dec. 6.), 
Sándor, József és Benedek (a mesében Bendebukk) a tavaszi napéjegyenlőség idejére (márc. 
18., 19., 21.); a többi pedig csillagászati hónapkezdő dekádba. Itt található valamennyi 
jelentősebb szent: György április 24-ére, magyar István augusztus 20-ára, Kristóf július 25- 
ére, Mátyás február 24-ére, a másik Pál január 25-ére, a másik Péter február 22-ére esik. Ezek 
a névünnepek valamikor (amikor az új esztendő, egyben az év első hónapja dec. 25-ével, 
karácsonnyal kezdődött) ténylegesen hónapkezdő ünnepek voltak. 

Eljátszhatunk a nevek jelentésével is, hiszen a héber eredetű János is annak köszönheti 
jelképi jelentőségét, hogy a római Ianus kapusisten nevével rokon hangzású. István görögül 
, koszorú" -t, , koroná"-t jelent (első királyunk is ezért kapta), ami illik a naphérószhoz, a 
, kicsi" jelentésű Pál, vagy a , kő" jelentésű Péter nem kevésbé. 

Van szabályerősítő kivétel is. Ilyen az Árgirus név, mely elfogadott nézet szerint az 
, Árdeli szép" Holdra vonatkozik, mivel a görög eredetű név jelentése , Ezüstös", s a 
planetáris szimbolikában az ezüst a Hold féme. A mesében azonban nem mindig; lehet arany 
is, és a szoláris hős is kapcsolatba kerül az aranyon kívül más fémmel, így az ezüsttel is. Ha a 
bolygószférákból a csillagvilágba emelkedünk, kiderül, hogy Árgirus a nevét onnan is 
kaphatta, hogy tündérűző jártában-keltében belepte a Tejút ezüstpora. (L. Árgirus csillagai. 
Harkai István az Árgirus, pontosabban az Árgyélus nevet az Oroszlán csillagkép ekliptika 
keresztezte legfényesebb csillagának a nevéből, a Regulusból származtatja. Szellemes 
szófejtését alá látszik támasztani, hogy a ,, regulus " latinul királyfit jelent.) 

Az őstársadalmakban bevett szokás szerint minden teremtett léleknek több neve volt. 
Nevet kapott, amikor a világra jött (gonosz szellemeket félrevezető nevet), újabb nevet, 
amikor kiderült, hogy életben marad, ismét újabb név járt neki, amikor felnőttkorba lépett, s 
később is ezer oka lehetett annak, hogy másoktól megkülönböztető, rangjelző vagy 
megbélyegző ragadványneveket aggassanak rá. Ez a szokás korlátozott mértékben a régi 
paraszti világban, így a népmesékben is fennmaradt. Ezért a mesehőst sem csak olyan néven 
említik, amelyek természetfölötti származására, hajdani vagy majdani dicsőségére, netán 
szépségére utalnak (Csinos Ágrágyi, Szépmezőszárnya). Álnevet visel, hogy valódi kilétét 
eltitkolja (Nemtutka, Nemtudomka), vagy azért, mert elváltozott külseje is indokolja 
(Disznófickó), néha azonban ezek az alávetettséget kifej ező, szolga- és állatnevek is a hős 
Hamupepejke, Hamvas Gia Hamujutka Jancsi, Hamuhutyka, Pemyepőpöoj ike, és a 
nyilvánvalóan félrehallott Hamis Jankó alakban). Hamupipőke a király (gazdag ember, 
szegény ember) legkisebb, félbolond-forma fia, aki egész nap a sutban, a tűzhely mellett vagy 
a hamuban ül, s ezért fivéreitől a Hamupipőke csúfnevet kapja. Mégis ő lesz az, aki arany 

lován a Szent Iván napi fa csúcsáig ugratva lekapja onnét a királyságot jelentő aranyalmát és 
aranykoszorút, s ezzel elnyeri a király leányát. 

Hamupipőke ügyefogyottsága megjátszott, mint Hamleté. A Férfi-hamupipőke mesék 
hőse azért ül a hamuba, hogy bátyait félrevezesse. Van mese, melyben tudjuk, hogy király az, 
akinek a képe be van kormozva (A zöld dragonyos), és a valódi nevét is ismerjük kezdettől 
fogva (Szép Miklós). Ráadásul a Hamupipőke név csak újabb kori olvasatban hangzik 
lealacsonyítónak. A mesékből világosan kiderül, hogy Hamupipőke a tűz őrzője (más típusú 
mesék hősei is gyakran állnak kályhafűtőnek, kuktának), ami egykor , bizalmi feladat" volt, 
rangot jelentett. Szent István törvénye a tűz őrzőjét mentette föl egyedül a templomba járás 
kötelezettsége alól. László Gyula szerint eleinknél a legkisebb fiú vigyázott a tűzre — 
Hamupipőke is az —, akit egykor különleges jogok illettek meg, egy időben még az öröklés 
joga is. 

Aki a hamuban ül, olyan, mint Isten eucharisztikus teste, a kenyér: meséink hamuban 
sült pogácsája. És túl ezen, a „mint a mennyben, úgy a földön is” elv szellemében a földi 
hamupipőkéknek égi mintát kellett követniük. És ki más lett volna ez, ha nem az égi tűz 
csiholója, aki telente „hamvába holt”, lángja nincs; a látóhatár szélén, a „hamuban” 
vánszorgó, kormos képű, vörös korongja alig parázslik, de mégis: őrzi a tüzet, mely 
nemsokára fellobog. (A , kormos" jelző utalhat napfogyatkozásra, de jelenthet napfoltokat is, 
melyek téli reggeleken, alkonyokon láthatók a legjobban a Nap , arcán".) 


A hős származása és gyermekkora 

A napisten atyja az ég ura, anyja az ég (Tejút) és a Föld istennője, de ha leszáll a 
Földre (megtestesül), földi szülei is lesznek; hérósztörténetekben rendszerint királyi pár. 

Többnyire a mesehős is királyi sarj, de hogy igazi atyja égi lény, arra jelek utalnak. 
Első helyen: gyermektelen házaspár általában istentől kér és kap gyermeket. Ez nem 
egyszerűen jámborságukat mutatja, az isteni adomány valóságos csoda — éppúgy, mint a 
bibliai Sára vagy Mária esetében. Például gyermektelen asszony Istentől gyermeket kér. 
Húsvét napján (!) tizenkettőt szül egyszerre (Jankó meg az aranyhajú leány). Gyermektelen 
házaspárnak koldus (Isten álruhában) ad egy szem borsót, hogy ültessék el. A borsó kihajt, s 
rajta kivirágzik egy kis gyermek (Mesetöredék Babszem Jankóról). Gyermektelen asszony 
lefekvés előtti imájában kéri Istent, adjon neki gyermeket. Nyugtalanul alszik, álmában 
szellent egyet, s máris ott az első fia, Este. Hasonló módon ad életet második és harmadik 
fiának, Éjfélnek és Hajnalkának (Hajnalka). A hangnem tréfás, de a mondanivaló komoly: az 
élő lélek, ami Ádámot életre kelti, szintén szél, Isten lehellete. A 3 „szüllentés” oka a babszem 
(bablélek), amit egy változatban egy öregasszony tanácsára a gyermektelen asszony lenyelt. 
(A , babszél" hiedelmi jelentőségére nézve 1. a Jelképkalendáriumban írtakat) Egy asszony 7 
éve imádkozik fiúmagzatért. Álmában megjelenik egy ezüstszakállú, aranyhajú , ősz" ember, 
és megjósolja, hogy hamarosan fiút szül, akit addig kell szoptatnia, míg az erdőben a hetedik 
fát tövestül ki nem tépi (Erős Jancsi). 

Azután: királyi apa egyik szeme mindig sír, a másik meg nevet (Mirkó királyfi, A zöld 
király fia). A nevető és síró szempár a Nap-Hold szemű égisteneket idézi, például az 
egyiptomi Hóruszt, akinek holdszeme havonta megsérül (a beteg, sérült szem könnyezni 
szokott). A naposság, holdasság együtt (mint a fentebbi példában az aranyhaj és ezüstszakáll) 
égisteni attribútum. (Manysi mítoszban az égatyaisten fiát , Napvilághevű, Holdvilághevű 
Kard"-nak is hívják.) 

Az égatya nemcsak a Napnak, hanem mind a 7 planétának atyja lehet (pl. Num-Torum 
az uráli mitológiában). Ilyen mesei apafigura a Fehérlófia mesék felemás természetű 
Hétszűnyű Kaponyányi Monyókja, hét sing szakállú embere. A Monyók monyas (, mén") 
szavunk kicsinyítő képzős (?), tulajdonnév formája, és Hunor és Magor regebeli atyjának, 
Ménrótnak a nevét idézi fel, amellett az apai szerepkör legfontosabb teendőjére, a nemzésre 

utal. (Mony, , tojás", , here". L. még a Monyók Kapanyélfaszú nevét is.) Hívják , hétszínű" 
szakállúnak (Erős Jancsi), ami alatt a szivárványt kell értenünk, márpedig szivárvány az 
égisten attribútuma, Belső-Ázsiában pedig, ahol a Fehérlófia mesék eposzi formái ma is 
élnek, a , hétszínű szivárványt a planéták járta ekliptika szellemképének" hitték. (Bővebben 
erről e kötet símándobokról szóló tanulmányában írtam.) 

A háttérben meghúzódó égi apa mellett a hősnek (ahogy a hérósznak és a földre szállt 
istennek is) földi (alvilági) apja is lehet. Ő a gonosz király, mostohaapa, szegény ember, de 
van, amikor az apa (mostohaapa) szerepét egyértelműen alvilági istenség tölti be (mint 
Kronosz Zeusz esetében), például az aranyhajú táltosfiú apja sárkány Az örökbefogadott 
testvérek című mesében. A Monyók a sárkányok apja is, nemcsak a hősöké (Juhfijankó). 

Az anya valódi kilétére vonatkozóan igazít el bennünket, hogy a hőssel sokszor a 
száján keresztül esik teherbe (aminek csak a föld- és a tejútanyára vonatkoztatva van értelme. 
(Kígyóbőrű Sára..., Borsszemvitéz és szép Júlia... ). 

A kettős származásra, vagyis arra nézve, hogyan lesz az egyszeri királyfiból másszor 
szegény ember gyereke, az obi-ugor napmítosz ad magyarázatot. Egy elbeszélés szerint Num- 
Torum főisten összekap hűtlen feleségével, s haragjában egy lyukon át ledobja a földre. Az 
istenanya zuhanás közben szüli meg aranykezű és -lábú fiát, Világügyelő Férfit. Később az 
apa felhúzza a csecsemőt az égbe, hogy szüleivel éljen, de ereje oly félelmetes gyorsasággal 
nő, hogy égatya és földanya aggódni kezd, s újból ledobják a földre, hogy ott megszelídítsék, 
és kezelhetőbb legyen. A bölcső , Sastollú ember" házára esik. Itt igen kegyetlenül bánnak 
vele, de ettől még erősebb lesz, és megöli nevelőszüleit (mesebeli párhuzamát I. az Erős 
Jankó mesékben). A földi szülők az égi szülők megkettőzései (a szegény házaspár a királyi 
szülőké). E mítoszi sajátosság kozmológiai értelme az, hogy az égatyák , ketten vannak". Az 
obi-ugor mitológiában a felső ég Num-Torumot uralja, az alsó ég (, alsó-föld") ikerfivérét, 
rosszabbik énjét, Kuly-Otirt. A két égi uraság osztozik a földanyán, így azt sem lehet tudni, 
melyikük fia a napisten (Ozirisz és Széth is együtthálnak egymás feleségeivel, így Hóruszról 
is elmondhatni, hogy Széth bácsikája személyében talán , igazi" apját ölte meg). 

A , lehajítás az égből" a klasszikus , kitevés"-motívum obi-ugor változata. Ez is 
kétértelmű cselekedet. Vagy a (mostoha)apa akar megszabadulni ily módon a (nevelt) fiától, 
vagy az anya rejti el a fiút előle így. Az eredmény ugyanaz. A gyermek megússza — néha szó 
szerint —, és a végzetet beteljesíti. Perszeuszt és anyját, Danaét nagyapja egy ládában vízre 
téteti, mert egy jóslat szerint a gyermek, ha felnő, meg fogja ölni. A , zuhanás"-motívumnak 
csillagászati jelentése is van. Zeusz Héphaisztoszt és a Napot elhajítva határozza meg a 
kozmosz méreteit, amiből Giorgio de Santillana arra következtet, hogy Phaethón zuhanása 
(Kronosz bukása) is hasonló értelmű: a napéj-egyenlőségi főkör , megrajzolását" jelentheti. 

Danaé (holdistennő) maga a vízanya. Neve egy , víz" jelentésű indoeurópai szótőre 
megy vissza. Lásd a feneketlen hordókba vizet meregető danaidákat, a hasonló nevű 
tengerjáró népeket (dánokat, danausokat: görögöket), Donart, a germán esőistent, vagy a 
Közép- és Kelet-Európa rokon hangzású folyóneveit (Duna, Dvina, Dnyeszter, Dnyeper, Don) 
és az olyan közszavakat, mint az angol dam (, gát"), damp (, nedves"). A Danaé-mítosz egyik 
mesei változatában (Vízi Péter és Vízi Pál) a gyermekek eljövendő anyja azt álmodja, hogy a 
testéből kiáradó víz elönti az egész világot (vö. Az Árpádok eredetmondájával). Apja 
vasházba zárja. Börtöne padlatából forrás tör fel, iszik belőle, mire ikerfiaival teherbe esik. A 
mondottak alapján nem csoda, hogy a mese párdarabjaiban a hős gyermek olykor a Duna, 
Donát névre hallgat. 

A mitikus kitevés-motívum másképpen: Oidipúszt, akit egy antik szerző Héliosz 
fiának (!) nevez, földi apja, Láiosz egy hasonló jóslatra hallgatva a mezőre téteti ki. A trójai 
Páriszt apja azért teszi ki az Ida hegyére martalékául a vadállatoknak (a kitett csecsemőt egy 
anyamedve szoptatja), mert egy jóslat szerint a fiú lesz Trója pusztulásának az oka. Zeuszt 
ezzel szemben anyja rejti el egy krétai barlangba Kronosz elől; őt egy anyakecske dajkálta. A 

bibliai Mózest is anyja bízza a Nílusra, azért, mert a fáraó megparancsolja, hogy öljenek meg 
minden újszülött zsidó fiúgyermeket. Teszi ezt úgy, hogy a kis Mózest a fáraó leánya találja 
meg, s ő is legyen a pótmamája. És végül, a gyermek Jézust azért menekítik Egyiptomba, 
nehogy Heródes, akinek megjósolják, hogy betlehemi gyermek lesz a zsidók királya, 
elpusztíthassa. (A holtak országába vezető vízi út sem hiányzik Jézus élettörténetéből: I. Márk 
4,35-5,13.) 

A vizre tétel része a naphérószi sorsnak. A vízpartra települt ember szemében a Nap 
vízen (túl) kél és nyugszik. Ezért érkezik (gyermekként) és távozik (tetsz)halottként vízi 
járművön, s kél át „alva” az éj vizein minden éjszaka (vö. lat. arca, héb. argoz, tébah = 
, láda", „bárka”, „koporsó”). A vízi út csillagfényes mása látható az égen is; a Tejút az, 
melyen a naplélek „odaát” jár, és amelyről Napba öltözvén, a téli napfordulókor az ekliptikára 
lép. Itt található a mondott barlang is (amelyben születésekor a kis Jézus is , rejtezik") a Tejút 
ágai által közrefogott „fekete lyuk” képében. 

Ugyane mozzanat a mesékben: király leánya csodás módon teherbe esik, apja ezért 
hordóban vízre téteti, hol a leány szokatlan külsejü, nagy erejű gyermeket szül (Dunát, 
Donátot, Nád Pétert a Magzatával együtt kitett anya típus keretében). Megesett királyleány 
titkon született gyermekét aranyládában a Dunán leereszti. Melléje pénzt és kardot tesz (Daru 
János). Szüz Mária (!) egy aranyhajú leányt almáriumba zárva kitesz az erdőbe, ahol egy 
királyfi rátalál és hazaviszi (A keresztleány). A kitett gyermekre pásztor talál a mezőn (mint 
Páriszra és Oidipúszra), és állatanya szoptatja (mint Páriszt és Zeuszt, Juhász Palkó). 

Az állatbőrbe bújt pótmama édesanya is lehet. Veres juhocska az erdőbe menekül, s 
egy fa odvában elli meg Péter nevű fiát (A vérés juhocska). Boszorkányos sánta juh a 
juhászától viselős lesz, sziklahasadékba bújik (tejúthasadék ez is), hol fiúgyermeket ellik 
(Mese Juhaci Peetërreő, meg a Heecsin szakálaó ördögreő). 

A szegény asszony csodálatos gyermekét nem mindig szüli, hanem találja, mintha az 
égből pottyant volna. Fügefa alatt (A két testvér), erdőn, mezőn (A sündisznó), otthon 
(Babszem Jankó, Elígért gyermek-típusok meséiben). Földi királyleány is járhat így. Apja 
börtönben tartja, ahol is egy szőlőszem gurul elébe, mely nőttön nő, feje, keze, lába lesz, majd 
helyre kisfiúvá változik (Duna, Isten keresztfia). Vagy tojásból jön a világra: király házasodni 
induló fiának azt tanácsolja, hogy csak griffmadártojásból kikelt leányt vegyen feleségül (4 
griffmadár leánya). Ez a leány szép Helenének a mesebeli mása, aki nővérével, 
Klütaimnésztrával, valamint a csillagikrekkel, Kasztórral és Polüdeukésszal Léda tejútistennő 
hattyútojásából kelt ki. Helenét, azaz Tündér Ilonát viszont az erdélyi Nyárád-patak mentén 
egyenesen a Napot, Holdat szülő tejútanyának tekintették. , Húsvétkor a gyermekek azt 
játszották, hogy tojásokat dobtak "kukkbas , azaz fel az égbe vagy az ég felé. A játékot 
"napcsinálásnak"? nevezték. A nap először egy tojás volt, amit Tündér Ilona rakott, amikor 
hattyúvá változtatták." (RÓHEIM 1984: 147.) 

A megszületett vagy talált gyermek az esetek egy részében csúnyaságával, torz, 
állatias külsejével hívja föl magára a figyelmet. Az azték vagy a pápua mítosz 
napgyermekéhez hasonlóan a mesehős is születhet varasbőrünek (napfoltosnak: Disznófickó, 
Tana Cosînzeana c. román, A kán leánya c. altaji török mese). Disznófickó úgy szabadul meg 
varasságától, hogy , nagyanyósa" a levetett varas bőrt elégeti. A Krisztus és a feláldozott 
gyermek című mesében a kis Jézus, miközben a révész (Szent Kristóf) viszi át a vízen, 
megvarasodik, s hogy a , Krisztus-hordozót" próbára tegye, azt mondja neki: csak a révész 
csecsszopó gyermekének a vérétől gyógyul meg. A révész feláldozza gyermekét. Kiömlő 
vérével Szent Péter Jézust megkeni, az meg is gyógyul. Ekkor Péter a halott gyermeket 
kemencébe veti, s az a tűzben föltámad; apja úgy talál rá, amint két aranyalmával játszik. 

A mese annyiban tér el a varas napgyermek mítoszától, hogy nem ő maga újul meg a 
tűzben, hanem a néki áldozott gyermek, aki cserébe napisteni attribútumokat kap; ő labdázhat 
az ég aranyalmáival. A mese arra az időre emlékezhetik, amikor még gyermeket vetettek 

tűzbe áldozatul, hogy ezzel buzdítsák a varas képű, hideg, téli Napot, boruljon ő is lángba. (A 
Nap foltjai fénye erősödésével válnak láthatatlanná. E témáról bővebben 4A Nap könyvében 
írtam.) 

A hős sokszor állatalakban jön a világra. Vén királyné azt kívánja, bárcsak lenne 
gyermeke, még ha csúf is. Boszorkány virágot szagoltat vele, teherbe esik és kígyót szül (4 
kígyó-királyfi). Gyermektelen asszony Istentől gyermeket kér, még ha malac lenne is az. 
Malacot szül, mely mindjárt beszél (Könnykeresztség). Szegény gyermektelen asszony azt 
sem bánná, ha gyermeke sündisznószerű lenne. Egy kis sündisznót szül (A kis sündisznó). 
Meddő királyné még egy kutyakölyköt is gyermekeként dédelgetne. Agárkölyköt szül (Az 
agárbőrös királyfi és felesége). Szegény asszony az erdőn medvebarlangban keres menedéket. 
Vendéglátójától teherbe esik és fiút szül, akit a medve (a Nagy Medve csillagkép) Medve 
Jankónak nevez el (Medve Jankó). 

Ezeknek a születéstörténeteknek közös vonása, hogy a hős gyermektelen, idős 
házaspárhoz érkezik Isten rég várt ajándékaképpen (l. a Bibliában Izsák, József, Sámgár, 
Sámson, Keresztelő János történetét); továbbá, hogy a gyermek állatalakjai kivétel nélkül a 
másvilág jelképes állatseregletébe tartoztak. A sertés meg a kutya azért, meg dögevők. A 
mindent elemésztő Halált testesítették meg. Valamikor neki mint Disznófejű Nagyúrnak 
áldoztak sertést a téli napfordulókor (a Közel-Keleten, Hellászban, Itáliában és másutt), hogy 
jóllakassák, és cserébe a , kapun" átigyekvő Napot kiengedje. (L. Szép Miklóst, aki azért vet 
az alvilág kapuját őrző fenevadaknak koncot, hogy míg esznek, észrevétlen bejuthasson.) Ez 
áll a téli disznótorok és az újévi malacsütés hiedelmi hátterében. (A disznóölés hagyományos 
napja december 21-e!) 

A Disznófejű Nagyúr (lat. Orcus, Porcus) azonos volt a görög mitológia , tengeri 
öregjével", ő volt Kétónak (az égi Cet csillagképnek) a férje (hímnemű alakja), az 
ókeresztények benne, illetve kutyaszerű változatában látták Kétoszt (Cetust), a Jónást elnyelő 
és kiokádó nagy halat (78. rajz). 

Az, hogy a hős maga is sertéssé vagy kutyává válik, azt jelenti: meghalt, most már ő is 
a halálistené, őhozzá tartozik. , Klasszikus"? példája ennek Odüsszeusz társainak kalandja 
Kirkével, az Ajaja (magyarul: Ajjajjaj!)-szigeti halálistennővel, aki úgy szerez hatalmat 
fölöttük, hogy disznókká változtatja őket. Mesében: a Megölt aranyhajú ikrek helyére a 
gyilkos boszorkány azért tesz kopókölyköket, hogy az apával elhitesse, az anyakirályné 
megcsalta az alvilági Kutyafejűvel. 

A kígyó azért lett a naphérósz alvilági állatalakja, mert a föld alatt fészkel, téli álmot 
alszik és vedlik, minek okán feltámadásjelkép lett. A medve is azért, mert barlangjába 
húzódva átalussza a telet. A sündisznó disznószerűségével, s azzal, hogy vészhelyzetbe 
összegömbölyödik és fölmereszti tüskéit, amivel a Napot karikírozza. A sündisznóvőlegény 
típusú mesék A szép leány és a szörny humoros felhangú változatai. 

Szegény ember fogadott sündisznó fiát egy királyleány szerelme váltja meg. 24 éves, 
aranyfogú, aranyszájú, aranyhajú királyfi lesz belőle, fekete kakasa pedig, amin addig 
lovagolt, aranyszőrű paripává válik (A sündisznó). A fekete kakas (szoláris istenek, illetőleg 
Merkúr madara) lélekvezető; a halott napisten csillaglelkét röpíti egyik világból a másikba. 
Mackós mese esetében a napgyermek csillaglelke a Nagy Medve Alcor nevű csillagával, 
alkalmasint pedig a Kis Medve csillagképpel lehet azonos. Az utóbbira nézve lásd a 
Kalevalában Otsó medvehérósz történetét. 

Akár szépséges, aranyhajú kisfiúnak, akár kopókölyöknek, medvebocsnak vagy 
békaporontynak születik is hősünk, úgynevezett születése csak egy a Nap évenkénti 
születéseinek és újjászületéseinek végtelen láncolatában. (A két dolog nem ugyanaz. A Nap 
télen születik, s olyan lesz, amilyen. Tavasszal azonban megújítja magát, hogy , ragyogó 
formában" legyen; ez is benne van a születés-feltámadás kettősségében. E magyarázat mellett 
szól, hogy a meghaló és feltámadó istenek, mint Ozirisz és Jézus, feltámadásuk után 

, magasabb szinten" folytatják életüket; mennybe mennek vagy a túlvilág más színtereire, ahol 
ítélkező égi fejedelemmé lesznek.) A körforgásra utaló jel, hogy a hős, ha rútnak, torznak, 
állatnak születik, csoda folytán megszépül; ha viszont szépnek született, átok következtében 
csúful olyanná, amilyennek más mesében született. Példák a megszépülésre: 


18. rajz 


A „nem születve lett” Duna, Isten keresztfia szétvagdalt tetemét Vasárnap 
összeragasztja, mire Duna feléled, és 7-szer szebb lesz, mint volt. Donát darabjait lisztté tört 
aranyalma és havasi kút vizéből készült csiriz forrasztja össze és varázsolja 7-szer szebbé (a 
, havas" a tejúthasadék). A talált kígyógyermekről 12 év múlva lefoszlik az átok a kígyóbőrrel 
együtt, aranyhajú királyfivá lesz, s fehér galamb képében elrepül (A kígyóruha). Hamishitű 
Jancsi aranykancák tejében fürdik meg, 3-szor lesz szebb. Koldusgyermekek forrásból isznak. 
Hajuk, foguk arannyá válik (A világúl szaladt szegény ember). 

A megszépült hősök , eredetileg" is szépek voltak: örökbe fogadott kígyófiú 
királyleányt vesz feleségül, akinek bevallja, hogy a kígyóbőrt csak átok alatt hordja, korábban 
szép királyfi volt (A sárig kicsi kígyó). A csókkal megváltott királyfiak és királyleányok 
mindig elmondják, hogy varázslat tette őket lóvá, macskává, békává vagy szörnnyé, s a csók 
adta vissza szépségüket (A csikó, Macskacicó, A csuda-béka, A szép leány meg a szörny). 

Az átok alatti (állati) lét minden formája: a koldus- vagy szolgasors, rabság, 
megcsonkíttatás, megöletés, bűbájos álom, kővé válás, (kényszerű) pokoljárás mind a halált 
jelképezi; a hosszú (túlvilági!) vándorlás maga is, hiszen a hős közben megöregszik és lába 
térdig kopik. Naphérószról lévén szó, persze olyan halált, amiből van visszatérés. Ebben a 
körforgásban a halottból lesz a születendő magzat is, olykor egy hosszú átváltozássor 
részeként. Így például a halál (ördög) elől menekülő hős, hogy megszabaduljon üldözőjétől, 

különféle állatalakot ölt, de nem tudja lerázni. Végül kölessé változik, amit üldözője kakas 
képében felcsipeget a földről, majd, mint aki jól végezte dolgát, visszamegy a pokolba. Egy 
szem mag azonban elkerüli a figyelmét, abból a hős ismét szép ifjú lesz (Az írástudó szegény 
fiú). Ez a motívum is a kalendáriumi szoláris mítoszokból származik. Amikor Világügyelő 
Férfi felesége elrablóját üzőbe veszi, az hollóvá, ő vasölyvvé, az nyúllá, ő vasnyúllá, az 
egérré, ő vasegérré, az csukává, ő vascsukává változik. Elkapja, a Nap tüzével megégeti, egy 
kipattanó szikrából szajkó lesz, azt lelövi és elhamvasztja. 

Magzat nemcsak magból lehet, hanem kicsi kígyóból, aranyhalból is. A metaforát szó 
szerint értve sokan hittek abban, hogy vigyázatlan nőszemély kígyótól teherbe eshet. Holott a 
kígyó, mint a hal, fallikus jellege folytán lett a közösülés során anyaméhbe érkező új élet 
jelképe. (Szűz Máriát azért is ábrázolták kígyón tapodva, mert keresztény felfogás szerint 
mentes volt a szexuális természetűnek hitt eredeti bűntől, és mert Jézust szűzen fogadta 
méhébe.) 

Magtalan királyné hollóktól megtudja, hogy a palota küszöbe alatti aranylápban egy 
aranyhal él. Ha a királyné megeszi a hal máját, fia születik (Juhenes). Minden szónak 
jelentősége van: a holló a , távollévő" napisten szárnyas küldönce (madárlelke) volt, a küszöb 
az átkelőhelyet jelképezte az , ott" és az , itt" között, az aranyat ugyebár a Nap fémének 
tartották, s fontos a hal említése is, mert Világügyelő Férfinak, miután ölyv alakban 
átvergődött a túlvilági átjáró felett kifeszített madárhálón, csukává kellett válnia ahhoz, hogy 
a , küszöb" alatti vashálón is átfickándozhassék. Vagyis a hal is a halott hérósz (isten) lelkét 
testesíti meg. A májról sem véletlenül esik szó. A régiek az élvezet szervének tartották, ezért 
hihették a jámborok, hogy teherbe lehet tőle esni. (S ezért mondjuk még ma is a 
kielégíthetetlen nőre, hogy , fehérmájú".) 

Naphérószi vonás, hogy a mesehős már magzatként is harcias. Apjával már az 
anyaméhből hadakozik (ami lélektani szempontból is elgondolkoztató), és a magzat győz! 
(Kronosz anyja hüvelyében megbújva vágja le apja behatoló férfiasságát.) Viselős királyné 
magzata félidős korában kiszól anyja hasából, hogy 39 és fél évesen karddal fog apja feje 
fölött állni. Úgy is lesz (A világlátott királyi vitézről). Gyöngyharmat János még anyja 
méhében van, amikor Világi Szép Örzsébet elígérkezik neki. Erre hősünk mint kész férfi, 
csákósan, kardosan ugrik ki az anyjából. Váinámöinen évszázadokat tölt anyja hasában, és 
nagy szakállú férfiként jön a világra. E képek alapja az lehet, hogy a földanya égi gyermekei: 
a planéták és a csillagképek — Väinämöinen az Oriont személyesítette meg — a látóhatár alatt 
(az anyaméhben) ugyanúgy néznek ki, mint felette. 

Ennek látszólag ellentmond a mesehősök kicsinysége, s hogy gyorsan növekednek. Ez 
a metafora azonban csak a Napra, s az ő esetében is másra vonatkozik. (Arra nézve, hogy a 
kicsinység a föld alatti lét jele: Erős Jancsi vérnyomon lyukra lel, azon át a Föld méhébe jut, 
hol minden kicsi, s „bölcsőben ringatták a Kisembert". A mesebeli törpék, a Kisember, 
arasznyi ember, Bakarasz mind a föld alatt élnek.) 

Földi viszonylatban a mesék hőseire jellemző gyors növekedés a magzati kor és az új 
növényi hajtás sajátja. (A magzat 9 hónap alatti méret- és súlygyarapodása a későbbi 
évtizedek alatti növekedés több százszorosa! A magzathőshöz igazán illő név Hirtelennőtté, 
aki onnét kapja a nevét, hogy egy nap alatt 5, két nap alatt 10 évesnek látszik, s harmadnapra 
már nagy legény.) Donát úgy nő, „mint a fű". Szőlőlétől fogamzó királyné gyorsan serdülő 
fiát elnevezik Ződágnak (A ző dág). 

Kozmikus léptékben a hős gyors növekedése a kora tavaszi Nap deleléspontjának, 

, testmagasságának" látványos emelkedését jelenti — a napkorong az égi , test" feje, arca ebben 
a jelképrendszerben -, amivel a napmeleg érezhető erősödése és a nappalok szembetűnő 
hosszabbodása, a fény növekedése együtt jár. (A kép nem vonatkozhat a pontszerű bolygókra 
és csillagokra, igazán a kitelő arcú Holdra sem — a hős termetre nő, nem arcra hízik, s épp a 
napkorong változatlan mérete engedi, hogy vonásait tekintve a , magzat" és , csecsemő" 

Napot egyidejűleg felnőtt férfinek, nőnek is elképzelhessék.) A gyors növekedéssel együtt nő 
a hős ereje, amihez hozzáadódik a napléleknek otthont adó Medve csillagzaté; erre vall 
legalábbis, hogy az obi-ugor sámán hite szerint, ha a medveszellem megszállja, annak ereje is 
beleköltözik. Babszem Jankó 12 szekér vasat kihúz a sárból, 30 szekér vasat emel föl. 
Hüvejpici az erdőben saját csöpp kezével kihúz egy fát. A gyermek hős nemcsak termetre 
nézve kicsi, de ha vannak testvérei, ő közülük a legkisebb. Ez is naphérószi sajátosság (l. a tűz 
örzőjéről írtakat): az uráli égatya 7 gyermeke közül a napisten a legkisebb. 


Aranyos ismertetőjelek 

A naphérószra valló jegyek közül legfeltűnőbb az aranyosság, mindenekelőtt az 
aranyhaj. Az arany általában az égi származás jele a mesében, lehet aranyos a Hold (4rany- 
hajú ikrek) és a Vénusz is (Aranyos hajú leány), ők azonban idegen tollakkal ékeskednek, 
hiszen csekélyke aranyos fényüket is a Naptól kölcsönzik. 

Hős a Hajnalkertben, napforrásban megmosdik, arca tündöklő szép lesz, haja arannyá 
változik (Aranyhajú kertészbojtár). Hajnalkert a heszperiszek kertje; a hősnek ugyanúgy 3 
aranyalmát kell elhoznia innen, mint Héraklésznek onnan. 

Mint e példa is mutatja, a hősök nem mindig születnek aranyhajúnak, felnőttként is 
szert tehetnek rá. Veleszületett tulajdonságként arra a tényre utal, hogy a Nap a felhők és a 
látóhatár mögött is, mindig ragyog; mint szerzett tulajdonság arra, amit tapasztalunk: borús 
időben, éjjel, napfogyatkozáskor nem süt a Nap. A tényt jelzi e bulgár mese is: király föld 
alatti tömlöcbe veti az aranyhajú fiút, amitől a tömlöc kivilágosodik (A király és a három fia). 

Ha állattá változik a hős(nő), aranyhaja aranytollá, aranyszőrré, aranypikkellyé, ha 
növénnyé, aranylevéllé lesz. Az ördöngös király üldözte szerelmesek úgy próbálnak elbújni, 
hogy a leány tejtóvá, a fiú aranyrécévé válik (Szép Palkó). Gyöngyharmat Jánost a tündérek 
aranyrózsabokorrá változtatják. (Az obi-ugorok azt mondják hajnalhasadáskor: „a nap 
"kipattan", vagy ’rügyezik’, mint egy virág”. RÓHEIM 1984: 96.) Van mese, melyben a Nap 
„aranyhajú ördög" képében jelenik meg (az Aranyhajú ördög-típus keretében). A 
változatokban napisten, főnixmadár, fehér griff, tollas ördög szerepel. (A tollasság is a felső 
világ szellemlényeinek ismertetőjele.) 

Aranyhajhoz aranyszakáll illik. Bujdosó királyfi aranyszakállú emberrel találkozik, 
akinek arany juh- és arany szarvasmarhanyájai vannak, melyek aranymezőn legelésznek (Az 
aranyszakállú embör). Az aranyszakállú pásztornak valamelyik , nyájas" antik napisten 
lehetett a modellje. Aranyszemű mesehősről nincs tudomásom, de olyanról igen, aki 
aranykönnyet hullat a szeméből, mint Ré vagy Inti napistenek (Az aranyhajú 
hercegkisasszony). Aranyhaltól teherbe esett asszony két aranyhajú, aranyszájú és aranyfogú 
fiút szül (Az aranyfogú testvérek). Aranyfogat szerezhet az aranyhaj mellé a hős a csodaforrás 
vizében is: gyermekek erdei forrásban megmosdanak és isznak belőle. Vizes hajuk arannyá 
válik, foguk kihull és aranyfog nő a helyébe. (4 világúl szaladt szegény ember. Aranyfog 
viselése , elmaradott" népek körében a napkultusz csökevénye.) Lehet aranykeze és -lába, 
mint a napisteneknek: boszorkánynál szolgáló leány a 12. szobában aranyfedővel letakart 
aranyüstben olvasztott aranyat talál. Belenyúl, s a keze nemhogy leégne, de aranyos lesz, amit 
a hajába töröl, s az is színarannyá válik (A mostohalány és az édeslány). 

Minderről a , Nap véréből való" királyok sírjaiban talált arany testrészek és más arany 
sírmellékletek jutnak az eszembe: Meszkalamdug mezopotámiai király , hajfürtös" 
aranysisakja; Tutanhamon aranymaszkja, az arany kéz- és lábujjak, amiket mumifikált 
végtagjaira húztak, az aranykesztyűk és aranysaruk, hogy a többi aranytárgyról ne is szóljak; 
vagy a mükénéi királysírok arany halotti maszkjai, s azok az arany szem- és szájfedők, amiket 
a honfoglalás kori fejedelmi sírokban találtak. 

Ha teheti, a mesehős színaranyba öltözik (pl. a Férfi-hamupipőke mesékben), s az 
aranyöltözethez arany kiegészítők és arany (varázs)eszközök is járnak. Aranysisak (A három 

királyleány), aranypáncél (Bendebukk), aranyos kard aranybetűs felirattal: , Én vagyok a Nap" 
(Tündérszép Majlona); aranygolyós puska, pisztoly, amivel ellenségét leteríti (A zöld 
dragonyos); aranyvessző, amivel ha a földre üt, nagy víz támad (Balga Tamás), vagy ami az 
aranypalotát királykisasszonyostól aranyalmába varázsolja (Három királyleány); aranyág, 
amit ha letör, az aranyerdő kizöldül (Az elkárhozott királyleány); aranysíp, amivel segítőit 
magához hívja (A csuda-erős királyfi); erszény, amiből soha nem fogy ki az arany (A három 
szerencsepróbáló); aranyóra, ami tulajdonosa minden gondolatát teljesíti (4 három mirha); 
jelt adó aranymuzsika, , mindent járó" aranymalmocska (Hé Boriska meg Mariska); a 
nevezetes aranygyűrű, továbbá aranykoszorú, aranykorona, aranyfésű, aranykeszkenő, 
aranyguzsaly aranyfonállal, aranytányér, pokolba szaladó aranyszék, aranykocsi és 
aranybárka (!), melyen a hős világszépasszonyát hozza el (Hajnal János). 

Aranyszőrü hátas jár az aranyos vitéznek (A koszos csikó), legrosszabb esetben aranyat 
szaró szamár (Krisztus meg a cigány). A táltosnak is arany lószerszám, aranypatkó a jussa (A 
tizenkettedik fiú). 

Aranyos a táj, aranyos a , szórás", amerre a mesehős jár. Aranyerdőn aranyszarvas, 
aranyagyaras vadkan kószál (Pengő), aranyhátú gyík futkos az avarban (Ribike). Aranymező, 
aranykert közepén áll az aranyvár (Hogyan nyerte el a szegény csobán az császár leányát). 
Aranyköles, aranybúza, aranykáposzta terem a földeken (Az aranyköles, Tündér Erzséböt, Az 
okos kis ló meg a gazdája), aranyalma, aranydió, aranyszőlő a kertekben (Zsuzska és az 
ördög). Az aranymezőn aranyszőrű, aranyszarvú és -körmű állatokat őriz (A hatalmas síp). 
Udvarán a boszorkánytól, sárkánytól visszaszerzett aranytojást tojó tyúk, aranyat kerítő kakas 
kapirgál (Az arany-tojó tik, A pénzt terítő kakas), a király ablakában szépen szóló aranytollú 
madár énekel (4 Tűz madár). 

Hogy az arany szoláris attribútum a mesékben, azt az arany és a többi fém (érc, kőzet, 
ásvány) mesebeli viszonya meggyőzően bizonyítja. A jó oldalt képviselő arany, ezüst, réz 
(Nap, Hold, Csillag) összetartozásáról már beszéltünk, nézzük most, miképpen csap össze az 
arannyal az ólom, a kő(só), a Szaturnusz és a vas, a Mars attribútuma. 

A Fehérlófia-mesék két hősét Vasgyúrónak és Kőmorzsolónak hívják. János királyfi 
ellenfelének viszont Ólombarát a neve. Ez , vasat küld" Jánosra, hogy moccanni sem tud. 
Végül ő kerekedik felül, úgy, hogy az Ólombarát küszöbét, amiben annak ereje van, 
bearanyozza, ami a vasküldésnek a fordítottja (Nap, Hold, Csillag kiszabadítása). 
Ólombarátnak természetesen ólomszérűje és ólomcséplője van (Az ólom-barát). Hívják 
ólomöntő királynak, Ólomfejű barátnak is, akinek a fejét a hős tűzön megolvasztja. (Köles. Az 
ólom olvadáspontja igen alacsony, míg az aranyé viszonylag magas.) 

Babszem Jankó és fivérei a sárkánynál fakéssel ólomszilvát, kőkenyeret falatoznak. Az 
Estve, Éjfél meg Hajnal című mesében ólomgaluska, kőkenyér az ebéd. Medve Jankó 
vaspogácsát rágcsálhat ellenfelénél. Kalmárfi ólom-, ezüst- és aranyszérün egy kővé vált 
király kardjával egy-egy óriást megöl (A három kalmárfi). Van ón-, vas- meg rézszérű is 
(Lófia Jankó, Csonkatehén fija, Medve Jankó), vagyis egy (a merkúri bronz vagy higany) 
híján teljessé válik a planetáris fémsorozat, ami azt mutatja, hogy a hős győzelemsorozata a 
fémszérűkön , aranycsinálás", ami a szoláris karrier tekintetében a fény növekedését jelképezi. 
A fémsor egyúttal fénysor is (vö. fém - fény). Az ólom a legfénytelenebb fém a felsoroltak 
közt, az ónnak tompa fénye van, a vas önmagában nem fényesebb, és a színe is sötétebb, de 
fényesre csiszolható, viszont könnyen el is veszíti a fényét (rozsdásodik). A rezet, ezüstöt is 
fenyegeti az oxidáció, de természetes állapotukban is fényesek, az arany az egyetlen tiszta 
fényű fém a felsoroltak között. A hős minden győzelmével magasabb fokra lép, míg el nem 
éri a legmagasabbat, mely aranyból van, s amely a Napé. Ez történt a mithraikus beavatási 
szertartáson, amikor a jelölt föllépdelt Mithras 7-féle fémből készült 7 fokú létráján. 

A hős és a tündér találkozását bűbájos banya úgy akadályozza meg, hogy ólomszellőt 
bocsát a fiúra, s az attól elalszik (Aranymadár), vagy az álmot ólomtömlőből fújja a hős 

szemébe (A „négy magyar huszár” meséje). A változatokban altató szellő, álomszellő is 
szerepel, de hogy az ólom és az álom szavak nem véletlenül cserélődik fel — az értelmező 
szótár szerint mindkét szavunk ősi örökség a finnugor korból —, azt mutatják az „ólmos 
álom", „ólmos fáradtság", , ólomnehéz szempillák", , ólomlábakon jár az idő" szólások és 
kifejezések. A mérgező ólom elsősorban ízületi károsodást, bénulást okoz — az ólommérgezést 
„Szaturnizmus”-nak hívták régen, és az asztrológia a Szaturnuszt teszi felelőssé a csontozat és 
az izületek betegségeiért —, de az ólommérgezés vaksággal is járhat, ami viszont tipikusan 
naphérószi károsodás. 

A mitológiai ellentétpárok szimmetrikusak, tagjaik közt van némi hasonlóság is, 
nemcsak ellentét. Így van ez a Nap (arany) és a Szaturnusz (ólom) esetében is. A Szaturnusz 
, ellen-Nap", „holt Nap”, hisz istene ifjan napisten volt. (L. az osztjákok téli „ólom-pótnapját”. 
Szibériában télen a Nap valóban csak annyit ér, mint aranyhoz képest az ólom.) Ezért 
próbáltak ólomból csinálni aranyat az alkimisták. Mindkettő nehéz fém és puha, de a 
hasonlatosság itt véget is ér: „Nehéz a szíve” (mint az ólom) és „aranyszíve van” egészen 
mást jelentenek. Az utóbbinak , keményszívű", „kőből van a szíve” az ellentéte (kemény 
szavunk szláv származék, a szláv nyelvekben , kő" a jelentése). 

Egy altaji mesében a hős ellenségeinek, a 7 fejű Jelbegennek és a Mongus Pakai nevű 
szörnynek vas-, illetve kőszíve van. A manysi (vogul) pelimi istennek , kőszemű, vasszemű 7 
menkv"-vel kell harcolnia. Magyar mesében királykisasszony aranyvesszővel háromszor 
megüt egy cédrusfát, mire a kővé vált király és udvartartása feléled (4 három kalmárfi). A 
felélesztés következményeként a királyi palota kivilágosodik, , vakablakai" eltünnek (Brúgó, 
az ördög). Mirkó felkeresi a Kutyafejűt, és 6 emeletes palotája előtt megállva a nevén 
szólongatja. A leánya mérgesen kinéz az ablakon. Szeme villanása Mirkót és a lovát kővé 
változtatja. A leány haragja elpárolog, aranyvesszejével a kőbálványt körülkeríti és 
megveregeti; a kőburkolat lepattogzik róluk és megelevenednek. (Mirkó királyfi. E képnek is 
van valóságalapja. Nagyobb tömegben a termésarany, aranyérc kőzetekbe zártan fordul elő.) 
Királyfi hű kísérője szószegés miatt, mint Lót felesége, kő-vagy sóbálvánnyá válik (4 két hű 
barát típusú mesékben). Ólombarát 350 vitézt sóbálvánnyá változtat. Hamu Jankó 
varázsvesszejével életre csapkodja őket. A sónak, mivel igen nehéz, és ahol kivirágzik, ott 
többé fű nem terem — ezért vetették be totális háború esetén a legyőzött és lerombolt városok 
helyét az ókorban sóval —, a kővel, ólommal azonos szimbolikus jelentése volt. A halott hőst 
ellenfele fölaprítja, hordóba, sóba elteszi, kővel lenyomtatja, mintha csak káposzta volna (az 
is: aranykáposzta a Nap pl. a Hűtlen anya vagy nővér típus keretében). A só tartósít — szikes 
pusztán a pusztaságot tartósítja -, ám ez a tulajdonsága teszi azt is lehetővé, hogy a test ne 
bomoljon le, s így a megölt hős feltámadhasson. 

A vaseszköz kétélű szerszám a mesékben, hol engedelmes varázseszköze a hősnek, hol 
életét kioltó fegyver. Érthető okokból a hős csodakardja, még ha aranyos is, acélból van. A 
mesék visszatérő mozzanata, hogy a hősnek rozsdás kardot illik választania, ami aztán 
megújul a kezében (Vasember). A varázsvessző is lehet vasból: Tündérszép Majlona Nap 
királyfit kővé változtatja, Hold vasvesszővel megcsapkodva kelti életre. Legkisebb királyfi a 
vasbába aranyhajú leányát 5 vaskantár fejében szerzi meg. (A vasbába nem tud vaskantár 
nélkül élni. A tizenkettedik fiu.) Kanászfiúnak vasló segít a boszorkány aranycsődörét 
megszelídítenie (A kiskanász hozza el az aranykoszorút). Cserneki izzó vasbuzogányt töm a 
gonosz királyné szájába, amelyet a csillagok kovácsával csináltat. Királyfinak emberfeletti 
munkáiban , vassógor" segít; ad neki egy 3 ágú aranypálcát, az vezényli le a tennivalókat. A 
mese végén „Isten képibe” jelenik meg, s oszt igazságot jónak, gonosznak (A király s három 
fija). A vas felemás megítélésére a Vas Laciról szóló mese a legjobb példa. Hősünk, aki a 
mese elején még nem érdemli ki ezt a nevet, elrabolt nővérei után leszáll Sárkányországba. A 
6 fejű sárkánnyal a vascsürben megküzd. Legyőzi, megnyúzza és páncélkemény bőrét az útját 
álló acél beretvahídra teríti, csak úgy tud átmenni rajta. Eljut az acélból öntött kovácshoz, aki 


139 


acélból öntött műhelyében a hőst megedzi; így lesz belőle Vas Laci. Edzetten már könnyen 
elbír a másik két sárkánnyal is. 

Lehet a vas hátasállat: Szép Miklósnak 4 lábú vasderes táltosa van, szemben a sárkány 
3 lábú vasderesével. Lehet hősi fáradalmak semleges eszköze: fiúk az apjukat vasbocskorban, 
vasbottal küldik el, hogy találjon olyan asszonyt, aki egy hassal 12 feleségnek való leányt 
szült nekik. Mire az apa talál ilyent, bocskora, botja elkopik (A kanalastót). Kiskondás az 
ágatlan magas fára felmásztában 3 pár vasbocskort, 3 vasbaltát nyű el (A Hollóferjós király). 

A vas azonban többnyire ellensége a hősnek. Vasházba zárt királyleány a földből 
feltörő édes forrásvíztől teherbe esik és két aranyhajú fiút szül. A fiúk 7 éves korukban a 
vasház oldalát kidöntik, és világgá mennek (Vízi Péter és Vízi Pál). Medve Jankót leküldik a 
kútba ellenségei, hogy elpusztítsák. Előbb köveket, majd egy 300 mázsa vaskazánt dobnak rá. 
Miklós ujjára a gonosz harambasa arany hajszálat ereszt a kéményből, az Miklós ujjára 
tekeredve erős vassá válik. A harambasa le akarja Miklós fejét vágni, de az füttyent 
kutyájának, Vasnálerősebbnek. Vasnálerősebb a harambasát szétszaggatja, és gazdája ujjáról 
a vasat lerágja (Miklós és Örzse). Az alvó János kardjára a tündér felírja, hogy akkor találja 
meg, ha az elátkozott kastély leomlott istállóiban levő vasszeget a kardjával kettéhasítja (A 
fekete kisasszony). 

A vas ellenségességére nézve a legjellemzőbb, hogy sokszor magát az ellenséget 
„Vas...”-nak hívják. Külön típusa van a Vasfejű farkasról szóló meséknek, s közismert a 
Vasorrú bába név, mely lehet férfi szereplőnek is a neve (A férfi Vasorrú bába). A legtöbb 
mesében a gonoszhoz húzó boszorkányként jelenik meg (, sárkányok anyja"), akinek azonban 
adományozói szerepköre van; a hőst (tk. a fiát, mivel a banya az anya duplikációja) próbák 
teljesítése fejében táltos paripával (azaz segítővel) és fegyverrel (varázseszközzel) látja el. 
Egyesek úgy vélik, hogy a mesebeli vasorrú bába elnevezés alapjául azok a fából faragott 
bálványok szolgálhattak, amelyeknek a fejét fém-, rendszerint vasálarc borította. A „vasorr” 
valójában a bálvány fallosza lehetett. Erre vall, hogy amikor a hős a boszorkánnyal 
hadakozik, pallosával annak vasorrát támadja (l. alább), s hogy a néprajzkutatók a vasorrú 
bábát a néphit egyik mumusával azonosítják: a , rézfaszú bagollyal". Ennek megint csak 
többrendbeli alapja van. Egyfelől a bagoly a boszorkány és a pogány banyaistennők, például a 
lóadományozó Athéné madara volt (l. a népdalban: , bagoly-asszonyka"). Másfelől vas 
szavunk eredeti jelentése , réz" volt (a szó abból az időből származik, amikor népünk még 
nem ismerte a vasat). A réz viszont eredendően az inkább jó-, mint rosszindulatú, de azért 
boszorkányos Vénusz fémje volt (az európai nyelvekben még a nevét is Vénusz mitikus 
szülőhelye, Ciprus után kapta; a szigeten ui. a rézkorban jelentős rézlelőhelyek voltak). 
Vénusz viszont a szerelem istennője volt, és a mesebeli adományozó gúnyája is rendszerint az 
ő , égi testét" takarja, ami szintén a rézfallosz (vagy clitoris, hisz többnyire nő a tulajdonosa) 
és a vasorr hiedelmi kapcsolatát igazolja. 

A vas felemás hiedelmi megítélése a mondottakkal összefügg, de csak a 
fémmegmunkálás történetéből érthető meg igazán. A szaturnuszi aranykornak nevezett 
kő(!)korszakot a rézkor követte, amelynek naphérósza, a harcosok elseje, nyilván aranyosan 
csillogó rézfegyvert forgatott az öreg napisten, Szaturnusz kőfogas sarlója ellenében. Az ezt 
követő bronzkorban, amikor a hősmesék alapjául szolgáló hérósztörténetek kiformálódtak, a 
legkorszerűbb fegyver még mindig aranyosan csillogott, hisz bronzból készült, az akkor 
legkeményebb fémből. A bronzkori hősepika hatása maradandó kellett hogy legyen, hiszen a 
késő antik szimbolikában a napisten fegyverének, varázseszközének, a Merkúrnak anyaga 
még mindig a bronz, ez az asztrológiai értelemben is legszerencsésebb ötvözet, hiszen a kis és 
nagy szerencse bolygóinak, a Vénusznak és a Jupiternek fémjéből, a rézből és az ónból öntött 
elegy alkotja. A vaskorban persze már vasból (acélból) készül a fegyver — ezért lesz Mars 
hadisten fémje végül a vas — az összes eddiginél keményebb fémből, de a naphérósz esetében 
az aranyos díszítésen kívül a mitikus múlt bronzos visszfénye is megcsillan rajta. Túl 

mindezen, a csodafegyvernek nem szükségszerűen létező fém az anyaga: cigány juhász 
aranyvárból aranyruhát, aranyszőrű lovat és olyan kardot visz a csatába, mely fogja a 
sárkánybőtrt, és kőben, vasban ki nem csorbul (Mese jé kiráraó még ezeő juhászáraó), de 
nincs közelebbről meghatározva az anyaga. 


Mesehősi naptulajdonságok 

Ha a hősi szerep több szereplő (2, 3, 4, 7, 12 ikertestvér) között oszlik meg, a 
szereplők a mitopoétikus felfogás szellemében a szerep egy-egy jellemző aspektusát jelenítik 
meg. 

Különféle naptulajdonságokat testesítenek meg a Nagyevő és társai mesék címadó 
mesefigurái, például hős Kiss Miklós és segítőtársai: nagy-iható, aki a tengert kiissza; nagy- 
ehető, ki 366 tulkot egymás után, egyenként bekap; nagy-fázó, , kinek élő zsarátnok a 
vánkosa, égő tűz a párnája, lobogó láng a takarója"; messzelátó, ki egy pillantással belátja a 
Földet; kengyelfutó, aki egy nap alatt körbefutja (Az ólom-barát). Nagy-iható a Nap vizet 
párologtató hevét személyesíti meg. Nagy-ehető felfalt tulkai az év múló napjait jelképezik (l. 
Héliosz marháit). Nemcsak Kökény Matyi, Héraklész és a közép-ázsiai epikus hősök is arról 
nevezetesek, hogy egy ültő helyükben egy nap alatt felfalnak egy ökröt. (Román változatban 
nagy-ehető napsugarakat eszik; A napsugarak.) Nagy-fázó tűzben él, ez nem szorul 
magyarázatra; messzelátó a mindent látó napistent, kengyelfutó a Földet megkerülő Napot 
képviseli. 

Van mese, melyben nem veleszületett képesség, hanem szerzemény, megszolgált 
varázseszköz ruházza föl naptulajdonságokkal a hőscsapat tagjait. Érthetően, hisz a Nap télen 
e tulajdonságokkal nemigen rendelkezik. (Még a jeget sem tudja elolvasztani, nemhogy , vizet 
inna"; fázni fázik, de nincs lángtakarója; alacsonyan jár, hogy is látna mindent; északon 
napokig föl sem kel, nemhogy futkosna.) Ilyen varázseszköz a messzelátó, amivel a világ 
végére ellátni, vagy tükör, amiben megpillanthatóak az „egész világ összes dolgai”; köpeny, 
ami oda röpíti gazdáját, ahová gondolja; narancs, ami 24 órán belül életre kelti a holt 
királyleányt, ha az orra alá dugják. (A narancs magát a Napot jelképezi, amit 24 óránként Nut 
istennő , orra alá dugnak", hogy megegye, és másnap reggel a világra szülve, új életre keltse 
azt. 19. rajz.) 

A mesehős naphérószi ismertetőjele, hogy ő a legerősebb a világon. A Nap ereje a 
sugaraiban, a mesehősé rendes körülmények között épkézláb emberhez illően a végtagjaiban 
van. Tudjuk viszont, hogy a régiek kéznek, lábnak, fallosznak, illetőleg hajnak, szakállnak 
képzelték a napsugarakat. 

Ha a hőst vetélytársai meg akarják fosztani erejétől, levágják a kezét és lábait. Ezt 
teszik az idősebb királyfiak öccsükkel (4z örökifjúság vize), a királyné a férjével (A világlátott 
királyi vitézről). Borsszem Jankó is így veszti el a karját, ami helyett — s ez érdekes — fehér 
elefántcsontból és aranyból csináltat újat. (Az arany és az elefántcsont együtt a görög 
szobrászok khrüszelephantinja, istenszobrok anyaga volt az ókorban.) 

A mesehős(nő) nemcsak a kezét, lábát, hanem — s ez szintén naphérósz (héroina) 
voltára vall — látását is elveszítheti. Irigy anya, míg királyi veje háborúban jár, leányának 
szemét kiszúrja, kezét-lábát levágja (Erzsék asszony és a két lánya). Legkisebb fiút 11 bátyja 
, teljesen" megcsonkítja, szemeit kiszúrja (A szegény ember tizenkét fia). Ferkónak két bátyja 
csak úgy ad enni, ha hagyja szemeit kiszúrni és lábait eltörni (Die dankbaren Tiere). 

A hőst néha , csak" megvakítják, már attól is tehetetlenné lesz. Zöldikét tündér arcul 
csapja, vak aranyszarvassá válik, Erős János vak aranybáránnyá. Szegény ember harmadik 
fiának két bátyja kitolja a szemét (A három testvér). Igazság és Hamisság együtt vándorol. 
Igazság elemózsiája elfogy, Hamisság a magáéból csak úgy ad társának, ha az engedi a 
szemét kiszúrni. (Igazság és Hamisság. A Nap épp azért volt a régiek szemében a legfőbb 
igazság hordozója, mert úgy hitték, , mindent lát". Malakiás próféta a messiást az , Igazság 
Napjá"-nak nevezi, a keresztények természetesen ezt Krisztusra vonatkoztatták.) Gyöngyöt 
síró, rózsát nevető királyleánynak zivatarfelhőből kiszálló boszorkányleány a szemeit 
kitolatja, őt is, szemeit is árokba vetik (A rózsát-nevető hercegnő). A csuda-erős királyfi erőt 
adó kardját a gonosz kapitány ellopja, majd a szemeit kitolja és a markába nyomja. A királyfi 
óriás barátjához megy, aki szemét megmossa és visszarakja. A betegnek 3 napot sötét 
szobában kell tartózkodnia, utána visszanyeri látását (vö. azzal, hogy Marduk, Jónás, Jézus, 
illetve Héraklész 3 napot töltött a , sötétben"). A vakság a régiek hite szerint a termékenység 
elvesztését is jelentette. (L. fentebb a szem, csíra, rügy, mag, tojás rokon neveit.) 

Erejét nemcsak a kezében, szemében, hanem Sámsonhoz, Aranyfejedelemhez 
hasonlóan a hajában is tarthatja a mesehős(nő). Naplyányát irigy nénje megvakítja, kezét, 
lábát, valamint haját levágatja. (Mi marad belőle? A fénytelen, világtalan napkorong. Mesé a 
naplyányáraó. ) Hajnal és társa birkózás közben úgy levágják egymást, hogy ha hajukat nem 
fognák, a föld gyomráig esnének (Hajnal, Vacsora, Éjfél). A tréfás münnchauseni mozzanat 
itt a hajban, azaz a Nap sugaraiban lévő erőre utal. Kanászleány a királynak szép fiút szül, 
akinek a mellén 3 aranyszál van. Az anya beleszeret egy óriásba, s hogy útban lévő fiától 
megszabaduljon, rábeszéli, hogy egy tóban fürödjék meg. A királyfi megvakul annak vizétől, 
és elveszti minden erejét. Az óriás megöli, a melléről a 3 aranyszálat levágja, őt pedig 
összedarabolva gödörbe veti. A királyfit csodadoktor támasztja fel, s adja vissza minden erejét 
(Az üldözött királyfi). Fán lakó banya fügefa alatt talált gyermekkel 3 arany hajszálat dobat 
annak állataira, amitől ezek kővé válnak (A két testvér). A néphit szerint hajjal meg lehet 
, kötni", le lehet nyügözni valakit. Köt, kötöz szavunkban ott a , kő"! 

Arany hajszál, több arany hajszál fonata, aranyvessző (olykor korbács, ostor) 
megfelelnek egymásnak, mind napsugár (villám) jelképek (1. Héliosz korbácsa). Önmagában a 
kővé válás is elerőtlenedést fejez ki: , kővé dermed", azaz moccanni sem tud, mintha földhöz 
szegezték volna a lábát, mintha mázsás súly nehezedne a vállára — ezek a kifejezések a fizikai 
tehetetlenséget fejezik ki. A Napra vonatkoztatva a metafora azt jelenti, hogy a Nap a 
látóhatár alá bukott, vagy mint a fürdés közben erejét vesztő hős, a , vízben szentült le" 
(Agamemnónt is fürdés közben teszi el láb alól felesége és annak szeretője). 

Nemcsak a hajban, mellszőrzetben, hanem a szakállban is erő lakozik. A sárkányok (és 
az ő) törpe apjának szakállát a hős szivarra gyújtás közben meggyújtja. A szakáll 

elhamvadtával a törpe is erejét veszti (Fehérlófia). , Ott lógott a Hétrőfös a lukban. Ő meg 
fogta az ő élös baltáját, és egyszerűen leborotvá(Dta a szakállát. Ej, nagy huppanással a 
Hétrőfös leesött, a szakálla ott maradt a fában. Azt a Fatörő szépen kivette, és zsebibe 
összetekerve szépen eltette. Tehát ü mostan hétszörte olyan erős lett, mint amilyen erős vót, 
mer(t) a Hétrőfösnek a szakállába(n) vót a nagy ereje." (Fatörő, Hegyhengergető, Vasgyúró.) 
A hős a zsebre (!) gyűrt szakállal végeredményben apja erejét szerzi, , örökli" meg. 

Az , erő", mely a mesehős kezében, lábában, szeme , sugarában" és szőrzetében van, a 
férfi nemzőerejét jelenti elsősorban. Ez tipikusan naphérószi vonás, hiszen a Nap az, , akinek" 
termékenyítő ereje a sugaraiban van. Azon az alapon, hogy napsugár és napsugár közt nincs 
különbség, felel meg a kéz, láb, fallosz, haj, szakáll és — mint látni fogjuk — a fegyver 
egymásnak.) Ha nem is nevezik nevén a dolgot, erre utaló jeleket az ismertetett példák is 
hordoznak. A levágott lábú hős, ahogy a mesemondó mondja, , teljesen tehetetlen" lesz. A 
nászéjszakáján veszíti el lábait, amikor felesége a magáét általveti az övén. Fatörő pedig attól 
lesz hétszer erősebb, hogy a szakállt zsebre gyűri. Az a tény, hogy a törpét másutt 
Monyóknak, Kapanyélfaszúnak hívják, elárulja, mit értsünk hétrőfös szakállon. 

Mit ér a vitéz kardja nélkül? A kéz meghosszabbításaként naphérószi ismertetőjel a 
fegyvere, varázseszköze is, hiszen ereje is sokszor abban lakik. Néha szerzi (szolgálat fejében 
nyeri el, vagy találja), olykor az is vele születik, mint egy tulajdonság vagy testrész, vagy 
éppen ikertestvér. 

Az üldözött királyfi mindig kardot hord az oldalán. A csuda-erős királyfi fán arannyal 
kivert szablyát talál, aminek a kötőjére az van írva, hogy aki felköti, nagyon erős lesz. 
Aranyhajú kertészlegény Vasembertől kardot kap, melynek csak mondani kell: , Vágd le, édes 
kardom!" s már vágja is (Vasember). A hősnek , eleven" kardja van, mely kiugrik a 
hüvelyéből, és magától aprítja az ellenséget (A Veres-tenger). János belép Tündér Ilona 
hálószobájába, aki az ágyon alszik. Ágya felett lóg a kardja, és „jáccik a hüvelbe” 
(Állatsógorok). Zöldike aranyvirágos, gyémántgyöngyös érten, vérpatak mentén cifra sátrat 
talál, ami körül kard sétál. Rajta írás: , én csak egytől félek". Megcsörren a kardja, s rajta 
felirat terem: , Én senkitől sem félek". A maga kardját is elküldi őrségbe, s lefekszik az alvó 
vitéz mellé. Özvegyasszony fiának arcán rózsa nyílik, a derekán kardhüvely, mely vele együtt 
nő. Amikor született, a kertben kibújt a földből egy kard, s együtt nőtt vele meg a 
kardhüvellyel. A kard örökké forog, s mint az éles fűszál, mindenkit megvág, aki hozzányúl, 
csak a fiút nem. Mikor hozzáérinti a hüvelyét, nem hadonászik tovább, hanem belecsusszan. 
A veszélyre csörrenéssel figyelmezteti gazdáját. Ha megtámadják, kiugrik a hüvelyből és a 
támadót levágja, a vasorrú bába orrát például (A titkolódzó kisfiú és az ő kis kardja). Rózsára 
, kis, kerek erdőben" boszorkány támad a , békájával". Rózsa feléje suhint a kardjával, de az, 
amikor a boszorkányhoz ér, fahasábbá, fakéssé , puhul". Ekkor a banyára uszítja a kutyáit. A 
kutyaharapástól kifröccsenő boszorkavér a fahasábra hull, amitől az ismét megacélosodik 
(Rózsa vitéz). 

A tündér ágya fölött hüvelyében játszó kard, a fiúval együtt növő, combját verdeső 
szablya, a boszorkány , békájától" fahasábbá puhuló acél — a béka a női nemi szerv 
állatjelképe —, a korábban emlegetett, vén sárkányné szájába tömött bunkó magukért beszélő 
képek. A mesehős fegyverének tehát éppúgy, mint a hajának, szemének, kezének és lábának 
fallikus a természete (vö. azzal, hogy párzás idején a nőstényekért viaskodó emlős hímek 
hímtagja felajzott állapotban van), más szóval, a sárkány ellen emelt pallos tündérrel, 
boszorkánnyal szemben falloszként ágaskodik. 

Sajátságos módon a varázseszköz más formái is lehetnek fallikus természetűek. Három 
fivér vén banyától jótettéért cserébe soha ki nem fogyó aranypénzes zacskót, láthatatlanná 
tévő sapkát és ezüstvesszőt kap, melynek minden suhintására tábornyi katona terem elő. A 
legidősebb fiú kockajátékon a pénzeszacskóját veszíti el a menyasszonyjelölt királylánnyal 
szemben, a középső a sapkáját, a legkisebb a vesszejét (4 három szerencsepróbáló). Az 

erszény a herezacskót jelképezheti. (Danaét aranypénz ejtette teherbe; másrészt régen a 
zacskót kostökből készítették.) 

A mondottak — a fallikus jelleg is — a varázseszköz merkurális természetét tanúsítják. 
Erre utal a mesékben a földből kibúvó kard mozzanata; a földből kiálló kardhegy a még föl 
nem kelt vagy a már lenyugodott Nap első, illetve utolsó sugara, mely a látóhatár mögül az 
égre mutat. (A Merkúr csak a két jelzett napszakaszban látható.) E kép mitikus párhuzamai 
ismertek. Isten Attilának küld így kardot: a földből kiálló kardhegy megsebez egy legelésző 
marhát, ami fölkelti a király pásztorának a figyelmét. Thészeusznak mint egy 
Hegyhengergetőnek sziklát kell lehengerítenie apja kardjáról és sarujáról; Arthur királynak 
kőből kell kihúznia az őt királlyá ütő kardot: az Excaliburt, és amikor földi pályafutása véget 
ér, a tó tündérének adja vissza, amit a mesebeli leírásnak megfelelően ábrázolnak, a tóból 
kinyúl egy kéz, benne a heggyel fölfelé mutató kard (20. rajz.). 


AN A 1i YA 


anea a] 


20. rajz 


A kard, a kardot fogó kéz, a saru, a varázsvessző (cadduceus), a pénzeszacskó, a 
láthatatlanná tévő sapka és a játékkocka Mercurius isten tulajdona (a saru, a sapka és a vessző 
a viseletének a részei voltak; a pénz és a kockajáték feltalálását neki tulajdonították). E bűvös 
célba juttassák (Hermész-Mercurius volt ugyebár a lelkek vezetője). Például: a tündért kereső 
Árgirus útjában 3 ördöggel, sárkányfival találkozik, akik épp örökségükön marakodnak. Az 
örökség bűvös eszközökből áll, ezeket csellel megszerzi és segítségükkel eljut 
Tündérországba. A találkozás színtere a „hármas út", „hármas üveghegy", „magashegy”, 

, fekete havas", , barlang", ahol a , sánta farkas" él legkifejezőbb nevén, mely a napfordulatra 
utal, a „változó hely”, a Tejút és a nappálya téli keresztútja. A tárgyak, amelyekre szert tesz, 
merkuriálisak és napistenhez illőek: láthatatlanná tévő sapka, repítő köpönyeg, 300 mérföldet 
lépő bocskor, ostor, aminek cserdítésére ott terem, ahol akar (az ostor a lovait hajtó Héliosz 
attribútuma volt), mindig tele lévő erszény, malomkő stb. Például: királyfi 3 ördögfitől 
vaspapucsot, pálcát és malomkövet csal ki. Felhúzza a papucsot, a malomkőre áll (vö. a 
tánccal a cintányér peremén), a pálcával rásuhint, és ott terem, ahol akar. A malomkő, vagyis 
az ég fordul el alatta, ahogy a pálcával, a kézimalom hajtókarjával meghajtja. 

Összehasonlításul: a Kalevalabeli leírásból kiderül, hogy a csodamalom Szampó magát a 
forgó világmindenséget szimbolizálja. (Tündér Ilona és a királyúrfi) 

Más példák: őrt álló katonának ördög vörös sipkát ad, mely láthatatlanná teszi, és egy 
esztendőre a helyére áll (Az ördög és a vörös sapka; 1. Atlasz és Héraklész helycseréjét). 
Korhely katonát büntetésből , ördöngös helyre" küldik posztnak. Itt ördögöktől soha ki nem 
fogyó pénzeszacskót, láthatatlanná tévő kalapot és katonaságot termő dobot csal ki 
dobverővel együtt. Szeretője lerészegíti és mindhárom varázseszközét elveszi tőle. (4 korhely 
katona. Az „ördöngös hely” a „változó hellyel"? azonos, a dob, dobverő nap-, 
napsugárhangszerek, emellett az , együttműködő" női és férfi nemi szervet jelképezik.) Juhász 
láthatatlanná tévő bundát és soha meg nem telő tarisznyát kap Szent Pétertől, azokkal megy az 
alvilágba táncolni járó leányok után (A láthatatlan juhászfiú). Szent Péter , kapus" lévén, ott 
tartózkodik, ahol az ördögök jönnek-mennek. A változatokban a hős ördögfiaktól, 
sárkányfiaktól, az elátkozott vár urától, illetve az anyjától kapja varázseszközeit. Az ördögfiak 
barlangja (a tejúthasadék) más összefüggésben az istenanya testnyílása; így érthető, hogy 
kerül az ördögfiak helyére az anya. 

A láthatatlanná tévő sapkának, bundának több jelentése is van. Természeti kép szintjén 
a Napot elborító téli köd- és felhőtakaró jelképe, mitikus értelemben a „fénytől való 
megfosztatás", az asztrológia nyelvén szólva: a , rangvesztés" sajátos formája; a hős életét 
féltve álruhát ölt, láthatatlanná válik, végeredményben ugyanaz történik vele, mintha 
megfosztanák ismertetőjeleitől. Két aranyhajú gyermek, hogy hajukat illetéktelen meg ne 
lássa, a fejére hólyagot, sapkát tesz. (Jankovics c. mese. Vö. a mitológiai Ikrekkel, akiket a 
fejükön sapkával ábrázoltak: 70. rajz. Hős marhahólyaggal takarja el varas (!) fejét (Jana 
Cosínzeana c. román mese). E két mesében a hősök gyermekkorukban kényszerülnek álcázni 
magukat, télen tehát, amikor a Nap foltjai látszanak. A hősnek egy darabig még azután is el 
kell titkolnia valódi kilétét, hogy a csodaforrásban arannyá változik a haja. Beköti a fejét, 
rongyos álruhát ölt, álnevet választ és elszegődik jövendőbelije apjához kertészinasnak (Az 
aranyhajú kertészbojtár típusban). Egy variánsban a fiú arca is tündöklő szép lesz a napforrás 
vizében, ezért nemcsak a haját takarja el a rátekert kapcaronggyal, de arcát is bekormozza. A 
kertészbojtár felemelkedése akkor kezdődik, amikor a király leánya a kapca alól kicsillanó 
haját meglátja és beleszeret. Ez a tavasz beköszöntének igazi pillanata. Az obi-ugorok 
napistene ekkor ereszti szét aranyhaját, Sándor, József és Benedek ekkor oldja meg a zsák 
száját. 

A fejet takaró kapca, hólyag megfelel Perszeusz Hermésztől kölcsönzött láthatatlanná 
tévő kalapjának, a mesékben a hős hasonló , tehetségű" sapkájának, ingének, köpenyének, 
bundájának. Ezeket a hős akkor ölti fel, amikor a Nap is láthatatlan: teljes napfogyatkozáskor, 
éjjel, felhőktől takartan, a téli ködben. (Összevetésül: a Rózsa és Viola típusú mesék 
szerelmespárját, amikor az alvilágból szöknek, az ördög vagy boszorkány , fekete borulat", 
nagy fekete felhő, sötét felhő, forgószél, porfelleg, forgószeles fekete felleg képében üldözi. 
Ugyane típus egyik meséjében a hősnő kettejüknek ködből épít palotát! Rózsa és Iboja.) Sokat 
elárul, hogy a bűvös ruhadarabokat a hős alvilági lénytől kapja, és túlvilági, azaz éjszakai, téli 
utazásakor ölti fel, amikor , láthatatlanul", csillaglélekké válva maga is a csillagok közt jár. A 
télre utalásul: a felhőbunda szőrös gubává válik (Kisguba), vagy medvebundává; ez utóbbi 
viszont már a Nagy Medvében hunyorgó naplelket, az Alcor csillagot juttatja az ember 
eszébe, s valóban, egy litván mesében a hős az antik túlvilághit szellemében előbb a Naphoz, 
tőle a Holdhoz megy, aki a Göncölhöz küldi. Attól kap láthatatlanná tévő medvebundát, ami 
úgy értendő, hogy a Nap Alcor csillagba költözött lelkét beborítja a csillagmedve bőre. 

A varázseszközök két fajtájának: a vesszőnek, kardnak és hasonlóknak, illetve a 
pénzeszacskónak, tarisznyának és megfelelőiknek szexuális természetére könnyű 
rámutatnunk, hiszen azt a mesék sem takargatják. Ez nem mondható el ilyen egyértelműen a 
harmadikra csoportra, a láthatatlanná tévő bűvös ruhadarabokra. A mesékben más téren 

megmutatkozó rendszer és logika azt kívánná, hogy ezeket valamilyen óvszerféleségnek 
képzeljük el az adott jelentéskörön belül. Méghozzá olyan óvszernek, aminek nem elsősorban 
a fogamzásgátlás a feladata, hanem a hős testi épségének a védelme a még , megtisztítatlan" 
keresett személlyel szemben. (A veszélyekre nézve 1. alább.) Erre vonatkozó közvetlen 
bizonyítékkal azonban nem szolgálnak a mesék. 

Napállatok a mesében 
egyszerűen a Nap tulajdona, hiszen a napistenek pásztoristenek is voltak. Noha a mi 
mesemondó falusi népünk több mint ezer éven át a letelepült földművelő ember életét élte, a 
mesehősök túlnyomó többsége, amikor nem királyfi éppen — a dicsőséges nomád múlt 
igézetében? —, állatokkal foglalkozik; vagy pásztor (csikós, gulyás, juhász, kondás, 
libapásztor), vagy istállófiú, kocsis; a szántásra, vetésre és más paraszti tennivalóra csak 
kénytelen-kelletlen, próbatétel teljesítéseképpen hajlandó. Ha királyfi és rangrejtve — 
„rangvesztve”! — kell munkát vállalnia, hasonló sors jut osztályrészéül. Egy példa: királyfinak 
12 aranykost 12 juhval és 12 báránnyal, meg 12 aranybikát 12 tehénnel és 12 borjút kell 
mostohaapjának hazaterelnie (Az aranyszakállú embör). 

A mesebeli napállatban megtestesülhet a , rangja vesztett": víz alatti, föld alatti, 
éjszakai Nap vagy annak lelke. Olyan állat alakjában persze, mely alacsonyabb rendű (hal, 
kígyó), a föld alatt, odúban él (sündisznó, róka, medve) és éjszaka aktív (mint a vadállatok 
többsége). Azok az állatok, amelyeknek bőrében, bendőjében a mesehős életének nehéz 
időszakát tölti, mind naphérósz voltát bizonyítják. Vagy külső hasonlóság miatt (az 
összegömbölyödött sün olyan, mint a Nap); vagy a napévhez igazodó életritmusuk okán (a 
szarvas évente lehullajtja és újranöveszti , ágait", azaz agancsát (vö. , hét ágra süt a Nap"); a 
kígyó téli álmot alszik, és bőrét levedli; a vándormadarak minden évben eltávoznak és 
visszatérnek); vagy pedig ősi (totemisztikus) hiedelmek továbbélése folytán (a farkasüző 
pásztoristen előbb maga is a nyájakat , regulázó" farkas bőrében járt — eredetileg a juhhúsra 
éhest próbálták áldozattal , lekenyerezni" —, a dögöt, szemetet eltakarító kutya az alvilág 
állatképviselője volt). 

Szárnyasok. A mesebeli napállatok között a legtöbb (lélek)madár. Költöző madár, 
mint a vadkacsa, daru, vadlúd és a hattyú: Apollón és az uráli napisten szent lélekmadara (a 
Hattyú csillagkép a Tejúton). 

Virágfi Jánost hattyúk viszik az üveghegy tetejére (Átkozott ruca). Héliás és testvérei 
hattyúvá változnak (Mesé a hattyú viteezreő), Hirtelennőtt feltámadása után hattyúvá változik, 
majd visszanyeri emberi alakját, Szép Palkó a boszorkány elől menekültében átbucskázik a 
fején és aranyrécévé lesz, a labdává változtatott Gyöngyharmat János a Dunába pottyan, és 
aranykacsa lesz belőle; 7 fiát anyjuk megátkozza: vadludakká vagy darvakká válnak és 
elrepülnek (A hét vadlúd, A hét daru). 

A ragadozó madarak, melyek mindenütt az ég urának és napistennek a madarai voltak, 
ebben a szerepkörben csak hébe-hóba bukkannak föl a mesékben. 

Varga nevű embert a felesége kutyává változtat. A , kutya" szőrét a vasfejű farkassal 
szembeni helytállása miatt bearanyozzák (hogy tudjuk, kiről is van szó), a felesége 
megkopasztja (mint Delila Sámsont), és karvallyá változtatja. A végén visszanyeri emberi 
alakját (A puskás). A vándorló herceget saskeselyű magas hegyre viszi. A saskeselyű a 
Tejútról felröppenő Sas csillagképre utal, mely a téli napforduló után emeli a Napot az égre. 

A sas a mesékben az ellenség állatalakja is lehet, ilyenkor megfelelő azonosító 
jegyeket visel. Például a nevében: Fekete Saskirálynak vagy Sánta Sasnak hívják (Jankó). Az 
előbbire nézve: az uráli Világügyelő Férfi földi mostohaapja és ellensége a fekete , Sastollú 
Ember". Ami az utóbbit illeti: a sántaság az európai mítoszok ősellenségének, a 
Szaturnusznak az asztrológiai tulajdonságai közé tartozik. 

A világosságot hirdető kakas, mely a református templomok toronysüvegén a 
, sSündisznóval" felváltva őrködik, a Sündisznóvőlegény-típus meséiben a sündisznóhős 
hátasául szolgál. 

A fokozatos megváltás — kivilágosodás — jeleként a kondás sün először fekete, majd 
vörös, végül fehér kakas hátán hajtja ki a disznócsordát. A kincsszerző kakas típusú mesék 
névadója maga a hős. A kakaska Nagyevő és társai egy , személyben": begye felszívja a vizet, 
ahogy a , nagy-iható" Nap felszárítja a tenger; begyében a vízzel éppúgy elvan a tüzes 
kemencében, mint , nagy-fázó". Amikor megsokallja a meleget, a kiköpködött vízzel oltogatja 
a tüzet. Mint , nagy-ehető", bekapja s a megfelelő pillanatban kiereszti az összes ráeresztett 
méhet és darazsat, hogy azok a török szultánt összeszurkálják. Végül napmadárhoz illően 
aranyat tojik. (A méh, darázs is napállatka, illetve a Napot segítő Vénusz állatkísérője volt. 
Fullánkja a Nap , szúrós" sugarát jelképezi. Mint Á hálás állatok egyike a hős segítőtársaként, 
vagy Vénusz egyik funkciójának megfelelően, adományozóként, röppen a színre.) 

Valószínűleg keresztény hatásra került a mesebeli napmadarak közé Krisztus 
önfeláldozásának szimbóluma: a pelikán (A pelikán madárról, A pelikán király). Bibliai alapja 
is van annak, hogy naplélek minőségében vagy Vénusz-adományozóként, esetleg Vénusz 
másik funkciójához illően a keresett személy madaraként szálldos a mesékben a Szentlélek, 
illetve Vénusz galambja. (Van Galamb csillagkép is; a déli égbolton, a Tejúton röpül az Argó 
Hajó előtt. A mítosz szerint ő vezeti át a csillagbárkát az égi szümplegádokon). Csak egy 
példa: kígyó levedli bőrét és aranyhajú királyfi lesz belőle, majd fehér galambbá válik, és 
atyja országába röpül. A visszaúton is madár képében jár, ezúttal vadkacsa, galamb és fürj 
tollruháját öltve magára (A kígyóruha). Mindhárom madár a Nap és a Vénusz 
állatszimbóluma volt. 

A darázsról, méhről, pelikánról, galambról is elmondható, ami a sasról, hollóról és 
kakasról. Ha fekete a színe, a gonosz lelkét vagy a naplélek , elkárhozottságát" jelképezi. Az 
ólom-barát ereje egy lódarázsban, a Kanbaráté egy méhben (Juhenes), a vén bábáé egy fekete 
bogárban van (A három királyfi, a három sárkány és a vasorrú bába), a sárkánynak „fekete 
galamblelke” van. Az üldözőjük elől menekülő Ráadó és Anyicska rucává és tóvá változik. A 
banya a rucát sas, majd vadász képében akarja elpusztítani, s amikor az a víz alá bukik, 
gödény (pelikán) képében az egész tejtavat leissza róla. 

A mesékben legtöbbet röpdöső napmadár a holló. Egyértelműen a Nappal társul A 
holló, medve és a hal sógora című mesében, melyben a három állat a Nap, Hold, Csillag 
néven szereplő sógorokat helyettesíti. (Ahogy a holló napmadár, úgy holdállat a medve, és 
vénuszi a hal. A holló Apollón, a medve Artemisz, a hal Aphrodité attribútuma volt.) 

A holló mindig segíti a hőst: amikor Mezőszárnyasi (figyelmezzünk a névre!) a 
sárkánnyal harcol láng alakban, a holló cserébe annyi dögért, ahány feje van a sárkánynak, a 
csőrében hozott vízzel a sárkány harci kedvét (tüzét) kioltja. (Mese a séteet ország királyáraó. 
Ott röpdös a holló Mithras válla fölött, amikor az a sötétség bikáját leszúrja, s az égen 
láthatóHolló csillagkép is, a Szűz alatt, amint a nagy sárkánydögből, a Vízikígyóból 
lakmározik.) 

Holló képében dézsmálja az aranykörtefát Tündér Ilona (Tündér Ilona és a király úrfi). 
Asszony a fiait átokkal hollóvá változtatja (A hét holló). A madarak beszédét értő, kivégzésére 
váró fiú az akasztófán ülő hollóktól tudja meg, mit kell tennie, hogy megszabaduljon (Die 
Brüder). Árva leány erdőben állatokkal, köztük hollóval jót tesz, cserébe a holló, melyet 
, Okosság"-nak hívnak, segít rajta. (4z okos és az oktalan lëány. A holló a bölcsesség 
madaraként is napjelkép, hisz a Nap mindentudó, mindent lát és hall.) A 12 darabra tépett 
pásztorfiút 12 holló rakja össze és támasztja föl (A beteg király). Királyfi Jankót a hollókirály, 
Ifjúszépárgyirust három hollósógor kelti életre (Kolondziás király). Holló Jankó a hollók 
királya hátán repül a hollóvá vált és Hold mögé rejtőzött királykisasszonyokért. 

A hollónak az , éjszakai Naphoz", a Holdhoz is köze van. A legismertebb hollós mese 
(A róka meg a holló) arról szól, hogyan , énekelteti ki" a ravasz róka a holló szájából a sajtot. 
A sajt vagy a Napot vagy a Holdat jelképezi. Az előbbi mellett szól a róka és a holló napállat 
volta, az utóbbi mellett egy sor olyan mese, ami ki is mondja, hogy a sajt a Hold. Például: a 
róka a kútban a Hold képét sajtnak nézi (A róka kiszabadulása a kútból); azt mondja a 
farkasnak, hogy ha leissza a vizet a tóban tükröződő Holdról, alatta megtalálja a sajtot (A róka 
és a farkas). Egy palóc-csúfoló szerint azt mondja a Holdat bámuló palóc: , Úgy elnézem ezt a 
hódvilágot, azt gondolom: cipó, pegyig sajt!" A két állatot összekötő távol-keleti párhuzam: a 
kínai holdzodiákusban a Róka konstelláció (a Skorpió , szíve" és a körötte lévő néhány 
csillag) éppen szemben áll a Varjúéval (a Bika , szeme" és annak környéke). Megjegyzendő, 
hogy a Hold sajt volta még nem teszi a hollót és a rókát egyidejűleg holdállattá, épp 
ellenkezőleg: egy elterjedt hiedelem szerint a róka szerelmes a Holdba, ami, tekintettel arra, 
hogy sok helyütt a Napot és a Holdat szerelmespárnak képzelték, éppen a róka vagy/és a holló 
napállat voltát bizonyítja. 

Dögevő volta, fekete tollazata miatt a hollót ugyanakkor halálmadárnak is tartották. A 
mesékben erről árulkodik, hogy harc közben nemcsak a hős, hanem a sárkány is dögöt ígér 
neki, és a holló csak a nagyobb falat reményében fordul ellene. Ugyancsak erre vall, hogy az 
ellenségre akasztott bibliai Holofernes név a magyar nép ajkán Hollóferjőssé, 
Hollófernyigessé torzult (4 Hollóferjős király), vagy hogy a húgukat megölő nővérek hollóvá 
változnak (Erzsék asszony és a két leánya). 

Madártani besorolás szerint a holló meg a varjú egy családba tartozik, külsőleg is 
hasonlítanak egymásra, észt is bőven adott mindkettőnek a Teremtő. És noha az antik 
mitológiában szemben állnak egymással az ifjú (Apollón) és az öreg Nap (Kronosz) 
madaraként, keleten mindkettő napmadár, és a mesékre is inkább ez a jellemző; sokszor varjú 
kapja a holló szerepét. 

Vén varjú nem a sárkánynak, hanem inkább Ambrusnak segít (A három királyfi, a 
három sárkány...). A hőst és fivéreit anyjuk varjakká változtatja (A tizenkét varjú című mese a 
Hét holló-tipus keretében). Anya a fiát megöli, és megeteti az urával. A fiú húgocskája a 
csontokat egy faodúba rejti, hol egy varjú kikölti azokat; , jártár varnyú", gyerek lesz belőlük 
(Jártár varnyú. E mese változatában a megevett fiú csontjaiból fehér galamb lesz). A faodú — 
mondanom sem kell már — a naphérósz születési helye, de a varjú és a Bak jegyében (a Nyilas 
csillagképben) lévő faodú Szaturnusz uralma alatt áll, s ő volt az, aki fölfalta saját gyermekeit. 

Négylábúak. A róka. Az égen a naplélek Alcor csillagot nevezik így. (L. még a , Kis 
Róka" csillagképet, mely a Hattyú nyakát szorongatja, Hevelius ezért adta neki a , Rókácska 
libával" nevet.) A mesében, mint a legtöbb állat, ambivalens lény. Hol az ördög szolgája, mint 
a Canis-nem többi képviselője, hol Vénuszé, hol nap-, hol pedig holdállat. Többnyire a jó 
ügyet szolgálja. Állatmesékben a Nap ősellenségének, a farkasnak rendre túljár az eszén. 
Például azzal ámítja a farkast, hogy a szürke lovat hazahúzhatja, ha megengedi, hogy a ló meg 
az ő farkát összekösse. Persze a ló vonszolja haza a farkast, a ló gazdája agyon is veri, és a 
bőrén még egy lovat vesz. (4 szürke ló. A , szürke", azaz fehér ló a Naphoz tartozó állat.) 
Szembekerül a medvével és a nyúllal (mindkettő hold-, egyben csillagállat; a Nyúl csillagkép 
az Orion lába alatt kuporog az , alvilágban"), és, mint fentebb láttuk, a Nap madarával, a 
hollóval is. 

A tündérmesékben a róka a hőst segíti (pl. a Feleségszerző róka típusú mesékben). 
Alvilági szellemlény múltjára utal, hogy a hőst segítő szellem olykor róka képében jár 
(Jótéteményt megháláló halott). A róka emberalakot is ölt (Veres sipkás ember, Rókaszemű 
menyecske), vagy más állatét; például kopókutya képében követi kis gazdáját, de e mesék 
végén ő is (vissza)változik királyfivá (A csodás szőlőtő). A rókás tündérmesék jellemző 
példája Á próbára tett királyfi. Legkisebb fiú rókának enni ad, mire az hozzászegődik, s azzal 
a feltétellel, hogy mindenen megosztoznak, segít rajta. Mindazt, amit a királyfinak rendelésre 

el kell lopnia, madarat, aranykocsit, aranylovat, tündérleányt, a róka — felöltve alakjukat — 
helyettesíti tulajdonosánál, nehogy a hiányukat észrevegyék. A szerzemények, köztük a 
tündérleány feléről utóbb lemond. 

Ahogy Apollón sem csak , farkasölő" — homályoszlató —, hanem , farkas" is volt, azaz 
a pirkadat istene (a fentebb említett okon kívül a gör. lükisz kétértelműsége okán; egyaránt 
jelent „farkas”-t és , kivilágosodás"-t, vö. lat. lux, , fény"), úgy a mesei naphérósz is olykor 
kénytelen élni a farkas erejével. Ráadásul a naphérósznak jó adag harciasságra van szüksége, 
hogy Mars tavaszi hónapjában felülkerekedjék a sötétségen, s a farkas nemcsak Mars állata 
volt, de görög nevében ott a fegyverek marsi féme: a vas is (gör. lükosz, , farkas", „vashorog”, 
, Vashegy"). A farkas holdállat is volt, abban az értelemben, hogy a holdfogyatkozás okozóját 
óriás farkasként ábrázolták (a holdfaló szörny szláv neve, a Volkodlak is erre vall) 

Ferkó gyógyító vízzel, mely látását visszaadta, és bénaságát elmulasztotta, egy sánta 
farkast, sánta egeret s törött szárnyú méhkirálynét meggyógyít, cserébe azok a hősre szabott 
próbákat segítenek végrehajtani, a farkasok pedig Ferkó ellenségeit széttépik (Die dankbaren 
Tiere). A Hálás állatok-típus meséiben rendszerint ez a három napállat szerepel. A méh 
napállat, ez közismert, s hogy egér és farkas szerepel mellette, egy gyógyító hős oldalán, az 
megerősíti a feltevést, hogy e hőshöz a gyógyító „egeres” Apollón állt modellt. A sánta 
farkas, tudjuk már, a Tejút hasítékába szorult Farkas csillagképet testesíti meg. A monda 
szerint, amikor az argonauták hajója, útban Lükosz (, Farkas") király országa felé, átsiklott a 
, Zúzók" vagyis a tejútágak közt, a hajósok előtt teljes dicsőségében megjelent Apollón (a 
Tejút hasadékában, ott, ahol minden évben újjászületik a Nap). Az egyik argonauta, 
Orpheusz, Apollón fia, akinek szintén a tejútágak mellett ragyog a lantja, a Lyra csillagkép 
formájában, azonnal vadkecskét áldozott neki (az áldozati állat a Bak csillagképet 
jelképezheti), mint a Hajnal Apollónjának. Ez az epitheton ornans az újjászületés helyére és a 
, farkasfényre", a hajnali szürkületre egyaránt utal. 

Az oroszlán a mesékben mindig a hős oldalán áll, de ha mégsem, mint az alvilág 
kapuját őrző , nagy, csinyált oroszlányok", akkor is napjelképek, hiszen óegyiptomi mintát 
követve a Nap útjába eső átkelőhelyeket vigyázzák, és a hős az egyetlen, akit átengednek (16. 
rajz). 

A Sárkányölő-mesékben a királyfiak mellé oroszlán, medve, farkas szegődik 
segítőtársul. A medve vagy a farkas helyett szerepelhet tigris, olykor róka az oroszlán helyett, 
néha a három tüzet okádó vadállatkirályt kutyakísérők helyettesítik. Az ő neveik jelzik, mi 
hárul a segítőkre: , Fag(d) meg", , Szélnél futósabb" (a farkas tennivalója); ,, Tarcs meg", 

,, Vasnál erősebb" (a medve, tigris dolga); , Szaggass széjjel", , Kigondoló" (az oroszlán, 
illetve a róka feladata). Az oroszlán az erő és az ész, a róka az ész állatszimbóluma. A másik 
két állat közreműködése azt példázza, hogy a Napnak a Szaturnusz sárkányával szemben 
szüksége van a Mars (farkas) harciasságára és a Hold (medve) támogatására is. 

Két mesei példázat: vándor királyfi útjában sárkánnyal viaskodó oroszlánt lát. Az 
utóbbinak segít, s az a szolgálatába áll (4 vándorló herceg). Halott hőst hűséges oroszlánja 
támasztja föl kígyótól elvett élesztőfűvel (A két testvér). Az oroszlán és a kígyó harcának e 
képéhez a Vízikígyó csillagképen taposó Oroszlán szolgált mintául. E motívum némileg 
eltérő tréfás változata: veréb és egér összevesznek, az előbbi griffmadarat, az utóbbi oroszlánt 
állít ki bajvívóul maga helyett (A griff madár). Az alkimista szimbolikában az oroszlán az 
arany Nap, a griff az ezüst Hold állata, s bár az ólomsárkány ellen együtt harcolnak, 
egymással is összevesznek. Viszályuk hátterében annak fölismerése áll, hogy a 
napfogyatkozást a Hold, a holdfogyatkozást közvetve a Nap okozza (vö. azzal, hogy a 
, hnapfaló" Markolábnak a szegedi néphit szerint kampós csőre van). 

Állatmesékben az oroszlán a szamárral szemben marad alul (a Rászedett oroszlán típus 
keretében). A szamár holdállat és az Oroszlánnal szomszédos Rák csillagállata. A Rák két 
csillagának neve Északi és Déli Csacsi. Az oroszlán tüzes (és vizes), a szamár vizes elemű. 


149 


Ezért versenyeznek abban, ki tud , buzgóbb" forrást fakasztani a földből (Sámson 
szamárállkapoccsal fakaszt vizet: Bír 15,17). A két állat a fanyűvésben is összeméri az erejét, 
ami egyfelől naphérószi feladat, másrészt a csillagszamártól sem áll távol, hiszen a tejútfa 
csúcsa a Rák szomszédságába esik. Vizet facsarnak a fából, illetve az oroszlán a fa tetejét 
lehúzza, a szamár ráül a fa tetejére, az oroszlán elengedi a fát, s az visszacsapódva a szamarat 
a magasba hajítja (A szamár mög az oroszlány). 

Hogy fülesünk csillagszamár és a Naphoz, Holdhoz köze van, annak bizonyítéka, hogy 
a mesében Krisztus által ajándékozott szamár éppúgy aranyat szarik, mint a másik zodiákusi 
állat, a bárány a mese változataiban (Krisztus és a cigány, Krisztus urunk és a szegény ember), 
illetve, hogy a felaprított hőst nem táltos paripa, hanem szamár viszi a Hold anyjához, hogy az 
föltámassza (Donát). 

Az oroszlánt legyőzi az egér is (Az egér és az oroszlán). Bár az egér éjjel motoz, a föld 
alatt él, betegségeket terjeszt és a napisten ajándékát, a gabonát dézsmálja, mégis napállat lett: 
a gyógyító Apollónt , Egér"-nek hívták, s az emberek azért imádkoztak hozzá, hogy a 
gabonájukat hagyja békén, és ne hozzon rájuk betegségeket. 

Példák a napegerekre: világgá ment árva legény a Naptól egeret, a Holdtól macskát, a 
Széltől kutyát kap ajándékba, ezek segítenek elorzott csuda-táskáját visszaszerezni (A csuda- 
táska). A Hálás állatok-mesék egérkirálya fehér (A szegény ember tizenkét fia). Allianosz és 
Arisztotelész szerint Apollón templomában fehér egereket őriztek. Tréfás mesékben az egér 
az oroszlán kicsinyített mása (A griff madár). 

A monda szarvasáról tudni lehet, hogy eleink csillagállatként tisztelték, s a népi 
hitvilág szarvasa is túlvilági csillagösvényeken jár, akár a lélekmadarak. A mesehős is akkor 
válik őzzé, szarvassá, ha , meghal", ha elvarázsolják. Az Őztestvér mesék hőse azért, mert 
, tiszta forrásból", szarvasnyomból iszik. Zöldikéből tündérpofontól lesz forrás mellett 
éldegélő vak aranyszarvas. 

A szarvasnak a mesékben is a bárány a szelíd megfelelője. Az Őztestvér-típus néhány 
meséjében a fiúhős báránynyomból iszik, és aranybáránykává változik. 

Pásztor aranyszőrű bárányához odaragad, aki hozzányúl. A bárányhoz leány, leányhoz 
pálca, pálcához pap, paphoz lapát, lapáthoz asszony, asszonyhoz katona, katonához 
kantárszár, ahhoz paripa, paripához vászon, vászonhoz takács, hozzá kaptafa, ahhoz meg 
varga. Az összeragadtak a bárány vezényletével körtáncot lejtenek furulyaszóra (A szomorú 
királykisasszony). A , lánc"? elejének erotikus kapcsolódásai nem zárják ki, hogy a sorvezető 
aranybárányban az égi aranygyapjas Kost lássuk, mely az égi körtáncot lejtő állatsereglet élén 
halad. A mesebeli jelenet felfogható az állatövi , keringő" parafrázisának, melyhez a 
napjuhász szolgál furulyakísérettel. (A furulya , naphangszer": napsugárjelkép.) 

A mesehős és a kos-naphérósz közti megfelelés legékesebb bizonyítékai azok a mesék, 
melyek hőse anyajuhtól és juhásztól lett (Juhász Palkó, A vérés juhocska, Jufijankó). 

A bika-naphérósz a kos-naphérósz hasonmása (Tehén fijú, szép, vitéz Jankó; 
Csonkatehén fija, A veres tehén, Barna tehén fia). Hogy mennyire így van: hős aranyhalból 
lesz Juhenessé (a Halakat követi a Kos), Juhenes viszont tündérátokra ökörré változik (a Nap 
a Kosból a Bikába megy). Juhenest ikertestvére, Zöldmezejesi változtatja ismét emberré (a 
Bikát sorrendben az Ikrek követik). 

A tehénfit az ellenséggel szemben anyja szarvai, vagy kis táltos bika segíti (Vasfejű 
Jfarkas-mesék). Az ellenség, a sötét erők állatalakjaiban is lehet (fekete) bika (1. Minotaurus; a 
néphit szerint a táltos és ellenfele világos és sötét szőrű bika képében harcolnak). A hőst 
segítő kis bika aranybikát szúr a szarvára az egyik mesében. A sárkányok apja bika képében 
dézsmálja a csodafa gyümölcsét (A feneketlen kút). Az alvilági bikát és békát némely 
mesemondó , összekeveri". Ennek nem a nevek hasonlósága az oka; az inkább következmény. 
Mindkét állat ugyanazt az elvet képviseli. Kalmük mesékben a földet egy béka-bika (!) hordja 
a hátán, melynek lecsillapítására, ha éhségében bömbölni és hánykolódni kezd, egész 

marhacsordákat vetnek táplálékul. A béka és a bika emellett egyaránt eső- és 
termékenységjelkép. 

Mesebeli táltos paripa hátán csak a hőst tudjuk elképzelni, a sárkányt nem, pedig a 
mesebeli sárkány is sokszor lóháton harcol (Égitestszabadító, Állatsógorok típusban), az 
ördögnek, ördöngös vénasszonynak ménesei vannak (Aranyhajú leány, Állatsógorok). Mén 
lehet az apa (Monyók = monyas = mén), öreg kanca az anya, herélt csődör (paripa) a segítő, 
az álhős, csikó a hős és az ellenség maga. E , lóvá tett" szereplők egy istállóból valók, egy 
család tagjai, ahogy az összes fontosabb szereplő általában az. 

Mégis lehet tudni, melyik ló „hol áll". A boszorkánynak ércménese, fekete 
kancaleányai vannak (Zauberhelene), az anyakanca szőre , szürke", azaz fehér (Borsszemvitéz 
és szép Júlia..., Fejérlófia). Amikor a hős , rangvesztés"-ben van, mindig rozzant csikó a lova, 
de amikor elérkezik a pillanat, a Nap parazsától a ló is visszanyeri a formáját: aranyszőrű 
vagy fehér paripa lesz belőle ismét. 

Ismeretes, hogy a rozzant csikó parázzsal etetése jelképes elnevezése annak az 
aktusnak, melynek célja a sámándob használat előtti felújítása; a dobot (a , csikót") tűz fölé 
tartja a gazdája, hogy a bőre megfeszüljön, keményebben szóljon a hangja (, dobogjon a 
patája"); a sámán ugyanis a dob hangjára révül (képzeletében dobtáltosa hátán repül a 
túlvilágra). 

A rozzant csikó , bearanyozásának" kozmikus síkon is van értelme. Az égen két 
lócsillagzat van, a Csikó (Eguuleus) a Bak, és a Ló, népi nevén Nagytáltos (Pegasus) a 
Vízöntő és Halak cikkelyében. A téli napforduló idején a Nap még távol van tőlük, de ahogy 
közeledik a tavasz, úgy közelíti meg és aranyozza be fényével előbb a kis Csikót, majd a nagy 
Lovat. A két csillagképpel való egymás utáni találkozás a szimbólumok nyelvén így is 
hangozhatna: a Nap a kis Csikóból nagy Lovat csinál, a rozzant táltost , talpra állítja". (A 
hősmesék lószerzés-epizódja a Halak csillagképének feleltethető meg, 1. A Csodakút c. 
kötetben megjelent tanulmányomban. Héraklésznek is ez a 8. munkája: Diomédész kancáinak 
megfékezése az Oroszlántól számított 8. állatövi csillagképben, a Halakban.) 

A szoláris mítoszok méneseiből könnyű kiválasztani a naplovakat. A fakó vagy fekete 
vad kancákat, a sárkányok és a boszorkányok vas- és érclovait épp az minősíti, hogy a Nap 
távol van tőlük. Ám ha a közelükbe kerül, betöri vagy aranyparázzsal eteti őket, minden 
megváltozik, szőrük kifényesedik, gazdájuk kezes hátasai lesznek. Ez a felszerszámozott, 
fehér vagy aranyszőrű paripa a Nap lova. 

Szegény ember három fiát a Naphoz egy fehér ló viszi, a ló mindkét fülében egy-egy 
égő gyertya. (A Nap; vö. a regösének csodafiúszarvasával, a ballada égi bárányával. Az egyik 
szarván égi szövétnekek, a másikén misegyertyák lobognak.) 

A mesebeli paripa napállat voltának meggyőző példája, hogy a hős csikónak is 
születhet, nemcsak Juhfijankónak, vagy Tehén fiúnak (Fejérlófija, Mese a Lófi Jankuru, Lófia 
Jankó). E , fehérlófiák" lóanyától lesznek, de vannak mesehősök, akiket , lóvá tesznek", azaz 
átok hatására , vesztenek rangot", és lépnek vissza a törzsfejlődésben. (A csikó, A csikócska. A 
két mese az Állatvőlegény típusú mesék csoportjába tartozik; csikóhősük a kígyó-, béka-, sün- 
, disznó-, kutya- és medvebőrbe varázsolt hősök megfelelője.) 
sebezhetetlen hős inasával ló bőrébe varratja magát, azt egy saskeselyű magas hegyre viszi. 
Egy változatban lóbőrbe kötve ereszkedik le az alvilágba elrabolt feleségéért, akit aztán a 
lóbőrben is hoz fel (Fekete Saskirály). A mozzanat rokon értelmű a szibériai sámánok 
lóáldozatával. A sámán hite szerint lelkét a feláldozott ló, szarvas (lelke) röpíti a túlvilágra, 
nem elég tehát hozzá a dob ló- vagy szarvasbőrén dobolnia. Az égbe repülő lélekló 
(lélekszarvas) lenyúzott bőrét egy kilövőállványzatra emlékeztető rudazatra terítették, úgy, 
hogy a ló orra az ég felé mutasson, vagyis a lóbőr a lélekjárművet jelképezte. 

Valójában nem helyes kifejezés, hogy a táltos röpül. A mesebeli táltosokat lónak 
képzeljük el, de ezek nem ló módjára járnak, és nem is repülnek, hanem , csak" szökellnek, 
ugranak, , igaz, három hegyet és három völgyet, sőt még többet is egyszerre". Ezen az alapon 
Nagy Olga a mesebeli táltos ló és a szárnyas Pegazus között is különbséget tesz, mondván: a 
„Táltosnak nincs szárnya". (NAGY 1993: 14.) Lószárnyakról a mesékben valóban nem esik 
említés, de például a nagyszentmiklósi kincs 2. számú korsajának lánghajú fejedelme szárnyas 
holdtáltoson ül, és egy múlt századi szibériai sámán szárnyasnak rajzolja le a hős (sámán) 
égbe szökellő lovát (21. rajz). A mesék táltosa, ha nem is röpül, egészen a csillagokig szökell, 
és én a táltos szökellésében az égitestmozgás metaforáját látom, és magát a mesebeli táltost is, 
mint egy csillagképet, amelyben a Hold áll, csillagos testűnek, holdas homlokúnak képzelem 
el. 


22. rajz 


A mitikus naphérósz táltosa gyakran holdas homlokú (22., 23. rajz). Nincs ez másképp 
a mesékben sem. „Igy beszéli el ismét egy nevezetes szegedi rege (Karsai közl. gy. 317), hogy 
Mátyás királynak egy gyönyörűséges Holdas nevű lova volt, mely éjenként a merre ment 

véle, bármi sötét volt, az egész vidéket megvilágítá ..." (IPOLYI 1854:264). Legkisebb 
királyfi sötét istállóban találomra lovat választ. A ló azt mondja neki (beszél, tehát emberarca 
lehet, mint a Holdnak és például a nagyszentmiklósi kincs darabjain látható táltosoknak), 
hogy vakarja meg a homlokát. A királyfi így tesz, az istálló kivilágosodik. A királyfi a hátára 
pattan, és reggeltől estig végignyargal az országon (mint a Nap), éjjel pedig visszafelé teszi 
meg rajta az utat: a táltos, , mint a hold s csillagok, világított." (A táltos) A csillagokra 
vonatkozóan: a táltosokat , pettyeseknek" ábrázolják; lásd Váinámöinen kék hátú szarvasát, 
aranylovát, borsópöttyös paripáját (Kalevala, VI. ének, 177—180): a kék hát az eget, az arany 
borsópöttyök a csillagokat jelképezik. A mesehős éjszakai , holdlovaglására" nézve: a 
manysik azt képzelik, hogy napistenük éjszaka fehér lovon utazik nyugatról keletre. További 
példák: Jankó Holdrét nevű lován szerzi vissza aranyhajú asszonyát. Király elrabolt 
feleségéért a fekete városba Hold komájától kapott 8 lábú lovon megy, nem jár sikerrel. 
Ugyanígy jár a Naptól kapott 16 lábú lóval; csak az ördögcsikó hátán sikerül a nőt 
visszalopnia (Aki elszolgálta az ördög monyasának a csikóját). Napos, holdas paripák 
szerepelnek — láttuk — az Égitestszabadító mesékben. 

E naphordozó holdparipáknak megfelelnek a Napot taszigáló, vagyis a Napot 
holdszarvukon hordozó mesés bikák (ökrök, tehenek: I. A két csodás ökör típusú mesékben) 
és szarvasok (l. Artemisz holdistennő szarvasát). Az Őztestvér típusú mesék őzzé, szarvassá 
változott fiúhőse aranyhajú nővérének aranyhajú napgyermekét az agancsán hordozza (a 
, holdnagybácsi" ő, mint az uráli mitológiában „Hold öreg”. Figyelemre méltó, hogy a nővér 
is szarvasünő- vagy báránynevet visel: I. Enike, Baranka). Kosárba kitett aranyhajú ikreket 
egy fehér szarvas az agancsán sűrű erdőbe visz, hívására az erdők leánya ott terem, és a 
gyermekeket fölneveli (A sündisznó). 


"a 
er 
ar 
td 
e 
-r 
-Y 
e 


“Ae 
e 


23. rajz 


A naphordozó holdállatok közé illenek többek közt füles (holdszarvú?) ábrázolásaik 
okán — a hősöket égbe ragadó griffmadarak, melyeknek a csőre is megidézi a holdsarló 
kampós végeit (vö. ismét azzal, hogy a , napfaló" Markolábnak papagájcsőre van). A 
Fehérlófia-mesék griffmadara csak úgy tudja felvinni a hőst az alvilágból a felső világba, ha 
az útközben eteti. Juhász Palkó sült ökröt és egy hordó bort visz az útra, az ökröt a griff 
egyik, a hordót a másik oldalára akasztja. Ha a griff az ökör felé fordítja a fejét, etetnie kell, 

ha a hordó felé, itatnia. Lófia Jankó fölvitelének 7 bivaly és 7 akó bor az ára, és még a saját 
húsából is kell adnia (amit az út végén visszakap). 

A Hold szférájában az etetés a fogyó égitest , feltöltését" jelképezheti, elvégre a griff 
holdállatok, ökör, bivaly húsát fogyasztja. 7+7 az 14; újholdtól holdtöltéig 14 nap telik el. A 
teli hordó a teliholdat asszociálja (vö. a hordóval mint kerek napszimbólummal). A jobbra- 
balra vetett fej nyitott kampós csőrrel a holdsarló kétféle állására utalhat. A griffet a 
mesemondók szomjas állatnak festik le, ami szintén a Hold és a vizek közti hiedelmi 
kapcsolatra utalhat (l. árapályjelenség, esőt jelző holdudvar, időváltozás telihold idején stb.): a 
Fehérlófiamesékben a hős a griff fiókáit a fészekre zúduló jégesőtől menti meg, az Aranyhajú 
ördög-típus Die Brüder című meséjében a hősnek segítő fehér griff, amikor amaz kihúz a 
farkából egy tollat, kínjában két hegyet összemorzsol, és egy folyó vizét kiissza. Végül az, 
hogy a hős a húsával eteti a griffet, amit aztán visszakap, a napfogyatkozás metaforájának 
tekinthető. 

Az út a griff hátán a Nap utazását jelképezi. Erre vall a 7-es szám, továbbá a repülőút 
maga, mely az alsó és a felső világ közti átkelőhelyen vezet keresztül (a tavaszi 
napéjegyenlőségen). A griff kétfelé vetett feje (I. kétfejű sasok!) ebben az összefüggésben a 
múltba és a jövőbe néző Ianus-fejhez, és a Kos jegy jeléhez hasonlóan az év(szak)határ 
szimbóluma, míg a két hegyet összemorzsoló griff a téli tejúthasadékban állja a hős útját. 

Más griffes példák: Miklós vándorútján a tündérek lisztmalmához ér. A 
liszteszsákokat egy griffmadár hordja el. Miklós bebújik az egyik zsákba, úgy viteti magát 
tündérországba, azaz csak vitetné, mert útközben eső (!) kapja el őket, amitől a liszteszsákok 
megnehezednek, a griff egy erdőben kényszerleszállást hajt végre. (A liszteszsák a lóbőr 
megfelelője, és a „lisztes képű" Hold jelképe lehet; az eső is a Holdra emlékeztet, a 
tündérmalom a forgó ég maga, a tündérországba vezető , lisztes" útvonal pedig a Nap túlvilági 
útja: a Tejút. Az örökbefogadott testvérek). A Tejút mentén röpíti a griff Borsszemvitézt a 
„tengerszigetre”, a Tejút két ága közé, ahol egyébként is a két nagy madárcsillagzat, a Hattyú 
és a Sas van (Borsszemvitéz és szép Júlia...) 

A mesehős hátasának tárgyi alakja a mesében is az a bölcső, láda, bárka (holdbárka!), 
mely a hőst a világok közt ide-oda szállítja. Donátot anyjával együtt nagyapja egy hordóban a 
tengerbe dobatja. A Vízen úszó koporsó típusú mesék visszatérő motívuma: a halott vagy 
elrabolt leányt koporsóba csukják, vízre teszik, így jut el szerelmeséhez, aki feltámasztja. Vas 
Lacinak egy öregasszony, akin segített, hálából megnyitja a földet, abból egy láda jön fel, s az 
alvilágba viszi (Eisen Laczi; 1. a keleti mesék repülő szőnyegét is). Tündérszép Ilonát kereső 
hős csak úgy tud átkelni a nagy vízen, hogy lova csónakká válik (Mióta nem látni a Halált 
ember képében?). 

A metafora keletkezésére nézve: a táltos paripa Szibériában a sámán 
, utazóalkalmatosságát", a dobot jelképezi, aminek bőrrel bevont fakerete a bödöncsónakok 
formájára emlékeztet, ezeket Belső-Ázsiában ma is használják vízen való átkelésre. És 
eszünkbe juthatnak azok a hólyaggá felfújt állatbőrök, amelyeket ugyanott ugyanilyen célra 
használnak. Lásd a lóbőrben utazó hős meséjét, vagy azokat, amelyekben a csodaló teste fából 
van, a világ fájából, mint ahogy a dob kerete is a szent fa kérgéből készül, bőrét pedig az 
áldozati ló (szarvas) adja. Á király és a fogadott fiú című mese hőse fából csinál magának 
táltost, ugyanúgy, ahogy az Ezeregyéjszaka-mesék varázslója, vagy az , égerfalovat" daloló 
Lemminkeinen a Kalevalában. 

A táltos holdasságát bizonyítja, hogy sok mesében a ló a hős , ikertestvére". Szegény 
halász felesége, kancája, kopószukája és kertjének földje egy aranyhal darabjait nyelik el 
egyszerre, mind teherbe is esnek tőle, és gyermekeiket: az aranyhajú fiúkat, csikókat, 
kopókölyköket és kardokat is egyszerre szülik meg. A fiúk 3 hónapos korukban már 
oldalukon az aranyos karddal, az aranyszőrű paripákon lovagolnak (a téli napfordulót és a 
tavaszpontot 3 hónap választja el. Halász Pista). 

A segítő csak egyik alakjában és szerepkörében hátasállat, s mint a táltos jelző és 
csodálatos képességei mutatják, felsőbbrendű, csak gazdájánál alábbvaló lény. A hős esetében 
láttuk, hogy az állattá (még inkább növénnyé vagy élettelen tárggyá) változás, az , állatrészek 
az emberben" — van ilyen című mesetípus is —, „rangvesztés”-t, alacsonyabbrendűséget fejez 
ki. Ezt jelzi többek közt a hátaslószerep a segítőnél. Felsőbbrendűségére utal viszont az 
ábrázolások tanúsága szerint, hogy emberi arca van és beszél. Ha ember képében jelenik meg, 
a hőssel közel egyívású alakként, akkor is csak másodhegedűs mellette. Mindazonáltal a 
Holdat testesíti meg, aki nélkül a naphős a sötétség erőivel szemben semmire sem menne. Ezt 
fejezi ki az asztrológia azzal, hogy a Szaturnusz , karriervonalát" a Nap és a Hold együttes 
pályafutása egyensúlyozza ki a méltóságok és gyengeségek jegyek közti elosztása szerint. 
Magyarán szólva, a győzelemhez mind a hősnek, mind a segítőnek jó erőben kell lennie, s 
hogy ezalatt mit kell értenünk, arra nézve is ad támpontot a mese: amikor Mezőszárnyasi 
táltosa hátán a megszabadított leánnyal hazatér, a Nap nyugszik éppen és holdtölte van. 
Teliholdkor a fény uralma folyamatos: napkeltétől napnyugtáig a Nap, napnyugtától 
napkeltéig a kitelt Hold világít (a hazatérés és a napnyugta is egymásnak megfelelő 
történések. Mesé a sëteet ország királyáraó). Amikor Kiss Miklós a zöld király zöld leányával 
— zöldek, mert itt a tavasz! — lova hátán hazakocog, a Nap és a Hold vígan kezdenek fényleni 
(Az ólom-barát). 

Amennyivel ügyetlenebb többnyire — a bal kéz a jobbnál, sápatagabb és könnyebben 
szennyeződő fém az ezüst az aranynál, tisztátalanabb és puhább kő a kristály és a gyöngy a 
gyémántnál, fakóbb és változékonyabb a Hold a Napnál, annyival marad el a segítő a hős 
mögött. Ugyanakkor a Nap és a kitelt Hold látszólagos méretazonossága ikerségükhöz 
szolgált alapul a mesékben is: 

A két egyforma testvér, Az aranyhajú ikrek fiúhősei a Napot és a Holdat viselik 
testükön. Világbíró Nagy Mátyás társa, Szigeti, színre, szemre Mátyás kiköpött mása, csak 
éppen jóval gyengébb. Nap királyfi oldalán testvéröccse, Hold harcol az előbbi számára 
Tündérszép Majlona kegyeiért. Hold vitézre hárul a feladat, hogy Majlonát a Nap számára 
megtisztítsa a , rossz vértől": a , marsi hatásoktól", a Szaturnusz-sárkánnyal való közösködés 
nyomaitól, és szépségét, szűzi tisztaságát visszaadja. Ez a hős hordozása mellett a segítő 
másik fontos tennivalója, s ez is a Hold mitológiai szerepkörének része volt korábban. (L. a 
Két egyforma testvér, Két hű barát, Csonka és sánta pajtás, Amicus és Amelius, Jótéteményt 
megháláló halott típusú mesékben.) 

A Hold eme funkciójának hiedelmi alapja lélektani eredetű, amit a pszichoanalitikusok 
, kasztrációs komplexus"-nak neveznek. Elterjedt hiedelem szerint régente a férfiaknak 
bizonyos esetekben óvakodniuk kellett a nőktől (például, ha szüzek, a szűzhártya , élétől"; ha 
terhesek, a magzat , fogától"; ha rajtuk van a havi tisztulás sora, tisztátalan vérüktől), mert 
könnyelműségük következményeként férfiasságuk elvesztésével fizethetnek (ez fenyegeti a 
hőst a felsorolt mesékben). A bajt elhárítandó időszakos közösülési tilalommal éltek, valamint 
különféle babonás praktikákkal. (Ilyen volt az excisio, a csikló kimetszése, mely a férfiak 
körülmetélésének felelt meg, vagy a szűzhártya , műtéti" eltávolítása. A ius primae noctis 
szokásának is ez volt az eredeti értelme: a szüzek defloreálását a különleges képességekkel 
megáldott férfiakra bízták, vagy olyanokra, akikért nem kár.) A mesehősök e szokásokat is 
gyakorolják. A kép teljességéhez tartozik, hogy nemcsak a nőkbe hatoló férfiút féltették, 
hanem, ha a nő anyai örömöknek nézett elébe, a magzatot is a férfitől. A mesék mindig arra a 
veszélyre hívják föl a figyelmet, ami a hőst fenyegeti. Ha közösül a sárkányfattyúval terhes 
nőszeméllyel, őt féltjük, mert , varázseszközét" elveszítheti; s őt féltjük akkor is, ha ő a 
magzat, hisz most őt fenyegeti abortusz a behatoló , ellenséges" fallosztól. 

A holdsegítő e veszélyeket elhárítandó helyettesíti a naphőst a nászágyban. De miért 
éppen ő? 

Többé-kevésbé elfogadott nézet szerint a Holdat azért tették meg a termékenység: a 
hymen, az anyaméh és a menses, valamint a szülés dajkaistennőjének, mert növesztő — 
apasztó képességet tulajdonítottak neki (l. árapályjelenség), és mert a holdváltozások és nők 
havi ciklusa, illetőleg a terhesség, állatoknál a vemhesség időtartama között az ember 
kapcsolatot vélt fölfedezni. Alighanem joggal, bár e kapcsolat ok-okozati összefüggései 
tisztázatlanok. Az a kép, hogy a Hold szűz, illetőleg meddő istennő, ebből származhat, hiszen 
sohasem marad ki egy havi ciklusa sem. (Figyelemre méltó, hogy a Hold jele: ??????? akár a 
szüzesség, a szűzhártyával részben takart hüvelybemenet jele is lehetne.) Hasonlóképpen, 
mint férfisegítő nyugodtan föláldozhatja , varázseszközét", hisz nemzésképtelen (a holdparipa 
= herélt csődör); Nap fivérének a feladata, nem az övé, hogy a földanyával egyesülve a 
természetet megújítsa. Egy utalás erre nézve az antik mitológiából: Szelené holdistennő 
hátasát öszvérnek képzelték. Mint ismeretes, az öszvérnek nem lehetnek utódai. A holdfogyta 
a férfiatlanítás vagy az (időleges) impotencia jelképe is lehet, a havonkénti holdtölte ez 
esetben viszont férfiasságának kiszámítható , föltámadását" szombolizálja. (Vö. az egyiptomi 
képzettel, mely a ciklikus holdváltozást Hórusz égisten szemének sérüléseként és 
meggyógyulásaként írja le. A szem - here analógiáról már esett szó.) 

A Nap-Hold fivérek , munkamegosztása" tükröződhet csillagképük, az Ikrek 
mitológiai neveiben. Az ikerpárok halandó tagját Kasztórnak (lat. Castor), halhatatlan tagját 
Polüdeukésznak (lat. Pollux) hívták. Kasztórt , hasba" szúrták, úgy ölték meg, s latin neve 
népi etimológiás alapon a kasztrációt idézi fel (lat. castro, , kiherél", , gyengít"), míg Polluxé 
ellenkező jelentésű igéket (polleo, „sokra képes”, „ereje teljében van”; polliceor, , nyújt", 

, sokat ígér"; polluceo, „áldozatul hoz”, „szolgál bőséggel"; polluo, , beszennyez", „szexuális 
értelemben meggyaláz", ebből orv. lat. pollutio, , magömlés"). 

A mesékben a segítő vagy mint , angyal-", helyesebben szólva , ördögcsináló" 
avatkozik be (ördögfattyak az abortusz végtermékei), vagy együtt is hál a veszélyes nővel, 
aminek szintén magzatelhajtás, a , rossz vértől" való megtisztítás vagy excisio a célja. A 
segítő olykor belerokkan a műveletbe, például közösülés közben elveszti a , lábát", de a nőt 
így is ártalmatlanná teszi vele. A hős persze hálából helyreállítja testi épségét. 

Egy szolga gazdája frissen szerzett menyasszonyát kettétépi, a leányból kígyó, béka 
esik ki. Ezután összeragasztja, s a leány szebb lesz, mint volt (4 színeváltozó királyné. A 
kettészakítás születés értelmű a kozmogón mítoszokban is). Legényt kísérőtársa felvilágosítja, 
hogy szerelme a denevérkirálytól teherben van; nem veheti el, mert rontás érné. Előbb forró 
édes tejbe kell a leányt aprítania, utána jeget vetni a tejbe, akkor a leány hétszer szebben 
(tisztán, szűzen) támad fel (Szegény János). Vízi Pál együtt hál bátyja feleségével, kettejük 
közé azonban meztelen , pallost" tesz, mondván, ha az asszony , valamijét" áttenné rajta, azt a 
kard azonnal elmetszi. A asszony a , kendőjével" próbát tesz, a kard széthasítja. (Vízi Péter és 
Vízi Pál. A kendő a hymen szimbóluma. Ugyane mese változataiban metszi le a hős pallosa a 
banya orrát. A pallos a fallosz helyett áll, az orr a csikló euphémiája, a vén banya pedig a 
vulva megszemélyesítője ebben az összefüggésben). Vándor herceghez útjában társul 
szegődik Csóré (azaz , Meztelen") királyfi. A herceg Csóré segítségével elnyeri az 
emberfeletti erejű királylány kezét. A nászéjszakán, a sötétben Csóré fekszik az újdonsült férj 
helyére, mert tudja, hogy ha a királylány valakin , által tette a lábát, az abba a helybe 
meghótt". Csórét ez a veszély nem fenyegeti, de a , lábát" elveszíti a szerelmi csatározásban 
(a , láb", akárcsak Oidipúsz esetében, akinek a neve azt jelenti: , Dagadt láb", a pénisz 
euphémiája). Később persze egy varázsszernek köszönhetően visszakapja (A világlátott 
királyi vitézről). A segítő akkor is elvégzi a , tiltott műtétet" és akkor is besegít a 
nászéjszakán, ha állat: például róka vagy táltos paripa (A próbára tett királyi, Zirínyi Miklós). 
Mindkettőről tudjuk, hogy a naphős elkötelezett híve, nap-, illetve ebbi minőségében inkább 
holdállat. A próbára tett királyfi rókája azért mond le könnyű szívvel a tündér őt megillető 
feléről, mert, mint az eunuchok, közömbös a női bájak iránt. 

Sárkányok és boszorkányok 

Egy olyan, alapvetően totemisztikus gyökerű költői műfajban, amilyen a mese, 
mindenki , elállatiasodhat": hős, keresett személy, segítő stb. S ha beszéltünk napállatokról, a 
naphérósz holdállatsegítőiről, hadd szenteljek néhány oldalt a sötét birodalom 
szörnyállatainak, annál is inkább, mert éppen ők, a fényrabló szörnyek és a velük vívott 
örökös (mesekörönként ismétlődő) harc szolgálnak a mesehős naphérósz volta melletti döntő 
bizonyítékkal, amennyiben nem csak egy , napos" névről, metaforáról, mellékes epizódról van 
szó ez esetben, hanem a hősmese lényegéről, mondanivalójáról. 

A mesékben számtalan arcot ölt a Gonosz. Legjellemzőbb formája, „állatalakja” a 
sárkány és a boszorkány. A sárkányt (ős)hüllőszerűnek képzeljük, bár sokszor ember módra, 
, férfiasan" viselkedik, szeretőjévé teszi a hős elrabolt feleségét, még gyereket is csinál neki. 
A boszorkány viszont, noha férfi is lehet, és sokszor ölti elbűvölő szépasszony vagy 
valamilyen állat (tyúk, macska, kutya, ló, sárkány) alakját, a köznyelvben egyszerűen csúf és 
gonosz vénasszonyt jelent. Boszorkány és sárkány, a nevük hasonlóképpen hangzik, ami talán 
nem is véletlen, hiszen mint a női és a férfias elv negatív aspektusait anya és fia, feleség és 
férj szerepben rokoni szálak fűzik őket egymáshoz ősidők óta, amikor még nem költözött 
külön testbe a jó anya és a gonosz mostoha, a gondoskodó apa és a rút jellemű nagybácsi, sőt 
még az anya és az apa sem szakadt el egymástól, amint azt az őskáoszról szóló mítoszok 
mesélik, nemhogy konkrét égitestekkel azonosította volna őket ősünk. 

A két sárkány — merthogy a boszorkány is végső soron az, ezt alkalmankénti 
sárkányalakján, nevén (, sárkányok anyja", Világszép Sárkány Rózsa, , vén sárkányné") kívül 
a mitikus előképek is tanúsítják — egyaránt a sötétség képviselője. Mivel azonban eltérő 
neműek, más a viszonyuk a hőssel. A sárkányanya — jó aspektusában! — a hős anyja is. Az ő 
sötétsége belső, a Föld mélyéből, az anyaméhből való. Hős fiával vívott kétmenetes harca 
maga az örök körforgás. Akkor , győz", amikor gyermekét fölfalja, hogy majdan újra 
szülhesse (ellenkező előjellel: amikor a hős betömi a száját, azaz orálisan közösül vele), s 
akkor , veszít", amikor testét kettérepesztve a fénygyermek visszatér erre a világra. 

A hímsárkány a vetélytárs apa, vagy az irigy (legidősebb fivér (nagybácsi) végsőkig 
mitizált , árnyképe" a mesékben. Az ő sötétsége a bibliai külső sötétség egyben a Szaturnuszé, 
lévén e bolygó a szabad szemmel láthatók közül a legtávolabbi, a külső sötétség vándora. (A 
sárkány — Szaturnusz metafora azonban viszonylag újabb korban keletkezhetett, hiszen 
bizonyos csillagászati tájékozottságot feltételez.) Említésre méltó, hogy az 
asztrálszimbolikában két planétaistenségnek attribútuma a sárkány (kígyó): Szaturnusznak és 
Ceres (Démétér) földanyának. Mindkettőjük fogatát sárkányok (kígyók) húzzák. 

A mesebeli hímsárkány nem falja föl a hőst (nem úgy a Szaturnuszt megszemélyesítő 
isteni apa), hanem mint férfi a férfival — hím állat a hím állattal —, megküzd vele. Amelyik 
fölülkerekedik — mindig a küzdelem tárgyának, a nőnek a segítségével —, az ledöfi, majd 
lefejezi a másikát. Hímekhez ez illik; a lefejezés kasztrálás értelmű cselekedet. (Bár arról a 
mozzanatról, aminek keretében a hőst ellensége felaprítja, és besózva hordóba teszi, 
óhatatlanul az jut az eszembe, hogy szándékában áll megenni.) 

A sumer genezisben a közösülő párként összeforrt Abzu és Tiámat közül az előbbi, a 
férj háttérbe szorul a feleség-ősanya mellett, ami a primitív családban megfelelt az apa és 
anya rangbéli helyzetének a gyermek felől nézve. A gyermek származását anyai ágon tartották 
nyilván, aminek a kultúrantropológusok szerint az apa nemzésbeni szerepének bizonytalan 
megítélése, mondhatnók, az apa kiléte körüli örök kétség volt az oka. Tény, hogy a mesékben 
sem elsősorban nemzőszerepben tünik ki a (jó) apa. Gyermekéhez, a hőshöz sokféleképpen 
jut, de viszonylag ritkán , csinálja". 

A mesebeli hímsárkány is eltörpül anyja, felesége, az „égig érő száj" mellett. Alakja is 
később keletkezhetett. Az eredeti nagy küzdelem alighanem a fiúhős és az anya között folyt, a 

sárkányfival vívott párharc másodlagos, szimbolikája újabb keletűnek látszik. Erről 
kimódoltsága árulkodik, amire jó példa a küzdő felekre alkalmazott alkimista arany-ólom 
oppozíció. (Nehéz behatárolni, milyen időszakot értsünk , később", , viszonylag új kor" alatt. 
Műveltségenként akár több ezer év is lehet a különbség. Ha a mitikus mondanivaló ezoterikus 
tartalmát és — mondjuk — fémszimbolikáját nézzük, legfeljebb a fémművesség kezdeteiig, az 

, aranykorig" mehetünk vissza az időben. Ha viszont a szóban forgó mítoszok alaptémáját: a 
nőért vívott harcot tekintjük, annak , megéneklése" egyidejű kell hogy legyen a beszéddel, 
hiszen a nőstény iránti vágy és a vetélytárssal szembeni gyilkos indulat a , teremtés" óta 
feszíti minden hím kebelét.) 

A sárkányfi és a hős konfliktusa annyi többletjelentést hordoz, amennyi figyelmet a 
nemek harcában a , harmadik" ki tud vívni magának azzal, hogy beleártja magát a kettő 
dolgába. A mesékben főszereplő ellenlábas a mítoszokban még mellékalak; az 
A gammemnon-Klütaimnésztra— A igiszthosz , háromszögben" a szerető jelentéktelen figura a 
férj és a feleség, vagyis inkább az apa és az anya mellett: ezt a drámát is a gyermekek, 
Oresztész és Elektra szemével nézve éljük át. 

A mitoszfejlődés időrendjének olykor maguk a mítoszok is ellentmondani látszanak, 
mivel nem ismernek semmiféle történelmi kronológiát. A mongol Geszer-ének például azt 
sugallja, mintha a kannibál anya, a napfaló szörny képzete lenne a másodlagos. A hősének 
bevezető részében a nyugati égtáj jóságos, fényes uralkodója, Hán Hurmasz (az iráni Ahura 
Mazda mongol megfelelője) és a keleti égtáj gonosz vörös istene, Ataj Ulán párbajozik 
egymással. Hán Hurmasz csak naphérósz fia, Bühe Beligte (földi nevén Geszer Bátor) 
segítségével tud felülkerekedni ellenfelén. Levágja Ataj Ulán fejét, abból keletkezik a szörnyű 
Arhan Südher, mely le akarja nyelni a Napot és a Holdat. (Arhan Südher a hindu Rahu 
megfelelője, akit a finnségi népek Rahko, Rakkoi néven ismertek, és akit a bibliai Ráhábbal, 
Jahve ellenségével azonosíthatunk.) 

Az anya-fiú párharc szoláris jellege szembeötlőbb, mint a világosság és a sötétség 
bajnokainak küzdelme, és olyan magától értetődőnek, oly réginek tűnik (vö. emberevés), 
olyan eleminek — már a magzat is átéli —, mintha csak a tudatalattinkban (ösztöneinkben) 
gyökerezne, míg a másik több tudatosság, felnőttkori tapasztalat jegyeit viseli magán. Az 
alábbiakban az általam ősibbnek vélt, mélyebb értelmű változatot járnám csak körül, példa 
abból is van bőven elég. 

Az egyik alapséma a sokat emlegetett Nut egyiptomi ég-, tejút- és faistennőé, aki 
naponta (estente) nyeli el és szüli újra a Napot, Holdat és a csillagokat. (Köztük 
istengyermekeit, Oziriszt, Széthet, Iziszt és Nephtüszt is!) A másik alapséma a halhatatlan 
Ráhu hindu mítosza, mely a nap- és holdfogyatkozásról regél, s azt e nap- és holdfaló 
szörnynek tulajdonítja. Ráhu a felfalt égitesteket nem önként adja vissza, a szabadítónak föl 
kell vágnia a hasát, hogy az égre visszakerüljön a Hold és a Nap. Íme, a mesei példák: 

24. rajz 


Három királyfi tüzét sárkányok eszik (A hajnalkötöző királyfi). Távollévő király 
aranyhajú feleségét sötét lelkű hasonmása egy elhagyott kútba dobja, annak alján egy nagy 
cethal él, az a királynét elnyeli. (4 két testvér. A kút kürtője az alvilágba vezet, a cethal a 
Napot elnyelő és kiokádó Cet csillagkép.) Ugyanez ellenkező előjellel: hős a királykisasszony 
szeme elől a tengerbe ugrik, és cethal gyomrába, cethal alá bújik (Csorha János táltos, Zöld 
Péter, Az obsitos katona és a királyleány). Királyfi a 12 sor fogú, emberevő leány elől a 
Fehér-tenger 77. szigetére menekül (Vérojtó, Kalapfojtó). A mese örmény változatában a 
leány éjjelente medvebőrös vasfogú szörny képében jár, és embert eszik. Orosz mesében a 
Hold és a csillagok fölfalója jelenik meg medve képében. Ezek a nőstények medvék Artemisz 
Kallisztó, a medvebőrös halálistennő, a Nagy Medve csillagkép halálaspektusának 
megszemélyesítői. Elkárhozott leány a sírjánál őrt álló 364 katonát egymás után széttépi és 
fölfalja, a 365.-et, egy „erős katonát" is meg akarta enni, „de nem bírta". A katona legyőzi a 
leányt, s ezzel meg is váltja (Az elkárhozott leány). A halhatatlanságra vágyó királyfi-típus 
német meséjében a világokat járó hős előbb a skorpió-boszorkány birodalmában fordul meg — 
a banya egyik állkapcsa a földön, a másik az égig ér —, majd az örök tavasz mezejére ér. A 
skorpió-boszorkány, akinek mitológiai előképe már a sumer agyagtáblákról jól ismert, s alakja 
ma is él az afrikai hiedelmekben, a Skorpió csillagkép, égig érő szája a látványnak 
megfelelően alul a Földnek , támaszkodó", felül égbe nyúló tejúthasadék. A Jancsi és a 
tündérkisasszony című mese hősének vénasszonya azzal fenyegetőzik, hogy úgy belevágja a 
p.-.. jába, hogy elenyészik. 

Az uráli lúdmítoszban a naphérósz önmagát ugyanígy, halandó emberek módjára — 
tehát nem orálisan — nemzi újra, amikor ősszel, délre vándorló lúdlelke majdani szülőanyja 
hüvelyébe hatol (a lúd, hattyú szimbolikájában meghatározó a fallikus fej és nyak). A Tejút 
két ágát jelképezik az istennő combjai, a térdét takaró kendő, a , hullámzó ég-függönye", 
hely (mind az égen, mind a nőből) a szabadulás helye is. Amikor Lúdherceg lelke tavasszal 
feléled, és szárnyas táltosán elindul, hogy testi valójában is újjászülessék, , Déltáji aranyos 

nő" testében (a túlvilágon) haladva megérkezik a kijárathoz. Itt így szól lovához: ,, . . most ott 
menj keresztül! Előlábad (kezed) amint viszed: amaz aranyos nő csontja arra a vidékre 
szóródjék szét; hátsó lábad amint viszed: amaz aranyos nő húsa amarra a vidékre szóródjék 
szét!” (RÓHEIM 1984: 102.) Ezzel a Nap (Lúdherceg) és a Hold (táltos lova) kettérepesztik 
anyjukat és újjászületnek. 

Az Égitestszabadító mesék egyik főalakja a hőst felfalással fenyegető banya. A tátott 
, Száj" nemcsak halálos fenyegetést jelent, hanem a szexuális mohóságnak is jelképe. Az örök 
körforgásban egybeforr a halál és az (újrajnemzés aktusa. Ezt a képet is a természetből vette 
(örökölte) az ember; számos rovarfaj hímje belepusztul a párzásba, nősténye fölfalja. 

Az egymással szembe rohanó hős és óriás száj képe valóságos csillagászati helyzetet 
tükröz; azt a pillanatot, amikor a tél közeledtével a Nap a tejúthasadék elé ér, és arannyal 
„betömi”, azaz fénybe borítja (Szépmező szárnya). De nemcsak arannyal; Kis Miklós a 
sárkányanya égig érő szájába 366 mázsa forró ólmot önt (Az ólom-barát); Cserneki tüzes 
vasbuzogányt töm; Velaghírű Kis Miklós forró ónt. Vagyis a hős nemcsak a Napot, hanem a 
Szaturnuszt, a Marsot és Jupitert (és nyilván a többi planétát) is átjuttatja a hasadékon fémjeik 
formájában. 

Ezekben a mesékben, mint a szümplegádokkal való találkozáskor általában, a halál 
képletes; a hős behatoláskor elkerüli a mindent szétmorzsoló fogakat, de csak úgy, hogy a 
, Száj" beéri a beléje vetett „helyettes planetáris fémáldozattal". Ugyanarról van itt szó, mint 
az alvilágot őrző fenevadak vagy a felvilágra repítő griff esetében. A hősnek ott is saját húsát 
— aranyát (fényét, melegét, erejét) — kell föláldoznia, hogy a kapukon átkelhessen. 

Az óriás szájból a mindent elnyelő gyomorba, a pokolba vezet az út. Täktäbäj Märgän, 
mongol hős napnyugta után (!) az országúton találkozik Ker Jutpával, akinek felső ajka az 
égen, alsó a földön. Az óriás ajkakat éghez, földhöz szögezi, majd a szájon besétál. Ker Jutpa 
hasa zsírját széttapossa, abból nyájak, népek jönnek ki. (Ker Jutpa azonos Ker Balikkal, az 
altaji alvilág farkas-, illetve halszerű, lélekhalfogó varsaszörnyével. 24. rajz. A pokolra szálló 
Krisztus középkori ábrázolásai a témát ugyanígy illusztrálják.) A meseirodalomban a Falánk 
szörny típusú mesék szólnak erről nemegyszer tréfás hangnemben (4 kis gömböc). A falánk 
szörny a mesékben is lehet éhes farkas. ( Vasfejű farkas, Piroska és a farkas, Farkas és a 
gödölyék; a gödölyék, mint a planéták, heten vannak!) A vasfejű farkas mindig a föld alatt jár 
(a Farkas csillagkép alig emelkedik a látóhatár fölé), és a hős csak úgy tud a szájából 
szabadulni, hogy egy fára: a , Napkelet fájára", azaz a Tejútra mászik fel előle. (A 
farkasanyára nézve 1. Romulus és Remus történetét.) 

Az emberevő sárkányok neméről árulkodik egy elterjedt mesemotívum a Sárkányölő 
típus keretében. Miután a hős a sárkányt megöli, nyelve vagy orra hegyét, esetleg körmeit, 
fogait levágja és eldugja. Később ezekkel bizonyítja, hogy a sárkányt valóban ő ölte meg. 
(Egyes változatokban a 7 sárkányfej szájában aranyalmákra lel, s ezeket rejti el. Az 
aranyalmák a sárkány által megevett leányoknak felelnek meg, akik tehát a planétákat 
személyesítik meg. Vö. a Nap, Hold, Csillag nevű leányzókat elrabló sárkányokkal az 
Égitestszabadító mesékben.) Hogy milyen nemű a sárkány, és mi lehetett a nyelv, orr 
megcsonkításának a (szexuális) jelentése, az részint leolvasható arról a görög vázaképről, 
mely Héraklészt ábrázolja, amint a Kétó nevű nőnemű tengeri szörnyhal nyelvét metszi ki 
éppen (25. rajz; ugyanezt teszi a mocsika indián hérósz a maga repülőhal-szörnyével); részint 
kiderül abból, hogy e mozzanat párhuzamaként a Két egyforma testvér mesék hőse pallosával 
a boszorkány vasorra hegyét csapja le. A korábban írtakkal egybehangzóan a sárkány orra, 
vagy nyelve hegye, de foga, illetve karma is a csiklót (és a kis szeméremajkakat) jelképezheti; 
levágásuk, kimetszésük pedig a rituális excisiónak felel meg. Erre vall az is, hogy a néphit 
pszichoanalitikus kutatói a kasztrációs félelmeket megjelenítő mitikus, mesei szörnyeket, így 
az óriási szájat is vagina dentatának (, fogas hüvely”-nek) nevezik. 

Függelék 


Az írottak megértését megkönnyítendő a tündérmesei szerepköröket és a mesei 
szerkezeteket a planéták és a Föld együttes számának, illetve a 12 állatövi jegynek 
megfelelően egy táblázatba foglaltam. A megfeleltetés alapja Héraklész 12 munkájának a 
sorrendje (haladása az Állatövön), valamint Vlagyimir J. Propp A mese morfológiája és Berze 
Nagy János Magyar népmese típusok című könyve volt. A megfelelések nem mindig teljes 
körűek és pontosak — több ezer éves szájhagyományozódás után ez igazi csoda lenne —, de 
általánosságban megállják a helyüket, és eligazítanak a mesék asztrális szimbolikájában. 


Tündérmesei szerepkörök 


Hős Nap 

Keresett személy Föld, vagy a Vénusz mint Hajnalcsillag 
Segítő Hold 

Adományozó Vénusz mint Estcsillag, vagy a Föld 
Elküldő (útnak indító) Jupiter 

Álhős Mars 

Károkozó (ellenség) Szaturnusz 

Varázseszköz Merkúr 


OSAN SY sas a 


A mesei szerkezet (a történés időrendjében) 

1. Kezdő szituáció, még minden rendben van. Oroszlán 
2. Tilalom megszegése, felbukkan a károkozó. Szűz 
3. Károkozás. Mérleg 
4 A hős a károkozó nyomába ered, a küzdelem 

első menete, a hős elbukik. Skorpió 
5. Segélykérés (a mesék gyakran itt, in medias res 

kezdődnek), új hős ígérete. Nyilas 
6. Elküldés: a hős feltámad, vagy új hős születik, 

titokban nevelkedik. Első próbatételek. Bak 
7. Kezdődő ellenakció: a hős útra kel. 

Újabb próbák. Vízöntő 
8. Adományozás: a hős a próbák sikeres 

kiállása fejében segítőre és varázseszközre 

tesz szert. Eljut a rendeltetési helyre. Halak 
9. A küzdelem második menete. Győzelem a 

károkozó felett. Kos 
10. A baj, hiány megszüntetése. A keresett 

személy megtisztítása. Hazatérés. Bika 
11. —— Összeütközés a segítővel vagy az álhőssel. 

Kibékülés, illetve az álhős leleplezése. Ikrek 
12. — Végkifejlet: lagzi a keresett személlyel. 
13. Trónra lépés. (A történet ezen a ponton a 

kezdő szituációhoz visszakanyarodik.) Rák 

Kényszercselekvés és szabad akarat 


Vallás és kényszer 


A judaizmus és a kereszténység alaptanításának fontos eleme a szabad akaratról vagy 
akaratszabadságról szóló tan. (Alaptanítást írok, mivel a kálvinizmus, de kisebb mértékben a 
lutheránus vallás is az elvet később korlátozó szándékkal módosította.) A szabad akarat 
judaista és katolikus értelmezésben leegyszerűsítve azt jelenti, hogy az ember maga választhat 
jó és rossz között. Ez a mérsékelten indeterminista gondolat fejeződik ki az első emberpár 
bűnbeeséséről szóló bibliai történetben — zsidó felfogás szerint —, de benne foglaltatik a Szent 
Pál tanításán alapuló és Szent Ágoston által kifejtett eredeti bűn dogmájában is. Eszerint 
Ádám és Éva szabad akaratukból vétkeztek, ám ezzel elvesztették az isteni kegyelmet, és 
bűnük terhét összes utóduknak viselnie kell. Hagyományos felfogás szerint a krisztusi 
megváltás eltörölte ugyan az eredeti bűnt, mégis minden újszülött a bűn stigmájával jön a 
világra, s azt csak a keresztvíz moshatja le róla. 

Már ez a szükségképpen felületes leírás is érzékeltetheti, hogy az akaratszabadság tana 
ellentmond az isteni abszolútumról, a hatékony kegyelemről szóló dogmáknak. Ennek az 
ellentmondásnak a következménye a protestáns tanítás az eleve elrendelésről (predesztináció), 
mely szerint cselekedeteinket, döntéseinket a mindentudó Isten nemcsak előre látja, hanem 
előre meg is határozza (hisz" mindenható). Ez a fatalista-determinista szemlélet nemcsak a 
keresztény gondolkodás gyötrelmeiről árulkodik. Minden vallásban, lett légyen primitív 
totemizmus, mitologikus eszmerendszer vagy monoteista világvallás, ott feszül a nagy kérdés: 
szabad-e az ember, vagy a sors (végzet, fátum, kiszmet) játékszere csupán? (A tudomány a 
kérdés második felét így teszi fel: ki van-e szolgáltatva a kozmosz és a természet erőinek, és a 
génjeiben hordozott, állati eredetű ösztönöknek?) 

Bevezető példánknál maradva minden teológiai előképzettség nélkül belátható, hogy 
Ádám és Éva választási lehetősége igencsak korlátozott volt. Isten azt mondta: „a fáról, mely 
a kert közepén áll, ne egyél, mert ha eszel róla, meg fogsz halni”. Egyértelmű a tiltás. Ádám 
helytelen döntését, hogy a halált választja, motiválhatja ugyan a tudásvágy — filozófiai 
értelemben, lévén a Tudás fájáról szó, ez is motiválta, pszichoanalitikus szemmel nézve 
azonban nem általában a megismerés, hanem az asszony , megismerésének" a vágya hajtotta — 
, de csak a tudatlanság a mentsége. A judaista bölcsek ezzel érvelve mentik föl; amíg nem 
evett a fáról, nem is követhetett el bűnt tudatosan. Más szavakkal, Ádámnak csupán az állt 
szabadságában, hogy megszegje a tilalmat, mely cselekedete — ezt tudhatta, hisz" Isten 
megmondta neki — a legsúlyosabb ítéletet, a halálbüntetést vonta maga után. 

Ez a tanulmány egy kényszerbetegségekkel foglalkozó elmegyógyászok által 
szervezett konferenciára való készülés során íródott. Megtiszteltek azzal, hogy felkértek, 
adjak elő a Vallás és kényszer témakörében. Cikkem választott tárgya azonban túlnő a 
felkérés keretein. Már korábbi írásaimban is foglalkoztam a kultúra és civilizáció, így a vallás 
lehetséges „állati? gyökereivel (pl. Kááár! — Hangszimbolizmus avagy fonetika és mítosz in: 
Jelbeszéd az életünk, Ozirisz — Századvég Kiadó, 1995), és mivel a kényszerbetegségek 
tárgykörében is olvashattam a betegségcsoport állati párhuzamairól (GEISZT, 1994), ezt a 
témát is érintettem gondolatmenetem egyik háromszögellési pontjaként. 

A kényszerbetegség, állati viselkedés és vallásosság közti megfeleltetések 
, jogalapjának" tekintem, hogy a normális viselkedésben (mind az állatnál, mind az embernél, 
főleg gyerekkorban) megfigyelhetők a kényszeresség jellemző, ám legföljebb bogarasságig 
fajuló enyhe tünetei. (Pl. ujjszopás, , kis takaró", hétköznapi babonák, átlagosnál kínosabb 
pedantéria, állatoknál üresjárati aktivitás, behelyettesítő magatartás, grooming, vagyis 
kurkászás.) A lélekgyógyászok persze tisztában vannak ezzel (I. GÁDOROS, GEISZT, 1994). 

Ennek alapján el kell fogadnunk kiindulási pontként, hogy az olyan , normális" jelenség, mint 
amilyen a vallás(osság) — ez már az én előfeltevésem —, legalább a szimbolizáció és a 
ritualizálás tekintetében ösztöni eredetű. Nem tudom, merte-e már valaki rajtam kívül Jung 
archetípus és kollektív tudattalan fogalmát egyszerűen ösztönnek nevezni? 

Amennyiben a babona fentebbi említése e tárgyban magyarázatra szorul, íme. 
Felfogásom szerint a babona, hiedelem, néphit és vallásos hit között csupán fejlődéstörténeti 
jellegű a különbség. A meg nem értett jelenségekkel kapcsolatos, még kialakulatlan 
képzelgéseket és a vallásos hit kiürült, érvényüket vesztett, tartalmukat feledett formáit szokás 
babonának nevezni, túl azon, hogy hívő emberek hajlamosak a másvallásúak hitét is babonává 
kicsinyelni. 

Ugyanakkor sok babonáról elmondható, hogy kényszertünetekkel párosul, vagy maga 
is kényszertünet. Vegyük pl. az „ép állapotban” jelentkező kényszertünetek 
legközönségesebbikét, az ellenőrzési kényszert. Mondjuk, elmegyünk hazulról, de a 
lépcsőházban ellenállhatatlan kényszert érzünk, hogy visszamenjünk és megnézzük, elzártuk- 
e a gázcsapot. Ehhez gyakran egy babona is társul. Van, aki, ha már visszament, leül egy 
percre, vagy tesz-vesz a lakásban egy kicsit, hogy elhitesse a figyelő gonosz szellemekkel, 
nem puszta gyengeségből ment vissza, mert azt kihasználnák, és elvennék aznapi 
szerencséjét. 

Még két előzetes megjegyzés. Nem vagyok orvos, sem pszichológus, sem etológus, a 
kényszerjelenség kizárólag mint művelődéstörténészt foglalkoztat, mégpedig azért, mert 
meggyőződésem, hogy a betegség és az „ép állapotú" kényszerek ismeretében a vallás és a 
hitélet normálisnak tekintett, ámbár misztikusnak, irracionálisnak hitt megnyilvánulásainak 
rugóit is jobban megérthetem. (Mindenből, ami rendhagyó, az , elhagyott" rendre 
következtethetünk. A kóros elváltozás, a beteges túlzás is a normális folyamatok természetét 
segít megérteni. Az etnográfus, etológus pszichoanalitikusok, pl. Freud, Jung vagy Róheim 
munkássága erre épül.) 

A szabadság és kényszer szembeállításában Hegellel értek egyet, aki — ugye — úgy 
határozta meg a szabadság fogalmát, hogy az nem több, mint élés a fölismert 
szükségszerűséggel. Ebben az értelemben a normális viselkedés nem egyéb, mint mind 
biokémiailag, mind az értelem által kordában tartott és működtetett , kóros" állapot. Ha van is 
éles határ ép és kóros között, a folytonosság, az átmenet a kettő között nem tagadható. Ezt 
jelzik a már említett , ép állapotú kényszertünetek", az állati viselkedés ösztönök szabályozta 
normális megnyilvánulásai, melyek kóros formáival a kényszerbetegségek között 
találkozhatunk (ilyen a szintén említett grooming); aztán az olyan, céljukat tekintve 
, értelmes", bár — hogy úgy mondjam — nem embernek való kényszerek, mint amilyenek a 
méh-, a termesz- vagy a hangyatársadalmat jellemzik, végül idekívánkozik a hagyományos 
társadalmak felfogása a másságról — itt most „másképp gondolkodó" elmebetegekre gondolok 
—, ahogy megpróbáltak értelmet keresni benne (pl. azzal, hogy az epilepsziát szent 
betegségnek tekintették, s azt hitték, hogy epileptikus rohamában a beteg a rendesnél 
közelebb kerül Istenhez). 

Ha az elmegyógyász tudja is, a laikus gondolkodóban rendre fölmerül a tipikus, 
hajszálhasogató kérdés: hol húzzuk meg a határt normális és abnormális, értelmes és 
értelmetlen viselkedés között. Mert miközben a legtöbb ember elég hamar felismeri saját 
kultúráján belül, ismerős környezetében azt, akinek eggyel több vagy eggyel kevesebb kereke 
van (nem mindegy!), a másság tekintetében már korántsem lát élesen. Különösen az egyszerű 
ember hajlamos a másfajta közmegegyezésen, erkölcsön alapuló, számára idegen szokást 
barbárságnak, babonának, bolondériának minősíteni. (Öregek szokták mondani diszkózó 
fiatalokról: „eszelősen rángatóznak, úgy ugrabugrálnak, mint az őrültek"). Tanulságos 
olvasmány ebből a szempontból Szathmári Sándor gulliveriádája: a Kazohinia, melyben a mi 
erkölcseinket, leghétköznapibb szokásainkat, életmódunkat teszi nevetségessé azzal, hogy 

, eltolja": pl. szexuális tabuinkat étkezési szokásainkra viszi át (a könyv a háború előtt 
íródott). 

Ugyanilyen nagy kérdés a számomra, hol húzzuk meg a határt állati és emberi között a 
mi fejlődéstörténetünkben, hasonlóképpen, hol a határ a ráció és irracionalitás között. Úgy 
gondolom, a vallás értelmét (válaszok keresését a nagy kérdésekre) éppoly nevetséges 
irracionálisnak tekinteni, mint az állatok viselkedését párzási időszakban vagy bármely tárgyú 
tudományos érdeklődést. (Elterjedt felfogás szerint a tudomány nem a kultúra része, 
mondván, a kultúra irracionális. Elképesztő.) 

E cikknek tehát nem a kényszerbetegségek vizsgálata a tárgya. Írója ezek tünetei és a 
kényszeres magatartás jobb megismerése révén egyrészt az emberré válás folyamatát, 
másfelől a kultúra, szűkebb értelemben a vallás keletkezését vizsgálja. Mégis, nagy örömömre 
szolgálna, ha a fölvetett gondolatok a kényszerbetegségek gyógyításán fáradozóknak is 
hasznára válnának. 

Ha nem tudnám a szakirodalomból, hogy a vallásos kötelmek: rítusok és dogmák által 
előírt, mondhatni, a hívőkre kényszerített magatartási formák és a kényszerbetegségek tünetei 
között már többen vontak párhuzamot (RAPOPORT, 1990; MÓROTZ, 1994 és mások), pl. 
felfigyeltek arra, hogy a kényszeresek között meglepően sok a mélyen vallásos ember, 
akiknek kóros viselkedése elválaszthatatlan bigottságuktól, hitéleti skrupulusaiktól 
(elválaszthatatlan annyiban, amennyiben kényszereik, megszállottságuk hívő voltuk rákos 
burjánzásának tűnnek, vagy — jobb esetben — hitéletükre korlátozódik), akkor is fölmerülne 
bennem a meglepő párhuzam a kettő között. Elég a jellegzetes kórtüneteket oszlopba 
rendezve fölsorolni (LUKÁCS, 1994 alapján), szinte mindegyikről eszébe jut az embernek 
valamilyen vallási fogalom. (Befolyásolhat, hogy a tünetek elnevezésében e fölismert 
összefüggés talán szerepet játszott, de ha így is van, a névadóknak volt jogalapjuk hozzá.) 

Igaz ez általában a kényszerítettségre, a kényszergondolatokra, -képzetre, akár 
cselekedetté lesznek, akár nem. Lásd 


szorongás 

betegségtől, beszennyeződéstől, haláltól való félelem, 
kóros kételkedés: kérdezési és gyónáskényszer (bűntudat), 
túlzott aggályoskodás, 

agresszivitás, 

szexuális kényszerképzetek, 

átcsapás blaszfémikus viselkedésbe. 


Aztán a kényszercselekvések formáira, mint amilyen az 


ismétlés, 

gépiesség, 
szertartásosság, 
ellenőrzés (számolás), 
kóros tisztálkodás, 
elkerülés, 

imádkozás, 
önkorlátozás, 
kényszeres lassúság, 
kóros rendszeretet. 

Végül, de nem utolsósorban még a betegséget kiváltó, tünetfelerősítő kémiai hatásokra 
is, mint amilyen az 


alkohol, 
kábítószerek, 


köztük az olyan belső elválasztású , ajzószerek", amelyek szintén függést, pl. szerelmi 
függést váltanak ki. 


Kényszer, kényszerítettség. A kórkép e kulcsszavai a vallások parancsaira és azok 
betartásának gyakorlatára is illenek. Bár ha a történelmi egyházak újabb kori viszonylagos 
engedékenységéből (gyengeségéből) indulunk ki, helyesebb lenne (ön)korlátozást írni; végül 
is a hívő ember ma szabad akaratából engedelmeskedik vallása parancsainak. 

De gondoljunk az Egyház középkori szigorúságára, különösen a dogmáktól való 
elhajlás terén, az eretnek- és zsidóüldözésekre, mindjárt más kép tárul elénk. Amúgy nem is 
kell a távoli múltba mennünk: a fundamentalista Iszlám országaiban ma is középkori szellemű 
egyházjog (saria) tart rendet nyilvános korbácsolással, kézlevágással, lefejezéssel. 

A kulcsszó a REND. Ha a tradicionális vallásosság társadalomfelfogását a modern (?) 
liberalizmussal összevetjük — sarkítottan persze — szabályos ellentétpárokat kapunk. (Tudnunk 
kell, hogy a történelmi egyházak, a hagyományos keresztény értékek: világnézet és életmód 
legádázabb, egyben legsikeresebb ellenfelei a mindenkori liberálisok voltak: a felvilágosodás 
élharcosai, a szabadkőművesek, a francia forradalom szélsőségesei, a jakobinusok s ezek 
újabb kori utódai.) 

A vallás Isten képviseletében feltételez egy központi akaratot, amely előtt — noha a 
társadalom épületét hierarchikusan emeletesnek fogja fel — minden ember egyenlő, ezért 
alapvetően rend- és közösségpárti. A liberalizmus (szabadelvűség), mint a neve is mutatja, az 
egyén és a másság védelmében minden elé helyezi a szabadságot, s szembefordul minden 
nyilvánvaló erőszakkal (kényszerítő erővel). Nyilvánvalót mondok, mert hiszen ha megszerzi 
a hatalmat, valamilyen eszközzel uralkodnia kell. (A polgárság ideológiájaként pénzzel és 
manipulációval uralkodik a demokrácia mezében.) 

A tradicionális vallásosság szerint ideális életforma a szerzetesi élet volt, mely a rend 
(l. még a nevét is: szerzetesrend) és a közösség varázsszavára épült. Tilalmak, 
kényszerítettség, ritualizálás, ismétlés: sorolhatnám még a szerzetesi létforma jellemzőit, 
amelyek kísértetiesen hasonlítanak a kényszerbetegségek tüneteire. Lényeges különbség, 
hogy a szerzetesrendbe önként léphetett az ember, legalábbis az esetek többségében. Mert 
bizony sok ezerre rúg azok száma, akiket közvetlenül vagy közvetve kolostorba 
kényszerítettek. 

A liberális fölfogást ezzel szemben az egyéni szabadságjogok maradéktalan 
(szélsőséges esetben mértéktelen) érvényesítésére való törekvés jellemzi, anarchisztikus 
törvényen felüliség nem egy esetben. Miközben az embernek — szerény véleményem szerint — 
mindig a REND és a SZABADSÁG külső-belső egyensúlyára kellene törekednie, a 
valóságban mégis e két utópista szélsőség közt billeg a mérleg. Hatalomra jutásuktól a 
felvilágosodásig Európában a történelmi egyházak az élet minden területén rajta tartották a 
szemüket, még az intimszférán is. Ma már a liberalizmus regnál a nyugati világban. 
Túlhatalmát s annak csődjét az ezredvégi KÁOSZ jelzi minden területen: a gazdaságban, a 
kultúrában, az erkölcs (a , mentálhigiéné") és a jog területén. A szekták és a (hamis) próféták 
elszaporodása is az „idők jele”. Ez — ahogy Fukuyama mondja — a történelem vége. 

Szorongás. Az istenkeresés legfőbb irracionális oka — racionális is van! — az 
ismeretlentől, a bizonytalanságtól, a KÁOSZ-tól való animális félelem. A szorongás miatt 
létállapot nyilvánvalóan ösztönös, tudatelőtti eredetű, hiszen ott reszket minden 

vadászzsákmányként végző állat szemében, s kihallik az anyaméh biztonságát elhagyó 
újszülött kétségbeesett sírásából. (, Kétségbeesett": hát nem a szorongást fejezi ki ez az 
állítmány és melléknévi igenév?) Jelképesen szólva, a paradicsomból kiűzött emberpár 
ugyanezt érezhette. Ha van a kiüzetésnek lélektani szempontból is értékelhető , üzenete"? — van 
—, akkor ez az: a (szexuális) bűn elkövetésével az ember föladta az Édenkert (és a 
halhatatlanság) biztonságát (unalmát) a bizonytalanság, ám izgalmas és (nemi) örömteli 
életért, de ezért büntetés is járt: a biztos halál és a velejáró szorongás. 

Szomatizáció és halálfélelem. Összekapcsoltam e kettőt, mert ha egy , baciluskereső" 
viselkedésének végső okát vizsgáljuk (így hívtuk egy gimnáziumi tanárunkat, aki kórosan félt 
mindenfajta betegségtől), akkor a halálfélelemhez jutunk. A halálfélelem mint a szorongás 
felső foka kevés kivétellel minden emberben ott lappang (a hiánya szerintem éppúgy 
abnormális, mint túlzó formája); feloldása, elaltatása minden vallás egyik első számú feladata. 
A lélekhit, a lélek halhatatlanságának tana, a túlvilágra vonatkozó spekulációk, a 
lélekvándorlás, a test föltámadásába, újjászületésébe vetett hit egyetemesnek tekinthető 
képzetek. 

Ami pedig a betegségeket illeti, a legősibb, egykor legelterjedtebb , világvallás", a 
sámánizmus papja elsősorban gyógyító (, indiánul" orvosságos ember), a test és a lélek 
betegségeit kell kiüznie betegeiből. Az isteni csodatettek között szám szerint a csodás 
gyógyítás (halott feltámasztása) szerepel a leggyakrabban. Jóllehet a , választottak" számára 
Jézus csodatételeinek szimbolikus jelentése a fizikai eredménynél fontosabb — hogy látóvá 
teszi a vakokat, voltaképp azt jelenti: megvilágosítja a sötétben botorkálók elméjét —, mégis a 
, meghívottak", azaz a sokaság számára gyógyításai, a halottak föltámasztása bizonyították 
(nap)istenségét, ami egyrészt úgy értendő, hogy a Napnak a tapasztaltakon túli gyógyító erőt 
is tulajdonítottak, másrészt, hogy az egyszerű jámborok egy istentől elvárják, hogy bizonyos 
vállalt áldozatok ellenében betegségtől, haláltól megszabadítsa őket. A kereszténység gyors 
elterjedésének egyik oka, hogy már az evangélium azt tanítja: ehhez — még egy idegen, azaz 
nem zsidó pogány részéről is — elegendő a (gyógyulásba vetett) hit megvallása. , Óh, asszony, 
nagy a te hited!" — mondja Jézus a kánaánita asszonynak, és bár korábban elutasítja, ezért 
kiűzi a leányába bújt ördögöt (Mt 15,22skk). 

Kóros kételkedés. Mit tesz a gondolkodó ember? Kérdéseket tesz fel: Honnan jövünk? 
Hogyan keletkezett a világ? Mi végre vagyunk a világon? Van-e élet a halál után? A vallás és 
a filozófia pedig válaszokat ad e kérdésekre. A kóros kételkedés az előzőkből következik. A 
szorongás, a halálfélelem, a bizonytalanságérzet váltja ki. Az ember persze megnyugtató 
válaszokat akar hallani. (Arra a kérdésre, hogy , Doktor úr, rákom van?", azt a választ, hogy 
„Nem”.) A válaszok nem igazán megnyugtatóak, ezért kételkedik annyi ember. A hívő 
elhiszi, amit vallása tanít, biztonságban érzi magát. A fundamentalista abban is hisz, hogy 
Isten kérdés nélkül is kinyilatkoztatta választottjainak válaszait. Erről szólnak a szent könyvek 
a maja Popol Vuhtól a Bibliáig, az egyiptomi Halottas könyvtől a Baghavad-Gítáig. 

A kételkedés bűntudatot szül (ez is a szorongás egyik formája), akkor is, ha 
közmegegyezés (erkölcs) szerinti valódi bűnt nem is követett el a hívő ember. A katolikus 
tanítás szerint az ember gondolatban is vétkezhet. Ugyanezt vallják az orwelliánus negatív 
utópiák megvalósítói (Orwell , gondolatrendőrsége" nem fantáziaszülemény, minden, 
ideologikus diktatúra alatt nyögő nép megtapasztalhatta). Ez kísértetiesen emlékeztet azokra a 
kényszeres képzelgésekre, amelyek a betegből bűntudatot váltanak ki, amitől meg akarnak 
szabadulni, akár úgy is, hogy bevallják bűnüket. Ezen segít a gyóntatószék, a pszichiáter 
díványa és a vallatószoba. (Arthur Koestler és Orwell tapasztalatból tudta, hogy a soha el nem 
követett bűnök megvallásával is megkönnyebbülhet az ember.) A bün(tudat)tól való 
megszabadulás vágya szinte magától értetődően kapcsolódik a tisztálkodási kényszerhez, 
hiszen a legtöbb vallás tisztító szertartásainak központi eleme a rituális fürdő. Viselkedést 
kifejező nyelvi párhuzamok, amilyen a megtisztulás, tisztálkodás, olykor megkönnyítik a 

hívők dolgát. Jó példa erre az a szokás, amelyet a zsidók követnek engesztelés-napi bűnbánati 
rítusaik részeként: kimennek a folyópartra és kiürítik, kirázzák a zsebeiket, annak jeleként, 
hogy megszabadultak az elmúlt év során felgyűlt (kisebb) bűneiktől. Vö. a szólással: , lerázta 
magáról, mint kutya a vizet". 

Túlzott aggályoskodás. Ez a kényszerbetegekre oly jellemző magatartásforma a 
bigottan vallásos embereket is jellemzi. Judith Rapoport részletesen elemzi az általa 
skrupulozitásnak nevezett viselkedést, és a kényszeres aggályoskodást az , egészséges" 
(vallásos) skrupulozitásnak meg is felelteti. Említ híres történelmi példákat is, így Loyolai 
Szent Ignác, Luther Márton és John Bunyan esetét, hoz példát más vallású környezetből is, és 
idézi az érintett egyházi körök elhatárolódó állásfoglalását e kérdésben. Semmi meglepő nincs 
abban, ha józan, megfontolt egyházi gondolkodók , betegesnek" tartanak olyan skrupulusokat, 
amilyenek például a jezsuita rend alapítóját gyötörték. Rapoport Loyola saját írását idézi, 
amelyen a szent , bevallja", hogy amikor a cellájában föl s alá jár, arra koncentrál, nehogy két, 
egymáson keresztbe fekvő szalmaszálra lépjen. Eszembe jutnak erről a hindu remeték, akik 
maguk előtt söpörve közlekedtek az erdei ösvényeken, nehogy eltapossák Isten valamely 
parányi teremtményét. 

Agresszivitás. Bizony ez is a hitbuzgóság egyik sajátossága. A hívő, különösen a 
dogmatikus fundamentalista, akár Istenben hisz, akár egy Vezérben, hajlíthatatlan, nem tűr 
ellentmondást a hitében. A nagy vallások nem mindegyike erőszakosan térítő vallás, amilyen 
, felszálló ágában" a buddhizmus, a kereszténység és az Iszlám volt, de a hitvitázók 
harciassága, az idegen vagy új, a régit fenyegető vallás híveinek üldözése ezektől sem volt 
idegen. A vallási tekintetben engedékeny Róma , politikai" megfontolásból üldözte a 
keresztényeket, a zsidók viszont árulók, hitehagyottak, istenkáromlók elleni hadjáratnak 
tekintették az első, zsidó-keresztények elleni föllépést. A békés egyiptomiak saját istenük, 
Hnum kosisten védelmében támadtak a Hnum elephantinéi szentélye szomszédságában 
juhokat áldozó zsidókra — ez a Kr. e. 4. sz.-i esemény a történelem első, dokumentált 
pogromja —, de mint azt József bibliai történetéből tudjuk, étkezési azaz tk. vallási szokásaik 
különbözősége okán az egyiptomiak már 1000 évvel korábban sem ültek egy asztalhoz 
zsidókkal (Ter 43,32; 46,34). 

Ha a sintoista és buddhista japánok nem is akarták az arra , tévedő" utazókra erőltetni 
vallásukat, azért a húsevő keresztény európaiakat tisztátalanoknak tekintették, és rövid türelmi 
időszak után sorban keresztre feszítették a térítő szerzeteseket, de még a megtérített japánokat 
is (haljanak meg úgy, ahogy Istenük meghalt), és a keresztény ármány (pap, kereskedő, 
katona) elleni védekezésül 2 évszázadra lezárták a szigetország kikötőit (egy kivétellel). De 
megemlíthetjük a jelenkori Iszlámon belüli síita—-szunnita belháborút, az indiai hinduk és 
muzulmánok közti véres harcokat, aminek vallásin kívül nincs (?) más oka. A legismertebb 
előttünk mindenesetre a keresztény egyházak türelmetlensége, aminek folytán sok ezer 
eretnek és boszorkány (pogány praktikákat űző személy) lelte halálát kínpadon és lángokban, 
akik közül ráadásul nem kevesen ártatlanok, aljas indokból hamisan megvádoltak voltak. 

Szexuális kényszerképzetek. Nem tudom, mennyire közismert, de tény, hogy a 
keresztény egyházak, különösen a katolikus a többi bűnhöz képest meglepő szigorral ítéli el a 
6. parancsolat ellen vétkezőket. Erre nem ad kielégítő magyarázatot a papi nőtlenség és a 
szerzetesek szüzességi fogadalma, s az abból levezethető , pinairigység". Ha már, akkor ezek 
inkább okozatnak, mint oknak tekinthetők. A szexualitásról alkotott, Bibliára támaszkodó 
egyházi vélemény tette kívánatossá eleve, hogy azoknak, akik Isten és az egyszerű hívek 
között közvetítenek, bűnös gondolatok, vágyak ne tereljék el a figyelmét, testüket, lelküket 
, alantas?" (alsó testi!) nemiség ne tegye tisztátalanná. (Összehasonlításul: judaista felfogás 
szerint egy rabbinak azért tanácsos mindennap közösülnie — persze erkölcsösen, a feleségével 
—, hogy figyelmét háboríthatatlanul Istennek és a Tórának szentelhesse.) 

Igen ám, csakhogy ponyvaízű kegyes legendák telis-tele vannak a szentek ellen 
irányuló , ördögi" szexuális merényletek leírásával; süt belőlük az erotika. Pl. az ókeresztény 
szüzeket pogány bíráik rendre szerelmükkel ostromolják, s mivel hűségesek , mennyei 
vőlegényükhöz", Krisztushoz, büntetésül bordélyházba csukják őket, majd miután forró (!) 
imájukra az ég közbeavatkozik és megakadályozza, hogy testük mohó és perverz vágyak 
prédájává váljék, meztelenre vetkőztetik és olyan kínzásokkal gyötrik őket, hogy de Sade 
márki is megnyalná olvastukon a száját. 

A késő gótika és a barokk vallásos megújulásának művészete szinte lángol a Szűzanya 
és a többi szent szűz felé irányuló szublimált erotikus vágytól. Elég Bernini Szent Teréz 
eksztázisa című szoboregyüttesére pillantani, vagy beleolvasni a szintén barokk, Makula 
nélkül való Tükör cím alatt Máriához írt „szerelmi vallomásba". Az embernek az az érzése, 
hogy a katolikus egyház hajdanán tudatosan tett eleget a jámbor hívek óhajának, amikor az 
ösztönkiélés eme szublimált formáit eltűrte, sőt támogatta. 

Ha a szexualitás életünkben betöltött szerepét nézzük, semmi meglepő sincs abban, 
amilyen komolysággal e kérdést a különféle egyházak kezelték. Mit is tilt a 6. parancsolat, 
mondván: „Ne paráználkodj! "? Monogámiát hirdet a híveinek, ami egyenesen következik a 
zsidókereszténység monoteizmusából (figyeljük meg, a politeisztikus vallások mennyivel 
engedékenyebbek e téren), ami a biblikus korban — közel-keleti jó szokás szerint — összefért 
azzal, hogy egy férfi — vagyoni helyzetétől és rangjától függően — a felesége mellett egy vagy 
több ágyast tartson. Ezt nem tekintették poligámiának. Férjezett nőtől azonban — halálbüntetés 
terhe mellett — tökéletes házastársi hűséget követeltek meg. 

Emelkedettebb értelemben a 6. parancsolat Istenhez való hűségre szólít fel, és a 
rituális szexualitást ítéli paráználkodásnak. Ismeretes, hogy az Ószövetség írói Isten és a nép 
szövetségére a frigy, házasság metaforát használják, melyben az Úr a vőlegény, Sion (Zion) 
leánya, azaz Izráel pedig a menyasszony. A mózesi törvény szellemében Isten a népétől: 

, feleségétől" teljes hűséget követel, a tőle eltántorgókat házasságtörő paráznáknak nevezi, és 
halállal sújtja. Ehhez tudnunk kell, hogy a kánaáni Astaróth, Anat istennő és más pogány 
istenek rítusai, melyeknek a zsidók az Írás szerint egészen a babiloni fogságig nem tudtak 
ellenállni, orgiasztikus szertartások voltak (l. pl. Szám 25,1 skk). A Biblia hatására 
honosodhatott meg nyelvünkben a szláv eredetű paráználkodni szavunk. Az orosz 
prázdnoszty szóból származik, mely első jelentésében , pogány ünnep" értelmű. 

A monoteista vallások poligámiaellenességével szemben (mivel a világ nagy vallásai a 
látszat ellenére végső soron monoteisztikusak, s ez igaz sok egykori , pogány" 
hiedelemrendszerre is, ezek erkölcsi felfogása is hasonló, nagyjából a biblikus kor judaista 
tanításának felel meg), minden ősi vallásban kiemelkedő szerep jut a nyílt, rituális 
szexualitásnak. Hogy mekkora, arra nézve az etnográfus pszichoanalitikusok kutatásai, pl. 
Róheim Gézáé igazán szemnyitogatók. Különösen a felnőtté válás beavató rítusaiban. 
Funkciójuk ugyanaz, mint ami a kánaánita orgiasztikus rítusoknak a szerepe volt. 
Nevezetesen, hogy a hétköznapok során tabunak tekintett ünnepi kicsapongás vezesse le a 
közösségben felgyülemlett feszültséget. (Bevallom most már, hogy a jelzett szembeállításban 
nem hiszek. Egyrészt a szóban forgó pogányok is erkölcsösek voltak — mint írtam, a 
kicsapongást csak ritualizált formában engedélyezték —, másrészt a rituális kicsapongás 
szelídebb, úgymond, fejlettebb formáit az egyház a legutóbbi időkig elnézte, korábban még a 
templomba is beengedte. Ilyen volt a középkori karácsonyok aprószentek napi diákmiséje, a 
karneváli hejehuják, a húsvétvasárnapi nagymiséhez kapcsolódó risus paschalis szokása 
(aminek lényege, hogy a pap a Krisztus feltámadása fölötti általános öröm kifejezéseképpen a 
híveket akár a legprofánabb módon is megnevettethette). 

És ne higgyük, hogy a zsidó vallás kivétel. Az a tény pl., hogy az Istennel kötött frigy 
egy valójában csak szexuálisan értelmezhető aktus, a körülmetélés révén válik valósággá; 
hogy a péntek este — Vénusz napja! — nemcsak a szombatot vezeti be, hanem egyúttal a 

házaspárok számára előírt heti egyszeri együtthálás , szentideje" is — erre vall a pénteki rituális 
fürdő gyakorlati értelme, az esti vacsora hagyományos fogása, a gefillte fisch, amit 
afrodiziákumnak tekintettek — azt mutatja, hogy a judaizmust más tételes valláshoz hasonlóan 
áthatja a nemiség. Hogy mint a kereszténységet, szublimáltan, jelképesen? A szexualitással 
kapcsolatos , rossz érzés" tudatalattinkban gyökerezik, ősibb minden vallásnál. A vallás egyik 
alapvető célja éppen az, hogy ezt a rossz érzést (komplexust, elfojtást, kényszerképzetet) a 
maga eszközeivel kezelje. A moabiták és más kánaáni népek rituális kicsapongás révén 

, könnyebbültek meg", a jámbor katolikusokat az önmegtartóztatás vagy, ha vétkeztek, 
bűnbánatuk oldozza fel a lelki teher alól a pap közbenjárásának segítségével. 

Átcsapás blaszfémikus viselkedésbe. Az elnevezésnek ép állapotú előfordulás esetén 
leginkább vallásos — nem hívő esetében formákhoz, etiketthez ragaszkodó, megfegyelmezett 
vagy gátlásos emberre vonatkoztatva van értelme. Jellemző módon összefügg a szexualitással: 
az , átcsapás" rendszerint szexuális természetű elfojtás gátszakadásszerű elszabadulása (vö. 

, kiborítja a bilit", „elszabadul a pokol"). A megbotránkoztatás formái, a csúnya szavak 
használatától a templomi szertartás orgiasztikus fejtetőre állításáig (l. feketemise) tele vannak 
szexuális természetű trágár elemekkel. 

(Hogy egy , tünetleírást" én is közreadjak: nem beteg, bár kétségtelenül kissé egzaltált 
művészismerősöm, egykori bencés diák, egy belvárosi értelmiségi , bulin" a 60-as években a 
lakás közepén rakott (!) tűz körül egy szál fecskében ugrabugrált, miközben egy feszületet 
szorított az ágyékához és maszturbáló mozdulatokkal simogatta. Nem volt semmi baja, talán 
be sem volt rúgva. Csak meg akart minket botránkoztatni, és a sértéssel bosszút állni vélt vagy 
valódi diákkori sérelmeiért.) 

E kórtünet igazi vallási megfelelője az ördög (gonosz szellem) általi megszállottság. 
Minden vallás ismeri, és minden valószínűség szerint kivétel nélkül , lelki" betegség 
következménye. 

Az , átcsapó" viselkedés hátterével régóta tisztában van az ember. Ezt jelzi, hogy 
bizonyos elme- és idegbetegségeket, pl. az epilepsziát nem az ördögtől, hanem épp 
ellenkezőleg, Istentől való megszállottságnak, azaz szent betegségnek tekintettek. Ez a , kettős 
látás" az (ókori) nyelvekben is tükröződik, amennyiben ugyanazzal a szóval jelölték az 
, átkozottat" és a , szentet" (pl. lat. sacer). Ezért nem botránkozik meg senki ma sem Szent 
Pálon, amikor azt mondja a megfeszített Krisztusról szólván: , Átkozott. . ., ami a fán függ!” 
Szentet kell ui. értenünk itt átkozott helyett, míg az idézet forrása, a mózesi törvény, 
mivelhogy e szavakkal átkozta meg az akasztófára ítélt bűnözőket, inkább a magát , kötél 
általi halálra ítélő" Júdásra illik (Gal 3,13; MTörv 21,23). 

A megszállottság a vallásos felfogás szerint is betegség, mert — bár az emberbe költöző 
gonosz léleknek tulajdonítja —, gyógyíthatónak tartja, de a sikeres gyógyulást, mint más, 

, közönségesnek" tűnő, ám jelképes jelentőségű betegség esetében is, feltételhez: szent 
(felszentelt papi) személy közreműködéséhez köti. Úgy is mondhatni, hogy a sikeres 
ördögűzés a gyógyító szentségét bizonyítja. Itt mindenekelőtt Jézus csodálatos gyógyításaira 
gondolok, melyek között a vakság, bélpoklosság, bűnök büntetéseként megkapott betegségek 
(járóképtelenség pl.) mellett a megszállottság előkelő helyen szerepel (Mát 4,24; 8—9,13; 
12,43—44; 15,11-28 stb.). Találkozunk azonban vele már az Ószövetségben is, igaz, 
hétköznapibb formában. Saulból a gonosz lelket (értsd itt: a depressziót — a király alighanem 
mániákus depresszióban vagy üldözési mániában szenvedett) Dávid a hárfajátékával űzi ki. 
(A „kettős látás” problémájához: az Írás a Sault megszálló szellemet egyszer „isten lelkének”, 
másszor , gonosz léleknek" hívja. I. Sám 16, 23.) 

A keresztény egyházak exorcista szertartásai evangéliumi hagyományra vezethetők 
vissza ugyan, de az ördögűzés, a gonosz távoltartására, eltávolítására alkalmazott különféle 
praktikák minden vallás és a népi vallásosság ceremóniái közt is központi helyet foglaltak el. 

(Végső soron minden körmenetnek, a beszentelés különböző formáinak, a ráolvasó imáknak 
ez a célja.) 

Nem babonaság ez csupán, hanem a vallások ellentétpárokra épülő dualizmusának 
szerves része (l. jó-rossz, világos-sötét, rend-káosz, igazság-hamisság, bölcsesség-bolondság 
stb.). Ebben a rendszerben Krisztusnak az Antikrisztus az ellentétpárja, a kereszténységnek a 
napjainkban divatozó sátánizmus. Ez utóbbi sem vegytiszta elmebaj, hanem ahogy korábban a 
boszorkányüldözésnek is volt racionális alapja: az ősi pogány istennőkultuszok túlélő 
maradványainak kigyomlálása a keresztény világból, úgy ez is egyfajta alternatívakeresés: 

, világvége" hangulatban föltámadt Antikrisztus-imádat, a hanyatló keresztény civilizációval 
szemben. A reá való tömegigényt olyan morbid filmalkotások tanúsítják, mint az Ördögűző. 

Nem hinném, hogy magyarázatra szorul, miért épp az egzaltált, a hitükkel bajlódó, 
egyházi személyek részéről sérelmet elszenvedett hívő emberek, viktoriánus hipokraták, 
piszkaikat szőnyeg alá söprők (az elfojtók!) hajlamosak átcsapni blaszfémikus viselkedésbe, 
ha elvesztik önkontrolljukat, hiszen ez pontosan olyan, mint amikor a szerelmes valamilyen 
okból halálosan gyűlölni kezdi szerelme tárgyát. A hitetlen az ördögben sem hisz, akkor meg 
az hogy bújhatna beléje; az érzelmileg lagymatag ember gyűlölni sem tud igazán. 

Figyelemre méltónak tartom ugyanakkor, hogy az átcsapó viselkedésnek minden 
irracionalitása ellenére — ezek lélektani szempontból persze megmagyarázhatók —, a kozmikus 
világkép szintjén is van értelmezhető alapja. Ha nem így lenne, szerepe a vallásos 
gyakorlatban és gondolkodásban jelentéktelenné zsugorodna. De mivel a vallás egyúttal 
kozmológiai rendszer is, és szinte minden vallás a duális oppozícióra és annak körforgásként 
felfogott dialektikájára épült (1. kozmikus körforgás, jin-jang motívum, szvasztika), az 
átcsapás mint jelenség földi, sőt kozmikus léptékben is átélhető nap mint nap. A jó úgy fordul 
át gonoszba és a gonosz úgy tér meg a jóba, miként a nappal éjszakába fordul és az éjszaka 
nappalba. A jin-jang motívumban ez mind benne van: miközben a két cseppszerü jel 
egymásba fordulni látszik, a világos jangban ott a sötét jin pontszerű kezdeménye, a jinben 
pedig a jang fénypöttye világít. (Megjegyzendő, hogy a tételes vallások a két , felet" nem 
tekintik egyenrangúnak, még a vállaltan dualisztikus zoroasztriánizmus és az annak táptalaján 
született manicheizmus sem. Az ember — már csak növényi múltjára , emlékezve" is — 
világosságpárti, hisz a jó: Isten, igazság stb. végső győzelmében. A judaizmus egészen odáig 
megy monoteizmusában, hogy a Rosszat, a negatív pólust, mint magától való elvet, erőt, nem 
létezőnek tekinti. Igaz, a Biblia sorai között ott sötétlik és testet is ölt a Sátán mitikus alakja, 
de benne a judaista felfogás — a mózesi könyvek nyomán — csupán a lázadó és pokolra 
száműzött angyalt, az emberi gonoszság megtestesítőjét hajlandó látni. A vallástörténészek a 
Szentírásban kétségtelenül jelenlévő dualizmus perzsa hatásnak tulajdonítják, míg a középkori 
, eretnek" zsidó misztikusok a bibliai világkép fundamentumának hitték.) 

Kényszercselekedetek, melyekkel a beteg szabadulni igyekszik szorongásaitól, zavar 
szülte képzeteitől. A zűrzavar, ami őt kóros viselkedésbe kergeti (más szóval, amitől 
megkergül: a , kergül" ige a , kerget" szenvedő alakja!), csak az ő képzeletében létezik. 
Ugyanakkor e képzelt káosz a valós rende(ze)tlenség irracionális fölnagyítása. És hát a 
vallások keletkezésének is a halálfélelem mellett a káosztól való irracionális rettegés, a 
rendteremtési vágy a legfőbb motorja. (Amikor Isten megteremti a világot, tk. csak rendet 
teremt a káoszban: I. Ter 1.) 

Ha az archaikus és primitív vallások, az ószövetségi mitológia és az evangéliumi 
tanítás ellentétpárokba rendezett szimbolizmusát és (nyelvi) struktúráját példákkal 
illusztráljuk, rögtön fény derül erre. Megjegyzendő, hogy tk. kétféle csoportosítás lehetséges: 
egy , horizontális", amelyben a két oldal között nem oly nagy az ellentét, és egy , diagonális", 
amelyben annál inkább. Lássunk néhány fizikai és fogalmi példát mindkettőre: 


Horizontális ellentétpárok (0-e) 

Nap — Hold 

nappal — (holdas) éj 

világos — sötét 

belül — kívül 

belső bolygók — külső bolygók 
meleg — hűvös 

száraz — nedves (eső) 

pozitív — negatív 


jobb — bal 
arany — ezüst 
férfi — nő 


Diagonális ellentétpárok (ve) 


Nap — Szaturnusz 

északi égbolt — déli égbolt 
nappal — (sötét) éjszaka 

nyár — tél 

meleg — hideg 

száraz — (csurom)vizes (tenger) 
fenn (jobbra) — lenn (balra) 
fehér — fekete 

arany — ólom 

élet — halál 


jó — rossz 

ép — sérült 

bölcs — balga 
tudomány — mágia 
menny — purgatórium 
hit — kétség (balhit) 

hű — csalfa 

rend — fejetlenség (balhé) 
szerencsés — baljóslatú 
tiszta — szennyezett 
Jahve — Elóhim 


jó — gonosz 

menny — pokol 

biztonság — veszély 

rend — káosz 

ráció — irracionalitás 

barát (hívő) — ellenség (hitetlen) 
igaz — hamis 

Isten — Ördög 

tiszta — tisztátalan 

egészség — betegség (méreg) 
erény — bűn 

állítás — tagadás 

jog — törvénytelenség 


A Teremtés könyvének, a Zsoltároknak vagy az Evangéliumoknak szinte minden sorát 
idézhetném annak bizonyítására, hogy erre a vázra épül a pogány hiedelemrendszerekhez 
hasonlóan a zsidó és a keresztény vallás. A teremtés bibliai leírásának judaizmus által vallott, 
máig érvényes , üzenete", hogy az Isten által teremtett világ: a világosban teremtett világ — 
milyen világos értelmű ez magyar fordításban! — JÓ. Jó, mert a REND uralkodik benne — 
nappal legalábbis, hiszen a sötétségben, mely mind térben, mind az időben egyaránt a gonosz 
birodalma (a bűnösöket az isteni Bíró a külső sötétségre veti majd), mindig minden 
összezavarodik. Éjjelente visszaáll a , kezdetben" kimondott Ige: a , Legyen világosság!" 
előtti állapot, az őskáosz. Ettől fél a gyermek, és fél olykor (részben) állati emlékezetével a 
felnőtt is. Hiszen, ha gonosz lelkek nincsenek is talán, de a gonosz emberek, a vadállatok 
éjjelente fenik ránk a fogukat. A sötétségtől való félelem, a fény felé igyekvés szó szerint és 
átvitt értelemben — már írtam fentebb — még csak nem is állati, hanem egyenesen növényi 
múltunkig vezethető vissza. S ha ez túlzásnak is hat, tény, hogy a sötétben mindent sötétebben 
látunk, és telente a sötétség és hideg okozta depresszió elől menekül, aki teheti, naposabb 


tájakra. 


Ismétlés. E kórtünetről (nyilván nemcsak nekem) az elakadt lemez jut az eszembe, 
mely a dallam- vagy ritmustöredéket ismétli megállás nélkül. Már-már így hat rám a modern 
diszkózene a ritmusgép monoton dobogására vég nélkül ismételt együgyű szövegével. És 
többnyire ilyen, ha tetszik, ha nem, a természeti népek zenéje, tánca: a dobra, tapsra, lábak 
dobogásának egyhangú ritmusára, ismétlődő szöveggel , színezett" egyforma mozdulatok 


sora. 

, Erre hergelik be magukat" — mondja a kívülálló mind az ős, mind a mai tánczenére. 
És nem is minden alap nélkül mondja, hiszen jól ismert tény, hogy a ritmus — dinamikájától, 
monotóniájától függően — ajz fel, vagy andalít el, ringat , más" állapotba minket. A sámán 
ezért püföli a dobját, a konyai kerengő dervis ezért forog, a teenager ezért megy a diszkóba. 

A transz eredeti célját tekintve azonban nem kiborulást jelent, hanem épp 
Gondoljuk meg: a ritmus rend, nem kaotikus zűrzavar. 

Ennek a témának is van szexuális vonatkozása. A nemi aktus — jó esetben — két 
transzállapotban lévő ember között zajlik. Sikere ismétlődő mozdulatok összehangoltságától 
függ. A görögök nem véletlenül nevezték a mozgást, a kozmosz létfenntartó körfogását 
eróénak. Ez a szó az erósz-szal egy tőről ered. (L. a mi , ered", , erő", , érik" szavaink közötti 
jelentésbeli kapcsolatot is.) 

A vallási szertartások jellegzetessége a mozdulatok (meghajlások, kéztartások, 
lépések), szavak és dallamok sűrű ismételgetése. L. a litániát, rózsafüzér-ájtatosságot a 
katolikusoknál, a muszlimok imapózait, a hinduizmus és lámaizmus ismételgetett szövegeit 
(Om mani padme hum, HaréKrisna, HariRama, Harihari stb.). Ismétlés az is, hogy az 
ájtatosságokat meghatározott időközönként meg kell ismételni. A szerzetesnek néhány órás 
időközönként a templomba kellett sietnie, még éjjelente is, hogy imapenzumát lerója. Az 
igazhitű muzulmán naponta ötször imádkozik, és egyhangú könyörgését, melyben Allah nevét 
dicsőíti, és hitvallását ismételgeti ugyanazokkal a szavakkal, amelyeket ugyanazokkal a 
mozdulatokkal kísér. Ismétlés, hogy a hívő meghatározott napokon ugyanazon a közös 
szertartáson vesz részt (a muszlim pénteken, a zsidó szombaton, a keresztény vasárnap, a 
nagyobb ünnepekről most nem beszélve). 

Magasabb értelme szerint az ismétlés a világban zajló ismétlődések szakralizálása. A 
közös szertartáson részt vevő így válik az örök körforgásnak (az órák, napszakok, napok, 
hetek, hónapok, évszakok, évek ismétlődésének) a részévé. Miért ünnep ez a számára? Mert 
az ismétlődés a kozmosz rendjének a biztosítéka. Ezért jelzett minden régi ünnep naptári 
eseményt! 

Az pl., hogy a Nap mindig ugyanazon a napon, dec. 21-én kel a legkésőbben és utána 
a keléspont ismét , elindul"? északnak, ünneplésre méltó esemény volt eleink szemében, mivel 
azt jelentette: a rend (az időrend!) diadalmaskodik az összevisszaság, az idő mérhetetlensége 
felett. Ez esetben ui. a rendet az idő mérhetősége jelenti, aminek alapja a Föld tengelyforgása, 
keringése a Nap körül és a Hold keringése a Föld körül. Mi ez, ha nem tánc, az égitestek 
egyhangú kozmikus tánca? 

A rítusok ismételgetése is lelki nyugalmat ad. Bármily unalmas is a napi verkli (I. még 
mókuskerék, imamalom), de monotóniája megnyugtató. Ezért is lehet rajta elaludni (ha nem 
jár testmozgással). A szerzetesi életben a (napi)rend és a kiszámíthatóság, a kolostorfalak 
nyújtotta viszonylagos biztonság volt a legnagyobb csáberő azok számára, akik féltek a világi 
(szabad) élet kockázatától, egyáltalán a változatosságtól, és ezért hajlandók voltak sok 
mindent feláldozni. Sok tekintetben hasonló a hivatásos katona élete (békeidőben), s éppen 
nem kalandvágyó az, aki ezt a pályát választja. Hogy egy , civil" példát is mondjak: élete 
egyhangúságáért a japán szararimen: a , bérből és fizetésből élő" alkalmazott haláláig tartó 
biztonságot kap cserébe munkaadójától annak fejében, hogy éppoly hű marad a céghez, mint 
egykor dajmiójához szamurájőse. A japánok túlnyomó többsége vállalja ezt. 

Mint olvasom, a kényszerbetegség gyakran csak külső parancsra képes leállítani a 
kényszercselekvést, magától nem talál rá a lezáró aktusra. Óhatatlanul arra az embertípusra 
kell gondolnom, aki — és a legtöbb ember ilyen! — nem szeret a saját fejével gondolkodni, 
tartozni akar valahová, szívesebben morzsolgatja egyhangúan napjait szolgasorban, katonai, 
hűbéresi, alkalmazotti kötelmeknek, szerzetesi fogadalmaknak és feljebbvalóknak (külső 
parancsnak!) engedelmeskedve, mint szabadon, azaz veszélyesen élni, örökös döntési 

helyzetben és bizonytalanságban. Azt hiszem, igazán szabadságvágyó ember nagyon kevés 
van. 

Az ismétlődő magatartás benne van genetikus kódjainkban, vagyis ösztöni eredetű. A 
növényi és állati lét az ismétlésre épül. Rendes körülmények között a fajra jellemző 
viselkedéstől való eltérés a rendellenes, akkor is, ha esetleg épp ezzel lép az egyed följebb a 
törzsfejlődés grádicsán. Az ember szemlátomást átmeneti lény: , fejlődésben van". A 
megállapodott fajokhoz képest nála tapasztalható gyakori rendellenesség épp ennek a tanújele. 

Az ismétlődés a flóra és fauna világában nem klónozott egyedek végtelen sorát jelenti. 
Az egyed, mint az ember is, a fajtajelleg határain belül rá jellemző jegyeket visel, mely 
fajtársaitól megkülönbözteti. Tárgyunk szempontjából különösen figyelemre méltó, hogy a 
viselkedésbeli ismétlés az állati rituálékban a legfeltűnőbb. Ezek a szertartásos 
viselkedésformák, melyek éppoly irracionálisak, mint az emberéi, elsősorban a fajfenntartás 
kísérőaktusai, és legszebb példái a madarak körében figyelhetők meg (gondoljunk a hattyúk 
párválasztó bólogatására, a búbosvöcsök pár tökéletes szinkron , udvarló" vízi balettjének 
már-már sztereotip koreográfiájára, az énekesmadarak vég nélkül ismétlődő, párjukat 
hívogató füttyjeleire). 

A párhuzamot ember, állat között csak nyomatékosítja, hogy rendellenes körülmények 
között az állat is kényszerek rabja lesz (l. az elefántok állatkerti lépegető rituáléját, a kalitkába 
zárt papagájok tolltépegetési kényszerét). 

Gépiesség (sztereotip viselkedés). A repetitív cselekvésekkel együtt jár, hogy a 
tartalom kiürülésével a művelet gépiessé válik. A vallási cselekményekre is igaz ez, s nem 
feltétlenül a hit meggyengülésének a tanújele. A lélek reverendát viselő ismerői tudják, hogy a 
gépies ima is hasznosabb, mint a semmi; távol tartja a gonoszt, magyarán szólva eltereli az 
ember figyelmét a hiábavaló és helytelen gondolatokról. A semmittevés és az unalom , rossz 
tanácsadó". Vagy ahogy nekem mondta egy pap, amikor , bevallottam", hogy képtelen 
vagyok a litánián figyelni: , Nem baj, édes fiam, amíg mondod a litánia szövegét, legalább 
nem tudsz káromkodni." (A tibeti lámától sem várják el, hogy átéléssel pörgesse az 
imamalmot; a lényeg, hogy az forogjon.) 

A gépies cselekvés a mindennapi életben is lehet hasznos. Az olvasóját morzsoló 
görög nem feltétlenül imádkozik, csupán kezeinek ad munkát. Segít a cigarettáról való 
leszokásban, mint mondják. Olyan ez, mint az öregasszonyok kötése, amit önmagáért 
végeznek, és ami közben trécselni, morfondírozni lehet. Múlatják az időt vele, mint Pénelopé, 
aki éjjel fölfejtette, amit nappal szőtt. 

A tartalom kiürülésével járó gépies viselkedéssel egészséges állatok körében is 
találkozunk. Pont azokat az ismétlő állati cselekvéseket tartjuk irracionálisnak, amelyek 
tízezer évekkel ezelőtt már formálissá váltak. Kedvelt példám a lefekvéshez készülődő kutya 
forgolódása, amellyel vacka körül a nem létező füvet tapossa le. 

Ritualizálás. Vallás és kényszer dolgában egyaránt föltárt terület. Észrevételeim a 
világ eróikus és erotikus rendjének felismert fontosságával kapcsolatosak. A felismert szón 
van a hangsúly. A szertartásos viselkedés embernél, állatnál megfigyelhető analóg példái a 
számomra azt bizonyítják egyfelől, hogy az erre való hajlam már többsejtű korunk óta a 
génjeinkben van, másfelől meg azt, hogy a tudatra ébredésekor meg is értette az ember, hogy 
az , ünneplésnek" mi értelme van, megtöltötte hát racionális tartalommal. 

A rituálé a köznapi és az orvosi szóhasználatban kiürült, formális cselekvések 
szertartásosságára utal. Eredendően azonban nincs tartalmasabb esemény egy élő vallás 
rítusainál. Értelme az, hogy jelet tegyen a naptárba: megjelölje, emlékezetessé tegye az 
alkalmat (vö. alkalmi ruha), a napot, amelyen tartják. Amíg nincs írott naptár és történelem, 
addig a mondottak szó szerint értendők: a rítus teszi feledhetetlenné a napot mindenekelőtt az 
ismétlések révén (vagy pl. azzal, hogy a résztvevők fájdalmas emlékeket őriznek róla: 1. 
körülmetélés, az önsebzés különféle formát, rituális verés). Hiedelmi funkciója pedig az, hogy 

mágikusnak, varázserejűnek hitt cselekményeivel visszaadjanak valamit a világ rendjén 
őrködő, a természet ajándékait osztogató felsőbb hatalmaknak (l. áldozat). Más szóval, hittek 
abban, hogy az embernek is közre kell működnie a kozmikus rend és az ökológiai egyensúly 
fönntartásában. Az elgondolás helyes, a kivitelezés olykor annál irracionálisabb, , őrültebb" 
volt. Legtalálóbb példa erre a közép-amerikai indiánok hírhedt ceremóniája: a szíváldozat. Az 
aztékok, zapotékok és a többi prekolumbián indián törzs hite szerint a Napnak az ad erőt 
ahhoz, hogy minden éjjel átvánszorogjon a nadíron, és reggel képes legyen fölkelni, ha tűzbe 
vetett, vért dobogó emberi szívvel etetik. Mentségükre szokás ugyan felhozni, hogy az 

, amúgy" békés indiánok — háborúiknak legfőbb célja ugyanis nem egymás lemészárlása volt 
a harctereken, hanem foglyok ejtése a mondott áldozati szertartáshoz — így védekeztek a 
túlszaporodás ellen, azaz barbár rítusaiknak valamiféle értelme mégiscsak volt; továbbá, hogy 
a náluk mégiscsak fejlettebb civilizációjú spanyol hódítók nem maradtak el mögöttük 
vérontásban. Mindezzel együtt kijelenthetjük, hogy az indiánok e véres rítusa kinyilvánított 
célját tekintve semmivel sem értelmesebb cselekedet, mint egy kényszerbeteg rituáléja. 

A rítust ismételgetni kell, és mint ilyen, mindig adott naptári eseményhez, 
fordulóponthoz, illetve az emberi lét valamely fordulójához (születéshez, nemi éréshez, 
házasságkötéshez, halálhoz) kapcsolódik. Így van ez az állatvilágban is. Az állat akkor 
ritualizál — normális körülmények között —, ha fordulat következik be életében és a naptárban: 
visszatér a tavasz és párt, lakóhelyet választ, párját, territóriumát meg kell védenie fajtájabeli 
vetélytársától. (Ha idegen fajú állat, pl. egy ragadozó támad rá, harcol vele vagy elmenekül, 
de nem teketóriázik ceremóniákkal, az fajspecifikus viselkedésforma, mint az embernél is. 
Csak a totemisztikus vallások rítusaiban találkozunk idegen , állatszerepelővel", de a 
totemizmus lényege éppen az, hogy a szóban forgó állatot az ember a maga fajtársának: 
ősének, istenének tekinti.) 

A rítusok keletkezését tekintve az állatok (nász)tánca és minden, látszólag értelmetlen, 
ritmikus mozgása a táncszerű , behelyettesítő" mozdulatsoroktól a szintén koreografált hím 
párviadalokig külön figyelmet érdemelnek. 

A tánc a rítus legősibb formája. Az ember esetében ösztönös késztetés tudatos átélése. 
Ösztönös igényt elégít ki, amennyiben mind az erotikus, mind a harci táncoknak, de az egész 
fiatalságot megmozgató csoportos körtáncoknak is megtalálható a mintája az állatvilágban, 
még a funkciójuk is azonos, vagy legalábbis hasonló. A daru- és tyúkalkatú madarak híresek a 
násztáncukról, melynek rendjébe a kakasok harcias vetélkedése is beletartozik, de a tánc a 
madarak és egyes szárnyas rovarok kötelékben végzett légi balettje s a rajokban járó halaké a 
vízben. Mint rítusról beszélnek az etológusok a csimpánzok , esőtáncáról", és kétségtelen, 
hogy a nyájban — közösségben! — élő patások mozgását is , értelmetlen" tánclépések élénkítik. 

Az a tény, hogy a természeti népek táncai sokszor állatmozgásokat utánoznak, akár 
totemisztikus szertartás, akár vadászmágia keretében, az állat és az ember közti rokonság 
tudatosítását jelzi. Magasabb szinten: az ember rájön, hogy a tánc: mozdulatok ritmikus, 
harmonikus ismétlődése nemcsak a természetben található meg, hanem az egész 
világegyetemben. Amikor tehát istenek, azaz égitestek és akozmosz mozgását , lépte le" a 
táncos, a rituális tánc vallásos cselekvéssé lett. Ilyen a síksági indiánok naptánca; ezt fejezi ki 
a hindu Síva isten táncoló képmása (Síva Nátarádzsa — a Tánc Ura), ezért táncolnak a haszid 
zsidók az ünnepen, aminek Dávid király frigyláda előtti tánca az előképe (2Sám 6,14), s ez a 
konyai dervisek , kergetőzésének" magasabb értelme. Végső soron a történelmi egyházak 
szertartásain szokás , lépegető rituálé" is méltóságteljes tánc. (Ne feledjük, zenekíséretre, 
énekszóra forgolódnak, lépegetnek!) 

Másik gondolatomhoz idéznék Mórotz Kenéz tanulmányából: , A kényszeres 
szertartásokat ... mint az egyik létállapotból a másikba való átmenet rítusait szemlélhetjük." 
Amint Göppert megfogalmazta, ezen küszöbátkelés valódi jelentőségét az adja meg, hogy a 
küszöb a változás, a lét és nemlét elválásának helye (GÖPPERT, 1983). A. v. Gennep mutatta 

ki, hogy az emberiség legősibb szertartásai valójában a lét és nemlét átlépésére vonatkoznak 
(v. GENNEP, 1960). 

Mert mi is a szertartás? A szertartás az, ami a megállíthatatlanul változó, elfolyó 
időnek, térnek szilárd formát ad, ami tagadja a változást és elmúlást. A szertartásban 
ragadható meg az egyén azon törekvése is, amely a világba való kivetettség objektív 
kényszerével szemben megteremti a szubjektív kényszerítettség élményét. A szertartással 
kimerevíthető, lelassítható és felgyorsítható az idő, korlátozható és kiterjeszthető a tér. Az 
objektíven kikényszerített cselekedetek szubjektív kényszerítettséggel reprodukálhatók, 
megismételhetők és változtathatók." (MÓROTZ, 1994.) 

Egy korábbi munkámban írom valahol, hogy az emberré váláshoz vezető út 
fordulópontja nem a munka, nem is a tüz vagy a kerék fölfedezése volt, hanem annak 
fölismerése, hogy az idő mérhető, szakaszolható. Ez teszi ui. lehetővé, hogy az ember 
megtervezze tennivalóit, és értelmet is adjon cselekedeteinek, és ne csak máról holnapra éljen, 
mint az állatok. Valóban, ünneplésre méltó fölfedezés ez! A rítus persze nem örömünnep 
csupán, hanem ahogy Mórotz írja, olyasféle szerepet tölt be az elfolyó időben, mint a régi 
órák időmúlást jelző, egyben az időt szakaszoló, egy-egy pillanatra megállító ünnepélyes 
kongása. 

A régi ember a naptár fordulópontjait, a napfordulók és napéjegyenlőségek idejét, a 
holdtöltéket és a holdújulásokat, évszak- és napszakhatárokat kapuk küszöbéhez hasonlította. 
Az év római istenének, Janusnak a neve , kaput" jelent — az istent újévkor, jan. 1-jén 
ünnepelték! —, és e pogány tradíciót vette át az egyház, amikor a két János szent neve napját, 
az evangélistáét (dec. 27.) és a keresztelőét (jún. 24.) a téli és a nyári napforduló 
szomszédságába helyezte, hogy az év e két fontos kapuját , őrizzék". 

Küszöbélmény volt — hogy Mórotz szavaival éljek — a születés, házasságkötés és a 
haláleset. Nem csoda, hogy mind a vallások, mind a népszokások a naptári fordulópontok 
mellett ezek megünneplésére szentelték a legtöbb időt, teret. 

Tárgyunk szempontjából a naptári , holtidők" ünnepi szokásai a legérdekesebbek. A 
pontatlan naptárral rendelkező régi műveltségek azokat a napokat, olykor hónapokat, 
amelyeket időről időre kiigazításul iktattak a naptárba, különleges időszaknak, holtidőnek 
tekintették, amikor a káosz veszi át az uralmat, úgymond megáll az idő. Az antik mitológia 
klasszikus periódusában a káosz és az idő ura a Szaturnusz planétaistene, görög nevén 
Kronosz, hehezetesen ejtve: Khronosz (, Idő") volt. Ő volt a halálisten, a keresztény ördög 
egyik előképe. (A káoszt összekapcsolták az enyészettel, a test halál utáni felbomlásával.) 

Ilyen időszak volt az óegyiptomi és az azték naptár szerint a 365 napos év utolsó, 

, extra" 5 napja, vagy az ősi római naptárban a Saturnalia ünnepet (dec. vége) követő két téli, 
akkor még nevesincs hónap: a január és a február, ami igazi holtidő volt mind a 
mezőgazdasági munkák, mind a hadi vállalkozások terén. Mi egyebet tehettek hát? 
Ünnepeltek. Végül ilyen napoknak tekintették az ősi Európában az év- és évszakkezdő, 
egyben napforduló- és napéjegyenlőség-felező napokat (nov. 1., febr. 1., máj. 1., aug. 1.), 
melyek közül az első 3 ma is ünnepszámba megy. 

Az ilyenkor előírt viselkedés mindenütt megfelelt a , helyzetnek". Káosz lévén, 
felfordult a világ, az emberek is kirúgtak a hámból: az aztékok éppúgy, mint az ókori 
pogányok, vagy a jámbor keresztények a középkori Európában. A szolga úr lett erre az időre, 
és az úr szolga (a Saturnalia ezen szokása ennek legismertebb példája); kioltották a régi 
tüzeket és — a holtidő lejártával — új tüzeket gyújtottak. Másképp táplálkoztak és tisztálkodtak, 
mint rendesen: böjtöltek vagy épp ellenkezőleg, reggeltől estig zabáltak; emitt hamuval 
maszatolták be magukat erre az időre, amott mindennap a szokottnál is alaposabban 
tisztálkodtak. (A két dolog közt nincs is ellentmondás: hamu volt a háziszappan egyik 
alapanyaga!) A nemi életükben is eltértek a szokásostól: az egyik helyen a teljes 

önmegtartóztatás felelt meg az illendőségnek, másutt a szabadosság, egészen odáig, amit ma 
csoportszexnek hívnak. 

És ami a legfontosabb: ezt az időszakot a rendes időn kívülinek tekintették (mondván: 
más években ilyen nap — szökőnap — nincs is a naptárban), márpedig mikor , szökelljenek" — 
táncoljanak —, ha nem szökőnap?), s az időn kívüliség misztikus hasznát abban látták, hogy 
ilyenkor találkozhatnak a túlvilág szellemlényeivel: az istenekkel és elhunyt szeretteikkel. A 
római holt időszak legfontosabb ünnepei halottas ünnepek voltak, a perzsák évkezdő ünnepe, 
a Nouruz úgyszintén, a mi karneválunk, a halottas meneteket idéző maskaráival (vö. 
téltemetés!) ezekre az ünnepekre megy vissza. Halotti ünnep volt a kelta újév: nov. 1—2., ma 
mindenszentek és halottak napja. De a holtakra, (gonosz) szellemekre figyel a nép más 
fordulatünnepeken is, karácsony táján, május 1-jén és Szent Ivánkor. Csillagászati 
magyarázatot is fűzhetünk hozzá: talán antik hatásra, régen Eurázsia-szerte úgy hitték, hogy a 
lelkek (az elhunytak lelkei és a gonosz meg a jó szellemek) a Tejúton közlekednek túlvilág és 
evilág között, és akkor tudnak átlépni a mi világunkba, ha a Tejútról a Napra, a Napról pedig 
a Földre ugorhatnak. (A Tejút egyik régi magyar neve: Lelkek útja.) Ez akkor áll elő, ha a 
Nap a látszat szerint együtt áll a Tejúttal. Ez a Krisztus születése előtti évezred során 
novemberben és májusban volt esedékes, a keresztény éra beköszöntével későbbre tolódott a 
Nap precessziójának a következtében: decemberbe és júniusba. Ma is ekkorra, karácsony és 
Szent Iván tájára esik. (A Tejút széles szalagján a Nap több napot tölt, télen egy hónapig, de 
nyáron is egy jó hétig tart az átkelés rajta.) 

Ellenőrzés (számolás). Mi köze lehet a hitélethez annak, hogy valaki huszadszor is 
megnézi, bezárta a lakását vagy sem; hogy ötvenedszer számolja meg a lépcsőfokokat? A 
mindennapok vonatkozásában semmi, ám a lelkiek terén, a papok által ajánlott, olykor 
erőltetett önvizsgálat formájában bizony felismerhető a kapcsolat. Mint egykori egyházi 
iskolai növendék, jól emlékszem a rendszeresen javallt helyes magatartásformára. Különösen 
lelkigyakorlatok idején, vagy gyónás előtt tanácsolták: „Vizsgáld meg a lelked, nézz magadba 
alaposan! Nem követtél-e el olyan bünt, amiről esetleg megfeledkeztél? Vigyázz, nehogy úgy 
vedd magadhoz az Oltáriszentséget, hogy a bűnnek akárcsak egy véletlenül elfeledett 
morzsája is beszennyezze a lelked!" (Vö. tisztasági mánia.) 

Liberális korunk katolikus egyháza már bizonyára elnézőbb, megelégszik csupán az 
önvizsgálattal. De amikor kisdiák voltam, árgus szemek próbáltak rajtakapni mindenféle 
vétken (mit csinál a kezem a paplan alatt álmomban; betérek-e reggeli imára a kápolnába, 
avagy sem stb.). Az ősegyházban mindezt a nyilvános gyónás kötelezettsége tette még 
elviselhetetlenebbé, illetve könnyítette meg azoknak, akiknek erre volt szüksége (l. 
csoportterápia). Még régebben, az ószövetségi időkben a papi rendőrség, a léviták testülete 
ellenőrizte az élet minden szegmensét. 

Ha már a judaizmusnál tartunk, az ellenőrzés kötelezettsége mint vallási parancs, a 
legkézzelfoghatóbban a vallásos zsidók étkezési tilalmaival kapcsolatban érhető tetten. 

Közismert, hogy vallásos zsidó ember csak kóser (tiszta) ételt fogyaszthat, azon belül 
is tejeset és húsosat külön-külön. A kóserolást gyárilag is, otthon is végzik, készárukon 
látható is rendszerint az étel- és italnemű kóserságának a tanújele: az ellenőrző rabbi 
kézjegye. A kóserolás otthoni formája meglehetősen időigényes és aprólékos munka, amit 
megtetéz, hogy valamirevaló zsidó háztartásban külön étkészlet és tárolóedények sora 
szükséges a tejes, illetve a húsos ételeknek. De ez még semmi. Zsidó ember életében talán a 
Pészah (húsvét) a legnagyobb ünnep, s mivel ez a kovásztalan kenyér ünnepe, amelyen az 
erjedést, a kenyér megkelését kiváltó baktériumok nem kerülhetnek a konyha és az ebédlő 
közelébe, külön készlet szolgál az ünnep hetére. Szigorú szabályok írják elő, hogyan 
készüljön a mácá (macesz, azaz a kovásztalan kenyér), és aprólékosan ellenőrzik, hogy ezen 
idő alatt az ünnep helyszínét egy szem háméc (kovászos) morzsa vagy lisztszemecske se 
szennyezhesse be. Az ellenőrzés kiterjed már aratástól kezdve a búzára is, amelyből majd a 

mácát sütik. Vigyáznak rá, nehogy a szem vízzel érintkezzék, mert az a fermentációt 
beindíthatja (elvben). 

Az ellenőrzés nemcsak vallási kényszer, minden ideologikus diktatúra jellemző sajátja. 
Sőt elmondhatjuk, az egyén közösségtől való (gondoljunk a falvak tradicionális világára!) 
vagy a hatalom általi totális ellenőrzését egy vallás sem vitte oly tökélyre, mint a sztalinista 
állam, mely a kényszerbetegséget akár mint állampolgári erényt jutalmazhatta volna, s kis 
módosítással jelmondatának választhatta volna Shakespeare Poloniusának szavait: , Őrültség, 
de van benne rendszer." Nincsenek illúzióim. Tudom, hogy a Nagy Testvér, Isten ateista földi 
képmása lankadatlanul figyel (vö. a gyermekverssel: , Isten szeme mindent lát, el ne lopd a 
léniát!”). Csak — hála a technika fejlettségének: számítógépes adatszolgáltatásnak, lehallgató 
készülékeknek — mindezt ma diszkrétebben teszi. 

A számolás mint az ellenőrzés és önkontroll egyik formája a hitéletben kétféleképpen 
jelenik meg. A napi vallásos gyakorlat számosságának formájában (a bűnbocsánat feltételéül 
gyónáskor szabott imák száma pl.). Ez olyan természetű, amire a pszichiátria a számolási 
kényszerrel kapcsolatban a , repetitív kényszeraktusok numerikus megerősítése" elnevezést 
alkalmazza. A másik számolási gyakorlat a mágikus vagy szent számok használatán nyugszik 
(I. Szentháromság, nyolcad, kilenced, 40 napos böjt). Valójában nincs nagy különbség, az első 
csoportban is többnyire szent számokkal találkozunk. 

A kényszeres számolást éppúgy, mint a szent számok ilyetén használatát az ókori 
vallások egyik alapfunkciójára, a naptárkészítésre és az attól elválaszthatatlan , numerikus" 
időmérésre vezetem vissza. (Hogy tudjuk: a naptárkészítés, interkaláció és naptárreform 
Rómában a Pontifex Maximus előjoga volt. Julius Caesar azért reformálhatta meg a naptárat, 
mert megválasztották Pontifex Maximusnak. A római pápa, mint az egyetemes [katolikosz] 
világ ura ezt az előjogot megörökölte pogány elődeitől. [L. XIII. Gergely naptárreformját.] 
Ezt a jogkört a pápai zászló és címer szimbolikája is kifejezi.) 

Mit jelent ez a gyakorlatban? Távoli ősünk naptár, óra, csillagászati följegyzések és 
mai értelemben vett műszerek híján aggályos pontossággal igyekezett számon tartani a fontos 
naptári fordulópontok, nap- és holdfogyatkozások várható bekövetkeztét. Egy parányi tévedés 
tragikus következményekkel, sok-sok ember halálával járhatott volna. Elvétik a vetés vagy az 
öntözés időpontját, a halászok elmulasztják a menetrend szerint érkező lazacrajokat, a 
vadászok lekésnek a vándorló gnúnyájak érkezéséről és így tovább. 

Ugyancsak ezen ésszerű számolási , kényszerre" vezethető vissza minden játékunk és 
sportunk, hiszen nem elégszünk meg azzal, hogy ki volt az első, hanem gondosan számon 
tartjuk az elnyert és elveszített pontokat, melyeket ma már elfeledett naptári-csillagászati 
számítási elvek alapján , gyűjtünk" minden sportágban, olyanokban is, mint a baseball vagy a 
tenisz! A pontszámítás, mint maguk a játékok is, az égen zajló, nekünk időt mutató mozgások 
, pontosítását" jelentették eredetileg. Egy általánosabb példa: az ókori görögök az olimpiásszal 
a naptári interkalációnak (a nap- és holdjárás egyeztetésének) esedékes időpontját ünnepelték 
4 évenként (felváltva 49 és 50 hónaponként). (Az aggályos számolás, a naptár és a sportok, 
játékok közti lehetséges összefüggésre vonatkozóan 1. még F. Hoyle: Stonehenge-től a 
modern kozmológiáig. Magvető, 1978.) 

Valamit a szent számokról. A 3, 7 és 12 a legismertebbek, minden vallásban kitüntetett 
szerepet játszanak, és nemcsak szimbolikus jelentőségük miatt (önmagában az, hogy 
szimbolikus, semmit sem jelent), hanem mert a kozmosz valóságos, kulcsszámai voltak. A 3 a 
3 világé: a felső (északi) és az alsó (déli) égbolté, meg az őket elválasztó ún. középső világé: a 
bolygók járta állatövi sávé (a görög mitológia szentháromsága: Zeusz, Hadész és Poszeidón 
triásza személyesítette meg ezeket). A 7 a 7 szabad szemmel látható planétáé és a világ ,, 7" 
sarkáé (a 4 égtájé, a zenité, nadíré és a középponté), és a mondottakból eredően sok minden 
egyébé: a hét napjaié, a 7 főbűné, a 7 szentségé stb. A 12 a 12 hónapé és 12 állatövi jegyé 
(csillagképé), valamint a 12 éves Jupiter-ciklusé. Emellett a 3, a 7 és a 12 időegységként az 

interkalációban is szerephez jutottak. Hasonlóképpen értelmezhető a Biblia, a mítoszok és 
mesék többi mágikus száma: az 1, a 2, a 4, az 5, a 8, a 9, a 13, a 30, a 40, a 99, a 365, hogy a 
legnyilvánvalóbbakat említsem. 

Egyáltalán nem meglepő, hogy a , repetitív vallási aktusokban" épp ezek a számok 
rendre visszatérnek. Persze a , mágikus" számok nemcsak az ismétlés számai lehetnek a 
rítusokban, hanem szakrális épületek, tárgyak arányait, méreteit is meghatározzák, amiben én 
a számolási kényszer kapcsán említett , numerikus kontroll" megfelelőjét látom. (L. a mózesi 
szent hajlék, a frigyláda és a többi kegytárgy leírását a Szentírásban: Kiv 25—30.) 

Az állati viselkedésben az ellenőrzéshez legközelebb álló művelet a terület 
(territórium) védelmének mondhatni szimbolikus formája: a hang- és szagjelzés. Ismeretes, 
hogy a madarak hímjei sűrűn ismételt jellegzetes, egyedileg rájuk jellemző hangjelzéssel 
adják , mindenki" tudtára, hogy a terület foglalt. A hangjelzés az idegen hímeket távol tartja. 
Négylábú ragadozók viszont illatkerítést vonnak revierjük köré; rendszeresen körbejárják és 
vizeletükkel megjelölik a határait. Ez annyiban ellenőrző művelet, hogy az állat azt ellenőrzi, 
hogy nem halványult-e el a szagjelzés. Mindenki látott már kertben kutyát, amint a kerítés 
mentén körbejárja birodalmát, bizonyos helyeken szaglászik, majd vizeletnyomot hagy. 

Kóros tisztálkodás. A szimbolizáció keletkezésével foglalkozó számára reveláns 
felismerés, amit a kényszercselekvések kutatói tapasztalnak, nevezetesen, hogy a kóros 
tisztálkodási kényszer gyakori velejárója a mágikus jelleg, vagyis, hogy a beteg , hite" szerint 
a víz a bűneit is lemoshatja, sűrű tisztálkodással nemcsak testben, hanem lélekben is 
megtisztulhat. („Ágnes asszony”-szindróma, LUKÁCS, 1994.) 

Úgy tűnik a számomra, hogy az egyik leggyakrabban előforduló kényszercselekvés a 
tisztálkodási kényszer. Hasonlóképpen, a vallási szertartások egyik legsűrűbben visszatérő 
mozzanata a tisztító rituálé, aminek azonban nemcsak a víz, hanem a tűz (füst) is lehet 
eszköze. 

A keresztény vallás legfőbb szentsége a keresztség. Keresztség által lehet csak a hívő a 
keresztény közösség tagja, tételesen: az eredendő bűntől csak a keresztvíz (szenteltvíz) 
tisztíthatja meg. Ennek megfelelően a keresztény rituálé telis-tele van , mosakodással". A 
katolikus szentmisén a pap kétszer is kezet mos, a szenteltvízzel való meghintés a szertartások 
gyakori eleme. 

Ugyanebből a szellemiségből fakadnak a katolikus népi vallásosságban a , szent 
kutakhoz", rendszerint Mária csodás megjelenésének tulajdonított gyógyforrásos 
búcsújáróhelyekhez kapcsolódó hiedelmek. (L. Lourdes, hogy a leghíresebbet említsem.) 

A tűz tisztító, gyógyító szerepéről alkotott elképzelések szerencsére nem égnek olyan 
erősen a jámbor lelkekben — rendszerint megelégszenek füstöléssel (tömjénezéssel), olyan víz 
kortyolgatásával, amelybe előzőleg izzó parazsat fojtottak bele — és tényleges alkalmazása 
lényegében megszűnt az utolsó boszorkányégető máglyák elhamvadásával. (A holocaust 
milliónyi áldozata nem ilyen céllal gyújtott tűzben égett el.) Ismeretes, hogy az eretnek- és 
boszorkányégetésnek mint kivégzési módnak egy teológiai indoka az volt, hogy a , bűnös" így 
tisztuljon meg, és ne kelljen , odaát" a kárhozat örök tüzén perzselődnie. 

Tüzes poklunk képe a zsidó misztikában lángolt fel először, nevét (gyehenna) pedig az 
egykori jeruzsálemi szemétégetőről kapta, mely a Hinnom völgyében (Gé Hinnom) működött, 
s ahol a babiloni fogság előtti időkben (Kr. e. 6. sz.) a pogány rítusoknak behódoló zsidók 
, vitték át tűzön elsőszülötteiket" Molochnak és más pogány istennek. 

Bár Ezékiel szerint áldoztak embert az Úrnak is (Ez 20, 25—26), Ábrahám története is 
erre emlékeztet. A hivatalos kultuszban is tűz- és illat- (azaz füst-) áldozattal kedveskedtek az 
Örökkévalónak. Az „egészen elégő” állatáldozat kizárólag Istené volt (nem jutott belőle 
elfogyasztható rész a papoknak), hiszen Ő maga volt az égi Tűz, aki az áldozati hús és 
zsiradék elemésztésével azt mintegy elfogyasztotta. A „pokol tüze” az Ő ellentétpárja (fizikai 
értelemben a vulkanikus földmélyi tűz az égből lecsapó villámé). Az a kép, hogy az 


181 


elkárhozottak lelke örökké ég a tűzben, ezt fejezi ki: nincs, ami bűneiktől megtisztíthatná 
őket. 

A tűz tisztító képességével kapcsolatos képzetek azonban főként indoeurópai 
eredetűek. Az indoeurópai népek, az árja hinduk, az ókori görögök és a rómaiak, de még az 
egyébként török népnek tartott, jórészt germán közhunok is azért hamvasztották el halottaikat, 
hogy a tűz kiégesse belőlük mindazt, ami halandó, bűnös és tisztátalan, és a füstje az immár 
megtisztult, halhatatlan lelket az égbe emelje. (A kép alapja, hogy az agyag tűzben válik 
, halhatatlan" cseréppé, a tészta ehető, , élő" kenyérré.) 

A víz szent tisztító varázsát szintén elismerik az indoeurópai népek (az ősi indoárja 
isten, Apát Napát a , tüzes vizet" személyesítette meg). A hívő hindu ma is úgy vélekedik, 
hogy a Gangesz vize minden kórokozót elpusztít. Benáreszben (Varanasiban) a zarándokok 
áhítattal isszák a vizét, alig néhány karcsapásnyira a felszínén úszó, oszladozó tetemektől. 

A keresztény vízszimbolika, mely abból táplálkozott, hogy a „krisztusi kor” kezdetén a 
zsidó évkezdő tavaszpont utáni holdtölte (Pészah ünnepének időpontja) a Halak , vizes" 
csillagképébe helyeződött át — a számtalan evangéliumi , halas" és , vizes"? csoda ezzel a 
csillagászati ténnyel függ össze — kétségtelenül judaista gyökerű. Amikor Keresztelő János 
Jézust , megkereszteli" a Jordán vizében, zsidó (esszénus) tisztító cselekményt végez, mely 
alighanem be- (fel-Javatás értelmű is egyben. Lásd a Mindenható megtisztulásra vonatkozó 
parancsolatait a mózesi könyvekben (pl. Ter 35,2), a vallásos zsidókra nézve ma is előírt 
pénteki rituális fürdőt, a jeruzsálemi Bethezda tónak tulajdonított csodás gyógyító képességet. 
Jézus egy vakot tett látóvá a vizével (mind testi, mind átvitt értelemben: Ján 9,1 skk), s egy 
középkori legenda szerint a majdani kereszt fája , ázott" évszázadokon át benne, s vált így 
kellőképpen tisztává ahhoz, hogy Isten Fiának kivégzőeszköze lehessen. (És fordítva: a fa, 
mely a paradicsomi Élet fájának magjából nőtt, tette gyógyhatásúvá a vizet, a belőle , kiázó" 
szentséggel.) 

Az a szokás, hogy a katolikus hívő templomba lépésekor szentelt vízbe mártott ujjal 
vet keresztet, az ószövetségi zsidók templomba lépés előtti rituális mosakodásának 
csökevénye. (Kiv 30, 18-20: „Amikor a gyülekezet sátorába mennek, mosakodjanak meg 
vízben, hogy meg ne haljanak.”) Mohamed is valószínüleg a zsidó példát követte, amikor az 
Iszlám parancsai közé iktatta az ima előtti tisztálkodás kötelezettségét. 

A belső kényszer és a vallási parancsnak való engedelmeskedés közti átmenet a 
bigottan vallásos hívő aggályoskodása, aki maga is úgy érzi, hogy Isten szemében nem lehet 
elég tiszta. 

Mint fentebb írtam már, a szimbólumalkotás folyamatát segít megérteni az a tény, 
hogy mind a beteg, mind a bigott hívő a testi tisztaságot összemossa a lelki higiénével (sőt ma 
már a mi számunkra is természetes az összefüggés). Ez, bár képszerű, mégis logikán túli, 
vagy inkább logikán inneni kapcsolat. Képszerűsége ui. csak másodlagos, a nyelvi 
szimbolizáció eredménye. Logikán inneni, mert nem irracionális, hanem genetikus eredetű, 
amennyiben kialakulását megint csak állati múltunkban kereshetjük. Az állatok körében 
megfigyelhető , szakadatlan" tisztálkodásra gondolok, hiszen, ha egy állat ébren van és nem 
vadászik, táplálkozik, párzik, harcol vagy játszik, akkor többnyire önmagát, párját, társait 
vagy kölykeit tisztogatja. Sok , szabadidővel" rendelkező háziállataink, a kutyák, macskák, 
madarak idejük oroszlánrészét fordítják bundájuk nyalogatására, tollászkodásra. Ennek 
beteges formái (GEISZT, 1994), amelynek megfelelői más humán kényszerbetegségeknek is 
megfeleltethetők, csak megerősítik a vallás (szimbolizáció) állati (ösztöni) eredetére 
vonatkozó hipotézisemet. 

Elkerülő viselkedés. Kényszerbetegek egyebek mellett a beszennyeződésektől való 
félelmüktől próbálnak így szabadulni. Mivel azonban a bepiszkolódásnak átvitt értelmű 
jelentése is van — mind a kényszerbeteg, mind az egészséges ember számára —, nem 
tekinthetjük beteges jelenségnek, ha egy hívő ember kerüli a kísértéseket. Vallás és kényszer 

közötti , átmenti" példaként azok az esettanulmányok illenek ide leginkább, amelyek szexuális 
fertőzéstől rettegő betegekről tudósítanak, tekintettel arra, hogy a szexualitást — mint már 
írtam fentebb — a konzervatív egyházi vélekedés a betegekhez hasonlóan ítéli el. Bűnnek tartja 
minden formáját, a házastárssal való együttlétet is csak mint az utódnemzés egyetlen 
lehetséges formáját tekinti erénynek. Elfogadja ugyan örömszerző voltát, de azt mellékesnek 
tartja (az anekdota szerint jó katolikus feleségek hálóingére azt hímezték régen, hogy , Nem a 
magam örömére, hanem Isten nagyobb dicsőségére"), az esetleges negatív következményeket 
(nemi betegségeket, impotenciát, aberrációkat) pedig Isten büntetésének. 

A két világháború közötti katolikus ifjúságnevelő papok, Tóth Tihamér és Szívós 
Donát erkölcsnemesítő könyveikben mindent megtesznek, hogy kamasz olvasóikban ébredező 
nemiségük szorongást, bűntudatot váltson ki. Tóth Tihamér egyik beteges hagymáza: az 
onánia hátgerincsorvadáshoz vezet. Szívós Donát egyik könyvének a címe: Noli me tangere! 
(Ne érints!), és a benne írtak olvasóikat elkerülő viselkedésre szólítják fel. 

A normális vallásgyakorlás terén az elkerülő viselkedést a szigorúan elkülönülő 
remeték, illetve a különösen szigorú szabályzat szerint élő szerzetesek, mint a kapucinusok, 
trappisták és a , hallgató barátok", a karthauziak valósítják meg igazán, jóllehet a parancsolt 
nőtlenség és szüzesség is már ebbe a körbe, az egyházi személyek részére előírt (tk. 

, kényszeres") elkerülő viselkedésformák közé tartozik. 

Apage, Satanas! (Távozz tőlem, Sátán!) — kiáltja keresztet hányva a kísértéssel 
szembeforduló középkori szent, aki, hogy megszabaduljon a testét, lelkét gyötrő erotikus 
„rémlátomásoktól” (1. Szent Antal megkísértésének középkori ábrázolásait), vagy ha férfi 
azért, hogy az alvás közbeni magömlés formájában jelentkező beszennyeződést megelőzze, 
szöges övvel szorítja el a derekát, bőrét horzsoló durva darócot ölt, kenyéren és vízen él, és a 
kísértés óráiban (éjjel) kemény kövön térdel imádkozva, és véresre korbácsolja magát. N. B.: 
a korbács szexuális aberrációk , élvezeti cikke" is, a felvilágosult II. József a flagelláns 
mozgalmat ezért (?) tiltotta be. 

Imádkozás. Mit mondjak? Az a tény, hogy a kóros imádkozási kényszer a 
tünetleírásokban szerepel, magáért beszél, már ami a vallás és kényszer közti , összefonódást" 
illeti. Hogy miért találkozunk sűrűn az imádkozással és a vallásgyakorláshoz kapcsolódó más 
kényszerekkel a kórtünetek közt? Nyilván azért, mert a betegek közt sok a vallásos ember. Ha 
ez igaz, vagyis ha a hívők aránya a betegek között jóval meghaladja az össznépességen belüli 
arányukat, akkor kijelenthetjük, hogy a hit ajándékai (halálfélelemtől, szorongástól, 
bűntudattól való szabadulás, biztonságérzet, közösséghez való tartozás tudata stb.) és a vallás 
külsőségei iránt fogékony lélek jobban ki van téve annak, hogy kényszerek rabja lesz, mint a 
szabadgondolkodó, tettre kész ember, az, aki a saját feje után megy. 

Önkorlátozás. A szakirodalom mint a kényszerneurózis kialakulásának lényeges 
előfeltételét említi a gyermeknevelés, társadalomba való beilleszkedés eszközeként 
alkalmazott (ön)korlátozást, elfojtást, az ösztönök visszaszorítását, s az ennek nyomán fellépő 
érzelmi feszültséget, melyek oldásának egyik beteges formája a kényszercselekvés lehet. 

Meglepő, bár kétarcúságunk, ellentmondásosságunk, felemásságunk tudatában nem 
annyira, hogy egy külső kényszerre a beteg belső kényszernek engedelmeskedve reagál (vö. a 
szólásokkal: , az éremnek két oldala van", , átesett a ló másik oldalára", , kutyaharapást 
szőrivel”). 

A vallásosság szélsőséges helyzetei hasonló oksági láncolatot teremthetnek. A beteges 
önkorlátozásnak általánosságban megfeleltethető egy uralmi helyzetben lévő ideológia — adott 
esetben vallás — egyéni kezdeményezéseket, önállóságot, akárcsak ösztönkiélést is tiltó, 
akadályozó, büntető szerepének elhatalmasodása. Erről ugyan már volt szó, de még egyszer a 
nyomaték kedvéért: a keresztény egyházak és az Iszlám bizonyos korszakait az erkölcs, 
különösen pedig a nemi erkölcs, vagyis az , ösztönkiélés" terén rendkívüli ridegtartás jellemzi 
(l. Kálvin Genfjét, a puritánok Amerikáját, az ajatollahoh Iránját), amit az egészséges többség 


183 


az időnként és helyenként megnyíló szelepeknek köszönhetően, ha nem is boldogan, de 
elvisel, ám az abból való kitörés módozatai csak elvi alapon nevezhetők egészségeseknek. 

Vannak azonban olyan világnézeti intézmények is, melyek a papneveldék, monostorok 
szigorúságával korlátozzák az egyén szabadságát. Ilyen (volt jobbára) a kaszárnya, az 
internátus, a tengerjáró hajó és legfőképp ilyen a börtön. Ez utóbbi kivételével a többit 
(elvben) önként vállalt manrézának tekinthetjük, azaz az önkorlátozás színtereinek, bár a 
visszaeső bűnözők többsége a börtönben otthonosan érzi magát, és hacsak a bűnelkövetést 
nem tekintjük kényszercselekvésnek, a bűnöző is tk. önként vonul be a sittre. 

Ezeken a helyeken, , házon belül" a nemi nyomort csak az enyhíti, amit a többség 
pótcselekvésnek, ideillő műszóval; behelyettesítő viselkedésnek tart: önkielégítéssel, 
homoszexuális kapcsolatteremtéssel, illetőleg pedofíliával. Egyáltalán nem lep meg, hogy a 
kényszerbetegségek példatárában e három elhajlás, akár csak a képzelgés szintjén is gyakran 
szerepel. Jellemzőnek tartom azt is, hogy egy bizonyos embertípus: olyan ember, aki „valami 
miatt" fél a világtól, és a másnemű felnőttekkel létesíthető nemi kapcsolat lehetőségétől is 
megriad, megtalálja a helyét ilyen közösségekben. Mintha csak neki és a hozzájuk 
hasonlóknak találták volna ki ezeket! (Szerintem nekik találták ki. U. Eco és J. Annaux: Á 
rózsa neve c. filmjének a szereplői egy monostor szerzetes lakói. A szerzők annyi torz lelkű és 
testű alakot vonultatnak föl ebben a történetben, hogy egészen nyilvánvalóan ők is úgy 
vélekednek, mint én; a középkori joggyakorlat és orvoslás színvonala mellett a kolostorba, 
monostorba vonulás biztosíthatott egyedül viszonylagosan emberi életet ezeknek a 
szerencsétlen páriáknak. Nem ez volt a szerzetességnek, mint életformának az egyetlen 
értelme, de kétségtelenül ez lehetett azon humánus célok egyike, melyek értelmet leheltek 
beléje.) 

Másfelől, mert hisz az éremnek is két oldala van, azt is jellemzőnek tartom, hogy az 
elfojtásra, önkorlátozásra, lemondásra felszólító erkölcsi parancsot — különösen, ha büntető 
szankciókat is kilátásba helyeznek — egy bizonyos embertípus — az engedelmes -— túllihegi; a 
monogámiát nőtlenséggé, a nőtlenséget szüzességi fogadalommá szigorítja, aminek károk 
következményei némely esetben kényszeres gondolatok, cselekedetek formájában törnek föl a 
lélek mélyéről (vö. a gyónási formulával: , vétkeztem gondolatban, szóval és cselekedettel"). 

Tudom persze, hogy a szüzességi fogadalmat tévő szerzetesek többségének 
alaptermészetük szerint ez felel meg, sanyargatnia sem kell magát további 
önkorlátozásképpen, és aberrációk miatt sem kell bűntudatot éreznie. 

Kényszeres lassúság. Talán erőltetettnek tűnik, hogy még ennek a kórtünetnek is 
keresem normális, kulturális párhuzamait. Manapság azonban amikor az olyan ellentétpárok, 
mint konzervatív és liberális, kultúra és civilizáció, állandóság és változás, stagnálás és 
fejlődés egyre szembetűnőbbekké, egyre jobban értelmezhetővé válnak, az olyan 
viselkedésformák, mint a szándékos lassúság, társadalmilag mérhető kárt vagy hasznot 
jelenthetnek. 

Egy példa. Évekkel ezelőtt az európai légi közlekedésben a járatsűrűség miatt szó 
szerint katasztrofálissá vált a helyzet. Megengedhetetlenül sok gép zuhant le. Ekkor a 
Lufthansa személyzete lassító sztrájkot kezdeményezett. Ez volt az ún. GO SLOW 
mozgalom, mely a problémát megoldotta. (Igaz, amíg nem ritkították meg a járatokat, az 
utasok órákat töltöttek a kifutópályán torlódó gépekben.) Íme egy közhasznú példa arra, hogy 
a lassúság és a biztonság mennyire összefügghet. 

Ez az összefüggés mint a , fejlődést" fékező erő nemcsak egész történelmünket kíséri 
végig, hanem már a világegyetem létének is stabilizáló kübernésze. A kozmosz , fejlődését", 
mozgásait gyorsító erő, kibernetikai műszóval az ún. pozitív visszacsatolás, betűvel és 
számmal kifejezve: (e = 2,78; e az a hatványkitevő, mely a növekedés gyorsulásának mértékét 
fejezi ki egy hiperbolikus exponenciális függvény szerint). A világegyetem stabilitását 
biztosító, egyensúlyteremtő és a növekedést fékező erőt, az ún. negatív visszacsatolást viszont 

a Ludolf-féle szám, a z (3,14) fejezi ki, amelynek geometriai alakzata, egyben anyagi formája 
a kör és a gömb. Ha ez a fékező erő nem lassítaná le a , pozitív" folyamatokat (az idézőjelet az 
indokolja, hogy esetünkben a pozitív ugyanazt jelenti, mint az orvosi diagnosztikában), 
galaxisunk nemhogy az élet, de már a (gömb alakú!) csillagok kialakulása előtt , magába 
roskadt" volna. 

A hagyományos kultúrák, a tradicionális világkép legfontosabb és leggazdagabb 
jelentésű szimbóluma, egyben legősibb archetípusa a kör. (A gyermek, amikor először rajzol 
koordináltan, köröket ír le a kezével.) A kör (és a gömb) hagyományosan a teljesség és a rend, 
az örök körforgás, ég, Isten és a világ, a Nap és az élet jele. Az egyiptomi , egy isten", Aton 
jele a napkorong volt, algonkin indián megfelelőjének, Kitanitowitnak, a láthatatlan , Jó 
teremtőnek" a pontos kör, melyen a négy égtáj meg volt jelölve. A keresztény Szentháromság 
személyeit „égtájkeresztes”, kör alakú dicsfény övezi. A buddhista sztúpák, keresztény 
templomok, muzulmán mecsetek, zsidó zsinagógák kupolái félgömb alakúak és tartóoszlopaik 
tk. az égtájak szerint tagolják a kupola alatti szent teret: a templomok minden korban tájoltak 
voltak. (L. még szent körzet, varázskör, rituális körtánc, körtemplom, kuruzsló, cirkusz.) 

Ha a kört a fenti oppozíciópárok első tagjai közé sorolom, akkor a fentiekből a 
számomra az következik, hogy a kényszeres lassú beteget zavartságából kifolyólag a rend, 
stabilitás, állandóság iránti vágy, illetve a változástól, káosztól való félelem motiválja, ezért 
, lassít". Egészséges ember hasonló helyzetben szintén ezt teszi, amikor elodáz, halogat. 

A vallás, tágabb értelemben a hagyományos felfogás szerinti műveltség ugyanezért 
konzervatív, vagyis változás-, változtatásellenes, , lassú". A gyorsuló fejlődés, ami az 
evolúcióval szemben az emberi történelmet jellemzi, és amire még nem is oly régen annyira 
büszkék voltunk, a REND-től a KÁOSZ felé mutat. (Az emberré válás sok millió évig tartott; 
két lábra állt ősünk, a Homo erectus egymillió évvel ezelőtt rakott tüzet; Homo sapiensi 
létünk alig több néhányszor tízezer évnél; írott történelmünk mindössze 6-7000 éves, és azon 
belül is az első évezredek csigalassúsággal telnek, már ami a változás (fejlődés?) ütemét illeti. 
Az olyan ősi kultúrák, amilyen az óegyiptomi és a mezopotámiai és amilyen minden 
hagyományos paraszti műveltség, szemre szinte semmit sem változtak több ezer éves 
fennállásuk alatt. Ezzel szemben az elmúlt 150 esztendő során az ember több gazdasági, 
társadalmi és technikai forradalmat élt át, napjainkban pedig a technikai megújulás oly 
mértékben felgyorsult — a számítógépek generációi szinte már havonta avulnak el —, hogy az 
az emberi gondolkodásban teljes káoszt vagy közönyt eredményez. Amikor Mackó Mukit 
írója a millenniumi kiállítás alkalmából felutaztatta Budapestre, az méltán tátotta a száját a 
sok csuda (földalatti vasút, , villanyos", villanyvilágítás, mozgókép, gramofon) láttán. Anyám 
már nem tartotta a távolbalátást csodának, de azért zavarta, hogy képtelen megérteni a 
televízió működési elvét. A mai gyerekek többsége nem kíváncsi a számítógép belsejére, az 
meg végképp hidegen hagyja, amit a komputerizáció kifejez. Úgy használja, mint az én 
generációm a vécépapírt, magától értetődően. 

Mivel a vallások Isten örökkévalóságának, az örök körforgásnak, az áhított kozmikus 
és természeti RENDnek, valamint annak leképezéseként a társadalmi stabilitásnak a 
szellemében fogantak, ezért a lassúság programjuk része volt. Olyan hétköznapi szinten 
átélhetjük ezt, mint a mindenkori öregeknek a rohanó ifjúsághoz intézett nyugtató szavaiban: 
„Mire ez a sietség? Hova rohansz?” 

A lassúság fejeződött ki az egyháza reakciósságában, az egyházi személyek 
életvitelében (ez áll a legközelebb a kényszeres lassúsághoz). Az egyhangúan telő napok, amit 
egy hitetlen szemével nézve , üresjárati aktivitásnak" és , motoros sztereotípiák" töltenek ki, 
tegyük hozzá, nem kevés társadalmi haszonnal, de mégiscsak az ismétlődés jegyében: 
keresztelő, esketés, temetés és más szentségek kiszolgáltatása a híveknek napról napra, hétről 
hétre, évről évre számottevő változtatás nélkül a legutóbbi időkig, és mindez lassan zajlik, 
hisz’ a szertartásosság időigényes. (Hogy mennyire lassan, azt mindenki tudja, akinek 

templomba kellett járnia izgő-mozgó gyermekkorában.) Így élt az átlagos papi személy, s ez 
így volt rendjén a hagyományos társadalmakban, hiszen a társadalom egésze egy elenyészően 
kis uralkodó, ill. törvényen kívüli réteget leszámítva ugyanígy élt, legfőképp a paraszt — azaz 
a népesség 80%-a: szántott, vetett, aratott, állatokat nevelt, és mindezt tette az ismétlődés 
jegyében, a természet lassú ritmusához igazodva. Az ő számára az lett volna a katasztrófa, ha 
ez a rend fölborul, az ismétlődés folyamata új irányt vesz: pl. megváltozik az időjárás, az 
éghajlat. 

Kóros rendszeretet (szimmetriamánia). Erre mondaná Polonius, továbbá parafrálva 
Shakespeare-t, hogy , őrültség, de van benne rendszeretet". Persze az egészséges ember is 
rendszerető, szabályosságkedvelő, a természethez képes túlzottan is. Az ausztrál őslakónak 
vagy más természeti nép fiának a geometrikus , absztrakt", , díszítő "-művészete (mely 
valójában sem nem absztrakt, sem nem díszítő, hanem nagyon is beszédes annak, aki olvasni 
tudja), az archaikus műveltségek pontos szabályok szerinti településrendje, egyben alaprajza 
(mely majd minden ősi népnél körbe vagy négyzetbe írt kereszt), a hagyományos művészetek 
geometrikus szimmetriára épülő kánonjai, a ritmikusan rapportált, hagyományos szőnyeg- és 
textilminták mind erről árulkodnak. De így ültet az ember erdőt (és hajat a kopasz fej bőrébe), 
pedig a természetben a szabályosság sokkal bonyolultabban, rejtettebben jelenik meg (az 
aranymetszésben pl.). Az ember REND iránti vonzódását mutatja, hogy átalakítja a 
természetet: a vadon, a dzsungel kaotikus összevisszaságát, sötét sűrűjét áttekinthetővé 
ritkítja, barokk franciakertté nyirbálja szélsőséges esetben. (Jó példa: még a labirintust is, a 
kertek kedvelt útvesztőjét is szimmetrikusnak ható geometrikus alakzatra formálták.) 

Etnológusi viselkedés szerint már a természeti népek is igen kényesek arra, hogy 
magukat mint civilizált lényeket a vad természettől megkülönböztessék. Ezért festik, 
tetoválják magukat, viselnek , természetellenes" díszeket; különbözni akarnak az állattól, 
mely olyan, amilyennek Isten megteremtette. Jellemző továbbá, hogy a naiv és a népművész 
önkéntelenül is , rapportál", ha pl. a csillagos eget ábrázolja. De a csillagász is geometrikus 
formákat keres, a csillagokkal összevissza teleszórt égen, s azokból alkot csillagképeket. 
Ugyanakkor a művészet és a művelődés történetében kimutatható a szabályosságtól, 
szimmetriától, megkomponáltságtól való (időnkénti) eltávolodás. Ez az elv is a REND felől a 
KÁOSZ felé mutat irányt, és egybecseng a társadalmi változások tendenciáival, mely az 
egyént a közösségnek való alárendeltségéből fokozatosan felszabadítja. (Más kérdés, hogy a 
folyamat „Toynbee”-san időnként megfordulni látszik, s a fejlődés vonala a csigáéra 
emlékeztet, mely nappal egyméternyit halad föl a falon, de éjjel annak felét , visszacsússza".) 

Jellegzetesen közösségi és rendpárti a népművészet, s annak kerete a paraszti életmód 
(„rendnek muszáj lönni”). Fejlettebb társadalmakban a közösségi elv (rendpártiság) a 
szervezetek szabályzatára szűkül. A katonaságnál minden elvágólag van, de paramilitáris 
szervezetek, a pártok, klubok is olyan embereket vonzanak, akik szeretnek valamihez 
igazodni. (, A miheztartás végett.”) A vallások történetében az elméleti rendpártiság és 
káoszellenesség fontosabb, mint a , katonásdi". Sajátságos módon mégis minden vallás 
létrehozta a maga paramilitáris szervezeteit. A szerzetesrendek kötött életmódja, 
egyenviselete a hadseregekére emlékeztet. A középkori lovagrendek katonai szerzetesrendek 
voltak tk., a Jézus-társaságot katona alapította, méghozzá kényszerbetegségben szenvedő 
katona, és katonás a felépítési rendje is: generális áll az élén. 

Katonás rend uralkodik a buddhista, taoista szerzetesközösségekben is. A keleti 
harcművészetek zen (csan) és taoista kolostorokban születtek, és ott is fejlesztették őket 
tökélyre. Minden idők legnagyobb kardforgatója és párbajhőse Mijamoto Muszasi (1584— 
1645), buddhista hitű japán szamuráj volt. Élete derekán felhagyott a kendó gyakorlásával, 
szerzetes és a zen kalligráf festészet kimagasló művésze, végül remete lett. A „kardszent” — 
így nevezték — halálának évében írta meg filozofikus művét a kard művészetéről (Go Rin No 
So, „Könyv az öt gyűrűről" címmel), abban a barlangban, ahová visszavonult a világtól. E 

könyvet Japánban mindmáig bibliaként forgatják még az üzletemberek is, a kereskedelmi 
kampányok haditerveihez merítve belőle ihletet. 

A , rendpártiságnak" ez a fajta teljessége, ami filozófia, vallás, irodalom, 
képzőművészet (az utóbbi kettő Kínában és Japánban amúgy is eggyé válik a kalligráfiában), 
békés és háborús életmód, munkamorál, taktika és stratégia terén valamikor jelen volt, ha nem 
is ilyen „mániákus formában", az európai ember életében is, mára azonban kiveszett. (Azt 
hiszem, japán ember esetében szabadelvűségről, egyénieskedésről beszélni általánosságban 
nevetséges lenne. Ott még uralkodik a hagyományos szemlélet.) 

Tárgyunk szempontjából az egyenruha (a papi öltözet éppúgy, mint a katonai) külön 
figyelemre méltó. Említésre érdemes, hogy Japánban már a középkorban egyenruhásan 
harcoltak a hadseregek. Ázsiában az egységesítés igénye visszanyúlik az ókorba. 

A katonára , rákényszerítik", hogy olyan legyen, mintha skatulyából húzták volna ki, 
gombjai, öve, bakancsa úgy ragyogjon, hogy az őrmester gyönyörködhessék bennük 
tükröződő képében. Hasonló pontosságot vár el öltöztetőjétől a misézni készülő pap. Illik 
rájuk az öltözetére , kényes" betegről szóló idézet: , az egyes ruhadarabok érintkezése, redők 
lefutása, gombolás, öv szorosságának beállítása mind-mind "melegágya" az elrendezési 
kényszernek.". (LUKÁCS, 1994.) 

Az egyenruhába bújt embert még valami hasonlóvá teszi a kényszerbeteghez. Mint az 
elnevezés is mutatja, az egyenruha felöltésével lemond egyéniségéről (feljebbvalói 
kifejezetten azt várják el tőle, hogy társaitól megkülönböztethetetlen legyen). Az ideális 
katona, szerzetes olyan, mint a hangya-, termesz-, méhtársadalom katonája vagy dolgozója, 
nem egyén, csak klónozott egyed a szervezetben. 

Nem mellékes, hogy a díszruhák (mint a frakk vagy a palást), népviseleti darabok 
(suba, szűr, hímzett ingváll és kötény), szertartási öltözékek (főpapi ruha, királyok koronázási 
viselete), s többnyire az egyenruhák is (papi reverendák, szerzetesi csuhák) szimmetrikusak 
vagy kváziszimmetrikusak, ami kényelmetlenné és unpraktikussá teszi őket, mivel az ember, 
bármennyire is szimmetrikus, vagy jobb- vagy balkezes, munkavégzés közben tehát 
egyáltalán nem viselkedik szimmetrikusan. (Összehasonlításul: a római gladiátorok öltözéke 
iskolapéldája a célszerűségnek, mivel a harcos egyik oldalát támadásra, a másikat védekezésre 
alkalmas páncélzatba bújtatták, teljesen aszimmetrikusan.) Tény viszont, hogy a ceremóniák 
koreográfiája szimmetriaelvű (l. pl. orans kéztartás). 

Az ember szimmetriakedvelésének legvalószínűbb oka önmaga és állattársai lényegi 
szimmetriája. Valójában nem is vagyunk olyan szimmetrikusak. Ferde az arcunk, a vállunk, 
az asszonyoknak nagyobb az egyik melle, a férfiaknak az egyik heréje ereszkedettebb, mint a 
másik (hogy elférjenek lábunk között), féloldalasan fejlődik izomzatunk. Mégis, arcunk 
kváziszimmetrikus volta teszi a hagyományos díszítőművészet megannyi szimmetrikus 
motívumát arc-szerűvé. Egy 0-[-o elrendezésű kép az emberi szempárt idézi föl az orral. A 
legtöbb ókori és természeti vallás Isten arcát az éggel azonosította, és úgy képzelte el, hogy 
szemei a Nap és a Hold, melyek az orrot formázó, kiegyenesített Tejút két oldalán ragyognak. 
Noha ilyen helyzet az égen ritkán áll elő, és a Tejút meglehetősen girbegurba, ezek az 
égistenarcok mégis szabályosságot és szimmetriát mutatnak (pl. szibériai számándobokon). 
Eleink bölcsességére vall azonban, hogy tudták: az emberi arc sem tükörszimmetrikus, és 
hogy a Nap és a Hold csak akkor tükörszimmetrikusak, amikor az utóbbi kitelik, ezért 
rendszerint , kacsintó" isteneket ábrázoltak, és a hozzájuk fűzött elbeszélések is a két szem 
(két égitest, két oldal) közti különbségről: Isten jó és rossz szeméről szóltak. (L. a fenti 
ellentétpárokat.) A népművészet ugyanezen megfontolásból kerüli a tükörszimmetriát. 


Betegségtüneteket kiváltó, felerősítő hatások 

Alkohol, kábítószerek. A szakirodalom ezeket az élvezeti szereket úgy említi, mint 
amelyek alkalmasint szerepet játszhatnak a kényszeresség kialakulásában. Statisztikai adatok 
szerint alkoholisták és drogosok körében a betegség kialakulásának esélye számottevően 
nagyobb, mint az átlagnépesség esetében (NÉMETH, 1994). 

Véleményem szerint az alkoholizmus, kábítószertől való függés, de még a legtöbb 
ember által normálisnak tekintett dohányzás magukban is ellenállhatatlanul mókuskerék- 
életformába kergeti, mint a kényszerbeteget. A láncdohányos, aki egyik cigarettáról a másikra 
gyújt, a szememben éppoly kiszolgáltatott helyzetben van, mint akinek folyton mosakodnia 
, kell". 

Érdekes egybeesés, hogy a vallásgyakorlatban, és most inkább a primitívnek tekintett 
vallásokra, archaikus kultuszokra gondolok, az alkoholnak és a hallucinogéneknek a 
fogyasztása (az indiánok körében a dohányzás is!) része volt a szertartásoknak, mégpedig igen 
fontos része. A dionüszoszi ember — hogy Nietsche fogalmával éljek — a szent eksztázis 
elérése érdekében vette magához ezeket. A szibériai sámán légyölő galócát evett, hogy az 
átsegítse időlegesen a túlvilágra. Ma már, mielőtt „útra kel", jobbára megelégszik a vodkával. 
(A kábítószer-fogyasztók a sámánizmus szótárából kölcsönözték az , utazás" szót a mámoros 
állapot megnevezésére.) A hindu brahminok régente hasiskenderrel: az „istenek eledelével" 
érték el a kívánt állapotot. G. R. Wasson mycológus szerint ugyan a brahminok szómája — 
azonosít, eredetileg szintén a légyölő galóca lehetett, csak amikor az indoárják levándoroltak 
a szubkontinensre, tértek át a kenderszívásra, mivelhogy e gomba ott nem terem meg. Tudjuk, 
hogy a szkíták bódító magvak füstjét szívták magukba, hogy az asszasszinok egy muzulmán 
szekta gyilkos tagjai és hasisevők voltak eredetileg (innen kapták a nevüket). Dionüszosz 
görög követői bortól részegedtek le, és az alkohol hatását, mint mai utódaik, különféle 
mérgekkel fokozták: a már említett gomba fogyasztásával, borostyánlevél rágásával. 

A középkori boszorkányok ókori hagyományokat követve a legkülönfélébb 
izgatószereket tartalmazó növényekből állították elő a hírhedt , boszorkánykenőcsöt", 
amelytől képzeletben repültek, azaz révültek: hunyorból, sisakvirágból, kapotnyakból, 
nadragulyából, maszlagból, beléndekből, kutyabengéből és más mérges növényekből. 

Az újvilág őslakói nem ismerték az alkoholt, a viszonylag ártalmatlan 
dohánykeverékek mellett azonban ők is megtalálták a vágyott eksztázist a peyotl kaktusz 
gyümölcsében, egy Psilocybe nemzetségbe tartozó mexikói gombában és a fentebb felsorolt 
növények amerikai rokonaiban. 

A tételes vallások, így a judaizmus és a kereszténység a vallásos eksztázis mesterséges 
fokozásának csak rendkívül szelíd változatait alkalmazzák. Ez az említettek vonatkozásában a 
bor szertartásos, ám igen mértékletes fogyasztásában ki is merül, és mint ilyen, szerepe 
inkább csak szimbolikus. A keresztények a Megváltó vérének jelképét látják benne, a 
katolikusok és ortodox keresztények a szentmisén , átváltoztatott" bort ténylegesen Krisztus 
vérének tekintik. Dionüszosz-Bakkhosz kultuszában, amelyből a hellenisztikus kereszténység 
kezdettől fogva sokat merített (1. az evangéliumok hajós, szőlős példázatait, Jézus 
ételszaporító és kánai csodáját: pl. Mt 14,13skk; Jn 2,1—10; 15), a hívek a részegségből 
merítettek bátorságot az eucharisztiának, az isten testének elfogyasztásához. Erre a barbár 
időkben szükségük is volt, mert az istent az első, útjukba tévedt szerencsétlen férfi testesítette 
meg a számukra. A magukat őrjöngésbe lovalt bakkhánsok elevenen tépték szét és falták fel. 

A szertartásos tömjénezés, füstölés illatos alapanyagai között a zsidó és keresztény 
rítusban nem találunk hallucinogéneket tartalmazó gyantákat, de a mintául szolgáló pogány 
szertartások füstje nemcsak a szemét csípte a résztvevőknek. Erre találunk példát mind az ó-, 
mind az újvilágban. A delphoi jósda papnője bódító magvakat szórt a füstölőbe, hogy a 
jövendőbe lásson, a szkíták — mint már írtam — rituális tisztálkodásuk részeként parázsra szórt 

kendermagvak füstjét lélegezték be szaunájukban, az indiánok első számú szertartási füstölője 
pedig mégiscsak a pipa volt. 

Anorexia. A kényszerbetegségek komorbiditásai között említi a szakirodalom ezt a 
jellegzetesen női betegséget is. Mivel sok kóros , nem evő" nem tud segítség nélkül leszokni 
az éhezésről, ez is kényszerállapotnak tekinthető. A betegek vallomásai elárulják, hogy az 
anorexiával, vagyis a túlzásba vitt böjtöléssel a kábítószer-fogyasztóéra emlékeztető 
mámoros, lebegéses , élmény" jár együtt. Ez az, amitől a beteg , függ". A szentek 
legendáiban, a kegyes történetekben vissza-visszatérő elem a böjtölés, és az általa elért 
misztikus élmény: látomásos találkozás Krisztussal, a Szűzanyával. 

Feltétlenül idekívánkozik Wasson egy adata, mely az állatok közt előforduló 
drogabúzus mellett tanúskodik (nem a szokásos, véletlenszerű megkergülésre gondolok). 
Szóma c. összefoglaló munkájában írja le, hogy Szibériában a háziasított rénszarvasok olykor 
rákapnak a légyölő galócára. Ismertetett példájában a sámán szertartás után kimegy vizelni — a 
méreg anélkül, hogy számottevően veszítene hatásfokából, a vizelettel távozik a szervezetből 
—, és a rászokott állatok megérezve a párolgó vizelet szagában a kívánatos gomba illatát, 
eltépik a kötőféket és odavágtatnak, felöklelik a még kába embert nagy igyekeztükben, hogy a 
vizelettel átitatott havat fölnyalják. (Rossz gombatermés idején a sámánok is eltették 
vizeletüket újrafelhasználás céljából.) 

Szerelmi függés, szexuális aberrációk mint ,, kényszerhelyzet", a menses kémiája és 
mitológiája. A hormonkutatás mai állása szerint a szerelem nem más, mint a szervezetben 
beálló kémiai változás (rendellenesség). Egy másik ember megpillantása, illatának beszívása, 
a hangja egy bizonyos kémiai anyagot, amphetamint választ ki a szervezetben, ami „Jó érzést" 
vált ki, ám idővel függéssel jár. Elmaradása, az , imádott" személy hiánya szenvedést okoz. 
(Erre mondják, hogy enyhíti a csokoládé majszolása; ám attól is kialakulhat enyhe függőség.) 
A szerelem tehát, tetszik, nem tetszik, kényszerbetegség, ha átvitt értelemben is. 

Ugyanakkor a szerelem — szublimált formában — központi szerepet játszik a vallásos 
ember életében. Különösen azokéban, akikre hitük, vallásuk a nemiségről való lemondást 
kényszerített. A katolikus szentek szinte kivétel nélkül szüzek, vagy szüzességi fogadalmat 
tévő személyek voltak. Látomásaik erotikus szimbolizmusáról már szó esett. A lemondás, 
vagy annak ellentételezéseképpen a túlhajszolt szexualitás jelen van az istenkeresés 
pogánynak mondott módszerei között is; pl. a kínai Tao és a hindu Tantra a nemi gyönyörben 
a magasabb rendű állapot elérésének egyik lehetséges formáját látja. 

A szexuális aberrációknak itt csak annyiban tulajdonítok jelentőséget, amennyiben 
, kényszerítők", leküzdhetetlenek, azaz ugyanolyan , jó érzést" váltanak ki, mint az eddig 
fölsorolt ajzószerek (belső kémiai deformációk) bármelyike. A flagellánsok önkorbácsolása 
mögött nem kis részben a kéjérzet bevallatlan keresése, mazochizmus munkál, amire 
mindaddig, amíg magasabb beosztású egyházi vezetők erre rá nem jöttek, a magát korbácsoló 
feljogosítva érezhette magát. Szemben azzal, aki egyházi személy létére vágyott a normális 
nemi életre, de le kellett mondania róla. 

Szentekről (Ágostonról, Assisi Szent Ferencről) mesélik a legendák, hogy amikor a 
vágy gyötörte őket, tövises bozótban hempergőztek meg meztelenül. Hogy kiforgassam a 
szólást: , nincsen tövis rózsa nélkül". Ferenc legendája szerint kiserkenő véréből rózsák 
nyíltak: Vénusz virágai, ami költői kifejezése annak, hogy a fizikai fájdalom vágyat oltani és 
kielégíteni egyaránt képes. 

A kényszerbetegséggel foglalkozó szakirodalomban olvasom, hogy a 
, kényszerbetegeknél — hasonlóan az affektiv betegségekhez — gyakoribb a premenstruális 
szindróma (PMS). A menses idején az OCD-s nők 60 százaléka tüneteinek rosszabbodásáról 
számol be (RASMUSSEN és EISEN, 1990)". (NÉMETH, 1994) 

Ennek említését azért érzem ideillőnek, mert a nők életét olyannyira befolyásoló havi 
ciklus, mely sok esetben még lelki egyensúlyuk felborulásával is jár, a szervezet kémiai 

háztartásának ideiglenes, visszatérő , zavara" is egyben. Továbbá, mert a nők szexuális 
életének meghatározó része, és mert kiemelkedő szerepet játszott a vallásos hiedelmekben. (A 
holdváltozáshoz kapcsolták!) Ilyeténképpen a kényszer és a vallás kapcsolatában is figyelmet 
érdemel, mint e kettőt külön is befolyásoló biológiai tényező. 

Közismert a menstruáció negatív megítélése a mózesi törvényben. Ugyanúgy bírálja 
el, mint a magfolyásos (nemi betegségben szenvedő) férfit. Tisztátalanságnak nevezi, és a tőle 
való szabadulást a mosakodáson kívül bizonyos rítusokhoz köti. Mondhatjuk, e tekintetben is 
van köze némileg a kényszerességhez. Még érdekesebb azonban, hogy a primitív(nek tartott) 
hiedelmekben mindenütt kitüntetett figyelem övezi a mensest, és hasonló , érdeklődés" 
tapasztalható a pszichoanalízis részéről. Csak néhány példa: a legtöbb nép a vérfolyásos 
asszonnyal való érintkezést szigorú tabunak tekinti, mert az asszonyi tisztátalanságban — az 
elnevezés magáért beszél — a férfiakra nézve halálos veszélyt lát. Az okokat hadd ne 
részletezzem. A mesékben például a „rossz vér” (vö. „rossz vért szül") azonos értékű a 
mesebeli , ellenség" (sárkány, ördög, gonosz óriás) és a , hősnő" nászából származó 
magzattal, aki halálos fenyegetést jelent a , hős" számára. A mitológiával és folklórral 
foglalkozó pszichoanalitikusok ugyanazt a kifejezést használják a vérfolyásos női nemi 
szervre, mint a szűz (hymennel lezárt), vagy a már foglalt, vagyis terhes (magzattól , védett") 
szeméremtestre: vagina dentata (, fogas hüvely"), mely a vélekedések szerint a férfiak 
kasztrációs komplexusának a kivetítése, és a primitív rítusokban ugyanolyan természetű 
sebészeti beavatkozásokkal próbálják , kihúzni a méregfogát" (afrikai törzsek felfogása 
szerint, melyek a vulvát skorpióhoz hasonlítják, a skorpió fullánkját), amilyent a fiúk 
beavatási rítusaiban alkalmaznak. Magyarán szólva a körülmetélés megfelelőjeként a nők 
csiklóját, belső szeméremajkait kimetszik (excisio). A , kényszeres"? képzelgések a menses 
veszedelmességéről és a hozzá kapcsolódó bajelhárító rítusok ma is sok millió (!) nőt 
kényszerítenek arra, hogy a megalázó, fájdalmas és következményeiben sem éppen örömteli 
műtétnek alávessék magukat. 

Ami az állatokat, az ember állati múltját illeti, azt hiszem, nem tévedek nagyot, ha azt 
állítom, hogy természetes körülmények között élő egészséges állati egyedek szimbolizációs 
tevékenysége és rituáléi legfőképpen szexuális indításúak, amiket ösztönök, végső soron 
kémiailag leírható állapotváltozások irányítanak. 

A madár hímje , adott jelre" nászruhát ölt, énekelni kezd, fészekremeket készít, hogy a 
környék tojóinak a figyelmét felhívja magára, és ha feltűnik egy tojó, csábtáncba kezd. (Az 
, adott jel" kozmikus üzenet, ha úgy tetszik. Azt mondja, hogy itt a tavasz.) A lényeget 
illetően csak annyiban különbözik az embertől, hogy mindez nem tudatosan zajlik le nála. 
Nem ő öltözik fel szépen, hanem kémiája (a természet, Isten) öltözteti fel. Nem ő jön rá, hogy 
a csajának meg magának kéglit kéne szereznie, hanem muszáj neki. Muszáj táncolnia és 
énekelnie is, hormonjai erre kényszerítik és nincs , szabad akarata", hogy tegyen ellene. (De 
miért is tenne?) 

Ember és állat között tehát szakadék tátong, de még ma sem olyan széles, hogy ne 
látnánk át a túloldalra. A kényszerbetegségek és persze a más természetű lelki bajok is, 
valamint a vallások keletkezésének jobb megértése segíthet e szakadékot — képzeletben — 
ismét összekötni. A cezúra azonban cezúra marad. És a legtöbb ember számára a folytonosság 
— állati eredetünk — puszta feltételezése ma is sértő és elképzelhetetlen. Elég Darwin példáját 
idéznünk, mekkora vihart kavart elméletével, és fundamentalista kritikusaira gondolnunk, 
akik nem átallották istenkáromlónak bélyegezni, a Bibliára hivatkozva, melynek tanítása 
szerint embernek és állatnak egymáshoz semmi köze sincs, hiszen Isten külön-külön 
teremtette meg őket. Pedig a Szentírás nem olyan egyértelmű e téren. 

A teremtés elbeszélésének első változata (Ter 1,20—26) például az élőlények 
teremtését , evolucionista" szellemben meséli el, Isten először a víziállatokat teremti meg (mai 
tudásunk szerint az élet a vizekben keletkezett), azután a szárazföldi állatokat (az élet a vízből 


190 


költözött a szárazföldre), végül az embert: de a szárazföldi állatokat és az emberpárt egy 
napon teremti, ami azt jelenti, hogy a szöveg szerzői bizonyos tekintetben összetartozónak 
tekintették őket. 

Hasonló felfogású a második teremtéstörténet (Ter 2). Eszerint miután Isten 
megteremti Ádámot, és megsajnálja, amiért egyedül van, előbb állatokat teremt neki társul. 
Ráadásul lelkes (!) állatokat: ez a Teremtés könyvének visszatérő formulája (Ter 1,30). 
Ugyanazokkal a tilalmakkal, büntetésekkel sújtja az állatokat is, mint az embert. Kezdetben 
pl. húst egyik sem ehet (Ter 1,29-30). A vízözönnel nemcsak az embert, hanem az összes 
állatot is el akarja pusztítani bűneik miatt (Ter 6,7). Kivételt csak egy-egy párral tesz 
fajonként, éppúgy, mint az ember esetében (Ter 6,19—20). A vízözön után megengedi 
embernek, állatnak a húsevést, ám egy füst alatt a gyilkosságot elkövető állatra éppúgy 
halálbüntetést ró ki, mint az emberre hasonló esetben (Ter 9,5; Kiv 21,28). Bájosan naiv 
oldalát ismerhetjük meg e gondolkodásmódnak Jónás könyvében. A próféta bűnbocsánatra 
felszólító dörgedelmeire nemcsak Ninive lakosai, hanem a velük élő állatok is darócot öltenek 
és könyörögnek bocsánatért Istenhez (Jón 3,7—8). Végül: az ember éppúgy lehet tisztátalan, 
mint az állat. Itt azonban már van különbség. Az ember tisztátalansága genetikus örökség, faji 
adottság: aszerint tiszta vagy tisztátalan, hogy Isten minek teremtette (Lev 11). Ebben a 
megkülönböztetésben (mármint ember és állat között) az ember és állat közti lényegi 
különbség fölismerése rejlik: az is, hogy az embernek van (némi), az állatnak nincs szabad 
akarata. 

A Szentírás , evolucionizmusát": az ember és állat felcserélhetőségét jelzi az áttérés 
emberáldozatról állatáldozatra. Legköltőibb megnyilatkozása ennek Ábrahám áldozata (Ter 
22), aminek egyébként ismerjük görög párhuzamát — ez az aranygyapjas kosról szóló 
elbeszélés —, de hát természetesen nemcsak a zsidók és a görögök áldoztak embert istenüknek 
a barbár időkben, és tértek át civilizálódásuk folyamán idővel állatáldozatra. 

A , határtalanságot", vagy inkább csak a folytonosság tudatosítását jelzi, hogy noha 
Istennek, akinek főbenjáró bűn volt faragott képet: igaz képmást készíteni (jó okkal, de ez 
nem tartozik most ide), állatias ábrázolásai, állatjelképei azonban jól ismertek. Ilyen a kakas 
Jahve esetében, az aranyborjú Elóhim megtestesítőjeként vagy talapzataként (nem az Áron 
által készített bálványra gondolok itt elsősorban, hanem amit Jeroboám uralkodásától kezdve 
az északi Izrael kultuszhelyein imádtak: 1Kir 12,28), a galamb a Szentlélek, végül a bárány 
Krisztus állatszimbólumként. Az állatjelképek alkalmazása (minden) vallásban a 
totemizmusra, állatősök, majd állat alakú istenek tiszteletére megy vissza, amiben egyébként 
ugyanúgy annak fölismerése vagy tán csak megérzése nyilvánul meg, hogy az ember állati 
sorból emelkedett ki. 

A bennünk működő ösztönök (úgy is mondhatni, mindaz, amiben , állatok" 
maradtunk) elsősorban a szexualitás és a vallás terén, annak nem fogalmi, hanem formai 
részében nyilvánulnak meg. Ha stílusosan oppozíciópárokba foglalnám össze mindazt, ami 
sajátosan emberi vagy állati bennünk az eddig írtak tükrében, a két oszlop valahogy így 
festene: 


Állati) Emberi) 

Osztön (általában) Tudat 

Nemi ösztön Nemi ösztön többnyire tudati kontroll alatt 

Közösségi lét (egyedi alárendeltség) Egyéni lét (a közösségnek részben 
alávetve) 

Belső parancs (genetikus kód, Belső parancs (a , velünk született 

a hormonok uralma) erkölcsnek" nevezett kategória) 


Külső parancs (kollektív tudattalan, Külső parancs (kollektív tudattalanban 

faji meghatározottság, 1. fentebb: gyökerezik, de a vallásos felfogás 

közösségi lét) szerint isteni kinyilatkoztatás formájában 
kaptuk) 

Szimbolizáció, rítus (, eleve elrendelt") Szimbolizáció, rítus (részben velünk 


született, ösztöni gyökerű: 1. 
archetípusok, részben tudatosan 
továbbfejlesztett.) 


Ha a kényszerbetegségek leírt tünetcsoportjaiból levonható tanulságokat (is) 
figyelembe vesszük a vallás- és művelődéstörténet terén, valamint az állati és emberi 
viselkedésről eddig szerzett ismereteink beépítésével, a fenti hevenyészett ellentétpárok 
közötti átjárhatóság szembeszökő lesz. A genetikai meghatározottság ugyan erkölccsé 
nemesedhet teológusok, filozófusok, szociológusok, pszichológusok ajkán, használhatjuk mi 
is ezt a fogalmat — nincs jobb —, de ha elfogadjuk a vallás tanítását, hogy az erkölcs velünk 
született, akkor azt is be kellene látnunk, hogy nem más az, mint tudatosított ösztön. (Ha pl. a 
hívő és hitetlen legfőbb erkölcsi parancsát, a „Ne ölj!” parancsot, helyesebben szólva tilalmat 
vesszük alapul, és annak különféle vallások által szentesített értelmezéseit, a megengedett 
kivételeket is figyelembe vesszük — ezek közé a rituális kannibalizmustól a jogos 
halálbüntetésig, az önvédelemből elkövetett emberöléstől a vallásháborúkig minden belefér —, 
akkor be kell valljuk, hogy az állatvilágban a fajtársak az embernél sokkal ritkábban törnek 
egymás életére, s ha igen, abban mindig munkál valamilyen ésszerűség. Más szóval, a fajtárs 
életének tisztelete ösztönösnek tűnik, a gyilkolászásban, amit mi folytatunk, határozottan van 
valami sajátosan , embert". 

Ez a megközelítés nem tagadja Isten létezését, éppen ellenkezőleg. Ha valami 
leszűrhető a fentiekből, akkor ez az: mindnyájan ugyanannak a kozmikus rendnek, törvénynek 
engedelmeskedünk. Az állat ösztönösen ismeri és tartja be a törvényt, az ember fölismeri és 
tudatosan próbál alkalmazkodni hozzá vagy éppen lázadni ellene, de a kényszerbeteg 
viselkedése sem más, mint a helyes magatartás torzképe. Minden mindennel összefügg, 
mondták a régiek, s ez bizony így van. Hogy a Törvény magától van, a létezésből 
következően, vagy pedig egy kozmikus Szellem teremtménye az anyaggal és az élettel együtt, 
talán nem is olyan lényeges különbség, mint hisszük. 

